
Nu e nicio plăcere să spânzuri 
pe cineva care nu se 
împotriveşte. 


George Bernard Shaw 

PARTEA ÎNTÂI 


VIRGINIA 
1. 


Gibson Vaughn stătea de unul singur la tejghea în aglomeratul Nighthawk 
Diner. Era ora de vârf la servirea micului dejun, şi clienții se înghesuiau în 
aşteptarea eliberării vreunui scaun. Nu dădu atenţie zgomotului tot mai 
intens al furculițelor şi cuţitelor care zgâriau farfuriile şi nici chelneriței care 
îi aşeză mâncarea în față. Stătea cu ochii ațintiți pe televizorul montat în 
spatele tejghelei. La emisiunea de știri, înregistrarea video era reluată 
pentru a nu ştiu câta oară, omniprezentă, parte a stilului de viață american - 
disecată şi răsanalizată de-a lungul anilor, pomenită în filme artistice, 
emisiuni TV şi în cântece. La fel ca majoritatea americanilor, Gibson o văzuse 
de nenumărate ori, şi la fel ca şi alţii, nu-și putea lua ochii de la televizor 
indiferent a câta oară era difuzată. Și cum ar fi putut? Era tot ce îi mai 
rămăsese de la Suzanne. 

La început, filmul video avea un aspect grăunţos și şters. Imaginile se 
încălecau și dispăreau rapid; liniile distorsionate se succedau pe ecran ca 
nişte valuri ce se izbeau de un țărm nedescoperit. Era rezultatul 
înregistrărilor video făcute una peste alta de către managerul magazinului. 

Imaginile, filmate de sus, din spatele casei de marcat, înfățișau interiorul 
infamei stații de benzină din  Breezewood, Pennsylvania. Forța 
incontestabilă a imaginilor rezida în faptul că ar fi putut fi filmate oriunde, în 
orașul tău. Cu fiica ta. Luată în ansamblu, înregistrarea silențioasă a camerei 
de supraveghere reprezenta un soi de omagiu melancolic adus celei mai 
celebre fete date dispărută în America - Suzanne Lombard. Ora afişată pe 
înregistrare era 10:47 p.m. 

Beatrice Arnold, o studentă care lucra în schimbul de noapte, era, din câte 
se ştia, ultima persoană care vorbise cu fata dispărută. La 10:47, Beatrice 
stătea cocoțată pe un taburet în spatele tejghelei, adâncită în lecturarea unui 
exemplar uzat al cărții A/ doilea sexi. Avea să fie prima care își amintise că o 


1 Eseu al autoarei franceze Simone de Beauvoir. Publicat în 1949, prezintă cronologic situația femeii 
în societate, încercând să spulbere mituri şi prejudecăți misogine (n.tr.). 

văzuse pe Suzanne Lombard şi prima care contactase FBl-ul, imediat ce 
vestea dispariţiei fetei apăruse în presă. 

La 10:48, un bărbat cu păr blond, lung și lățos şi cu un început de chelie 
intrase în magazin. Pe internet, individul ajunsese să fie cunoscut sub 
numele de Riff-Raff, însă FBl-ul îl identificase drept Davy Oksenberg, un 
tirist originar din Jacksonville, cu antecedente de violență domestică. 
Oksenberg cumpărase o conservă de carne de vită și o sticlă de Gatorade. 
Plătise cash şi ceruse chitanţă, dar după aceea zăbovise în fața tejghelei, 
flirtând cu Beatrice, fără a da semne că s-ar fi grăbit să-și continue drumul. 

Ca prim și totodată cel mai plauzibil suspect, Oksenberg fusese chestionat 
în mod repetat de către FBI în săptămânile și lunile de după dispariţia fetei. 
Camionul îi fusese percheziționat iar şi iar, dar nu fusese descoperit niciun 
indiciu cu privire la prezenţa fetei. În final, FBI-ul fusese nevoit să îl scoată 
de sub urmărire, însă nu înainte ca Oksenberg să-și fi pierdut slujba şi să fi 
primit zeci de ameninţări cu moartea. 

După ieşirea lui din magazin, locul se cufundase în tăcere. Trecuse o 
eternitate... apoi ea îşi făcuse apariția pentru întâia oară - o fată de 
paisprezece ani, într-un hanorac lălâu, cu o şapcă a echipei de baseball 
Philadelphia Phillies şi cu un rucsac Hello Kitty azvârlit pe umăr. În tot acel 
timp se aflase în magazin, în punctul mort al camerei de supraveghere. Și, ca 
pentru a adânci și mai mult misterul, nimeni nu ştia cum ajunsese Suzanne 
acolo. Beatrice Arnold nu-şi amintea s-o fi văzut intrând, iar imaginile 
surprinse de camera de supraveghere nu ofereau niciun răspuns. 

Hanoracul atârna pe ea în falduri mari, înfășurând-o. Era o fetişcană 
palidă şi cu aspect fragil. Mass-media adora să pună în contrast filmul alb- 
negru cu fotografii de familie color - fata blondă zâmbitoare, îmbrăcată într- 
o rochie albastră de domnişoară de onoare, fata zâmbitoare la plajă 
împreună cu mama sa, fata zâmbitoare citind o carte și privind pe fereastră. 
Fotografiile color erau ca o alinare față de imaginea expresiei aspre a fetei 
cu şapcă de baseball, cu mâinile vârâte adânc în buzunare şi umerii 
gârboviţi, ca un animal stând pitit în adăpostul său. 

Suzanne se plimbase în sus şi în jos printre rafturi, dar cu capul întors 
spre intrare. Trecuseră o sută şaptezeci şi nouă de secunde. Ceva anume ce 
zărise pe geam îi atrăsese atenţia și atitudinea i se schimbase brusc, 
înșfăcase de pe raft trei produse: o cutie de biscuiţi Ring Dings, o băutură Dr 
Pepper şi o cutie cu batoane de lemn-dulce Red Vines. O combinaţie stranie, 
care avea să fie poreclită ulterior Picnicul Fetei Dispărute. Suzanne plătise şi 
ea cash, aruncând pe tejghea bancnote mototolite, monede de un sfert de 
dolar și mărunțiş înainte de a îndesa cumpărăturile în rucsac. 

Camera de supraveghere îi surprinsese figura atunci când își ridicase 

ochii şi se uitase îndelung drept spre ea, expresia fiindu-i imortalizată și 
interpretată apoi în fel şi chip, aidoma zâmbetului Monei Lisa. 

Gibson se holbă la imaginea afișată pe ecranul televizorului, aşa cum 
făcea de fiecare dată, privirea sa intersectându-se cu cea a lui Suzanne, 
aşteptând să o vadă zâmbindu-i timid, cum făcea întotdeauna atunci când 
voia să îi împărtășească un secret. Așteptând să-i povestească ce se 
întâmplase. De ce fugise. În toţi acei ani, nu încetase să spere într-un 
răspuns. Numai că fetişcana din filmarea video nu îi vorbea. 

Nici lui şi nici altcuiva. 

Într-un sfârşit, Suzanne își trase şapca şi mai mult peste ochi şi aruncă o 
ultimă privire în jur. La 10:56 p.m. păși afară în noapte. Beatrice Arnold avea 
să declare FBI-ului că fata părea neliniștită și că avea ochii roşii, ca şi cum 
plânsese. Nici ea şi nici cuplul care își alimenta mașina cu carburant nu 
observaseră dacă Suzanne se urcase în vreun vehicul. O altă fundătură într- 
un caz plin de fundături. 

FBI-ul nu reuşise să descopere nicio pistă relevantă. Nimeni nu se 
prezentase pentru a revendica recompensa de zece milioane de dolari 
oferită de familie și de cei apropiaţi. În ciuda tam-tamului făcut de presă, în 
ciuda celebrității tatălui ei, Suzanne ieşise pe uşa stației de benzină și se 
făcuse nevăzută. Dispariţia sa rămăsese un mister neelucidat pentru 
americani, la fel ca acelea ale lui Jimmy Hoffa, D.B. Cooper: și a Virginiei 
Dare“. 

La televizor, ştirile fură înlocuite de reclame, şi Gibson expiră, fără să-şi fi 
dat seama că până atunci îşi ţinuse respiraţia. Vederea imaginilor îl epuiza 
de fiecare dată. Cât aveau de gând să le mai difuzeze? De ani de zile nu 
apăruse niciun element nou în cazul dispariţiei lui Suzanne. Știrea de ultimă 
oră din ziua aceea era că Riff-Raff se tunsese și că absolvise colegiul în 
închisoare, fiind condamnat pentru posesie de droguri. Internetul, în 
fantezia sa infinită, îl poreclise acum Profesorul Riff-Raff sau Raff 2.0. În 
afară de asta, tot ce apărea la ştiri era o reluare lacrimogenă a unor lucruri 
deja cunoscute, adică nimic important. 


2 Figură proeminentă a sindicalismului american, preşedinte al confederației International 
Brotherhood of Teamsters între 1932 şi 1975, Jimmy Hoffa (1913-1975) a dispărut fără urmă în iulie 
1975 (nitr.). 

3 Pseudonim folosit pentru desemnarea unei persoane rămase neidentificate care, pe 24 noiembrie 
1971, a deturnat un avion Boeing 727 ce efectua o cursă între Portland și Seattle, estorcând 200.000 
de dolari ca răscumpărare şi parașutându-se din avion (n.tr.). 

4 Personaj de legendă în folclorul american, Virginia Dare a fost primul copil născut din părinţi englezi 
într-o colonie americană - Roanoke (Carolina de Nord), în august 1587. Bunicul ei, întemeietorul şi 
guvernatorul coloniei, a părăsit America la sfârşitul anului 1587 pentru a aduce noi provizii din 
Anglia, însă la întoarcere, în august 1590, a descoperit că aşezarea fusese părăsită şi cei 108 locuitori 
dispăruseră (n.tr.). 

Totuşi, peste puţin timp se împlineau zece ani de la dispariţia fetei, și asta 
însemna că reţelele de televiziune urmau să reia la nesfârșit retrospectivele. 
Să continue să exploateze memoria lui Suzanne. Să îi bată la cap pe toţi cei 
care avuseseră până și cea mai neînsemnată legătură cu familia ori cu cazul. 
Să pună în scenă reconstituiri dezgustătoare ale celor întâmplate la staţia de 
benzină de la Breezewood și să se folosească de computere pentru a crea 
imagini cu felul în care Suzanne ar fi arătat astăzi. 

Pentru Gibson, cea mai mare caznă era să vizioneze simulările. Suzanne 
ar fi avut acum douăzeci şi patru de ani şi ar fi absolvit colegiul. Imaginile îl 
tentau să își închipuie cum ar fi arătat viața ei. Unde ar fi locuit. Ce carieră și- 
ar fi ales - fără îndoială una care ar fi avut de-a face cu cărțile. Zâmbi în sinea 
lui, apoi își luă seama. Ceea ce făcea, lăsându-și mintea să zboare, nu era 
deloc sănătos. N-ar fi fost cazul ca Suzanne să fie lăsată în pace? Ca toată 
lumea să fie lăsată în pace? 

— Ce grozăvie, spuse bărbatul așezat lângă el, uitându-se în sus spre 
televizor. 

— Mda, se declară de acord Gibson. 

— Îmi amintesc unde eram când am aflat de dispariţia ei: într-o cameră 
de hotel din Indianapolis, într-o călătorie de afaceri. Parcă a fost ieri. Am trei 
fiice, adăugă bărbatul bătând cu încheieturile degetelor în tejgheaua de lemn 
pentru a îndepărta ghinionul. Am stat două ore pe marginea patului și m-am 
uitat la știri. A fost ceva îngrozitor. Nici nu vreau să mă gândesc cum ar fi ca 
timp de zece ani să nu știi dacă fiica ta mai trăieşte sau nu. Ce lucru cumplit 
pentru familie! Lombard e un bărbat pe cinste. 

Ultimul lucru pe care Gibson și-l dorea era să fie atras într-o discuţie 
despre Benjamin Lombard. Dădu din cap cu politeţe, în speranţa de a pune 
capăt conversațţiei, însă bărbatul nu intenționa să abandoneze subiectul cu 
ușurință. 

— Mă gândesc că, dacă un nenorocit bolnav la cap, scuză-mi limbajul, e în 
stare să o răpească pe fiica vicepreşedintelui - şi să scape neprins -, atunci 
noi, oamenii de rând, la ce ne putem aştepta? 

— Pe vremea aia încă nu era vicepreşedinte. 

— Da, ştiu, dar era totuşi senator. Și nu e de glumit cu funcţia asta. Doar 
nu-ţi închipui că Lombard n-a stat călare pe federali pentru a rezolva cazul? 

Gibson știa de fapt din proprie experiență câtă influenţă avea Lombard şi 
cât de mult îi plăcea să o exercite. Vicepreședintele Benjamin Lombard era 
un alt subiect la care nu dorea să se gândească. 

— Cred că va fi un președinte bun, continuă bărbatul. Uite cum şi-a 
revenit după nenorocirea asta. A acceptat numirea ca vicepreşedinte, când 
majoritatea oamenilor în situaţia lui ar fi fost răpuși de durere. lar acum 

candidează la președinție. E nevoie de mare tărie de caracter să faci așa 
ceva. 

Toată lumea se așteptase ca Lombard, în calitatea sa de vicepreşedinte pe 
durata celor două mandate ale unui preşedinte popular, să obţină din vreme 
nominalizarea, iar convenția din august să fie doar o simplă formalitate, un 
fel de încoronare triumfală. Însă Anne Fleming, guvernatoarea de California, 
apăruse din neant și părea hotărâtă să-i dejoace planurile. Cei doi se aflau 
practic umăr la umăr în sondaje. Lombard îi avea de partea sa pe cei mai 
mulți delegaţi și era în continuare favoritul, dar Fleming îl obliga să 
muncească din greu pentru nominalizare. 

Faptul că împlinirea a zece ani de la dispariția lui Suzanne cădea într-un 
an electoral favorizase într-un mod pervers campania lui Benjamin 
Lombard. Totuși nu era nimic nou în asta: promovarea Legii Suzanne în 
Senat îl propulsase de la bun început pe scena politică naţională. Desigur, 
Lombard refuzase permanent cu eleganţă să discute public despre dispariţia 
fiicei sale. Cinicii ar fi obiectat că nici n-ar fi avut de ce, ţinând cont că mass- 
media îi făcea oricum treaba. Și mai era, desigur, şi soţia lui. Eforturile 
neobosite depuse de Grace Lombard în beneficiul Centrului pentru Copii 
Dispăruțţi şi Exploataţi constituiseră subiectul central al ştirilor TV în timpul 
desemnării candidaţilor dinaintea alegerilor. Și o făcuseră să devină și mai 
populară decât puternicul ei soţ, dacă aşa ceva era posibil. 

— Dacă obţine nominalizarea, va avea votul meu, comentă bărbatul. Nici 
nu mă interesează pe cine vor propune ceilalți. O să-i dau votul meu. 

— Sunt sigur că Lombard ar fi încântat să audă asta, spuse Gibson și se 
întinse după ketchup. 

Turnă o porție generoasă pe marginea farfuriei, o amestecă încet cu 
puţină maioneză și unse chiftelele de cartofi, aşa cum îl învățase tatăl său 
atunci când era mic. După cum enunțase Duke Vaughn într-unul dintre 
aforismele lui memorabile, „Dacă n-ai nimic cumsecade de spus, umple-ţi 
gura cu ceva şi mestecă încet”. 

Cuvinte numai bune să te călăuzească în viaţă. 


2. 


Jenn Charles stătea pe bancheta din spate a unei camionete albe fără 
însemne parcate vizavi de Nighthawk Diner. Avea senzaţia că e al naibii de 
expusă - într-un avanpost din apropiere de granița pakistaneză s-ar fi simţit 
că acasă, dar camionetele vopsite în alb din nordul Virginiei nu erau stilul ei. 

Se uită la ceas şi notă ora în agendă. Orice s-ar spune despre Gibson 
Vaughn, măcar era un tip previzibil. Pe de o parte, asta făcea ca urmărirea 
lui să fie foarte simplă; pe de alta, o plictisea de moarte. Practic, notițele din 
agendă nu difereau de la o zi la alta. Vaughn își începea ziua la ora 5:30 cu o 
alergare de cinci mile. Două sute de flotări şi o sută de abdomene, urmate de 
un duș. După aceea lua un mic dejun identic la același local, așezat pe același 
taburet. La fel în fiecare dimineaţă, ca și cum localul ar fi fost biserica lui 
personală. 

Jenn îşi răsuci o şuviţă rebelă din părul negru ca pana corbului, în spatele 
urechii. Avea mare nevoie de un duș și de un somn bun peste noapte în 
propriul pat. Și nu i-ar fi stricat puţin bronz. Pe pielea ei se insinua o paloare 
după cele zece zile de stat pe bancheta din spate a camionetei, care începuse 
să semene periculos de mult cu o adevărată casă. Vehiculul era ticsit cu 
echipament de urmărire şi îi era greu să se strecoare înăuntru. Un mic pat 
pliant, montat în partea din față, permitea unei echipe să lucreze în 
schimburi, dar în afară de asta, camioneta dispunea de prea puţine facilități. 

Asta e, Charles, iți trăieşti visul, 

Dacă Vaughn avea să-şi respecte şi de această dată programul, peste 
douăzeci de minute, când înghesuiala de la ora de vârf a dimineţii se va fi 
potolit, se va muta în spatele sălii de mese, ca să lucreze. Era prieten cu 
proprietarii localului, care îi permiteau să folosească unul dintre separeurile 
din spate pe post de birou improvizat pentru a-și căuta de lucru. Trecuseră 
trei săptămâni de când Vaughn își pierduse slujba la o mică firmă 
falimentară din domeniul biotehnologiei, unde lucrase ca director de IT. 
Deocamdată nu avusese noroc cu găsirea unei slujbe şi, având în vedere 
antecedentele sale, Jenn nu se aștepta ca situaţia să se schimbe prea curând. 

Dan Hendricks, partenerul ei, era un specialist de primă mână în materie 
de echipamente de supraveghere. Cu o săptămână înainte, el pătrunsese în 
apartamentul lui Gibson și în fix nouăzeci de minute instalase tot ce era de 
instalat. Camere în infraroşu cu senzori de mișcare, microfoane, tot tacâmul. 
Puteau urmări ce se petrece în întreg apartamentul, iar austeritatea 
condiţiilor de viaţă ale lui Gibson le oferea multe informaţii despre el. 

După divorţ, bărbatul se mutase într-un bloc de apartamente cu chirii 
mici. În camera de zi avea o masă uzată de la IKEA şi un scaun din lemn, însă 
nici televizor, nici mobilă tapițată, nimic altceva. Dormitorul era la fel de 
spartan. Spartan, dar imaculat: cei opt ani petrecuţi în infanteria marină își 
spuneau cuvântul. Un cadru de pat cu arcuri şi o saltea stăteau așezate pe 
podea, lângă veioza de pe noptiera joasă. În cameră se mai afla un scrin 
nelăcuit, cu un picior rupt, pe care Gibson îl reparase cu mâna lui. Nicio altă 
piesă de mobilier. Design interior marca Franz Kafka. 

Greu de crezut că la vârsta de șaisprezece ani acest individ fusese cel mai 
căutat hacker din America. Infamul BrnChrOm, un precursor al mişcării 
hacktiviste moderne, cu orientare politică. Adolescentul care aproape că 
pusese capăt carierei senatorului Benjamin Lombard. Care furase e- 
mailurile şi arhiva financiară adunate timp de zece ani în computerul 
senatorului şi le predase ziarului Washington Post. În mod anonim, sau aşa 
crezuse BrnChrOm. FBI-ul îl arestase pe Gibson Vaughn la el la liceu și îl 
scosese încătuşat de la ora de chimie. Jenn afişase fotografia lui portret pe 
unul dintre monitoare și se opri o clipă pentru a-i studia expresia 
înspăimântată și, în același timp, sfidătoare. Gibson avea douăzeci şi opt de 
ani acum şi dusese o viață plină de evenimente. 

Arestarea rapidă de către FBI a hackerului de șaisprezece ani fusese o 
ştire bine vândută. Dar documentele pe care Vaughn le predase presei 
constituiseră o știre de senzaţie. Din ele rezultau scurgeri masive şi ilegale 
de fonduri de campanie către bănci din insulele Cayman. lar vinovatul arătat 
cu degetul era Benjamin Lombard. Pentru o vreme, păru că revelațţiile acelea 
aveau să pună capăt carierei politice a senatorului, iar mass-media exploată 
la maximum posibilitatea ca un adolescent să-i fi venit de hac unui senator 
american. Tuturor le plăcu ideea unei versiuni moderne a luptei dintre 
David şi Goliat, chiar dacă David încălcase câteva zeci de legi federale și 
statale pentru a ajunge acolo. 

Jenn era studentă la momentul arestării și-și amintea ce dezbateri 
furtunoase se iscaseră în facultate pe tema scopului care scuză sau nu 
mijloacele. Prostii etice şi abstracte în totală discordanţă cu spiritul ei 
pragmatic. lritată de faptul că mulţi colegi îl vedeau pe Vaughn drept un 
Robin Hood al erei digitale, Jenn se simțise mai mult decât răzbunată atunci 
când se descoperise că BrnChrOm se înșelase amarnic. 

În cele din urmă se dovedise că majoritatea documentelor incriminatorii 
fuseseră contrafăcute sau erau falsuri grosolane. Se comisese într-adevăr o 
infracțiune, însă FBl-ul conchise că vina nu-i aparținea lui Benjamin 
Lombard, ci fostului său șef de personal, Duke Vaughn, care se sinucisese cu 
puţin timp înainte. Nu numai că acesta delapidase milioane de dolari, dar îşi 
acoperise urmele implicându-l pe Benjamin Lombard. Era o trădare ca-n 
piesele lui Shakespeare, iar când hackerul anonim se dovedise a fi nimeni 
altul decât fiul lui Duke Vaughn... atunci povestea s-a transformat într-o știre 
de senzaţie, iar BrnChrOm într-o legendă vie. 

Trecuse însă mult timp de când Gibson Vaughn nu mai folosise acel nume 
fals şi nu mai era o legendă. 

Cum Vaughn își petrecea zilele la Nighthawk, Hendricks propusese să 
pună sub supraveghere și localul. Jenn se opusese și, drept urmare, se 


VP - 10 


aleseseră cu o breșă masivă în urmărirea exclusiv vizuală la care erau 
obligaţi să recurgă. La ora şase după-amiaza Vaughn avea să se îndrepte 
spre sala de fitness, unde urma să rămână timp de o oră și jumătate. La opt 
se întorcea acasă, lua cina alcătuită din alimente congelate, în fața 
computerului, iar luminile le stingea la ora unsprezece. Și tot așa în fiecare 
seară. Zi după zi. Hristoase! Jenn aprecia importanţa disciplinei şi a 
organizării autoimpuse, dar mai degrabă și-ar fi tras un glonţ în cap decât să 
ducă o astfel de viaţă. 

În rapoartele întocmite, ea precizase deja că lumea lui Vaughn se învârtea 
în jurul ideii întreţinerii fostei soții și a copilului lor. Pentru Jenn era clar că 
Vaughn se autopedepsea. Dar proceda oare așa pentru a o recâștiga pe soţie 
sau încerca să-şi ispăşească păcatele ducând o viață nenorocită? Mai întâi își 
înșelase nevasta, ca pe urmă să se transforme în Sfântul Francisc din 
Springfield, Virginia. Jenn nu îi înțelegea pe bărbaţi în general, și pe Vaughn 
în particular. Omul nu cheltuia un sfant pentru el însuși, singurul lux pe care 
şi-l permitea fiind cardul de membru al clubului de fitness. Cu toate că, 
sincer vorbind, ăștia erau bani cheltuiţi cu folos. 

Nu că Vaughn ar fi fost genul ei. Nici pe departe. Sigur, individul avea un 
anumit farmec, puţin cam neșlefuit, iar felul în care ochii lui de un verde-pal 
îi străpungeau pe ceilalți o fascina. Totuși, Jenn putea discerne atitudinea 
ostilă care îi adusese necazuri mai întâi în fața judecătorului și mai apoi în 
marina militară. Indiferent prin ce greutăţi trecuse individul, asta nu era o 
scuză ca să lase trecutul să îl bântuie în continuare. Trecutul e trecut şi nu 
trebuie să te definească. 

Jenn îşi trecu limba peste dinţii din faţă. Era un tic nervos. De fiecare dată 
când se surprindea făcând asta se enerva, dar nu reușea să se abţină. Și asta 
o enerva şi mai tare. Unde era Hendricks și de ce nu venea odată cu cafeaua? 

De parcă i-ar fi ghicit gândurile, Hendricks își făcu apariţia cu două cafele 
şi o gogoaşă în mână. Avea probabil cu peste douăzeci de ani mai mult decât 
ea; Jenn bănuia că se apropia de cincizeci, dar asta nu era decât o bănuială. 
Lucra cu el de doi ani, dar nu-i aflase ziua de naştere. Părul lui Hendricks se 
rărise pe frunte, și din cauza bolii de care suferea - vitiligo -, în colțurile 
gurii şi în jurul ochilor îi apăruseră pete albe, care contrastau izbitor cu 
pielea sa neagră. 

— Tot înăuntru e? 

Jenn confirmă dând din cap. 

— Parcă e un ceas, comentă Hendricks. La fel de regulat ca digestia. 

Îi întinse lui Jenn paharul de cafea și mușcă zdravăn din gogoaşă. 

— Au terminat gogoşile cu gem. Ce zici de chestia asta? Unde s-a mai 
pomenit ca o brutărie să termine gogoșile cu gem la ora nouă dimineața? 

Statul ăsta are nevoie urgent de un chiropractician. 

Lui Jenn îi stătea pe limbă să îl corecteze, atenționându-l că Virginia era în 
fapt o federaţie, însă se răzgândi. Dacă îl înțepa pe Hendricks nu făcea decât 
să-l stârnească. 

— Astăzi e ziua cea mare, spuse ea în schimb. 

— Da, azi e ziua cea mare. 

— Ai idee când? 

— O să ne contacteze George. 

După perioada de așteptare, aveau în sfârşit să îl abordeze pe Vaughn. 
Şeful lor, George Abe, urma să se ocupe personal. Jenn știa, desigur, toate 
acestea, dar schimbarea subiectului și revenirea la teme legate de slujbă îl 
descurajau de obicei pe Hendricks să bată câmpii. 

De obicei. 

În cei opt ani petrecuţi în CIA, Jenn deprinsese arta de a conlucra 
îndeaproape cu bărbații. Prima lecţie învățată fusese aceea că bărbaţii nu se 
adaptează niciodată nevoilor femeilor. Era un club al bărbaţilor, şi fie 
deveneai şi tu bărbat, fie erai tratată ca o paria. Tot ceea ce ţinea de 
feminitate era considerat dulcegărie. Femeile care încercau să se impună 
erau cele care înjurau mai tare, vorbeau mai urât decât bărbaţii și nu dădeau 
semne de slăbiciune. În cele din urmă, dacă făceai toate acestea, erai 
catalogată drept „căţea afurisită” şi acceptată, deși nu cu dragă inimă. 

Jenn își câştigase cu greu meritul de „căţea afurisită”. În unele dintre 
avanposturile din Afghanistan nu văzuse nicio femeie săptămâni în șir. Și, 
fiind singură, nu avusese de ales şi devenise foarte dură. Pe o rază de sute de 
mile în jur era singura femeie. Văzuse expresia din ochii bărbaților trecând 
de la flămândă la ostilă şi mai apoi la prădătoare şi învățase să doarmă 
foarte, foarte uşor. Era ca într-o închisoare în care toată lumea te cântărește 
din priviri, dornică să te surprindă într-un moment de vulnerabilitate. Într- 
una din bazele operaționale, lucrurile se înrăutățiseră în asemenea măsură 
încât ajunsese să se gândească să se culce cu comandantul, în speranța de a 
găsi protecţie în rangul său. Însă ideea de a fi târfa din închisoare a cuiva nu- 
i surâdea. 

Îşi trecu din nou limba peste dinţii din faţă. Păreau adevăraţi, dar limba ei 
nu se lăsa înșelată. Chirurgul stomatolog făcuse o treabă bună atunci când 
fusese transportată cu elicopterul la Ramstein Air Base. Experienţa ar fi fost 
şi mai traumatizantă dacă Jenn ar fi știut că avea să fie ultima ei zi în cadrul 
CIA, dar abia peste câteva luni avea să fie înștiințată. Agenţia îi lipsea mai 
mult decât dinţii. 

Bărbatul care îi doborâse nu avusese nevoie de dentist. Și de nimeni 
altcineva, poate cu excepţia unui preot. Partenerul lui scăpase însă și se afla 

pe lista ei de priorităţi, alături de unul sau doi superiori care îi întorseseră 
spatele atunci când refuzase să le facă jocul. Jenn şi-ar fi dorit ca atacatorul 
să fie judecat, dar asta ar fi însemnat deconspirarea unei operaţiuni delicate 
a agenţiei. Stând întinsă pe un pat de spital din Germania, cu maxilarul cusut 
şi aflată în imposibilitatea de a riposta, îl ascultase pe unul dintre superiorii 
ei care îi explica situaţia. „Din nefericire, ăsta e prețul pe care suntem nevoiţi 
să îl plătim pentru prezenţa în această parte a lumii”, îi spusese el, de parcă 
ar fi fost atacată de doi luptători talibani, şi nu de doi sergenți din armata 
Statelor Unite. 

Însă abia când o bătuse uşurel pe mână, ca și cum îi făcea o favoare, omul 
ajunsese pe lista ei. 

Limba i se plimbă iar peste dinţi. Nu /ăsa niciodată treburile nerezolvate. 
Aşa o învățase bunica. 

Dan Hendricks era, prin comparaţie, un partener excelent. Lucrase 
douăzeci și doi de ani în poliţia din Los Angeles, şi asta se vedea din felul 
simplu și sigur pe sine cu care trata problemele. Se descurca foarte bine în 
locuri înghesuite, căci nu măsura decât un metru şaptezeci şi cântărea vreo 
şaizeci de kilograme, asta dacă agățai de el un curcan de Ziua Recunoștinței. 
Şi, lucrul cel mai important, nu pretindea de la ea să se comporte ca o cățea 
afurisită, ci doar să-și facă bine treaba. Marea problemă era, după cum 
începuse Jenn să descopere, că, odată ce învăţai să te porți ca o cățea 
afurisită, era greu să te dezbari de acest obicei. 

Nu că pe Hendricks l-ar fi deranjat asta. Omul ar fi putut preda un curs de 
masterat despre atitudine negativă. Era, cu siguranță, omul cel mai 
negativist pe care îl cunoscuse, și Jenn nu îl văzuse niciodată zâmbind. Nu se 
îndoia că poliția din Los Angeles - o organizaţie recunoscută pentru 
devierile sale în privinţa relaţiilor interrasiale - putea face viața amară unui 
angajat de culoare, oricât de tolerant ar fi el. Însă George Abe, care îl 
cunoştea de multă vreme pe Hendricks, o asigurase că negativismul 
partenerului ei nu avea nimic de-a face cu faptul că era negru și angajat al 
poliției din LA. Pur şi simplu așa era el. 

Se auzi un ţârâit de telefon, și amândoi întinseră mâna după celulare. 
Hendricks fu primul care răspunse. Conversaţia dură foarte puțin. 

— Se pare că a sosit timpul, spuse el. 

— George e aici? 

— E pe drum. Vrea să intri. Nu ştim cum va reacționa Vaughn. 

Asta aşa era. Şeful lor și Gibson Vaughn aveau un trecut comun. 

Un trecut care nu anunţa nimic bun. 

3. 


Aglomerația se domolise îndeajuns pentru ca Gibson să-și audă acum 
gândurile. Aruncă o privire spre spatele localului și văzu că cei așezați la 
ultima masă se pregăteau de plecare. După aceea avea să pună stăpânire pe 
un separeu și să petreacă o nouă zi frustrantă în căutarea unei slujbe. Era 
duminică, dar nu-și permitea nicio pauză în acest demers. Scadențţa la plata 
ipotecii casei unde locuiau fosta soție şi fiica sa era peste cincisprezece zile. 
Un răgaz de cincisprezece zile pentru a-și găsi de lucru. 

Măcar locul unde-și desfășura activitatea de vânător de joburi era cel mai 
bun. Nighthawk Diner îi amintea de casa părintească. Tatăl lui se considera 
un cunoscător al localurilor mici, abilitate pe care i-o transmisese și fiului 
său. Pentru Duke Vaughn, localurile acestea întruchipau ideea de mică 
afacere independentă, la polul opus al francizei și corporațiilor. Casa 
poporului, așa îi plăcea să le numească. Un loc aflat în proprietatea cuiva, 
dar la care comunitatea avea un drept de acces incontestabil. Nu un ideal 
romantic şi populist, ci un loc unde mitologia Americii se întâlnea cu 
realitatea imediată a asfaltului, coexistând la bine și la rău. 

Tatăl lui era în stare să peroreze ore în şir despre cele mai bune localuri 
mici din ţară, şi chiar o făcea, însă cel pe care îl avea la suflet rămăsese Blue 
Moon de pe West Main din Charlottesville, Virginia. Dacă Duke Vaughn ar fi 
fost profesor, catedra sa ar fi fost o tejghea scrijelită. Discuţiile dintre tată și 
fiu deveniseră un ritual al dimineţilor de duminică, respectat cu sfințenie 
încă de pe vremea când Gibson avea şase ani. Așa aflase povestea cu păsările 
şi albinele, la o bucată de plăcintă cu cireşe - și-și amintea și acum cu jenă 
cât de mulţi ani trecuseră până să înțeleagă glumele tatălui său. 

Duke Vaughn era primit ca un rege la Blue Moon. Gibson nu îl văzuse 
niciodată comandând mâncarea, care venea însă mereu aceeași: două ouă 
ochiuri aşezate pe farfurie cu gălbenușul în sus, chiftele de cartofi, turte de 
mălai, şuncă, cârnaţi și pâine albă prăjită. Cafea. Suc de portocale. Un mic 
dejun pentru bărbați, aşa îl descria tatăl său, și nu era o metaforă faptul că 
Duke Vaughn nu se putea desprinde de vraja pe care masa aceasta o exercita 
asupra lui. Gibson nu mai pusese piciorul la Blue Moon după moartea lui. 
După sinucidere. Pentru că asta fusese. 

După o vreme, Gibson descoperise că nu se simțea în largul său undeva 
unde ajungea pentru întâia oară până ce nu găsea un mic local pe gustul său. 
Casa mereu pe drumuri, aşa îi spunea tatăl lui. Gibson era convins că lui 
Duke i-ar fi plăcut Nighthawk şi proprietarul acestuia, Toby Kalpar. 

Ochii lui Gibson se abătură asupra femeii aşezate la capătul tejghelei. Nu 

pentru că era frumoasă ori pentru că purta un taior sobru business într-un 
local modest, într-o dimineaţă de duminică. Nici măcar din cauza tocului de 
pistol ce se întrezărea sub brațul stâng - la urma urmei erau în Virginia, 
unde armele ascunse ajunseseră la fel de des întâlnite precum zgarda la 
câini. O făcuse fiindcă deși femeia nu se uita direct spre el, simţise că atenția 
îi este îndreptată asupra lui, și nu într-un mod flatant. Se forță să se uite în 
altă parte. Era un joc în doi, nimic altceva. Doi străini... care nu se priveau în 
ochi. 

— Bei mai multă cafea decât un autobuz plin cu poeţi proşti, comentă 
Toby înainte de a-i umple din nou ceașca. 

— Să mă fi văzut pe vremea când eram în marină. Practic trăiam cu cafea 
şi Ripped Fuel. La șase după-amiaza puteai prăji ouă pe fruntea mea. 

— Ce naiba e „Ripped Fuel”? 

— Un supliment alimentar pentru întreținerea musculaturii. Acum nu 
mai e legal. 

Toby dădu din cap filosofic. Emigrase din Pakistan împreună cu soţia, 
Sana, în urmă cu douăzeci și şase de ani şi cumpăraseră localul în perioada 
recesiunii. Fiica lor absolvise Colegiul de Artă și Design Corcoran din 
Washington, DC, și de la ea Toby se molipsise cu o pasiune pentru artă care 
îl făcuse să dea localului numele unei picturi de Edward Hopper”. Pe pereţi 
stăteau atârnate reproduceri după lucrări ale unor artiști americani de la 
jumătatea secolului XX: Pollock, de Kooning, Rothko. Toby însuși părea, slab 
cum era, cu o barbă grizonantă bine îngrijită, mai în măsură să se ocupe deo 
colecție de cărți rare decât de nişte comenzi de mic dejun. Însă, lăsând 
deoparte aparențele, Toby Kalpar se născuse pentru a conduce un mic local 
în America. 

Acum își făcea de lucru la tejghea, cu o expresie de uşoară stânjeneală 
întipărită pe chip. 

— Îmi cer scuze că te deranjez din nou, dar aș avea nevoie de ajutorul tău 
cu computerele. Două nopţi am pierdut încercând să le dau de cap şi tot n- 
am reușit. 

Cu şase luni în urmă, Gibson se oferise să ajute atunci când îl auzise 
întâmplător pe Toby plângându-se de computerele din local, care erau un 
talmeş-balmeș de malware și cookies spyware, cu viruşii aferenți. 
Descoperise că Toby avea nevoie disperată să învețe să nu mai dea clic pe 
OK la fiecare fereastră nouă care se deschidea pe ecran. 

În câteva ore, Gibson organizase sistemul, instalând o rețea, un soft 
antivirus și un program de gestiune a restaurantului. Și între timp se 

împrietenise cu Toby. 

— Nicio problemă. Vrei să arunc o privire? 

— Nu acum. Nu vreau să te fac să-ți pierzi vremea când îţi cauţi de lucru. 
Problema ta e mult mai presantă. 

Gibson ridică din umeri. 

— Oricum va trebui să fac o pauză peste vreo două ore. Crezi că suportă 
amânare până după prânz? 

— Îţi rămân îndatorat. Toby îşi întinse braţul spre el pe deasupra 
tejghelei. Cei doi bărbați îşi strânseră mâinile. Ce mai face Nicole? Dar Ellie? 
Sunt bine amândouă? 

Nicole era fosta soție, iar Ellie, fiica de şase ani - o zgâtie de fată, numai 
iubire, chiote și murdărie pe haine. Faţa lui Gibson se lumină la auzul 
numelui ei. Ellie era singura persoană care îl mai scotea acum din amorțire. 

— Sunt bine amândouă. Chiar foarte bine. 

— O s-o vezi curând pe Ellie? 

— Aşa sper. Poate weekendul următor. Dacă Nicole va sta la sora ei, o să 
rămân la ele acasă cu Ellie. 

Locuinţa găsită de Gibson după divorţ nu era prea potrivită pentru un 
copil, și lui Nicole nu-i convenea să o lase pe Ellie să doarmă acolo. Adevărul 
era că nici lui Gibson nu-i plăcea. Așa încât aranjaseră ca din când în când 
Nicole să meargă să-și viziteze familia şi să-i lase casa lui Gibson, ca să 
petreacă acolo weekendul cu fiica lor. Fusese unul dintre numeroasele 
favoruri mici pe care fosta lui soţie i le făcuse după ce căsnicia lor luase 
sfârșit. 

— Ai grijă să te duci. Fetiţele au nevoie de taţii lor. Altfel, vor sfârși într- 
un reality show. 

— Crede-mă, industria de reality show-uri nu e pregătită pentru Ellie. 

— Mda, ar avea nevoie de un cameraman al naibii de agil. 

— Exact. 

Gibson se ridică în picioare şi-și aruncă geanta pe umăr. Femeia care 
stătea la capătul opus al tejghelei nu se mişcase din loc. În timp ce trecea pe 
lângă ea, ochii femeii îl urmăriră în oglinda montată în spatele tejghelei. 
Faptul că nu-i păsa că fusese observată îl neliniști. 

În fundul localului nu era nimeni, cu excepția unui bărbat care ocupa 
separeul în care Gibson se așeza de obicei. Omul stătea cu spatele spre el și 
nota ceva într-un bloc-notes liniat, format A4. Chiar și văzut din spate, avea 
ceva familiar. 

Bărbatul simţi pe cineva în spatele lui şi se ridică. Nu era foarte înalt, dar 
avea o alură atletică şi musculoasă. Treizeci şi cinci până în cincizeci de ani. 
Păr uşor încărunțit la tâmple, o față puternică, dar cu maxilarul puţin căzut. 

Puţine alte indicii care să îi trădeze vârsta. Altfel, părea neobişnuit de 
dichisit. Blugi şi o cămașă închisă cu nasturi de sus până jos, de un alb atât 
de imaculat încât părea demnă să figureze într-o reclamă la înălbitori. Până 
şi blugii îi erau călcați, iar cizmele negre de cowboy luceau de cât fuseseră 
periate. 

Gibson simţi o gheară în stomac. Îl cunoştea pe nemernic. Îl cunoştea 
chiar foarte bine. George Abe, în carne și oase. Zâmbitor. Gibson își feri 
capul, ca şi cum cineva ar fi încercat să îl lovească, iar pumnul i s-ar fi oprit 
la câţiva centimetri de faţa lui. De ce zâmbea Abe? N-avea niciun motiv. 
Zâmbetul nu părea fals, totuși Gibson îl resimţi ca pe o batjocură. Făcu un 
pas în față, fără să știe cu exactitate ce urma să facă, dar vrând să fie pregătit 
atunci când avea să se hotărască. 

Se opri în clipa când femeia de la tejghea intră în raza lui vizuală. Ea le 
dădu ocol repede și cu graţie, păstrând distanţa, însă făcându-și clar simțită 
prezenţa. Ce se spunea despre Ginger Rogers?... Că făcea aceleaşi mişcări ca 
Fred Astaire, numai că rotindu-se în sens invers şi pe tocuri? Femeia își 
ținea jacheta neîncheiată şi se răsucise pe călcâie pentru a se poziționa din 
profil, în caz că avea să fie nevoită să se apropie de el. Faţa îi rămăsese 
relaxată şi lipsită de orice expresie, dar Gibson n-avea nicio îndoială că asta 
avea să se schimbe în momentul în care el ar mai fi făcut vreun pas. 

George Abe nu se clintise din loc. 

— Am sperat că putem purta o discuţie prietenească, Gibson. 

— Şi tipa te însoţeşte la toate discuțiile tale prietenești? 

— Am sperat, nu m-am așteptat. Poţi să mă acuzi pentru asta? 

— Dar tu? Tu poţi să mă acuzi pe mine? 

— Nu, nu pot, răspunse Abe. 

Cei doi bărbați să măsurară din priviri şi, în timp ce Gibson medita la 
răspunsul lui Abe, ostilitatea sa inițială fu înlocuită de o curiozitate tot mai 
adâncă. 

— Deci, ce vânt te aduce pe aici în dimineaţa asta? Abia dacă a trecut o 
lună de când şeful tău a pus să fiu dat afară de la ultima mea slujbă. 

— Da, ştiu. Dar nu mai lucrez pentru Benjamin Lombard de ceva vreme. 
Am fost... pus pe liber. În săptămâna când ai început tu instrucția de bază. 

— Nu mai spune! exclamă Gibson. Îi faci treburile murdare şi pe urmă îți 
arată ușa? E un dram de ironie în asta, nu crezi? 

— Da, dacă pui preț pe ironii. 

— Bun, dacă nu mai lucrezi pentru el, atunci ce cauţi aici? 

— Cum ţi-am zis, am venit ca să discutăm prieteneşte. 

George Abe îi întinse o carte de vizită cu o adresă din centrul 
Washingtonului și cu un număr de telefon. Sub nume era înscrisă funcția: 

„Director, Abe Consulting Group”. 

Când era mic, Gibson nu reușea să pronunţe corect numele lui George Abe 
până ce tatăl lui îl corectase: „Ah-bei. Mai degrabă rostit ca un nume japonez 
decât să aducă a Lincoln*”. În calitatea sa de şef al echipei care asigura paza 
şi protecţia lui Benjamin Lombard, George fusese o prezenţă constantă în 
copilăria lui Gibson. Omul din umbră. Politicos, amabil, dar invizibil 
profesional. Abia la proces, Gibson ajunsese să-i acorde mai multă atenţie, 
moment în care George Abe nu se comportase nici politicos şi nici amabil. 

— Nu zău, spuse Gibson. 

— Am venit ca să-ți ofer un job. 

Gibson se strădui să găsească o replică, și curiozitatea îi fu treptat 
înlocuită de un sentiment de neîncredere. 

— Trebuie să recunosc, George, că ai ceva tupeu. 

— Ai răbdare şi ascultă-mă. 

— Nu mă interesează. 

Gibson îi înapoie cartea de vizită. 

— Cum stai cu vânătoarea de joburi? 

Gibson îngheță și-l cântări cu răceală din priviri pe Abe. 

— Ai grijă ce vorbeşti. 

— OK. Dar să ştii că nu fac decât să subliniez o stare de fapt. Realitatea e 
că eşti șomer şi, cu trecutul tău, îţi va fi greu să-ţi găseşti de lucru pe măsura 
calităţilor pe care le ai. Ai nevoie de o slujbă. Iar eu ţi-o pot oferi. Îţi pot oferi 
o slujbă mai bine plătită decât oricare alta. Asta, dacă ţi-ai găsi vreuna. 

— Repet, nu mă interesează. 

Gibson se întoarse şi apucă să facă patru paşi spre uşă înainte ca vorbele 
lui Abe să-l facă să se oprească. 

— N-o să renunţe niciodată. Ştii asta, nu-i aşa? 

Franchețea lui Abe îl zdruncină pe Gibson. Spusele lui rezumau toate 
temerile care dăinuiau de mult într-un colţ întunecat al minţii sale. 

— De ce să nu renunţe? întrebă el pe un ton implorator, pe care nu reuși 
să-l ascundă. 

Abe îl privi compătimitor. 

— Pentru că eşti Gibson Vaughn. Pentru că te-a tratat ca pe propriul său 
fiu. 

— Ela pus să fiu concediat? 

— Nu ştiu. Tot ce se poate. Oricum, nu contează. Dacă aș fi în locul tău, 
mi-aş face mai degrabă griji în legătură cu ce va face în cazul când va ajunge 
preşedinte. Atunci, vei fi norocos dacă îţi vei găsi de lucru în Siberia. 


6 Referire la preşedintele american Abraham (Abe) Lincoln (1809-1865) (n.tr.). 

— Dar n-am plătit de-ajuns? 

— Niciodată nu va fi de-ajuns. Tipul nu lasă nimic la voia întâmplării. 
Dacă îşi face duşmani, îi sunt dușmani pe viață. Care plătesc pentru asta cât 
trăiesc. Ăsta e Benjamin Lombard. 

— Atunci nu am scăpare. 

— Doar dacă nu-i dai un motiv ca să te lase în pace. 

— Ce fel de motiv? 

Abe se aşeză pe bancheta din separeu și-i făcu semn lui Gibson să-i 
urmeze exemplul. 

— Bun, să înțeleg că am trecut la partea cu discuţia prietenească? 

— Cred că e în interesul tău să stai și să mă asculţi. 

Gibson îşi cântări opțiunile: să-l trimită din start pe George Abe la dracu' 
ori să-l asculte mai întâi și abia apoi să-l trimită la dracu’. 

— Dacă vrei să purtăm o discuţie prietenească, spune-i amicei tale să mă 
mai slăbească. 

Abe făcu un semn spre femeie, care își încheie nasturii de la taior și se 
retrase în colțul cel mai îndepărtat al tejghelei. 

— Eşti pregătit? întrebă Abe. 


4. 


Gibson se strecură în separeu pe bancheta de vizavi de Abe. George Abe. 
Nenorocitul de George Abe. Trase aer adânc în piept, uluit de situație. Față în 
față cu el după atâta timp. Abe era o verigă de legătură cu trecutul lui. O 
verigă de legătură cu tatăl lui. Câţi ani trecuseră? Zece... ba nu, unsprezece? 
Unsprezece ani de la ultima zi a procesului, când judecătorul lansase bomba. 

Abe nu stătuse la masa procurorilor, deşi la fel de bine ar fi putut sta. Pe 
tot parcursul procesului, el şi carnetul său de notițe figuraseră ca personaje 
principale în galeria tribunalului, exact în spatele procurorului districtual. 
Abe alimentase acuzarea cu documente, se aplecase pentru a le şopti 
procurorilor la ureche și le pasase bileţele în momente-cheie. Nu ar fi fost 
deloc deplasată impresia că procurorul districtual primea ordine de la 
George Abe. Gibson era sigur de asta. 

Abia la câteva luni după ce fusese arestat, Gibson înţelesese că Benjamin 
Lombard nu era dispus să lase nimic la voia întâmplării. Intrând în 
computerele senatorului, Gibson încălcase atât legi federale, cât şi statale, 
însă se presupunea că acuzaţiile federale aveau prioritate. Asta, până ce 
cazul fusese strămutat în mod neașteptat la instanţele din Virginia. Motivul, 

nemărturisit niciodată, era totuși unul simplu: judecătorii federali erau 
numiţi pe viaţă, în timp ce în Virginia magistrații primeau mandate de opt 
ani şi erau aleşi de parlamentul local. Lombard intervenise, mutând procesul 
lui Gibson într-un loc unde îşi putea exercita considerabila influenţă. Decizia 
procurorului districtual de a-l judeca pe Gibson ca adult pentru o primă 
infracțiune fără violenţă nu a făcut decât să confirme această suspiciune. Așa 
încât, atunci când procesul a început, Gibson a bănuit că judecătorul fusese 
şi el racolat în Echipa Lombard. 

Procesul a durat nouă zile, iar verdictul a fost cel scontat. Hard drive-urile 
lui Gibson fuseseră singura dovadă de care avusese nevoie acuzarea. A fost 
declarat vinovat şi dus înapoi în arest, pentru a-și aștepta sentința. Dar după 
câteva zile, avocatul său venise să îl ia și să-l aducă în fața judecătorului. Nu 
în sala de tribunal, ci în biroul acestuia. În prag, judecătorul şi avocatul lui 
Gibson schimbaseră priviri ciudate, complice. 

— De aici încolo mă ocup eu, domnule Jennings, spusese judecătorul. 

Avocatul dăduse din cap, aruncase o privire în lături spre tânărul său 
client, complet debusolat, şi plecase lăsându-i pe cei doi în pragul ușii. 
Gibson nu știa prea multe despre mersul treburilor în justiţie, însă îşi 
dăduse seama că lucrurile care se întâmplau nu erau deloc în conformitate 
cu regulamentele. Rămași singuri, judecătorul îl invitase înăuntru. 

— Cred că e cazul să purtăm o discuţie între patru ochi. 

Scosese dintr-un frigider mic două sticle de RC Cola şi deschisese 
capacele cu un desfăcător ataşat pe perete. Îi oferise una din sticle lui Gibson 
şi se aşezase în spatele biroului lat, din lemn de mahon. 

Onorabilul Hammond D. Birk era o combinaţie de gentleman sudist 
arțăgos şi zilier din Virginia, care își câștigă cu greu existenţa. Pe tot 
parcursul procesului se arătase inflexibil - extrem de critic atunci când 
lucrurile nu se desfăşurau potrivit standardelor sale, dar făcându-și 
cunoscute nemulțumirile într-o manieră fermecător de politicoasă. Atât 
procurorul, cât şi avocatul lui Gibson se comportaseră cu mare grijă pentru a 
nu-i stârni mânia. Stând așezat în fotoliul din piele din biroul judecătorului, 
Gibson nu îndrăznise nici măcar să soarbă din suc. 

— Fiule, începuse judecătorul, o să-ţi fac o ofertă valabilă doar acum, pe 
loc. Fără întrebări, fără comentarii, fără negocieri. Când voi termina de 
vorbit, vreau să aud de la tine un singur cuvânt. Unul din două: da sau nu. Un 
cuvânt, și pe urmă ieşim de aici și punem capăt circului ăstuia care, sincer să 
fiu, m-a dus la exasperare. Ai înțeles? 

Gibson dăduse tăcut din cap în semn de aprobare, ferindu-se să rostească 
răspunsul cu voce tare, de teamă să nu fie descalificat. 

— Bine, continuase judecătorul. Oferta mea este foarte simplă. Zece ani 

de închisoare sau înrolarea în infanteria marină a Statelor Unite ale 
Americii. În caz că te întrebi, serviciul militar va dura cinci ani. Adică 
jumătate din cât ai sta în închisoare, dacă am socotit eu bine. Și cu creierul 
ăsta al tău, ai putea face ceva folositor pentru ţară, în loc să numeri 
săptămânile, lunile și anii până la liberare. Deci... zece ani sau înrolarea. lar 
la sfârşitul serviciului militar, eu cu mâna mea îţi şterg cazierul și după aia 
vei fi liber să-ţi croieşti drum aşa cum vei dori în lumea asta frumoasă. 

Judecătorul golise sticla de suc și se uitase la Gibson mijind ochii peste 
birou. 

— Gata, am terminat ce aveam să-ți spun, fiule. Acum e rândul tău. Nu te 
grăbi, gândeşte-te bine. Da pentru marină, nu pentru închisoare. Să-mi spui 
ce-ai hotărât. Și nu lăsa Cola aia să se încălzească. Era sucul preferat al 
tatălui tău în timpul colegiului. 

Gibson îşi ridicase privirea, şi judecătorul îi zâmbise. 

Rămăseseră apoi ceva timp liniștiți și tăcuţi, deşi adevărul e că luarea 
deciziei durase câteva secunde, nu mai mult. Și dacă i s-ar fi propus douăzeci 
de ani de serviciu militar, tot ar fi fost un preț prea mic de plătit pentru a nu 
petrece încă o noapte la închisoare. Nu stătuse în fapt decât în arest, 
închisoarea era o cu totul altă mâncare de pește, iar perspectiva îl îngrozea. 
Lui Gibson îi făcuse însă plăcere să mai zăbovească preț de câteva clipe cu 
judecătorul şi să-și bea Cola, în speranța că Birk avea să-i mai povestească 
despre tatăl său. 

Dar judecătorul nu mai adusese vorba despre Duke nici atunci şi nici în 
zecile de scrisori pe care le schimbaseră în perioada când Gibson fusese în 
serviciul militar. Prima scrisoare sosise pe neașteptate, în ziua când 
încheiase instrucția pentru recruți la baza Parris Island. Era a treia 
corespondenţă pe care o primea de când se înrolase - o mostră de meditație 
profundă pe tema vârstei maturității. Scrisoarea conţinea nu mai puţin de 
douăzeci de pagini scrise de mână; Gibson se aşezase pe marginea patului și 
o citise și recitise de mai multe ori. Era zi de vizită, și cei mai mulţi dintre 
colegii săi făceau turul bazei însoțiți de rude. Scrisoarea îl făcuse să se simtă 
mai puțin singur pe lume. Răspunsese mulțumindu-i din inimă 
judecătorului. După aceea, schimbaseră scrisori o dată la câteva luni - ale lui 
Gibson, scurte și la obiect, pline de noutăţi, ale judecătorului, ample și 
filosofice. Gibson se întrebă ce sfat i-ar da judecătorul acum. 

— Îmi amintesc când te-am văzut ultima dată, îi spuse Gibson lui Abe. Era 
imediat după ce judecătorul a anunţat sentința: că urma să mă înrolez în 
infanteria marină. Toată lumea și-a ieşit din minţi, numai tu nu. Eram curios 
să-ți văd reacţia, dar n-ai făcut decât să te ridici şi să ieşi din sală. Nu te-ai 
grăbit, ţi-ai încheiat mai întâi haina și abia pe urmă ai ieşit, ca și cum nu se 

întâmplase nimic. Foarte calm. Ce ai făcut, te-ai dus să-i duci vestea proastă 
lui Lombard? 

— Da. 

— Mereu m-am întrebat cum a înghițit Lombard găluşca, după câte 
eforturi făcuse ca să mă bage la zdup. Presupun că nu i-a căzut bine. 

— Chiar deloc. Dar eu mă bucur că s-a rezolvat așa. Cu timpul, ajunsesem 
la concluzia că totul fusese o greşeală. Şi-mi pare rău pentru rolul pe care l- 
am jucat în povestea aia. 

Scuzele îl luară pe Gibson pe nepregătite. Fu cuprins de un ciudat 
sentiment de gratitudine pentru simplul motiv că cineva se obosise să îi 
ofere scuze. După aceea, aproape instantaneu, îi fu ciudă. Da, sigur, era ceva 
neașteptat şi plăcut, dar ce importanţă aveau niște scuze adresate după zece 
ani? 

— Ce trebuie să înţeleg eu de aici? Că nu ai fost decât un pion nevinovat 
în tot acel joc, aşa te consideri? 

— Nu, clătină Abe din cap. Ignoranța nu e o scuză. E drept că n-am știut 
multe lucruri, dar asta numai pentru că așa am vrut. Pentru că n-am pus 
întrebările pe care ar fi trebuit să le pun. Am jucat cartea loialității și am 
greşit. Am simţit că era ceva în neregulă, dar am ales să îmi ignor instinctele. 
Aşa că nu sunt nici pe departe nevinovat. 

— Atunci ce cauţi aici? întrebă Gibson. Tu și cu subalterna ta devotată v- 
ați chinuit să-mi daţi de urmă ca să îţi iei tu o piatră de pe inimă? Pentru ce, 
pentru o mică spovedanie de duminică? Ei, cum te simţi acum? Mai bine? 

— Da. Surprinzător de bine. Dar nu de asta am venit. 

Toby îşi făcu apariţia cu meniurile şi o carafă cu cafea. Împinse o ceașcă 
spre Gibson și o umplu. Nu părea să se simtă în largul lui și-i aruncă lui 
Gibson o privire întrebătoare, ca pentru a se asigura că nu era cazul să 
intervină. Gibson clătină din cap imperceptibil. Nu dorea să-l implice pe 
Toby. 

— Domnilor, o să mă întorc peste câteva minute, îi anunţă Toby. 

După plecarea lui, Gibson se scărpină sub buză cu degetul mare, apoi îşi 
îndreptă acuzator arătătorul spre Abe. 

— Deci, ce cauţi aici? 

— Sunt aici din cauza lui Suzanne. 

Gibson încremeni, o gheară i se puse în gât, şi pielea de pe braț i se făcu 
de găină. De ani de zile nu mai auzise numele lui Suzanne rostit în fața sa. 
Până și soţia lui se ferea să-l pronunţe. 

— Suzanne Lombard. 

Abe încuviință din cap. 

— Vreau să mă ajuţi să aflu ce s-a întâmplat cu ea. 

— Suzanne e moartă, George. Asta s-a întâmplat cu ea. 

— Probabil că aşa e. 

— Au trecut zece ani de atunci! își auzi Gibson vocea ridicându-se, 
scăpată de sub control. 

Probabil?! 

Cuvântul își săpă drum în creierul său, și o disperare fără margini luă 
locul furiei. Suzanne murise. Era sigur de asta. Trecuseră zece ani de atunci. 
Alternativă era cu mult mai rea; în astfel de circumstanţe, faptul de a fi în 
viață nu ar fi fost nici pe departe o binecuvântare. Nu..., dacă trăia însemna 
că stătea ascunsă. Și dacă rămăsese ascunsă atâta amar de vreme, atunci 
cineva făcuse eforturi disperate pentru asta. Explicaţiile unui asemenea gest 
nu puteau fi optimiste, în cap i se învârtejeau numai ipoteze de coşmar. 

— De ce? Ce-ţi iese ţie la afacerea asta? Speri să reintri în grațiile lui 
Lombard? 

— Nu. Am terminat-o cu el. 

— Atunci ce e? Ai nostalgia vremurilor trecute? 

— Nu te priveşte pe tine ce motive am eu. 

— Răspuns greşit. Dacă nu vrei nimic de la Lombard, atunci de ce te-ai 
strădui să îi găseşti fiica? Dacă ai prins o pistă, de ce nu-i contactezi pe 
federali ca să-i lași pe ei să-și facă treaba? 

Acum era rândul lui George să se uite lung la el. Gibson nu avea încredere 
în Abe, dar trebuia să recunoască: tipul ştia cum să te străpungă din priviri: 
dur ca un scut de mașină. 

— O fac de dragul lui Suzanne. Zău așa, Gibson, mă uimeşti. 

— Cum adică? 

— Suzanne ţinea la tine mai mult ca la oricine. 

Brusc, Gibson simţi că-i dau lacrimile. Abe observă şi îi zâmbi cu blândeţe. 

— Fata te adora. Se ținea mereu după tine. Și am văzut ce grijă îi purtai. 
Ca şi cum ar fi fost sora ta. Cu toții am remarcat asta, adăugă Abe 
îndepărtând ceva de sub ochi. Dușmănia dintre tine şi Benjamin se extinde și 
asupra lui Suzanne? 

Gibson clătină din cap şi-şi acoperi gura cu mâna pentru a nu rosti ceva 
pe negândite. Bătălia de a-și păstra cumpătul fu pierdută. 

— Atunci ajută-mă. Nu ştiu ce părere ţi-ai făcut tu, dar eu vreau să știu 
adevărul. Am văzut-o pe fata asta crescând sub ochii mei. Trebuie să aflu ce i 
s-a întâmplat. Trebuie să stau față în față cu omul care a ademenit-o pe 
fărâma aia frumoasă de om să fugă de acasă. Trebuie să port o discuție 
serioasă cu el. Şi abia după aceea las FBl-ul să intervină. Abe făcu o pauză, 
conștient de ameninţarea prea puțin voalată din spusele lui. Și, dacă între 
timp reuşesc să lămuresc lucrurile şi cu tine, cu atât mai bine. 

— Te învinovăţeşti. 

— Da. 

— De asta te-a concediat Lombard? Din cauza lui Suzanne? 

— Da. 

— A fost vina ta? 

Abe oftă şi se uită pe fereastră. Gibson avu impresia că bărbatul din fața 
lui se făcuse mai mic. lar când se hotărî să vorbească, o făcu încet și cu o 
voce încărcată de durere. 

— Bună întrebare. Mi-am pus-o şi eu de nenumărate ori și n-am ajuns 
până acum la un răspuns mulțumitor. Paza și protecţia reprezintă o profesie 
în care totul se judecă prin prisma rezultatelor. Treaba mea era să asigur 
protecţia lui Benjamin Lombard, dar cea a familiei intra tot în obligaţiile 
mele. Suzanne a dispărut, şi sunt răspunzător pentru asta. 

Lui Gibson aproape că i se făcu milă de el. 

— Dar de ce acum? De ce te-a apucat tocmai acum dorinţa să faci 
săpături? Din cauză că se împlinesc zece ani? 

— Vino cu mine la birou şi o să înţelegi. 

— Ce să înțeleg? Ce ai să-mi arăţi? 

Gibson îi scrută fața în căutarea vreunui indiciu, dar singurul pe care îl 
depistă fu sentimentul de încredere în sine. Era oare posibil? Să fi dat Abe 
peste o pistă nouă într-un caz care le dăduse de furcă oamenilor legii timp 
de un deceniu? Ce joc disperat juca omul? Dar chiar conta asta? Chiar dacă 
şansa de a o găsi pe Suzanne era de numai unu la sută, Gibson ştia că avea să 
se implice. Nici nu se punea problema să se eschiveze. 

Abe împinse un plic gros către el pe masă. Gibson îl deschise și-și trecu 
degetul mare peste teancul de bancnote. Nu le numără, dar observă că erau 
numai de câte o sută de dolari. 

— Ce-i cu asta? 

— O scuză că ţi-am întrerupt micul dejun sau o primă de instalare, ia-o 
cum vrei. 

— Primă de instalare? 

— Dacă te decizi să ni te alături, îți ofer dublu față de ultimul salariu, plus 
un bonus de zece mii de dolari, dacă munca ta dă roade. Ce zici, ţi se pare în 
regulă? 

— Mai mult decât în regulă. 

— Bun. 

Abe se strecură afară din separeu, dădu aprobator din cap în direcția 
femeii și ieşi din local. 

Gibson nu avu încotro şi îl urmă. 

Coloana de mașini își tăia drum prin centrul orașului Phoenix precum o 
navă de război ce străbătea un ocean din beton și metal. Lungă de peste o 
jumătate de cvartal, avea în frunte un dispozitiv de motociclete de poliție cu 
sirenele urlând în timp ce se deplasau cu greutate prin traficul aglomerat al 
după-amiezii de vineri. În urma ei, maşinile erau trase pe dreapta, iar 
pietonii se opreau ca să caște gura la spectacol. 

Benjamin Lombard nu auzea şi nu vedea nimic. Stătea pe bancheta din 
spate a uneia dintre limuzinele sale, mereu alta, şi își revizuia programul pe 
săptămâna următoare. Era conștient de nerăbdarea angajaţilor, dar nu se 
grăbea. Era obișnuit ca oamenii să îl aștepte să ia decizii. Timpul lor îi 
aparţinea de fapt. Într-un târziu, operă câteva modificări şi înmână hârtiile 
unuia dintre aghiotanții săi. 

Era obosit şi mai mult decât frustrat. În ultimele douăzeci şi cinci de zile o 
urmărise pe guvernatoarea Anne Fleming reducând decalajul care îi 
despărțea. Ceea ce începuse ca un spectacol secundar amuzant se 
transformase într-o ameninţare reală. O caricatură politică publicată recent 
îl înfățișa în chip de iepure dormind la umbra unui pom în timp ce Fleming, 
testoasa, îl întrecea. La emisiunile TV de seară trecuse de la statutul de 
marele ales la cel de ţintă a glumelor. Cu un an înainte, guvernatorul de 
California, aflat la primul mandat, nici nu-și avea numele menționat în 
conversațiile referitoare la nominalizarea pentru cursa prezidențială. 
Lombard fusese un candidat atât de redutabil încât până și numele cele mai 
grele din partid renunțaseră să concureze împotriva lui. lar acum alerga 
umăr la umăr cu o novice. Consilierii săi nu dădeau doi bani pe Fleming şi 
erau de părere că steaua ei avea să apună cât de curând, însă el nu era așa de 
sigur. Deocamdată, individa reușise să contracareze toate loviturile ca o 
profesionistă cu vechime și îl făcuse să arate ca un prost. Marii donatori 
începuseră să o privească tot mai atent. Dacă nu o neutralizau acum, 
convenția de la Atlanta avea să fie o luptă pe viață şi pe moarte. 

— Spune-i lui Douglass să taie de pe listă Santa Fe, zise Lombard. După 
strângerea de fonduri de diseară, vreau să merg direct la aeroport. 

Leland Reed se foi pe banchetă. 

— Ăăă, domnule, Douglass crede că e important să apăreţi mâine dacă 
vreți să obţineţi sprijinul guvernatorului Macklin. Până la convenție, nu vom 
mai ajunge acolo. 

Leland Reed era șeful de campanie al lui Lombard. Avea în jur de cincizeci 
şi cinci de ani și o reputaţie de executant redutabil - genul de persoană 

capabilă să rezolve orice problemă. Își câștigase prestigiul pe merit, după 
treizeci şi trei de ani de carieră în Capitoliu și nenumărate campanii. 

Lombard îşi aprecia şeful de campanie. După sinuciderea lui Duke 
Vaughn, testase doi înlocuitori înainte de a se decide asupra lui Reed. Acesta 
îl înţelegea şi îi împărtășea hotărârea neabătută, dar nu se compara cu Duke 
Vaughn. Nu că ar fi fost o ruşine - Duke Vaughn fusese unicat. Spre 
deosebire de Leland Reed, Duke și-ar fi dat seama instinctiv de ce Santa Fe 
era o idee proastă. Duke vedea aceleași piese de pe tablă ca toată lumea, 
numai că anticipa multe mişcări. El fusese cel care îl învățase pe Lombard 
multe din ceea ce vicepreşedintele ajunsese să ştie despre politică. 

Leland Reed era un tip neobosit, care însă trebuia îndrumat în direcția 
bună. Din anumite puncte de vedere, era mai bine așa. Lombard se obişnuise 
să fie cea mai inteligentă persoană dintr-o încăpere, dar uneori ducea dorul 
momentelor când ştia că, dacă s-ar fi ivit o problemă, Duke era pregătit să o 
rezolve imediat. 

ÎI fixă pe Reed cu o privire de gheaţă. 

— Nu vom obţine sprijinul lui Macklin. O va sprijini pe Fleming. 

— Dar domnule, Douglass crede că Macklin ne arată deschidere. 

— Macklin ne-a arătat deschidere atunci când eram cu zece procente în 
față. Acum însă conduc doar la mustață şi o va susține pe Fleming, pe care o 
cunoaşte de douăzeci de ani şi care îi va promite lucruri pe care eu nu i le 
pot da. Sigur, se va preface că mă sprijină, dar, în final, o va susține pe 
Fleming. 

— Dar, dacă tot suntem aici, nu merită să încercăm? 

— Megan, unde urmează să se afle guvernatorul Fleming vinerea 
viitoare? întrebă Lombard. 

Femeia tastă ceva pe laptop şi răspunse: 

— În Arizona, domnule. 

— Ar fi o pierdere de vreme, Leland. Am fi jucaţi pe degete, aşa că dracu’ 
să-i ia şi pe guvernatorul Macklin, și pe Douglass. 

— Domnule? 

Vocea lui Reed rămase calmă și optimistă, în ciuda deraierilor de limbaj și 
de dispoziţie ale vicepreşedintelui. 

— Îmi fac griji că Douglass nu se descurcă bine, îi explică Lombard 
răbdător. la decizii pe baza sondajelor de o săptămână în urmă. Trebuie să o 
luăm înaintea lui Fleming. Femeia asta nu are niciun plan în minte, și m-am 
săturat să îl aud pe Douglass cum mă contrazice. 

— Da, domnule, spuse Reed. Ce motiv să invoc pentru contramandare? 

— Ceva cât mai vag. „E nevoie de prezența domnului Lombard la 
Washington”; scuza asta a mers de fiecare dată. Doar sunt vicepreşedinte. 

Macklin o să priceapă singur mesajul. 

— Da, domnule, replică Reed. 

— Mâine-dimineaţă la prima oră vreau să discut cu Douglass, Bennett și 
Guzman. Să punem la punct câteva lucruri. Nu sunt singurii strategi de 
campanie din Washington. 

Lombard aruncă o privire pe geamul fumuriu spre orașul Phoenix, pe 
care îl vedea ca prin ceață. Viața în acest balon de săpun era unul dintre 
aspectele suprarealiste ale slujbei sale. Practic, în ultimii opt ani nu fusese 
singur nicio clipă, și cel puţin treizeci de oameni ştiau unde se află în fiecare 
secundă. Pentru a-şi face treaba și a o face bine, trebuia să fie în permanentă 
mişcare, înconjurat de oameni, mereu în mijlocul acţiunii, al ideilor. Și, 
Dumnezeule mare, ce mult îi plăcea! Dar cel mai mult îl încânta perspectiva 
de a deveni preşedinte. 

Atunci când reporterii îl întrebau de ce dorește să devină președinte, 
Lombard recurgea la aceleași clișee elegante pe care le rostiseră 
predecesorii săi: platitudini despre dorința de a sluji oamenii și ţara și 
afirmaţia că avea o viziune asupra viitorului națiunii sale. Adevărul? 
Existase vreun exemplu în istoria omenirii când cineva ajunsese, fără 
vărsare de sânge, în poziția celui mai puternic om de pe planetă? Putea fi 
însă un Dumnezeu cumsecade, și el unul nu avea încredere în nimeni care 
aspira la mai puţin de atât. Numai că diferența dintre el şi majoritatea 
celorlalți oameni era că el se născuse pentru așa ceva. Era croit pentru asta. 

Coloana se opri cu zgomot în fața hotelului, și Lombard îi urmări pe 
agenții de la Serviciul Secret care își făceau treaba. Două duzini de portiere 
se deschiseră simultan. Agenţii se revărsară ca niște pușcaşi marini care 
instalau un cap de pod. După ce așezarea în dispozitiv se termină, ușa de la 
limuzina sa se deschise, şi el păşi afară în soarele puternic, zâmbind larg. 
Mai înalt decât toţi agenţii, cu excepţia unuia, făcu o pauză pentru a privi 
hotelul, își încheie haina și-şi flutură mâna în direcția suporterilor postați la 
distanţă, la marginea trotuarului, care îl întâmpinară cu aplauze. După aceea 
acceptă să fie condus înăuntru. 

Îşi notă în minte să-l excludă din escortă pe agentul mai înalt decât el. 

Turma de ajutoare îl înconjură în holul hotelului și îl făcu să grăbească 
pasul către apartamentul rezervat. În timp ce înainta rapid, își aruncă ochii 
peste două foi, pe care le umplu de adnotări. Era capabil să facă mai multe 
lucruri în același timp. 

— La ce oră e strângerea de fonduri? întrebă el. 

— La opt, domnule. 

— Unde mi-e discursul? 

Cineva îi întinse un exemplar proaspăt scos la imprimantă. Lombard luă 

şi două rapoarte care includeau ultimele informaţii despre situația din Egipt 
şi despre dezbaterile din Senat cu privire la noua lege a imigrării. 

— Leland, vreau să ne vedem peste două ore. O să stăm de vorbă în timp 
ce luăm prânzul. Altfel, nu vreau să fiu deranjat decât dacă apare vreo criză 
constituțională și devin automat preşedinte. 

Afirmația stârni câteva chicoteli politicoase din partea suitei. Agenţii de la 
Serviciul Secret închiseră ușa în urma lui. 

Rămas singur în apartamentul de hotel, Benjamin Lombard își scoase 
costumul și îl întinse pe pat, ca să nu se șifoneze. Aerul condiționat era o 
adevărată binecuvântare după arșiţa din Arizona. După câteva clipe, porni 
televizorul pe un canal de știri şi surprinse un reportaj despre campania lui 
Anne Fleming din California. Benjamin vedea acum totul mai clar: slaba 
audiență la discursul său din dimineaţa aceea îl făcea să privească imaginea 
de ansamblu dintr-o altă perspectivă. Cu cât se gândea mai mult, cu atât 
ideea renunțării la Douglass în cursul întâlnirii de a doua zi prindea mai 
mult contur în mintea sa. Avea nevoie să transmită un mesaj şi să dea un 
nou imbold trupelor. Se întrebă cum ar putea să o convingă pe Abigail 
Saldana să revină din cvasiretragerea în mediul universitar; ea n-ar fi 
acceptat pentru nimic în lume porcăria asta de situație cu Fleming. 

Nişte bătăi sacadate în uşă îl smulseră din meditaţie, și buna dispoziţie i 
se evaporă brusc. Angajatul mult prea zelos aflat de cealaltă parte a ușii nu 
mai putea spera la o slujbă în politică decât în Turcia. Asta, dacă nu cumva, 
Doamne fereşte, Senatul luase foc. 

— Ce-i? urlă Lombard, aproape smulgând ușa din balamale. 

În prag stătea Leland, care avea un aer îngrijorat. 

— Ce-i? repetă Lombard pe un ton ceva mai calm. 

— Pot să intru, domnule? 

Benjamin îi făcu loc să intre. Reed nu se așeză, ci începu să măsoare 
preocupat încăperea, ca un aspirator în căutare de praf. Într-un târziu, se 
opri în fața ferestrei. 

— Ei bine, ce s-a întâmplat, Leland? Ce naiba, mă sperii! 

— Domnule, mai ţineţi minte lista aceea cu nume pe care mi-ați spus să 
stau cu ochii? 

Lombard știa foarte bine la ce se referea Leland. În politică n-ai cum să 
ajungi aşa de sus fără să-ți faci câţiva duşmani. În fine, mai mulţi decât 
câțiva. Lista cuprindea oameni care ar fi putut să dăuneze campaniei sale. 
Începând cu rivali politici şi continuând cu foşti angajaţi şi o iubită din liceu 
căreia nu-i plăcuse modul în care îi dăduse papucii. Nu se aștepta la 
necazuri, însă în orice campanie ieșeau la iveală lucruri de mult uitate din 
trecutul candidatului. Și nu exista niciun motiv să presupună că lucrurile 

aveau să stea altfel acum. 

— Cine? întrebă Lombard. 

— George Abe. 

— George? Serios? 

Asta era într-adevăr o surpriză. Fusese întotdeauna de părere că lucrurile 
stăteau bine între el şi Abe, în ciuda felului în care se despărțiseră. 

— Şi ce anume a făcut George? 

— S-a întâlnit cu fiul lui Duke Vaughn într-un local din Virginia. Și-n clipa 
asta se îndreaptă amândoi cu mașina spre Washington, DC. 

Lui Lombard i se ridică părul pe ceafă. Gibson Vaughn și George Abe. 
Două nume pe care nu ar fi crezut niciodată să le audă rostite în aceeași 
propoziţie, şi singurul lucru pe care cei doi îl aveau în comun era persoana 
lui. Faptul că se întâlniseră nu putea fi nicicum o coincidenţă. 

— Despre ce au discutat? 

— Nu ştiu, domnule. 

— Află. Avem pe cineva în anturajul lui George? 

— Nu, domnule, răspunse Reed. 

— Găseşte pe cineva. Și sună-l pe Eskridge. Se pare că va trebui totuşi să 
intervină. 


6. 


Pe drumul cu mașina către Washington niciunul din ei nu scoase o vorbă. 
Gibson stătea așezat în spate lângă George Abe, care se cufundase în citirea 
e-mailurilor de pe telefon. Când introdusese parola, Gibson o memorase 
trăgând cu coada ochiului. Puterea obişnuinţei. Îi luase luni de zile să-şi 
perfecționeze tehnica, dar acum ajunsese capabil să fure un cod din capătul 
opus al unei încăperi doar urmărind mișcarea degetelor pe tastatura 
telefonului. Pentru orice eventualitate, reținu codul într-un colț al minţii. 

Dintotdeauna se descurcase foarte bine cu cifrele. Matematica, științele 
exacte, computerele nu aveau mistere pentru el. Și asta se dovedise a fi un 
mare atu atunci când coborâse în iad. Exersase pentru a putea memora 
secvențe de numere. Putea să reproducă din prima încercare orice număr 
format din şaisprezece cifre: de telefon, de card de credit, de asigurări 
sociale - remarcabil cât de des rosteau oamenii cu voce tare şi în public 
asemenea informații vitale. lar el avea acest talent de a le reţine, o abilitate 
mai puțin acceptabilă în societate. 

În față, pe locul pasagerului, stătea subalterna devotată a lui Abe. Scana 

drumul de parcă se îndreptau spre Fallujah. Gibson mai văzuse astfel de 
expresii în ochii veteranilor combatanți. Amintiri care nu se lăsau uitate. 
Imagini și sunete care reapăreau când te aşteptai mai puţin, ca o simfonie 
discordantă. Femeia era încordată și atentă, ca şi cum ambuscadele pe șosea 
erau un lucru comun în nordul Virginiei. 

Abe i-o prezentase la Nighthawk Diner. Numele ei era Jenn Charles. 
Femeia îi strânsese mâna într-un mod protocolar, însă cu un zâmbet fals şi 
înșelător, un avertisment să nu o calce pe bombeu. Totuși, Jenn era o 
drăgălașă în comparaţie cu şoferul cel morocănos, Hendricks, care nu 
binevoise să-și spună prenumele. Antipatia lui Hendricks față de Gibson era 
reciprocă și certă, însă, spre deosebire de Jenn Charles, nu părea a fi de 
natură personală. Lui Hendricks nu-i prea plăcea de nimeni şi de nimic. 

Deşi era duminică, traficul spre DC era la fel de aglomerat ca la orele de 
vârf din timpul săptămânii. Era o zi de la începutul lui aprilie și cireșii 
înfloriseră, aşa încât intrarea în Georgetown era blocată de maşini care 
înaintau bară la bară, pline cu oameni ieşiţi la plimbare. Hendricks reuși 
totuși să se strecoare prin traficul infernal trecând de pe o bandă pe alta, ba 
apăsând pe frână, ba pe pedala de acceleraţie. Un supererou foarte folositor 
în caz de nevoie, îşi zise Gibson. De pe Key Bridge, Hendricks ieși pe 
autostrada Whitehurst, care se întindea paralel cu fluviul Potomac, și îi 
scoase pe K Street. Fluviul continuă să-i însoțească sclipitor tot drumul până 
la Kennedy Center. 

Gibson îi aruncă o privire lui Abe. Cuvintele rostite de el încă îi răsunau în 
cap: Suzanne ținea la tine mai mult ca la oricine. Se uită pe geam la fluviu. 

Mai mult ca la oricine. 

O ştia pe Suzanne din copilărie, când legătura dintre taţii lor, una cu mult 
mai profundă decât simpla relaţie dintre un senator și şeful său de cabinet, îi 
adusese împreună. Lombard fusese cavaler de onoare la nunta lui Duke, iar 
după moartea mamei sale, când nu avea decât trei ani, Gibson își petrecuse 
mai multe vacanțe cu familia Lombard decât cu propria familie. Senatorul 
Lombard şi cu Duke lucrau deseori până noaptea târziu și în weekenduri, şi 
Gibson avea dormitorul său pe hol, la câţiva metri de cel al lui Suzanne. Când 
Gibson avea şapte ani, Duke i-a explicat că Suzanne, în vârstă de trei ani la 
acel moment, nu era de fapt sora lui. Lui Gibson vestea nu-i picase bine. 

Unele dintre amintirile sale cele mai dragi din copilărie erau de la casa de 
vară a familiei Lombard, de pe ţărmul Virginiei. Vara începea în fiecare an cu 
o petrecere de Ziua Eroilor”, pe care Lombard o organiza pentru sute de 


7 Memorial Day, sărbătoare federală celebrată în ultima zi de luni a lunii mai în memoria soldaților 
americani căzuți în luptă sau în serviciul militar (n.tr.). 

prieteni apropiaţi, aliați politici şi familiile acestora. Zeci de copii erau 
prezenți şi li se permitea să alerge în voie în timp ce adulții socializau şi 
puneau ţara la cale pe peluză și pe veranda largă care înconjura întreaga 
vilă. Gibson petrecea toată ziua cu jocuri măreţe de capturare a steagului, 
care se desfășurau în curtea din spate. O camionetă cu înghețată își făcea 
anual apariţia, spre deliciul copiilor, deja îndopaţi cu hamburgeri, hotdogi şi 
salată de cartofi. Era un paradis pentru copii, și Gibson aştepta întotdeauna 
cu nerăbdare asemenea evenimente. 

Suzanne nu ieșea din casă la petreceri; citea într-unul din bovindourile 
mari care dominau spatele casei. De pe banchetele înalte tapițate pe care 
stăteau îngrămădite perne putea zări ce se petrece pe proprietate, până la 
aliniamentul copacilor. După părerea lui Gibson, asta însemna o pierdere de 
vreme, mai ales într-o zi frumoasă. La vârstă aceea, el prefera să se cațăre în 
copaci, și nu să-i contemple. Dar bovindourile erau locul preferat al lui 
Suzanne și acolo aveai şansele cele mai mari să o găsești. Cocoțată pe perne, 
putea să urmărească desfășurarea petrecerii şi în același timp să citească 
una dintre cărțile pe care le ținea tot timpul la îndemână. Dacă reușea să își 
convingă mama, linguşind-o, să-i trimită acolo prânzul, nu se clintea din loc 
toată ziua şi citea şi moţăia fericită la soare. 

Deşi o considera pe Suzanne sora lui, Gibson nu „ghicise” asta mult timp 
şi o tratase aşa cum își tratează adesea frații mai mari surorile - ca pe o 
ființă de pe altă lume. Suzanne nu juca fotbal sau baseball; nu-i plăcea să se 
joace de-a soldaţii în pădure: în fapt, nu-i plăcea niciunul dintre jocurile lui 
favorite. Aşa încât el făcuse singurul lucru care i se păruse rezonabil în astfel 
de situații: o ignorase. Nu pentru a-i face în ciudă, ci pentru a nu-și bate 
capul prea tare. Ei doi nu vorbeau aceeaşi limbă. 

Suzanne îl trata în schimb așa cum își tratează de obicei surorile fraţii mai 
mari - cu o dragoste răbdătoare şi minunându-se de norocul de a-l avea în 
viața ei. Răspundea nepăsării lui cu adoraţie, dezinteresului său, cu zâmbete 
strălucitoare. Nu se simțea niciodată jignită sau dată la o parte atunci când el 
nu-i întorcea afecțiunea și era mereu dispusă să-i ofere a doua șansă, îl iubea 
pur şi simplu prea mult și cu o generozitate copilărească de genul aceleia 
care dispare la vârsta maturității, dar din care Suzanne poseda din 
abundență. Gibson nu avusese nicio șansă şi, în final, cu perseverenţă, ea îi 
înfrânsese rezistenţa, iar el învățase să-i răspundă cu iubire. Şi cumva, pe 
parcursul acestui proces, ea încetase să mai fie Suzanne şi devenise sora lui. 

Ursuleţul lui. 

Ursuleţul nu se mulțumise cu iubirea lui, și ani în șir - sau așa i se păruse 
lui - îl pisase să-i citească. Gibson îi citise o dată, pe când Suzanne era foarte 
mică; nu-și mai amintea ce carte, ci doar că el se plictisise repede. De atunci 

ea îl implora mereu să-i citească, de obicei atunci când îl vedea din colțul 
unde se ascunsese cu o carte cum se strecoară în viteză pe ușa din spate, ca 
să iasă să se joace în pădure. Pe vremea aceea, lui Gibson nu-i plăcea să 
citească, așa că se eschiva întotdeauna. 

— Gib-Son, Gib-Son! striga ea. Vino să-mi citeşti. 

— Mai târziu, Ursuleţule, bine? răspundea el. 

— Bine, Son8. Pa! striga ea. Rămâne pe mai târziu. 

Şi „mai târziu” devenise un soi de parolă între ei pentru stabilirea unei 
întâlniri oficiale. 

Ursuleţul îi pronunţa numele ca și cum era format din două cuvinte și 
uneori, când era surescitată, îl prescurta la „Son”. Duke zicea că felul cum îl 
striga Suzanne semăna cu vorbirea unui bătrân gentleman sudist: „Ce mai 
faci, fiule?” Asta îi făcea pe adulţi să râdă, ceea ce o încuraja pe Suzanne. Nu 
înţelegea ce era aşa de amuzant, nu-i păsa decât că i se acorda atenţie. 

Ursuleţul l-a dat gata definitiv cu prilejul unei sărbători de Crăciun. 
Senatorul și Duke erau foarte prinși într-o discuţie pe marginea unei legi, 
aşa încât Gibson își petrecuse cea mai mare parte a Crăciunului la reşedinţa 
familiei Lombard din Great Falls. Suzanne avea șapte ani pe atunci. lar el, 
unsprezece. Într-un moment de slăbiciune, Gibson acceptase să-i citească şi 
ea o luase la goană înainte ca el să apuce să pornească o nouă casetă video 
cu un film. Se întorsese cu Frăția /nelului, scrisă de un oarecare J.R.R. 
Tolkien. Ecranizările seriei nu apăruseră încă, aşa că Gibson nu ştia nimic 
despre carte, decât că e groasă şi cartonată. 

— Nici să nu te gândești, Ursuleţule, îi spusese cântărind cartea în mâini. 
E prea mare. 

— E prima dintr-o serie de trei, replicase ea săltând încântată de pe un 
picior pe celălalt. 

— Nu, serios... 

— E foarte bună. E o carte de aventuri. Am păstrat-o special pentru tine. 

Grace Lombard îi urmărise cu un zâmbet amuzat și compătimitor, care îi 
confirmă lui Gibson ceea ce până atunci doar bănuise: Tinere, nu mai ai 
scăpare. Gibson oftase. Cât de rău putea fi? Deschisese cartea la capitolul 
unu. Hobbit; ce Dumnezeu mai era și ăsta? O să-i citească vreo douăzeci de 
minute, Ursuleţul o să adoarmă și gata. 

— Bine. Unde vrei să ne aşezăm ca să-ţi citesc? 

— Ura! exclamase ea triumfătoare, după care căzuse un pic pe gânduri, 
căci nu se așteptase ca lucrurile să ajungă atât de departe. Ce-ar fi să ne 
aşezăm lângă șemineu? 


8 Son- fiu în limba engleză (n.tr.). 

Îl condusese spre un fotoliu din camera de zi. Focul dădea să se stingă, şi 
Ursuleţul îl tot ațâțase până ce Grace o atenționase să nu dea foc casei. Apoi 
el așteptase zece minute, până când Ursuleţul aranjase totul după placul ei. 
Îngrămădise perne una peste alta, adusese o cană cu ciocolată caldă pentru 
ea şi un pahar cu suc de mere pentru el. Alergase de colo colo potrivind 
luminile, așa încât camera să nu fie nici prea luminoasă, dar nici 
întunecoasă. În tot acest răstimp, el stătuse în picioare în mijlocul livingului, 
întrebându-se în ce se băgase. 

— Hai, şezi odată, îl îndemnase Ursuleţul. 

Gibson se aşezase. 

— Aici e bine? 

— Perfect. 

Ursulețul se cuibărise mulțumită în poala lui și-și așezase capul pe 
umărul său. 

Gibson nu-i dădea mai mult de douăzeci de minute până să adoarmă. 

— Eşti gata? o întrebase încercând fără succes să pară țâfnos. 

— Gata. Ba nu, stai un pic, răspunsese ea, apoi se răzgândise. Lasă, nu 
contează. 

— Ce-i? 

— Nu contează, repetase ea, clătinând din cap. Data viitoare. 

Nu avea să existe nicio dată viitoare. Gibson deschisese cartea și se foise 
ca să-și găsească o poziție cât mai comodă. La jumătatea primei fraze, 
Ursuleţul îl oprise. 

— Son? 

— Da? 

— Mulţumesc. 

— Sper că-ţi dai seama că n-o să-ţi citesc toată cartea. 

— E bine şi așa. Îmi citeşti cât ai tu chef. 

Gibson citise fără întrerupere primele treizeci de pagini. Ursuleţul nu 
adormise, iar povestea nu era chiar atât de rea. Era vorba despre un vrăjitor 
şi despre magie, deci nişte chestii destul de interesante. Sesiunea de lectură 
nu se încheiase atunci când senatorul și Duke făcuseră o pauză în ședința 
lor. Doamna Lombard îi chemase la ușa livingului. Se furișaseră până acolo 
de parcă erau într-un safari și nu voiau să deranjeze animalele sălbatice. 
Gibson nu-i observase până ce blițul aparatului de fotografiat nu le 
semnalase prezenţa. 

O copie înrămată a fotografiei fusese atârnată în hol, între camerele 
copiilor, iar Duke ţinea şi el o alta la el în birou. 

După poza-surpriză, Gibson încercase să abandoneze lectura, însă 
Ursuleţul, sesizând primejdia, îi înconjurase braţul cu mâinile. 

— Şi ce s-a întâmplat după aia? 

Gibson descoperise că şi el era curios să afle. 

Terminaseră Frăția inelului după doi ani, timp în care lui Gibson i se 
deschisese apetitul pentru lectură. Un alt lucru pe care i-l datora Ursuleţului. 
Cărţile îl ajutaseră să-şi păstreze sănătatea mintală în arest și în marină. 
Citea orice îi cădea în mână: povestiri obscure de Philip K. Dick, literatura 
noir a lui Jim Thompson, Străinul lui Albert Camus, o adevărată revelaţie 
pentru el la vârsta de nouăsprezece ani. Un exemplar vechi din Great Jones 
Street al lui Don DeLillo îl însoțise peste tot, începând cu tabăra de instrucție 
pentru recruți, aşa că putea recita din memorie monologul din deschidere. 

Sincer vorbind, se ferise mereu să suprapună imaginea lui Suzanne 
Lombard din filmul video al dispariţiei peste cea a Ursuleţului. În mintea lui, 
Ursuleţul era absolventă de colegiu şi locuia undeva la Londra sau la Viena, 
aşa cum visase ea întotdeauna. Ursuleţul avea un iubit deștept și timid care 
o adora şi care îi citea duminica dimineaţa. Ursuleţul n-avea nimic de-a face 
cu Suzanne Lombard, fata care dispăruse cu mult timp în urmă. Îi era mai 
uşor să creadă într-o asemenea ficțiune. 

Oare Ursuleţului i-ar fi plăcut de fiica lui? Uneori se surprindea 
comparându-le - cele două fetițe care însemnau așa de mult în viața lui. Nu 
semănau câtuși de puțin - Ellie nu era genul liniștit şi introspectiv. Din 
punctul acesta de vedere semăna mult cu tatăl ei: prefera să se cațăre în 
copaci decât să citească o carte la umbra lor. Dar când venea vorba de iubire, 
Ellie şi Ursulețul semănau ca două picături de apă. Amândouă te strângeau 
în braţe cu aceeași forță şi hotărâre. Da, Ursuleţul ar fi adorat-o pe Ellie, iar 
Ellie ar fi adorat-o pe ea. 

Unde eşti, Ursuleţule? 

Aruncă o privire spre George Abe și echipa acestuia. 

Oare Suzanne avea să-i răspundă acum? 


7. 


În timp ce traversau Piaţa McPherson, Jenn se foi pe scaun ca să-l 
atenționeze pe George că ajunseseră. Range Roverul opri în garajul subteran 
al clădirii. 

După ce parcară, Jenn ieși din mașină şi se postă în spate, ca să stea cu 
ochii pe Vaughn. Gibson îi aruncă o privire, dar nu spuse nimic. Era mai înalt 
decât se așteptase ea şi avea o privire intensă. O jucase pe degete la 
Nighthawk Diner, ceea ce era destul de penibil în sine, însă felul cum o 

cântărise din ochi atunci când dăduseră mâna o făcuse să se simtă ca o cină 
încălzită la cuptorul cu microunde. Și asta nu-i plăcuse deloc. 

Urcară în birourile întunecate și tăcute ale firmei Abe Consulting Group. 
Luminile reveniră automat la viaţă, cu un mic zumzet. Spaţiul nu era prea 
mare, însă holul de primire imaculat și modern, cu tavan înalt şi fotolii 
elegante, negre, din piele, păru să-l impresioneze pe Vaughn. 

Hendricks îi conduse pe un coridor spre locul de unde răzbătea bubuitor 
o melodie furioasă. Împinse ușile din sticlă ale unei săli de şedinţe, şi 
zgomotul se înteţi asurzitor. Era ca și cum ar fi stat pe pista unui aeroport în 
timp ce un Boeing 747 ateriza pe deasupra capetelor lor. Jenn recunoscu 
melodia, dar nu și numele formaţiei. Așa i se întâmpla întotdeauna. Nu-i 
plăcea muzica așa de mult încât să se obosească să rețină nume de formaţii. 

Din spatele unui laptop se iți un cap chel precum un Whac-A-Mole? 
obosit. 

— Opreşte muzica, Mike! lisuse! urlă Hendricks. 

Peste sala de ședințe se aşternu tăcerea, și capul chel se ridică în picioare. 
Îi aparţinea lui Mike Rilling, directorul de IT de la Abe Consulting. Trecut cu 
puţin de treizeci de ani, avea ochii injectaţi și neliniștiţi și tenul palid 
bolnăvicios al unuia care trăieşte exclusiv din combinaţia de cofeină și fast 
food. Mirosul stătut de stres care plutea în aer accentua această senzație. 

— Scuze, domnule Abe. Nu credeam că vă întoarceți până după-amiază. 

— Este după-amiază, spuse Jenn. 

— Oh, răspunse Mike. Îmi pare rău, domnule Abe. 

— Nu-i nimic. Cum merge treaba? 

Mike deschise gura, dar o închise la loc fără să răspundă, iar Jenn 
recunoscu în gestul lui replica general valabilă Wu merge deloc și tare aș 
vrea să nu mă mai bateţi la cap. Trecuse şi ea prin asta şi empatiza un pic cu 
Mike. Omul muncea la fel de mult ca restul echipei, dar aria lui de 
competenţă era alta. Nu era vina lui, cu toate că i se putea reproşa că se 
supraevaluase la interviul de angajare. Acesta era și motivul prezenţei lui 
Vaughn. Numai de n-ar fi ajuns prea târziu. 

În mod normal, încăperea servea drept sala lor de şedinţe, însă acum 
fusese transformată într-un cartier general improvizat. Fotografii, diagrame, 
hărți și bilețele erau prinse ordonat în piuneze pe o serie de panouri pe roți 
dispuse de-a lungul peretelui. În partea de sus a panoului central trona o 
fotografie cu Suzanne Lombard, având poziționate imediat dedesubt, ca un 
arbore genealogic cu susul în jos, imagini ale rudelor apropiate. Ochii lui 


9 Joc popular, constând dintr-o suprafață găurită, din care apar aleatoriu capete de cârtiță de jucărie, 
pe care trebuie să le loveşti cu un ciocan ca să intre la loc (n. red.). 

Vaughn se opriră asupra fotografiei fetei, şi pe fața lui se așternu o expresie 
pe care Jenn nu o putea descifra. 

Un alt șir de poze, sub cel al rudelor, îi înfățișa pe membrii personalului 
lui Lombard din vremea când era senator, inclusiv una a lui Duke Vaughn. 
Era acolo şi poza lui George. Două spaţii goale completau galeria foto. Primul 
din ele purta eticheta „WR8TH” - numele rămas necunoscut al utilizatorului 
sau utilizatorilor cu care Suzanne comunicase pe chat înaintea dispariţiei. Al 
doilea spaţiu gol era notat „Tom B”. Cele două spaţii erau legate cu o linie 
deasupra căreia era notat un semn de întrebare. 

Abe se aşeză în capul mesei. Hendricks și Vaughn îi urmară exemplul, în 
timp ce Rilling se agita frenetic precum o cloșcă. 

— Michael, nu e cazul să te apuci acum să faci ordine pe aici, spuse Abe. 

— Da, domnule Abe. Scuze. 

Abe se forță să chicotească. 

— Şi nu-ţi mai cere scuze că munceşti din greu. 

Jenn aprecia eforturile şefului ei, dar laudele, oricât de multe, n-aveau să-l 
calmeze pe Mike Rilling. Se îndoia chiar că un flacon cu pastile Xanax sau o 
cămașă de forță ar fi dat rezultate. Rilling muncea prea mult, era extenuat, 
prea stresat și ferm convins, din păcate, că munca îi era subapreciată. 

— Michael, el este Gibson Vaughn, spuse George. O să ne ajute în calitate 
de consultant în cazul Lombard. Gibson, el e Michael Rilling, directorul 
nostru de IT. 

Rilling scutură mâna lui Vaughn cu un gest lipsit de fermitate și-i aruncă o 
privite tăioasă, ca de câine care îşi apără teritoriul. Gibson fie nu o observă, 
fie se decise să o ignore. 

— Jenn o să te pună la curent, îi spuse Abe lui Vaughn. Îți va da toate 
detaliile. Uneori, ajută să revii asupra unor lucruri pe care le ştii. O să găseşti 
în dosar toate informațiile. 

Jenn împinse o mapă groasă peste masă în direcția lui Vaughn. Pe cotor și 
pe copertă stătea dactilografiat îngrijit înscrisul „Suzanne Lombard”. 
Dosarul cuprindea un rezumat al faptelor legate de dispariţia lui Suzanne 
Lombard şi de ancheta care urmase. Multe pagini conţineau documente, 
fotografii şi note interne ale FBl-ului, toate impecabil sortate și aranjate. 
Deşi căzuse în dizgraţia lui Benjamin Lombard, Abe rămăsese un tip cu 
greutate. 

Vaughn aruncă o privire precaută la dosar şi se scărpină cu putere în 
spatele urechii. Fiecare menționare a numelui Suzanne Lombard părea să îl 
facă să se retragă în sine. De ce se comporta aşa? Vreun sentiment de vină? 
De remușcare? De teamă? Asta să fie? Gibson o surprinse pe Jenn privindu-l 
şi se forță să îi zâmbească, asemenea unui pacient care încearcă să-și 


VP - 36 


mențină comportamentul prietenos în fața unui dentist care se pregătește 
să-i facă o obturaţie de canal. 

Flashul unui proiector montat deasupra capetelor lor prinse viață și, din 
cadrul montat în perete, coborî un ecran. O poză a lui Suzanne umplu 
ecranul. Avuseseră din ce să aleagă. Familia Lombard era remarcabil de 
fotogenică, și pozele erau nelipsite de la fiecare întrunire a cercului lor de 
prieteni. Cea proiectată pe ecran fusese decupată dintr-o imagine surprinsă 
la o petrecere de Crăciun şi o înfățișa pe Suzanne stând pe covor, la 
picioarele părinţilor şi zâmbind fericită spre aparatul de fotografiat. Lângă 
Suzanne, suspendat în aer, se zărea braţul fără corp al lui Gibson Vaughn. 
Jenn găsise mai multe poze în care apărea Gibson - în fapt, puţine erau cele 
în care el să nu fie prezent -, dar o alesese pe aceea pentru a-i cântări 
reacția. 

Acum îi părea rău. Gibson arăta de parcă ar fi avut rău de mare. 

— Ai cuvântul, Jenn, spuse Abe. 

Jenn dădu să se ridice, apoi se răzgândi și-și trecu limba peste dinți. 

— Ce știi despre dispariţia lui Suzanne Lombard? 

— În afară de ceea ce s-a spus la știri acum zece ani? întrebă Vaughn. Nu 
prea multe. 

— Ai fost interogat? interveni Hendricks. Vreau să zic, după răpire. Nu am 
găsit nicio informație despre asta. 

— Nu, replică Vaughn. La momentul acela eram în arest. 

— Are dreptate Dan să te întrebe, spuse Jenn. Dacă ai senzaţia că ceva nu 
e în regulă în dosarul nostru, te rog să ne atragi atenţia. Doar ai avut o 
relație specială cu Suzanne. 

Vaughn se încruntă. 

— Aşa e, dar nu uitaţi că n-o mai văzusem de la moartea tatălui meu. 

— Cunoaştem asta, zise Abe. Dar nu se ştie niciodată. 

Jenn își drese glasul. 

— Dacă n-aveţi nimic împotrivă, aş vrea să încep cu începutul. Făcu o 
pauză, ca să vadă dacă erau obiecţii. Bun, așa cum știm cu toţii, în iulie se 
împlinesc zece ani de la dispariţia lui Suzanne. Într-o dimineaţă de marţi, pe 
data de 22 iulie, Suzanne Lombard, fiica senatorului Benjamin Lombard din 
Virginia, a fugit de acasă. Dintr-un cămin perfect şi fericit, după cum au 
comentat toți observatorii. De acord? 

— Absolut, răspunse Vaughn. 

— În fazele preliminare ale anchetei, poliţia şi FBI-ul au pornit de la ideea 
că Suzanne fusese răpită de pe plaja de lângă cătunul Pamsrest, Virginia. 
Grace Lombard şi fiica sa petreceau frecvent toată vara acolo, în timp ce 
senatorul făcea naveta la Washington, DC. 

Pamsrest era o comunitate mică, unde toţi se cunoșteau între ei. Buticuri 
ținute de câte-o mamă și fiica ei, mai multe magazine de înghețată, un 
ponton și un grătar fără amenajări suplimentare. O întoarcere la o epocă mai 
simplă, pe care oamenii şi-o aminteau fără a o putea însă defini în timp, dar 
genul de loc unde familiile se simțeau în suficientă siguranţă pentru a lăsa 
garda jos. 

— Absolut, repetă Vaughn. În ultima vară pe care am petrecut-o acolo... 
câți ani avea Ursuleţul?, cred că doisprezece... ea era deja liberă să vină şi să 
plece atunci când voia. 

— Ursuleţul? întrebă Hendricks. 

— Scuze. Suzanne. Eu îi spuneam Ursuleţul. 

Hendricks îşi luă notițe. 

— Suzanne mergea peste tot cu bicicleta, continuă Jenn. În vara aceea şi-a 
luat o slujbă la piscină şi, de obicei, pleca dimineaţa și lipsea toată ziua. Să ne 
amintim că era în epoca când copiii nu aveau telefoane mobile. Se întâmpla 
des ca Grace Lombard să nu poată lua legătura cu fiica ei toată ziua, aşa că 
nu s-a îngrijorat până pe la șase după-amiază. A dat două telefoane şi a aflat 
că Suzanne nu se prezentase în ziua aceea la muncă. Pe al treilea i l-a dat 
soţului, în Washington. Senatorul Lombard a alertat FBI-ul. Şi așa s-au pus 
lucrurile în mișcare. Până în dimineaţa următoare, orașul fusese luat cu asalt 
de oamenii legii: poliţia locală, statală și agenţii federali. La amiază, știrea a 
ajuns în atenția presei naționale, și Suzanne Lombard a devenit cea mai 
nouă obsesie a canalelor TV. 

— Asta, pentru că era vorba de o fetiță albă, comentă Hendricks. 

Jenn aprobă cu o mişcare din cap. Hendricks avea, indiscutabil, dreptate. 
Specialiştii în științe sociale numeau asta SFAD sau Sindromul Femeii Albe 
Dispărute. Suzanne călcase pe urmele lui Elizabeth Smart şi Natalee 
Holloway - dacă dispăreai în America, era cu siguranță de ajutor să fii o 
persoană albă, de sex feminin şi drăguță. lar dacă, pe deasupra, mai erai şi 
fiica unui senator al SUA, întruneai toate condiţiile pentru a deveni 
următoarea obsesie a întregii națiuni. Presa descinsese în Pamsrest precum 
ciuma în Egipt. Carele de transmisiuni ale televiziunilor formaseră un soi de 
orășel strălucitor la periferia localităţii. Orice localnic dispus să stea 
nemișcat preț de câteva secunde putea ajunge vedetă la televizor. Luni în șir, 
povestea a ţinut capul de afiş al tuturor jurnalelor de ştiri din ţară. 

— În după-amiaza zilei de după dispariţie, bicicleta lui Suzanne a fost 
găsită la două oraşe distanţă, într-un refugiu năpădit de iarbă, în spatele 
unui magazin universal. Zona a fost cercetată în mod repetat, dar nimeni nu- 
şi amintea să o fi văzut pe Suzanne Lombard. Poliţia locală a deschis anchete 
asupra violatorilor din zonă, în timp ce FBl-ul s-a concentrat pe analizarea 

posibilității ca răpirea să fi fost motivată politic. Nu s-a formulat nicio cerere 
de răscumpărare. 

Abe şi Hendricks se foiră pe scaun. Jenn nu-i lăsă să intervină și-și 
continuă expunerea. Voia să încheie cu trecerea în revistă a datelor vechi 
pentru a ajunge la cele noi. 

— Primul indiciu a venit în ziua a şasea de după dispariţie. O studentă pe 
nume Beatrice Arnold a sunat la numărul de telefon pus la dispoziție de FBI 
pentru a raporta că îi vânduse niște gustări lui Suzanne Lombard la staţia de 
benzină unde lucra, în Breezewood, Pennsylvania. Înregistrarea video de la 
stație a produs un cutremur în cadrul investigaţiei și a modificat complet 
ipotezele de la care plecaseră oamenii legii. Suzanne Lombard nu fusese 
răpită, ci fugise. Reușise să parcurgă, nu se știe cum, nu mai puţin de trei 
sute cincizeci de mile, de pe ţărmul Virginiei până la granița cu 
Pennsylvania, fără a atrage atenția nimănui. Din analiza înregistrării au 
rezultat trei concluzii de necontestat. Prima, că Suzanne voia să-şi ascundă 
identitatea. A doua, că aștepta pe cineva. Şi a treia, că, cel puţin în 
accepțiunea ei, acel cineva era un prieten. În timpul cât se mersese pe 
ipoteza răpirii, nimeni nu se obosise să-i acorde prea mare atenție lui 
Suzanne. Fusese o fată inocentă, care nimerise în locul nepotrivit la 
momentul nepotrivit. Dar, după apariţia înregistrării de la Breezewood, FBI- 
ul s-a concentrat pe viața ei particulară. Mediul în care trăia, lucrurile ei din 
casă, anturajul - toate au fost inventariate și disecate. Jenn făcu o pauză. 
Până aici totul sper că e clar, nu-i aşa? 

Vaughn dădu aprobator din cap. 

— Bun, de aici încolo intrăm pe un teren necunoscut presei. Așa că, dacă 
ai întrebări, opreşte-mă. 

Vaughn încuviinţă iar din cap. 

— Deci cine era acest „prieten” cu care Suzanne s-a întâlnit la 
Breezewood și cum îl cunoscuse? Primele interogatorii la care au fost supuși 
colegii lui Suzanne de la piscină au scos la iveală existenţa unui iubit, un 
oarecare „Tom B.”, spuse Jenn arătând spre spaţiul gol de pe panou. 

— Suzanne avea un iubit? 

— Te miră? 

— Un pic. Ce ştim despre el? 

— Nu prea multe. Prietenele au recunoscut că au „acoperit-o” de mai 
multe ori pe Suzanne, ca s-o ajute să plece mai devreme de la serviciu 
pentru a se întâlni cu el. Părinţii au insistat că fiica lor nu avea un iubit, dar 
percheziția din camera ei a scos la iveală un vraf de scrisori de dragoste 
ascunse în bibliotecă. 

— Şi? 

— Şi nada. Oamenii legii au scotocit tot pe o rază de cincizeci de mile, dar 
nu au dat peste niciun Tom B. Au extins cercetările la variaţii ale numelui: 
Tom C., Tom D., Tom E. şi aşa mai departe, dar fără rezultat. 

— Şi individul nu s-a prezentat de bunăvoie la poliție? 

Jenn clătină din cap. 

— Dar la cercetarea laptopului lui Suzanne a apărut un nou indiciu. Hard 
drive-ul fusese șters cu Heavy Scrub, un program proiectat să șteargă datele 
definitiv. 

— Gibson, poţi să ne explici cum funcționează? întrebă George. 

Jenn aruncă o privire întrebătoare spre șeful ei. George știa exact cum 
funcționează Heavy Scrub. Şi îi explicase și ei. Fără îndoială că avea motivele 
lui să-l chestioneze pe Vaughn. Dacă lucrai pentru George era ca şi cum jucai 
şah cu un mare maestru. Ceea ce nu făcea decât să-i accentueze ei paranoia. 

— Sigur, spuse Vaughn. Contrar părerilor cel mai des vehiculate, golirea 
„coșului de gunoi” al unui computer mută de fapt informaţiile dintr-un 
spaţiu într-altul. Informaţiile rămân pe hard drive, dar computerul primeşte 
acum permisiunea de a scrie peste documente, în eventualitatea când ar fi 
nevoie de spaţiu suplimentar. Un fişier „șters” poate rămâne într-un 
computer ani de zile, în funcție de obiceiurile utilizatorului. Recuperarea 
aşa-ziselor fişiere şterse de pe hard drive este un lucru simplu. Așa au fost 
depistate o mulțime de pretinse minți criminale. Și de aici, necesitatea unor 
programe precum Heavy Scrub, care scrie sistematic peste alte fişiere în 
hard drive până ce datele existente devin irecuperabile. Nu e tocmai genul 
de lucru la care s-ar pricepe în mod normal o fată de paisprezece ani. 

— Şi mai ales, nu una descrisă de părinți drept o persoană „atehnică”, 
spuse Jenn. 

— Ceea ce și era, fără urmă de îndoială, interveni Hendricks. Pentru că 
atunci când a instalat programul şi l-a pornit pentru a-și acoperi urmele, a 
închis laptopul înainte ca programul să se termine... 

Vaughn întoarse imediat capul spre Hendricks. 

— Şi atunci computerul a intrat în modul hibernare, iar Heavy Scrub s-a 
oprit la jumătate, completă el. Deci, Ursuleţul a dat greș cu programul de 
ştergere? 

— Corect, răspunse Jenn. Laptopul a fost dus la Fort Meade, unde au fost 
reconstituite informaţiile conţinute, care s-au dovedit a nu fi prea multe. În 
majoritate era vorba de nimicurile obișnuite printre adolescenţi: fragmente 
de teme, eseuri, e-mailuri etc. Totuși, pe computer s-a descoperit un client al 
unui Internet Relay Chatt? despre care părinţii ei nu ştiau nimic. Un IRC pe 

care nu-l folosea niciunul din prietenii ei. 

— Îmi amintesc că FBI-ul a tot scotocit fără succes după un oarecare 
WR8TH. Aşa au aflat de existenţa lui? întrebă Vaughn, aplecându-se în față 
pe scaun. 

— Da. Cineva cu numele de utilizator WR8TH s-a împrietenit cu Suzanne 
în acea cameră de chat. WR8TH i s-a prezentat lui Suzanne drept un băiat de 
şaisprezece ani şi a devenit confidentul ei. S-a descoperit că o încurajase să 
fugă de acasă şi o ajutase să-şi acopere urmele. 

— Şi federalii au reușit să dea de el? 

— Nu, pista WR8TH a fost o fundătură. Așa cum știi, FBl-ul i-a făcut 
numele public, dar nu s-a ales cu nimic. 

— Nu mă miră, spuse Vaughn. IRC-ul a fost special conceput pentru a 
asigura anonimatul utilizatorilor. Nu e nevoie să-ți creezi un cont ca să te 
loghezi. La fiecare logare poţi să alegi un alt nume de utilizator. Atunci când 
m-am apucat să studiez computerele, am folosit IRC-ul pentru a face schimb 
de trucuri, strategii și coduri. Toată lumea era paranoică pe vremea aia: se 
temeau că FBl-ul îi spiona cu turnători pe chat. 

— Aşa şi era, spuse Abe. 

— Tocmai din cauza asta eu am jonglat cu douăzeci de nume diferite de 
utilizator. lar dacă WR8TH a fost prudent, va fi aproape imposibil să-i dăm 
de urmă. 

— Asta s-a și întâmplat până acum, în ciuda miilor de ponturi primite, 
spuse Jenn. Niciun pont nu a dus la identificarea persoanei sau a 
persoanelor din spatele utilizatorului WR8TH. Nu pentru că FBl-ul n-ar fi 
găsit niciun utilizator cu numele ăsta pe internet, ba chiar dimpotrivă. 
Numele s-a dovedit incredibil de popular online. Sute de oameni l-au folosit 
numai pentru jocuri. 

Jenn continuă cu prezentarea profilului psihologic relativ generic şi total 
speculativ al răpitorului fetei, alcătuit de specialiștii FBl-ului. Speculativ, 
deoarece, în afara fragmentelor de conversaţie din camera de chat de pe 
computerul lui Suzanne, nu putuseră folosi nimic altceva decât 
circumstanţele dispariţiei. 

— Concluzia la care s-a ajuns, valabilă și acum, este că infractorul era un 
tip foarte organizat și cel mai probabil în vârstă de treizeci până la cincizeci 
de ani. Era prea calm, prea încrezător în sine și prea meticulos pentru un 
novice. Infractorii tineri sunt impulsivi şi proşti în general. În timp ce omul 
nostru avea răbdare şi era viclean. Foarte posibil să fie un atacator 
experimentat şi cu un trecut bogat; probabil că Suzanne nu a fost prima lui 
victimă. 

— Cum au ajuns la concluzia asta? 

— Infractorul a reușit să se dea drept adolescent, ceea ce sugerează că e o 
fire empatică şi cu abilități sociale. Nu e ușor să duci de nas o adolescentă. 
FBI se îndoieşte că individul a fost arestat vreodată, asta deoarece pedofilii 
rareori îşi schimbă metodele de racolare după ce au primul succes. Pentru 
orice eventualitate, au fost cercetate metodele de operare în cazuri vechi 
nerezolvate, fără niciun rezultat. S-a ajuns şi la concluzia că WR8TH era 
expert în computere, din moment ce putuse să-și acopere urmele față de 
reprezentanții legii. Se crede că locuieşte într-o casă, nu într-un bloc, ceea ce 
îi asigură un grad mai mare de intimitate, și asta înseamnă că are o slujbă și 
că e în stare să funcționeze ca un om normal în societate, fără a atrage 
bănuieli. Doi ani mai târziu, când ancheta a fost închisă, teoria cel mai des 
vehiculată a fost aceea că atacatorul nu cunoscuse în fapt identitatea lui 
Suzanne Lombard. Nu s-a descoperit niciun indiciu că ea i-ar fi dezvăluit 
identitatea online, şi FBl-ul a rămas la convingerea că atacatorul a intrat în 
panică atunci când și-a dat seama pe cine răpise. Probabilitatea să o fi ucis e 
mare, iar apoi să fi scăpat de cadavru și să fi căutat o victimă care să-i pună 
mai puține probleme. 

Vaughn se holba la ea. Ochii lui verzi o sfredeleau. 

— Unde e baia? întrebă el. 

Se ridică şi ieşi din încăpere înainte de a primi răspuns. Uşa sălii de 
conferinţe se balansă și se închise în urma lui. 

— Ar fi trebuit să-l iei mai uşor, Charles, comentă Hendricks și-și sublinie 
spusele aruncând pixul pe masă. 

— Mai du-te dracului, Dan! De unde era să știu că o să se poarte ca un 
fătălău? 

Rilling se prefăcea că tastează ceva pe computer. George îşi drese glasul, 
şi cei doi tăcură, ca la un semn. Abe izbucni în râs. Jenn îi aruncă o privire; se 
aștepta să fie muştruluită. În schimb, văzu că şeful îi zâmbea. 

— Îi pasă de Suzanne. Chiar mai mult decât m-am aşteptat. Ăsta-i un 
lucru bun. 

— Da, domnule. 

— Totuși, ce-ar fi ca de acum încolo s-o iei mai ușor? 

Vaughn se întoarse, dar nu intră în sală. Rămase în prag, cu un picior 
înăuntru şi cu unul afară. Se stropise neglijent cu apă pe faţă şi avea cămaşa 
udă. 

— Uite ce-i, George, spuse el. Îţi mulțumesc pentru ofertă, dar dacă te 
aştepţi să mă uit într-un computer și să-ți spun pe loc cine e WR8TH, te 
înșeli. N-o mai văzusem pe Suzanne de ceva vreme atunci când a dispărut și 
n-am cum să ştiu cu cine vorbea pe chat. Îmi pare rău, dar nu pot să te ajut. 
Crede-mă, n-am cum să găsesc altceva decât a găsit FBI-ul. Îmi pare rău, 

repetă el, şi regretul i se citi pe față. O să-ţi dau banii înapoi. Regret că te-am 
făcut să pierzi vremea cu mine. 

Abe zâmbi. 

— Nu, Gibson. Nu asta așteptăm de la tine. 

— Atunci, de ce m-aţi adus aici? 

— Jenn? zise Abe. 

Vaughn își întoarse iute privirea spre ea. 

— Am intrat în contact cu WR8TH. 


8. 


Fred Tinsley își învârti încet scotchul în pahar pe tejgheaua barului şi 
aruncă o privire urâtă spre telefonul mobil. Aștepta un apel. Nu știa când va 
fi sunat şi de către cine, dar asta nu-l deranja. Nu avea nicio importanță dacă 
avea să fie sunat în clipa următoare sau peste patru ore. Nu mai era sigur că 
exista ceva care să aibă vreo importanţă. 

Dacă era să se ia după ceasul de la mână, trecuseră trei ore şi douăzeci şi 
şapte de minute de când aștepta la bar. Tinsley avea încredere în ceasul lui. 
Era unul scump, pe care îl cumpărase tocmai datorită reputației de precizie 
de care se bucura la nivel mondial. Și se baza pe el pentru că pierduse de 
mult capacitatea de a percepe scurgerea timpului. Pentru el, un minut, o oră, 
un an însemnau același lucru. Timpul era relativ, aşa afirmase odată un 
înţelept. lar Tinsley era total de acord cu el. A măsura viaţa cuiva în zile era 
un lucru lipsit de sens. Încă îşi simțea inima bătându-i în piept şi răsuflarea 
urcând din plămâni. Prin urmare, era încă în viață, şi ăsta era singurul lucru 
care conta. 

Barul era unul dintre acele stabilimente elegante, cu vânzări mai mari la 
scotch decât la bere. Scaunele de bar erau fixe. Câtă clasă! Pe Tinsley nu îl 
interesa clientela barului - oameni ocupați, guralivi, care se adunau ca 
muştele în jurul stârvului zilei -, dar aprecia varietatea soiurilor de scotch 
fin. 

În ultima vreme se îndrăgostise de scotchul Oban vechi de 14 ani - un 
sortiment vâscos, cu miros de turbă. Deși nu îl gustase niciodată, îi plăcea 
felul în care aroma de fum îi gâdila nările. Nu era băutor, dar, dacă era să 
aştepte într-un bar, atunci prefera să comande o licoare respectabilă. 
Distileria data din 1794, şi asta se vedea, după părerea lui. Pentru a ajunge la 
o asemenea perfecțiune era nevoie de multă răbdare şi de o atenție 
extraordinară acordată tuturor detaliilor. Deşi, în mare parte, era doar o 

chestiune de timp. 

Tinsley admira dedicaţia de care unii meseriași dădeau dovadă. Propriul 
lui meşteşug presupunea multe abilități, dar mai ales o apreciere corectă a 
timpului. Tinsley studiase toată viața modul în care timpul îi afecta pe 
oameni. Modul în care le schimba criteriile de judecată și perspectiva. Și îi 
determina să-și piardă răbdarea și să se pripească. Să îşi asume riscuri 
inutile. Timpul era marele regulator al vieţii, şi înaintarea sa implacabilă nu 
putea fi oprită nici de bani, nici de putere. lar el era așa de bun în meseria lui 
tocmai fiindcă înţelegea perfect cum funcționează timpul. Majoritatea 
oamenilor nu pricepeau ce înseamnă să fii lunetist. Nu împușcătura în sine 
era partea grea. În spatele acestei acţiuni se aflau zece mii de ore de 
antrenament, zeci de mii de trageri şi cunoştinţe enciclopedice cu privire la 
influenţa mediului asupra condiţiilor balistice. Împuşcătura era partea cea 
mai simplă. Nu necesita decât timp şi disponibilitate. Partea cea mai grea era 
aşteptarea. 

Timpul avea asupra majorității oamenilor un alt efect decât asupra lui 
Tinsley. Pe cei mai mulți trecerea timpului îi îngrozea. Se lăsau intimidaţi de 
el, se temeau că trece prea repede ori prea încet, uneori ambele deodată. Nu 
şi Tinsley. El era indiferent la trecerea timpului și îl lăsa să se scurgă în voia 
lui. 

Din interiorul creierului său arid şi primitiv - chiar îi plăcea să se 
considere o ființă aproape preistorică, necontaminată de influența 
moderatoare a progresului -, Tinsley putea privi lumea şi clipi, iar în răgazul 
cât îi luă să-și redeschidă ochii ar fi putut trece săptămâni. Așa devenise 
imun la plictiseală, la îndoială sau la nevoi; privaţiunile care îi mânau de 
obicei în viață pe oamenii obișnuiți pe el îl lăsau rece. Dar, mai presus de 
orice, îl transformaseră într-un prădător răbdător şi viclean. 

În tinereţe, pe vremea când încă îşi mai exercita meseria cu o pușcă, i se 
întâmplase să petreacă douăzeci şi şase de zile într-un canal de scurgere din 
Sarajevo. Era în toiul asediului. În ciuda eforturilor ONU, oraşul și ţara se 
cufundaseră în haos. Ținta sa, unul dintre locotenenţii anarhiști ai lui 
Slobodan Miloșevici, îşi câștigase o reputaţie așa de proastă, încât se 
remarcase printre atâtea alte proaste reputaţii din războiul acela abject. 
Şirul de atrocități de care era acuzată ţinta justificaseră ordinul de a nu fi 
lăsat în viață și atrăseseră atenția multor ucigași profesioniști din toată 
Europa din cauza recompensei promise. 

Din păcate pentru ei, ținta se dovedise rezistentă la atacuri şi greu de ucis. 
Zecile de atentate asupra vieţii sale nu făcuseră decât să-i exacerbeze 
prudenţa și paranoia, să îl facă să se mute continuu dintr-o casă conspirativă 
într-alta și să-și revizuiască întruna planurile. Aceasta făcuse imposibilă 

anticiparea mişcărilor sale ori stabilirea unui tipar, şi nimeni nu reușise să 
se apropie suficient de individ pentru a ajunge să pretindă recompensa. 

După părerea lui Tinsley, rivalii săi abordaseră vânătoarea dintr-o 
perspectivă greşită. De ce să încerci să anticipezi mișcările unui om care se 
străduieşte să fie impredictibil? Ce prostie! Tinsley alesese altă cale: se 
strecurase în dezgustătorul sistem de canalizare al orașului Sarajevo şi îşi 
găsise în cele din urmă un loc în canalul de ape pluviale care îi asigura o 
vedere neobstrucționată spre o casă conspirativă compromisă şi nefolosită 
de optsprezece luni. Pe măsură ce sanctuarele țintei erau descoperite unul 
după altul, situaţia devenise tot mai grea pentru ea. Pânda lui Tinsley nu se 
baza pe vreun pont primit ilegal, ci pe presupunerea că, într-un târziu, ținta 
avea să facă greşeala de a lua în considerare casa uitată și a risca să o 
utilizeze din nou. Cum lațul ONU se strângea în jurul său, iar presiunea 
asupra lui creștea, ținta lui Tinsley avea să confunde trecerea timpului cu 
uitarea. 

Zăcuse într-un şuvoi bolborisitor de dejecții umane, în aşteptarea șansei 
unei împuşcături care putea să nu se ivească niciodată. Mirosul care îl asalta 
era cel al morții şi al unui oraș care nu era făcut pentru război. Se 
aprovizionase cu hrană și apă pentru două luni dar îi fusese greu să 
controleze rațiile și pierduse peste unsprezece kilograme pe parcursul 
pândei. Nu voise să-şi deconspire poziţia, aşa că nu se mișcase din loc și 
dormise cu bărbia așezată pe palma strânsă în pumn pentru a nu se îneca în 
mizerie. 

Condiţiile din canalul de scurgere erau inumane sau cel puţin așa 
crezuseră cei din echipa trimisă în recunoaştere înainte de sosirea țintei. 
Nici nu le trecuse prin cap să cerceteze un loc unde presupuneau că nicio 
ființă umană n-ar fi putut să trăiască. Tinsley rezistase însă. Rezistase în acel 
iad subteran decuplându-se total de la lumea exterioară și intrând într-o 
stare asemănătoare cu fuga disociativă. Având sub ochi numai clădirea aflată 
la o sută de paşi distanță, permisese timpului să se scurgă într-o clipită, 
aşteptând cu răbdare ca prada să-şi facă apariţia în fața cuibului său. 

Prin comparaţie, împușcătura fusese o simplă chestiune de rutină. O 
seară senină și luminoasă şi doar o briză ușoară din direcţia sud-sud-vest; 
până şi un vânător amator ar fi nimerit ținta. La momentul când bucăţile de 
craniu și viscere poposiseră ca o zloată fatală pe fața uluită a bodyguardului, 
Tinsley se furişa deja înapoi în beznă. 

Abandonase de mult timp pușca. Dar nu îi era nerecunoscător. Pușca era 
cea care îi oferise o identitate. Care dăduse scop talentului său neobișnuit. 
Era însă o unealtă mult prea grosolană și care atrăgea atenţia. Atragerea 
atenției fiind în fapt adevăratul scop al puștii. Pușca avea menirea de a 


VP -45 


transmite un mesaj, un avertisment, în timp ce ţinta sa nu era decât un plic 
ce aştepta să fie deschis. În zilele noastre, cererea de a zbura capul cuiva de 
la o mie de pași distanță scăzuse simţitor. Asasinatele comise în numele unei 
cauze nu mai erau la modă, cu excepţia crimei organizate şi a unor state care 
nu-și permiteau serviciile sale. Şi oricum, luneta era pentru cei tineri. Așa 
încât Tinsley evoluase şi devenise un ucigaș foarte specializat, care rareori 
lăsa în urmă indicii că avusese loc o crimă. Ceea ce presupunea multă 
îndemânare. Anchetele declanșate în urma loviturilor sale sfârșiseră în 
majoritate prin a fi clasate de către organele legii drept decese accidentale 
ori sinucideri. Celelalte apăreau ca infracțiuni cu violenţă: jafuri sau tâlhării. 
Numărul acestora din urmă se ridica probabil deja la douăzeci. lar în 
capitala federală își găsea mereu de lucru. 

Telefonul vibră; era un mesaj format dintr-o serie de şase litere şi cifre. 
Tinsley plăti consumaţia şi ieși din bar, clipind în lumina puternică a 
soarelui. Îşi trase pe mâini o pereche de mănuși din latex şi se uită în jur 
după o plăcuţță de înmatriculare cu literele și cifrele conţinute în mesajul 
telefonic. Un sedan negru se opri la marginea bordurii, și Tinsley urcă în 
spate. Geamul care îl despărțea de șofer era ridicat, așa că era singur pe 
bancheta din spate. Mașina se angajă din nou în trafic. 

Lângă el pe banchetă se aflau un plic maro gros şi unul cu mult mai 
subțire. Luă plicul gros și frunzări hârtiile dinăuntru. Citi conţinutul încet și 
cu atenţie, înregistrând fiecare detaliu în minte. Munca de memorizare dură 
câteva ore, timp în care mașina străbătu orașul fără țintă şi fără să se 
grăbească. Când termină, studie cu grijă fotografiile. Erau cinci. Patru 
bărbaţi şi o femeie. Jennifer Auden Charles. Gibson Peyton Vaughn. Michael 
Rilling. Daniel Patrick Hendricks. George Leyasu Abe. Doar Abe și Charles 
aveau să-i creeze unele dificultăţi, şi asta numai dacă prindeau de veste că îi 
urmărea. Ceea ce nu avea să se întâmple. 

Ordinele primite nu includeau o acțiune imediată. Echipa lui Abe se afla în 
urmărirea cuiva, şi Tinsley trebuia să intervină numai în cazul când ei aveau 
să localizeze ţinta. Până atunci, instrucțiunile prevedeau să aștepte şi să-i 
supravegheze. 

Puse primul plic deoparte şi îl deschise pe al doilea, îl întâmpină o figură 
familiară. Una pe care nu o mai văzuse de ani de zile, dar la fel de bine ar fi 
putut să treacă doar o oră. Avea să-i facă plăcere să o revadă. 

Măi, măi... La asta chiar nu se aşteptase. 

Studie conținutul celui de-al doilea plic. De această dată îi luă mai puțin 
timp. O femeie de şaizeci și ceva de ani nu avea cum să-i pună beţe-n roate, 
iar ordinele nu specificau că trebuia să aștepte. Luă plicul cu antet, așa cum i 
se ordonase, și, deși plicul fusese lăsat nesigilat, nici nu se gândi să verifice 

conținutul. Nu pentru că nu l-ar fi interesat; pur şi simplu ştia că aşa era 
corect să procedeze. 

Tinsley bătu în geamul despărțitor pentru a-i semnala șoferului că-și 
încheiase treaba. Maşina se opri, și el ieși. Îşi scoase mănușile, le aruncă într- 
un coş de gunoi din apropiere și dispăru în mulțimea de navetiști în 
întunericul ce se lăsa peste oraș. 


9. 


— Cum adică aţi intrat în contact? întrebă Gibson. 

— Credem că am fost contactaţi de persoana sau persoanele cunoscute 
drept WR8TH, răspunse Jenn. 

— Cum? întrebă el și-și reluă locul la masă. Când? 

— Domnule? zise Jenn și se întoarse către șeful ei. 

— Mulţumesc, Jenn, o să-i răspund eu, spuse Abe. În urmă cu câteva luni, 
o prietenă veche, producătoare la CNN, m-a rugat să-i acord un interviu 
pentru un documentar pe care intenționa să-l facă despre Suzanne. O 
retrospectivă la zece ani de la dispariţie. De-a lungul anilor, mulţi mi-au 
solicitat interviuri. 

— Şi n-ai acceptat niciodată? Nici după ce ai fost concediat? 

— Nu, și adevărul e că nu intenționam nici acum să sparg tăcerea. 
Refuzasem deja cinci sau şase propuneri venite de la alte televiziuni. Din 
respect pentru familie. 

— Am crezut c-ai terminat-o cu Lombard. 

— Aşa e. Însă, în ciuda celebrității zgomotoase de care se bucură, 
Benjamin nu e unicul părinte al lui Suzanne. 

Avea dreptate Abe, îşi spuse Gibson. După evenimentele tragice din urmă 
cu zece ani, Grace Lombard lucrase neobosit în beneficiul copiilor dați 
dispăruți. Dar o făcuse discret, în spatele scenei, lăsându-și soţul să iasă la 
rampă. Un aranjament care îi convenea de minune lui Benjamin Lombard. 
Pentru el, totul se reducea la propria persoană. 

— Dar, dintr-odată, pe linia telefonică de urgenţă s-a înregistrat o uşoară 
creştere a traficului. 

— Mai funcţionează linia telefonică de urgenţă? După atâta timp? 

— Calista a fost cea care a insistat, răspunse Abe. 

— Calista? 

— A, scuze. Calista Dauplaise. 

Gibson recunoscu numele. Calista Dauplaise era o protagonistă cu apariţii 

regulate pe scena teatrului politic al lui Lombard, însă doar unul dintre 
numeroşii adulți pe care tatăl său îl menţiona din când în când în 
conversații. Nu-şi amintea să fi schimbat vreodată alte vorbe cu ea decât 
„bună” şi „la revedere”. 

— Calista era... este se corectă Abe, nașa lui Suzanne. O veche prietenă a 
familiei Lombard. Și unul dintre oamenii care lucrează ca anchetatori în 
firma mea. Printre multe altele, Abe Consulting administrează în numele ei 
linia telefonică de urgenţă. L-a cunoscut foarte bine pe tatăl tău. 

— Şi în ce fel e ea implicată în caz? 

— Recompensa. Ea e cea care o oferă. Calista a fost distrusă după 
dispariţia lui Suzanne. Și a oferit o recompensă de zece milioane. În speranța 
că suma va fi suficient de mare pentru a crea senzație şi a-i determina pe cei 
care ştiu ceva să se arate la faţă. 

— Şi totuşi nimeni nu a făcut-o. 

— Nu fi ridicol. Jumătate din omenire a avut ceva de spus. Am primit mii 
şi mii de ponturi, teorii şi păreri pe linia de urgenţă și ne-a luat ani de zile să 
le verificăm. O hazna incredibil de adâncă, în care s-a îngropat un număr 
incredibil de ore de muncă. 

— Desigur, cu timpul, șansele de a afla ceva nou au scăzut considerabil, 
interveni Jenn. După patru ani, traficul a scăzut pe website, dar în cazuri de 
genul ăsta nu se știe niciodată. Poate că infractorul începe să se simtă cu 
conștiința încărcată, îl apasă vina şi nu mai poate suporta. Ori ajunge în 
închisoare pentru o faptă care nu are legătură cu cazul şi se laudă cu ceea ce 
a făcut în fața unui coleg de celulă. Foarte puțin probabil, însă se mai 
întâmplă. 

— Bun, deci despre ce trafic e vorba? întrebă Gibson. 

Mike Rilling se aplecă în față, dornic să participe la discuţie. 

— În ultimii cinci ani, pe linia de urgenţă s-au înregistrat în medie 1, 8 
apeluri pe lună. Dacă nu luăm în considerare spamul, primeam lunar 4, 6 e- 
mailuri. lar website-ul era accesat lunar de 467 de ori. Monitorizăm traficul 
pe site şi verificăm IP-urile, în caz că atacatorul devine curios şi/sau are un 
moment de prostie. 

— Bravo! Şi care e situaţia acum? 

— Treizeci şi opt de apeluri pe lună. Două sute patruzeci şi opt de e- 
mailuri. Peste trei mii de accesări pe site. 

— Evident, toate numai prostii, spuse Hendricks. 

— O singură pistă ne e de-ajuns, îi aminti Abe. 

— V-aţi gândit să reproiectaţi site-ul? întrebă Gibson. 

Mike clătină din cap. 

— Eu unul m-aș gândi la asta, continuă Gibson. Site-urile astea vechi par... 


VP - 48 


depășite. Uitate. Dacă vrei să ademenești pe cineva, site-ul ar trebui să arate 
ca şi cum ar fi parte a unei anchete în desfăşurare. 

— Bună idee, spuse Abe. Michael, ocupă-te de asta luni. 

— Şi dacă tot refaci site-ul, ce-ar fi să postezi şi o parte din documentele 
de la FBI? 

— Stai puţin. De ce să ne dăm singuri de gol? întrebă Jenn. 

— Ca să aruncăm momeala. Să-i oferim individului un motiv să viziteze 
site-ul. Criminalilor în serie le place să citească despre ei înșiși, nu? E o 
chestie bolnavă, după care se dau în vânt. Sau vezi asta doar în filme? 

Jenn dădu aprobator din cap, gânditoare. 

— Nu, nu o vezi numai în filme. Se răsuci spre Abe. Va trebui să luăm 
legătura cu FBI-ul. Oricum, e o idee. 

— De acord. 

Abe notă ceva în carneţel cu stiloul. 

— Mâine-dimineaţă o să-l sun pe Phillip. 

— Nimic nu mi-ar face mai mare plăcere decât să discut toată ziua despre 
web design, dar ce-ar fi să ajungem şi la partea cu WR8TH care v-a 
contactat? 

— Da, spuse Abe. Creșterea traficului pe website m-a convins să dau 
interviul. Am pus condiţia ca în interviu să pot menționa website-ul şi linia 
noastră telefonică de urgenţă şi ca informaţiile astea să apară pe banda de 
pe ecran pe parcursul interviului și ca link pe site-ul CNN-ului. Până la urmă, 
interviul s-a dovedit a fi o chestie destul de superficială. Sperasem să pot 
aprofunda cât de cât problema, dar nu au difuzat decât trei minute. Am avut 
totuși timp să confirm că recompensa rămâne valabilă pentru orice indiciu 
credibil cu privire la dispariția lui Suzanne. Și cam asta a fost tot. Am 
schimbat câteva politeţuri şi m-am întors la birou. Nici nu m-am obosit să 
mă uit la transmisie. Dar, la o zi după difuzarea emisiunii, am primit un e- 
mail. Mike? 

Pe ecran apăru o nouă fotografie. Un rucsac Hello Kitty roz, așezat pe o 
masă de lemn. Dincolo de marginea mesei, Gibson zări o bucată de linoleum 
murdar și partea de jos a unui dulap de bucătărie. Rucsacul era uzat, dovada 
purtării îndelungate a unui obiect vechi şi drag. Fotografia era şi ea veche, 
sau cel puţin așa părea; rezoluţia nu era aşa de clară precum cea a 
aparatelor digitale moderne, dar asta era o treabă uşor de regizat. În mod 
evident, se presupunea că rucsacul era cel din înregistrarea de la odioasa 
stație de benzină de la Breezewood. Dacă poza era autentică, pista era 
formidabilă. 

— A trimis și vreun mesaj? întrebă Gibson. 

Abe aprobă cu o mișcare din cap. Pe ecran apăru imaginea unui e-mail. 


VP - 49 


Drăguţ interviu, George. Foarte emoționant. Ar fi trebuit să ai grijă de ea. Cât 
dai pe rucsac? 


Gibson se înfioră şi aruncă o privire furișă spre Abe, care rămase cu ochii 
ațintiți stoic pe ecran. Fusese luat în zeflemea cu cruzime, dar era capabil să 
ascundă cu grijă ceea ce simţea. 

— Aţi descoperit adresa de unde a fost trimis e-mailul? întrebă Gibson. 

— S.lombardOWR8TH.com. Găzduită de un server particular din Ucraina, 
răspunse Mike. Și, ca să pună capac, domeniul era înregistrat pe numele „V. 
Airy Nycetri”11, 

Gibson își dădu ochii peste cap. Nu era deloc de mirare. Site-urile obscure 
erau deseori găzduite de servere din țări din Europa de Est, unde guvernele 
aveau treburi mai presante decât să verifice serviciile de găzduire dubioase. 
Creatorii de spamuri, pariorii ilegali, traficanții de pornografie infantilă şi 
hackerii, cu toţii utilizau astfel de servere din locuri îndepărtate, care le 
garantau un anumit grad de anonimat. Foarte posibil ca persoana care 
trimisese e-mailul să nu se fi apropiat niciodată la mai puțin de o mie de 
mile de serverul folosit. 

— Ce părere ai? 

— Despre rucsac? Nu-mi zice mai nimic. Probabil că, dacă am vrea, am 
putea găsi zeci de asemenea rucsacuri pe ebay într-o clipită. Bănuiesc că a 
vrut să te ia peste picior doar pentru că te-a văzut la televizor. 

Abe încuviință din cap. 

— Aşa ne-am gândit şi noi. 

— l-ai răspuns, nu-i așa? 

Abe îi făcu semn lui Rilling. Pe ecran apăru un nou e-mail. 


Pentru o fotografie şi un rucsac? Nimic. Anchetatorii noștri sunt însă foarte 
interesați să discute cu oricine deține informaţii cu privire la caz. 


— Şi? 

— Şi a doua zi am primit asta. 

Pe ecran fu proiectată o altă poză. De data asta, Gibson se ridică de pe 
scaun în timp ce rotițele minții i se învârteau nebunește în încercarea de a 
procesa ceea ce vedea: aceeași fotografie, numai că mai cuprinzătoare. 
Prima fotografie fusese decupată din cea aflată acum pe ecran și care putea 
valora într-adevăr zece milioane de dolari. 

Suzanne Lombard. 

Aşa cum arăta la momentul când fugise de acasă: o copilă. Stătea la o 


11 Pronunțţia evocă sintagma very nice try - „bună încercare!”, în limba engleză (n. red.). 

masă veche de bucătărie. Cu rucsacul așezat lângă cotul stâng. Cu un pahar 
în mână, care părea să conţină lapte, şi privind spre aparatul de fotografiat 
cu un surâs obosit întipărit pe față. O şapcă imprimată cu emblema echipei 
de baseball Phillies împinsă pe ceafă. 

Gibson se holbă la Ursuleţ cu o privire tâmpă. 

— Şi voi credeţi că... murmură el fără a termina propoziţia. 

— Da, aşa credem. 

Gibson își mută privirea de la fotografie la George şi înapoi la fotografie. 
Incredibil! 

— Da, credem că fotografia e autentică, spuse Abe. A fost făcută probabil 
în seara când Suzanne a dispărut la Breezewood. Și mi-aș dori din inimă să 
pot sta de vorbă cu persoana care a făcut-o. 

Gibson dădu aprobator din cap și simți cum furia se adună din nou în el. 
Şi el îşi dorea să ia parte la acea conversaţie. Individul, oricine ar fi fost el, 
adora să se joace cu minţile lor. Și să o folosească pe Ursulet pe post de pion. 
De-abia acum pricepu rostul prezenţei sale acolo. 

— Dar nu ai reuşit să iei legătura cu el, nu-i aşa? 

Abe încuviință din cap gânditor. 

— Lasă-mă să ghicesc. Ai încercat să-i spargi adresa de e-mail. 

— Da. 

— Dar nu ai reuşit. L-ai speriat şi s-a dat la fund. 

Mike dădu să protesteze, dar Abe îl opri. 

— Mda, aşa a fost. 

— Şi crezi că eu o să îi dau de urmă individului? 

— Poţi? 

— Nu, nu pot. Nu așa merg lucrurile, George. Ai rupt orice punte de 
legătură cu scamatorul ăsta. Din moment ce a reușit până acum să-și 
acopere urmele, ce te face să crezi că...? 

Gibson se întrerupse și căzu pe gânduri. Ceva era în neregulă. 

— Ce e? 

Gibson ridică o mână, cerând să se facă linişte. Ceva îi scăpase. Închise 
ochii pentru a bloca orice imagine exterioară. Rămase nemișcat până ce 
răspunsul sosi. Da, exact așa ar fi procedat şi el. Şi exact asta îl sfătuise pe 
Abe să facă. 

Să arunce momeala. 

— V-aţi întrebat de ce v-a trimis prima fotografie? întrebă el. 

— Ce vrei să spui? zise Jenn. 

Gibson se răsuci pe rând cu fața spre fiecare dintre ei și rânji. 

— O, tipul e isteţ, n-am ce zice. Prieteni, sunt convins că ați fost jucaţi pe 
degete! 

10. 


Gibson se frecă pe faţă cu dosul palmei. Își scoase microfonul din ureche 
şi se aşeză mai comod pe scaun; coloana sa vertebrală trosni şi scoase un 
sunet de satisfacţie. 

Aşa era mai bine. 

Telefonul său arăta ora două și jumătate dimineaţa. 

Vineri. 

Chiar avea aerul unei zile de vinei. Vinerea mereu i se părea o zi cam 
anostă și obosită, când săptămâna se târa cu ultimele forțe. Sau poate că se 
simţea așa pentru că nu mai fusese acasă de duminică, de când ajunsese la 
firma lui Abe, ACG. 

Muncise aproape fără întrerupere timp de cinci zile. Incredibil! I se 
întâmpla deseori să piardă noțiunea timpului atunci când avea de rezolvat o 
problemă şi nu se mai întâlnise cu un puzzle atât de incitant de când 
părăsise infanteria marină. Era surescitat; răspunsurile îl așteptau, și el era 
tot mai aproape. După numai câteva ore avea să afle dacă bănuielile sale se 
confirmau. 

Unde eşti, WR8TH? Ce știi şi nu vrei să aflu şi eu? 

Noaptea ar fi putut merge acasă, dar nici nu-i trecuse prin minte. Trebuia 
să rămână acolo unde se desfășura acțiunea atunci când inspirația avea să-l 
lovească. În plus, acasă nu-l aştepta decât un pat în care n-ar fi făcut decât să 
se foiască. Nici nu se punea problema să doarmă. Ursuleţul îl pândea, era în 
spatele pleoapelor lui, așteptându-l răbdătoare şi plină de speranţă. 
Zâmbetul ei îl trezea brusc şi-l expedia în fața tastaturii. 

Singurele pauze importante pe care le făcea erau videoconvorbirile 
telefonice nocturne cu Ellie. Când fiica sa se băga în pat, Gibson îi citea până 
când copila adormea. Ajunseseră cu lectura la jumătatea cărții Pânza 
Charlottei, şi Ellie îşi făcea griji pentru Wilbur. Ellie iubea poveștile cu 
aceeași intensitate ca Suzanne. Asocierea se impunea de la sine, dar până 
acum lui Gibson îi scăpase. Faptul că le citea amândurora. Ei bine, nu era 
tocmai un lucru de condamnat că nu se gândise la asta. Pentru el fusese mai 
bine așa. Dar acum nu se putea abţine să nu facă legătura, oricât de mult se 
străduia să le aibă în minte pe cele două fete în mod distinct. 

În prima duminică muncise până târziu în noapte. Mike Rilling se oferise 
să-l ajute şi-i instalase un post de lucru, însă Gibson îl alungase politicos, dar 
ferm din sala de ședințe. Avea nevoie să fie singur pentru a putea gândi. 
Charles şi Hendricks nu se arătaseră prea încântați după ce fuseseră lăsaţi 
pe dinafară, dar Abe îl înţelegea şi dăduse instrucțiunile necesare. 

În jurul orei 3 a.m., în acea primă noapte, Gibson dăduse peste un 
obstacol neașteptat și luase o pauză ca să se plimbe pe coridoarele pustii de 
la ACG. Gândea mai limpede atunci când se afla în mişcare şi, după câteva 
ture, începuse să se contureze un răspuns tot mai clar în mintea sa. Se 
întorcea spre sala de conferințe când observă o rază de lumină ce se 
strecura pe sub o ușă care fusese cufundată în întuneric ultima dată când 
trecuse pe lângă ea. Se oprise şi trăsese cu urechea şi uşa se deschisese 
deodată. Se trezise față în față cu Jenn Charles care, încălțată cu tocuri, l-ar fi 
depășit probabil în înălțime cu câţiva centimetri. Femeia își scosese jacheta, 
dar nu scăpase de pistol, noul accesoriu al ţinutei de birou. 

— Ce cauţi aici? 

— Scuze, spuse el făcând un pas în spate. Nu credeam că mai e cineva la 
birou. M-am gândit să nu fie vreun hoţ. 

— Ai nevoie de ceva? 

— Nu. Mă plimbam pe aici, făceam ture, răspunse el trasând un cerc în 
aer cu degetul. Mă ajută să gândesc mai limpede. 

Jenn încuviință din cap impasibilă. 

Gibson ezită o clipă, apoi se hotărî să vorbească: 

— De fapt, aş vrea să te întreb ceva. Pe panou... de ce aţi pus un semn de 
întrebare între WR8TH şi Tom B.? 

— S-a vehiculat o teorie cum că Tom B. şi WR8TH ar fi una şi aceeași 
persoană. 

— Dar dacă individul locuia în zonă, de ce s-ar fi dus Suzanne în 
Pennsylvania ca să-l întâlnească? 

— Nu știm dacă s-a întâlnit de fapt cu el în Pennsylvania. E doar o 
presupunere. Poate că s-au întâlnit la Pamsrest, și Pennsylvania era în 
drumul lui spre casă. 

— Dar tu ce crezi? 

— E posibil. Poate că voi avea ocazia să îl întreb direct pe el. 

— Ce cauţi aici la ora asta? E târziu. 

— Lucrez. 

— La ora trei dimineaţa? N-am nevoie de bonă. 

— Am de terminat un raport. 

— Bine, spuse el, recunoscându-se învins. Ei bine, ştii unde mă găsești. 

— Da, ştiu. 

Jenn se retrase şi se pregătea să închidă ușa. 

— Unde ai făcut serviciul militar? întrebă Gibson. 

Femeia se opri și miji ochii la el. 

— Nu face asta. 

— Ce să nu fac? 

Jenn îi trântise uşa în nas, și Gibson rămăsese nemișcat în prag, holbându- 
se şi chicotind în sinea lui de mirare. Ei bine, chestia asta era chiar... De fapt, 
nu ştia cum ar fi putut să catalogheze gestul. Jenn Charles avea un soi de 
duritate pe care el nu o înțelegea. Dar poate că așa era mai bine, dacă peste 
câteva zile își va fi terminat treaba. Se întorsese în sala de ședințe și îşi 
reluase lucrul. 

Luni dimineaţă, când personalul începuse să vină la birou, Gibson se afla 
în sala de şedinţe. Stătea în picioare şi se zgâia la fotografia lui Suzanne, 
prinsă în piuneze pe perete. Abe ceruse să-i fie instalat un pat în încăpere. 
Gibson îl folosea pentru a îngrămădi printuri pe el. Cineva fusese trimis să-i 
cumpere un schimb de haine, însă sacoşa zăcea neatinsă pe pat. Îi era 
comandată mâncare, şi el o înfuleca în timp ce lucra. Pornise iar la 
vânătoare, și fiecare zi îl apropia tot mai mult de pradă. 

La început, Gibson făcuse obiectul multor speculaţii printre membrii 
personalului firmei. Evident, nimeni în afară de colaboratorii apropiaţi ai lui 
Abe nu cunoştea motivul prezenţei sale în clădirea companiei, şi asta le 
stârnise interesul. Până marți după-amiază, curiozitatea începuse să 
slăbească: a urmări pe cineva care lucrează la computer se încadrează în top 
cinci cele mai plicticoase activități din lume. Mike Rilling băga periodic capul 
pe ușă ca să-l întrebe dacă are nevoie de ceva. lar de fiecare dată când intra 
ca să ia vreun dosar, Hendricks îi arunca o privire încruntată. Jenn Charles 
deveni vizitatorul său cel mai regulat: trecea din oră în oră prin sala de 
şedinţe, ca un paznic care îşi face rondul. 

Joi dimineaţă la prima oră, Gibson ceru să i se printeze istoricul accesării 
browserului din luna precedentă. Conţinea aproape o mie de pagini. Le 
împărți în patru vrafuri şi începu să le răsfoiască și să sublinieze cu un 
marker ceea ce îl interesa. Era o treabă epuizantă și plictisitoare, însă în 
următoarele douăzeci şi patru de ore reuși să restrângă aria posibilităţilor la 
numai câteva. 

Acum avea certitudinea. 

Se uită la ceas: şase dimineaţa. Vineri. George urma să sosească la birou în 
jurul orei şapte, aşa că închise ochii. De data asta, Ursuleţul îl lăsă în pace. 
Când se trezi, George era la el în birou și părea să-l aștepte. Gibson îi povesti 
ce aflase. Abe primi relativ bine vestea cea proastă și îl întrebă ce opţiuni 
aveau. 

Gibson îi oferi trei. 

— Tu pe care o recomanzi? 

— Pe prima. Asta, dacă vrei să mai ai vreo şansă să-l prinzi pe WR8TH. 

— De ce? 

Gibson îi explică. 

Abe îl întrerupse de câteva ori pentru a-i pune întrebări și, după ce 
Gibson termină, rămase tăcut preț de câteva minute. 

— Bine, vreau să prezinţi concluziile tale echipei. Ca și cum noi doi n-am 
fi vorbit înainte. Vreau să văd ce reacţii au. 

— Bine, dacă așa vrei. Dar mai întâi trebuie să trec pe acasă. Ca să fac un 
duş şi să mă bărbieresc. Duhnesc îngrozitor. 

— De acord. O să te aștepte o mașină la ieşire. Abe se uită la ceas. La patru 
să fii înapoi. 

Ajuns acasă, Gibson rămase sub duş până ce începu să se simtă din nou ca 
o ființă omenească. Adică bine. Chiar foarte bine. Îi lipsise munca, știa asta, 
numai că nu ştiuse cât de mult. Nu se gândise că talentele sale puteau ajuta 
la găsirea Ursuleţului... Wu te pripi se atenționă singur. Nu-ţi face iluzii. 

Dar dacă...? 

Trecuse de ora cinci când se adunară cu toţii în sala de conferinţe. 
Hendricks şi Charles erau nerăbdători să afle ce descoperise, însă Gibson nu 
se grăbi şi își făcu de lucru la computer. Într-un final, Abe nu mai putu 
suporta suspansul. 

— Hai, Gibson, luminează-ne. Ce ai descoperit? 

— Bine. Păi, de la bun început m-a intrigat faptul că WR8TH a trimis două 
fotografii. 

— Ne-ai spus asta duminică, zise Hendricks. 

— Da. Întrebarea e: de ce s-a obosit să facă asta? De ce să trimiţi 
fotografia cu rucsacul din moment ce ai poza întreagă? E o pierdere de 
vreme. 

— Poate că e pur şi simplu un joc. Îi place să se joace, spuse Jenn. 

— Se poate. Dar despre ce joc e vorba? Foarte probabil, persoana care a 
trimis poza e una şi aceeaşi cu cea care a făcut-o. De acord? 

Toată lumea dădu din cap în semn de aprobare. 

— Atunci, ce şanse ar avea WR8TH, dacă e într-adevăr WR8TH, să 
încaseze recompensa de zece milioane de dolari? Mai mică decât şansa pe 
care aş avea-o eu de a fi invitat la o petrecere de ziua lui Benjamin Lombard. 

— Bun, şi ce-i cu asta? întrebă Jenn. 

— Dacă nu pentru a încasa recompensa, atunci din ce motiv s-a 
deconspirat individul? Până acum a scăpat basma curată. În acest moment, 
autoritățile nu sunt deloc mai aproape de a-l prinde decât erau în urmă cu 
zece ani. Și totuşi, omul nostru riscă enorm trimițându-vă o fotografie 
incriminatoare. Cu ce s-ar putea alege din asta? 

— Tipul e un narcisist, răspunse Hendricks. A fost stârnit de tam-tamul 
făcut de presă la zece ani de la dispariţie și nu-i convine că n-are parte de 
niciun pic de atenţie. A trimis fotografia ca să ne zgândărească. Cu scopul de 

a atrage atenţia asupra lui. 

— Are sens, dar câtă atenţie a atras de fapt? Două e-mailuri, după care 
nimic. Dacă ar fi dorit să stârnească senzaţie, ar fi postat poza pe net. Sau ar 
fi putut să o trimită presei. Ar fi procedat la fel ca... of, cum îl chema pe 
ucigașul ăla în serie din San Francisco, care trimitea scrisori ziarelor? 

— Zodiacul, răspunse Hendricks. 

— Exact. La fel ca Zodiacul. Imaginaţi-vă ce vâlvă ar fi iscat dacă trimitea 
fotografia presei însoţită de niște citate criptice din Biblie și câteva 
ameninţări vagi. 

— Ar fi avut un succes nemaipomenit pe internet, recunoscu Hendricks. 

— Corect. Deci, dacă ar fi urmărit să atragă atenţia, ar fi găsit căi mai bune 
de a o face. De acord? 

— De acord. Totuși, să nu uităm că individul e nebun. 

— Da, însă după părerea mea, aici nu e vorba de atragerea atenţiei. Aşa că 
să revenim la motivele care l-au determinat să trimită două e-mailuri şi 
două fotografii. După părerea mea, prima fotografie a fost un test. 

— Ce fel de test? întrebă Rilling. 

— Un test ca să vadă dacă veţi deschide e-mailul. lar după ce l-aţi deschis 
şi ați răspuns, a ştiut că poate trimite a doua poză. A făcut exact ceea ce v-am 
sfătuit eu pe voi să faceți. 

— Adică? 

— A pus momeala și v-a făcut s-o înghiţiți. 

— Vrei să spui că ne-a trimis un virus? întrebă Rilling. 

— Introdus în a doua fotografie. 

— Nu, imposibil, izbucni Rilling. Avem un program antivirus de ultimă 
generație şi, înainte de a le deschide, am scanat ambele documente atașate. 

Rilling se uită în jur, căutând confirmarea spuselor sale, însă gestul nu fu 
întâmpinat cu prea multă simpatie. Abe se abţinu să intervină şi se mulțumi 
cu poziția de observator. Charles se zgâi în tavan, de parcă tocmai aflase că 
mai avea doar șase luni de trăit. Hendricks îl privi ca o hienă care cântăreşte 
din ochi o antilopă prea fraieră pentru a sta cu turma. 

— Am scanat atașamentul! explodă Rilling când nimeni nu spuse nimic. 

— Să-l lăsăm pe Gibson să ne explice, zise Abe. Gibson, spune-ne ce ai 
descoperit. 

— Uitaţi care-i treaba. Programele antivirus nu fac decât să verifice 
fişierele primite folosind bazele de date ale viruşilor și malware-urilor 
cunoscute. Şi ai dreptate, Mike, în 99,999% din cazuri asta e suficient pentru 
99,999% din utilizatori. Dar, dacă e vorba de un virus nou, un virus creat cu 
scopul precis de a ataca o anumită țintă, scanările antivirus sunt la fel de 
utile ca un gard de un metru douăzeci ridicat împotriva unui vultur. 

— Vrei să zici că asta a făcut individul? întrebă Abe. 

— Aşa cred. Nu a plasat virusul în grupa care detectează malware. Nu am 
avut la dispoziție decât două zile ca să-l studiez, dar pare a fi o variantă de 
Sasser. Cu ceva adăugiri din Nimda. 

— Vorbeşte pe limba noastră, Vaughn, spuse Hendricks. 

— E un virus bine editat de către cineva care se pricepe. Un individ 
talentat. Care și-a însușit lecţia marilor viruși din ultimii zece ani și i-a 
îmbunătăţit. Din câte mi-am dat seama, nu e un virus distructiv. Asta-i 
vestea bună. 

— Şi vestea rea? întrebă Jenn. 

— Vestea rea e că descarcă fișiere de pe serverele voastre. 

— Cum? exclamă Jenn. Ce fișiere? 

— Cele pe care le vrea. Bănuiesc că cele referitoare la Suzanne Lombard, 
dar, pentru a fi siguri, am avea nevoie de o echipă de criminaliști specializaţi 
în infracțiuni cibernetice, ceea ce nu e aria mea de competenţă. 

— lisuse Hristoase! 

Hendricks își azvârli pixul în perete. 

— Repet, e imposibil, spuse Rilling. Monitorizăm traficul de ieşire. Totul a 
fost normal. Nicio creştere în volum, nicio accesare de pe vreo adresă de IP 
anormală. 

— Din păcate, individul se așteptase la asta. Descarcă fișierele cu o viteză 
de doisprezece kilobiţi pe secundă. Încet, dar constant. Fără grabă. Un volum 
care nu atrage atenţia la o companie de mărimea asta. Am dreptate, Mike? 

Rilling încuviință îmbufnat. 

— Dacă virusul operează neîntrerupt de când am deschis e-mailul ăla, cât 
a descărcat din fișiere? întrebă Abe. 

Rilling mâzgăli niște cifre pe un carneţel pe care îl împinse în direcţia lui 
Abe; acesta încuviință din cap posomorât. 

— De fapt - şi ăsta e lucrul cel mai interesant nu operează neîntrerupt, 
spuse Gibson. Se opreşte zilnic la ora cinci. 

— Oh, doar nu vrei să zici că-şi ia liber și în weekend? întrebă Hendricks. 

— Ba da, răspunse Gibson. E un virus care lucrează numai de la nouă la 
cinci. Pentru că ar fi bătător la ochi dacă cineva ar naviga pe site-ul 
Washington Postla ora două dimineaţa. 

— Pe Washington Post?întrebă Rilling. 

— Mda, WR8TH foloseşte ca releu un anunț de pe home page-ul ziarului 
Washington Post. 

— E posibil aşa ceva? 

— Sigur că da, e o metodă tot mai populară printre hackeri. Se corupe un 
anunţ de pe un site principal, care nu ar bate la ochi în istoricul de pe 


VP - 57 


browserul companiei, şi se foloseşte ca releu pentru a trimite datele furate 
către receptorul ales. 

— Trebuie să oprim imediat serverele. Și să nu le repunem în funcțiune 
până nu scăpăm de virus, propuse Hendricks. 

— De acord, zise Jenn. E un adevărat dezastru. 

— Sigur că ați putea face asta, dar nu v-aş sfătui, dacă doriți realmente să- 
l prindeţi pe tip. 

Abe ridică o mână pentru a potoli zarva creată de ceilalți. 

— De ce nu? 

— Pentru că dincolo de releu nu am acces. După ce virusul creat de 
WR8TH trece de anunţul de pe site-ul lui Washington Post n-am cum să știu 
unde trimite datele obţinute de la voi. Dacă închideţi serverele, nu veţi face 
decât să îl anunţaţi că am aflat ce face. Și atunci, am încurca-o definitiv. 

— Şi ce propui? 

— Să continuaţi să lucraţi ca și cum nu s-ar fi întâmplat nimic. 

— Şi să-l lăsăm să fure datele clienţilor noştri? întrebă Jenn. Ai idee câte 
necazuri ne-ar putea aduce asta? 

— Nu e soluţia ideală, ştiu. Totul se rezumă la cât de mult vă doriţi să-l 
prindeţi pe tip. Decizia vă aparţine. 

Încăperea explodă în dezbateri aprinse. Abe îi lăsă în pace câteva minute, 
înainte de a ridica mâna pentru a-i opri. O tăcere încordată se așternu, și toți 
ochii se ațintiră asupra lui Abe. 

— Ce crezi că urmăreşte WR8TH? întrebă el într-un târziu. Care e scopul 
lui final? 

Gibson ridică din umeri. 

— Bună întrebare. N-am idee. 

— Deci, dacă nu oprim serverele, cu riscul unor consecințe dezastruoase 
pentru clienții mei, care ar fi pasul următor? 

— WR8TH vânează ceva. Sfatul meu este să îl ademenim cu ceva ce îl 
interesează. Noutăţi despre Suzanne. 

— Şi să edităm totodată propriul nostru virus, adăugă Abe. 

— Exact. Tipul se crede deștept, și are motive, din moment ce până acum 
a scăpat neprins. Nu se așteaptă să îi răspundeţi cu aceeași monedă. Dar, 
dacă vrem să muşte momeala, va trebui să încorporăm virusul în ceva 
tentant pentru el. 

— Ce ziceţi de documentele interne ale FBl-ului pe care intenționam să le 
postăm pe noul nostru site? sugeră Jenn. Ceva nou, care nu a fost adus la 
cunoștința publicului. 

— Cred că ar merge, spuse Gibson. 

— Va trebui să dau un telefon, zise Abe. Cât îţi ia să editezi un virus? 

— L-am editat deja, răspunse Gibson. 

Toate capetele se întoarseră spre el. 

Abe zâmbi. 

— Şi ce l-ai proiectat să facă? 

— Dacă individul va muşca momeala, virusul va urma cursul anunţului 
virusat și, când tipul va deschide fişierele, virusul meu ne va „suna” şi ne va 
furniza coordonatele GPS și adresa de IP. 

— Asta, dacă individul va deschide fişierele, sublinie Hendricks. 

— Da, dacă, îl aprobă Gibson. 

George îi aruncă o privire complice lui Jenn Charles, pe care Gibson nu 
reuși să o descifreze. 

— Bun, atunci așa facem, zise Abe. 


11. 


În următoarele două săptămâni, virusul lui WR8TH îşi urmă neabătut 
rutina: trezirea la ora nouă dimineața şi ciugulit sistematic din baza de date 
a ACG. Se comporta ca un angajat model. Nu ieșea în pauza de prânz și nu 
cerea zile de concediu medical. 

Studiind codul, Gibson aflase că WR8TH putea controla virusul de la 
distanță pentru a-i da noi seturi de instrucțiuni. Altfel, virusul avea să 
continue la nesfârșit să facă ceea ce făcea acum. Deocamdată însă nu 
survenise nicio schimbare. Fie WR8TH nu urmărea atât de asiduu 
modificările din baza de date a ACG, fie era prea deștept pentru a se lăsa 
ademenit. 

Totuşi, capcana fusese bine întinsă, încercă Gibson să se liniştească pe 
sine. În ultimele două săptămâni încărcase zilnic câteva fişiere ale FBl-ului, 
în ideea de a crea impresia unui proiect al ACG aflat în plină desfășurare, 
pentru care fişierele scrise pe hârtie erau digitalizate. 

— Hai odată! îi şopti Gibson monitorului. Până acum ai scăpat neprins. 
Eşti mai isteț decât noi. Noi nu suntem decât niște tâmpiţi. Poftim, serveşte- 
te. N-o să aflăm niciodată ce ai făcut. 

După ce se plictisi să se holbeze la monitor și să aștepte să se întâmple 
ceva, Gibson începu să „sape” prin cutiile cu probe. Curiozitatea îl făcu să 
deschidă un dosar voluminos etichetat „Tom B.”. Misteriosul iubit al lui 
Suzanne care nu-și dezvăluise niciodată identitatea. Dosarul conţinea o 
cantitate uluitoare de informații pentru o pistă care nu dusese nicăieri în 
final. Deloc surprinzător, având în vedere cu cât de puține fapte fusese 

nevoit FBI-ul să opereze. În afara numelui, agenţia nu reușise decât să pună 
laolaltă, din mărturiile colegilor adolescenţi ai lui Suzanne, o descriere fizică 
vagă: ten închis la culoare, constituție robustă, păr des, castaniu, ochi 
albaștri, strălucitori. Nicio indicație privind vârsta exactă a individului, doar 
o impresie unanim acceptată că era „mai mare”, ceea ce lăsa loc unei game 
neliniștitoare de posibilități. 

Erau WR8TH şi Tom una și aceeași persoană? Dacă nu, de ce Tom B. nu se 
prezentase la poliție? Dacă da, Gibson nu şi-o putea imagina pe Suzanne 
luându-și drept iubit un pedofil de pe internet. Păstrându-i scrisorile de 
dragoste. Şi fugind apoi cu el în lume. Toate astea nu aveau niciun sens. 

Gibson răsfoi restul documentelor și închise cutia la loc. Latura aceasta 
atât de anostă a investigaţiilor criminalistice nu putea fi apreciată decât dacă 
aveai acces direct la muntele uriaș de hârtii pe care le genera. Studierea lor 
aproape că te îndobitocea mai tare decât zgâitul la un ecran de computer 
care se încăpățâna să rămână nemodificat. 

Era pe punctul de a renunţa să cotrobăie prin dosare, când dădu din 
întâmplare peste o cutie etichetată „Familia în mass-media”. Înăuntru erau 
CD-uri cu fotografii cu Suzanne la școală și la reuniunile de familie, toate 
catalogate cu grijă, cu menţionarea datei şi a locului unde fuseseră făcute. 
Gibson petrecu ore în șir căutând în van fotografia cu el citindu-i lui 
Suzanne, culcușiţi în fotoliu. Un CD intitulat „Ziua Eroilor, 1998” îi atrase 
atenția. Nu-şi amintea cu exactitate ce anume se petrecuse în ziua aceea, dar 
curiozitatea îl făcu să introducă CD-ul în laptopul său. Nu avea nicio 
fotografie cu Duke și spera să găsească acolo câteva pe care să i le arate lui 
Ellie. Într-o bună zi, avea să fie nevoit să-i povestească despre bunicul ei. 

Discul se dovedi a fi o adevărată mină de aur. Duke apărea aproape la 
fiecare a treia poză. Din păcate, la fel şi Lombard, mereu lângă tatăl lui 
Gibson, având întipărit pe față zâmbetul acela fals, de vulpe în coteţul 
găinilor. Gibson găsi totuşi câteva fotografii pe care le putea decupa și le 
salvă pe hard drive-ul său. Pentru a fi sigur că nu-i scăpase nimic, mai luă o 
dată la mână CD-urile. Perseverenţa îi fu răsplătită cu o fotografie în care 
Duke fusese surprins în ipostaza care lui Gibson îi plăcea cel mai mult: pe 
veranda din spate a vilei din Pamsrest, cu o bere în mână și un rânjet pe faţă, 
înconjurat de admiratori şi, cel mai probabil, relatând o poveste incredibilă, 
cu iz politic. Și cu auditoriul care îi sorbea cuvintele. 

Gibson privi îndelung fotografia. Îi era dor de acea versiune a tatălui său. 
Îşi dorea să se poată gândi la Duke fără amărăciune, fără a-i asocia imaginea 
cu cea a beciului, a acelui beci mizerabil și îngrozitor, unde Duke păşise, 
luându-și la revedere de la viaţă şi de la fiul său. Îi fusese mai ușor atâta timp 
cât îl avusese la îndemână pe Lombard, pe care aruncase vina. Atâta timp cât 

crezuse că Lombard îl trădase pe Duke, și nu viceversa, aşa cum își făcuse el 
iluzii. Duke Vaughn nu era decât un infractor care preferase să coboare într- 
un beci în loc să suporte consecințele faptelor sale. Era viaţa lui, decizia lui 
pe care Duke o luase gândindu-se numai la sine. Acesta era adevărul, și 
nimic altceva nu mai era de adăugat. Şi chiar dacă ar fi fost, Gibson nu mai 
avea pe nimeni cu care să vorbească. 

Adevărul, trist, era că Gibson crezuse orbește în Duke și, de la moartea 
acestuia, viața sa fusese o cădere liberă. Senzaţia era îngrozitoare, şi Gibson 
dorea să-i pună capăt. Cum suna gluma aceea veche: nu căderea te omoară, 
ci oprirea bruscă? Ei bine, puţini supraviețuiau impactului, nu-i aşa? lar 
Gibson era dispus să își asume riscurile. Orice era mai bine decât asta, decât 
şirul de hotărâri proaste, luate în pripă, precum o săritură în apă de la 
trambulină. După divorţ, avusese zile când înţelesese decizia luată de Duke. 
O înțelesese, dar nu o iertase. Nu se putea imagina făcându-i asta fiicei sale. 
Unui copil. 

Se forţă să închidă fişierul cu poze, dar nu înainte de a face o copie. Pentru 
zile mai bune... dacă aveau să vină vreodată. Era pe punctul de a scoate CD-ul 
din computer, când iconița unei fotografii îi deşteptă o amintire. O deschise 
şi văzu că îl înfățișa pe el. Nu avea mai mult de zece ani și stătea în picioare 
în fața unei fântâniţe, cu brațul întins în faţă, ținând un broscoi enorm, pe 
care îl îndrepta demonstrativ spre aparatul foto. Ca şi cum broscoiul ar fi 
fost radioactiv. Animalul atârna de mâna lui, zbătându-şi cu indignare 
picioarele în aer, de parcă era o celebritate forțată să pozeze de un fan mult 
prea insistent. 

Lângă Gibson, practic lipită de coapsa lui, stătea Ursuleţul. Purta un 
costum de baie care nu îi venea bine, cu slipul atârnând pe ea şi cu părul 
numai bucle rebele, și se uita în sus la broască de parcă Gibson răpusese în 
luptă un leu. Bărbatul uitase de epopeea vânării broaştei nefericite. Le luase 
o după-amiază întreagă. Într-un târziu, o încolţiseră lângă vechea fântână 
din spatele domeniului, unde el o fugărise încolo și încoace, în timp ce 
Ursuleţul îl ajuta, chipurile, de la distanţă, indicându-i pe unde să o ia. 

După ce prinseseră broasca, amândoi îşi dăduseră seama că vânătoarea 
fusese cu mult mai amuzantă decât posesia asupra animalului. Broscoiul a 
fost şi el de aceeași părere şi a urinat pe el pentru a-şi face cunoscut punctul 
de vedere. Însă fotograful familiei Lombard îi zărise şi insistase să le facă o 
poză cu trofeul. Păstraseră broasca numai atât cât să facă acea fotografie 
lângă fântână, după care dăduseră drumul animalului în sălbăticia de unde 
venise. Ursuleţul stătuse cocoţată pe marginea fântânii şi îi făcuse cu mâna 
broaştei până ce aceasta dispăruse în tufișuri. 

Amintirea îi aduse un zâmbet pe buze. Fusese una din puţinele dăţi când 

Ursulețul renunțase la siguranța conferită de cărți pentru a lua parte la o 
aventură reală. Cât de diferită de asta era imaginea adolescentei cu un iubit 
misterios! Cu o șapcă Phillies pe cap și atât de departe de casă. La naiba, 
Suzanne nici măcar nu era fan baseball... 

Gibson încremeni. Șapca... Ceva îl deranja la șapca aceea, dar nu reuşea 
să-şi dea seama ce anume. 

Făcu o copie a pozei cu broasca înainte de a scoate discul din computer. 
Doamne, ce mult îi lipsea fătuca asta! Ursuleţul lui feroce. Din ceea ce iubise 
fără rezerve în copilărie, Suzanne era tot ce îi mai rămăsese, restul era 
întinat. Şi cineva i-o furase. 

e 

Îl găsi pe George la el în birou. Bătu la ușa deschisă. George ridică privirea 
şi-i făcu semn să intre. 

— Ce te aduce aici, Gibson? 

— Ai de gând să-l vânezi, nu-i așa? 

— Pe cine? 

— Pe WR8TH. Dacă va mușca momeala cu virusul creat de mine, nu cred 
că o să înştiințezi FBI-ul. Vei încerca să pui singur mâna pe el. 

Ochii lui Abe fugiră spre ușa rămasă deschisă. Gibson luă gestul drept o 
confirmare a bănuielilor sale. 

— Nu vreau să fiu lăsat pe dinafară. 

— Gibson... 

— Trebuie să mă implici şi pe mine. 

— Ce-ar fi să închizi ușa? spuse George, apoi aşteptă să rămână singuri. 
Uite ce-i, crede-mă, am mare respect pentru munca pe care ai făcut-o aici, iar 
loialitatea ta față de Suzanne e mai presus de orice îndoială. Dar te-am 
angajat pentru a ne ajuta să-l localizăm pe WR8TH. Atât. Pe teren, n-ai fi 
decât un factor de risc. 

— Un factor de risc? 

— Împreună, Jenn şi Dan au peste treizeci de ani de experienţă. 

— Dar am fost în infanteria marină. Nu reprezint un nenorocit de factor 
de risc. 

— Îţi cunosc foarte bine dosarul din armată. Dar dacă se va ajunge acolo, 
Jenn și Dan se vor ocupa de problemă. 

— Nu. 

— Nu? 

George părea realmente surprins. 

— Ai nevoie de mine. 

— Am nevoie de tine? 

— Da. 

Abe îi aruncă o privire lungă şi-și puse jos pixul. 

— Foarte bine. Atunci convinge-mă. 

— Serios? 

Gibson nu se așteptase ca discuţia să ajungă atât de departe. 

Abe chicoti. 

— Da, serios. Presupunând că avem noroc şi că virusul creat de tine ne va 
oferi un indiciu pentru găsirea lui WR8TH, convinge-mă de ce ar trebui să 
trimit pe teren pe cineva lipsit de experienţă, așa, ca tine. 

— E foarte simplu. Ai nevoie de un om priceput la computere. Pe cine o să 
trimiți? Pe Mike Rilling? Poate că n-am experiență pe teren, dar, prin 
comparație cu el, sunt un fel de Jason Bournel2. 

— Dar virusul creat de tine nu ne va da localizarea? 

— Ne va da o localizare. Poate că tipul e suficient de arogant pentru a 
risca să-și folosească computerul de acasă, dar mă îndoiesc. Din câte mi-am 
dat seama, aș putea să pariez că e al naibii de prudent din fire și aşa va 
rămâne. Și cel mai probabil, fură wireless de la cineva. Deci, ce vor face Jenn 
şi Hendricks dacă pista îi va duce la o cafenea cu Wi-fi gratuit? Cum se vor 
descurca atunci? Uite care e treaba, WR8TH nu e o persoană; e o fantasmă 
creată pe net. Și dacă vrei să îl găsești pe cel din spatele lui WR8TH, vei avea 
nevoie de o fantasmă care gândeşte la fel ca el. Asta e lumea mea, George. 
Lasă-mă să merg cu ei. 

Abe se lăsă pe spate în scaun. Rămase așa preţ de câteva minute, 
meditând la propunere, înainte de a răspunde. 

— Trebuie să mă gândesc la asta şi să discut cu câțiva oameni. Îți dau 
răspunsul peste câteva zile. De acord? 

— De acord. 

— Şi dacă răspunsul va fi negativ, o să-mi respecţi decizia? 

— O să încerc. 


12. 


— Domnule vicepreşedinte, vom ateriza la San Francisco peste patruzeci 
şi cinci de minute. 

— Mulţumesc, Megan, răspunse Lombard şi-şi îndreptă atenţia spre 
Abigail Saldana, care analiza ultimele date referitoare la intenţiile de vot ale 
electoratului. 


12 Eroul unei serii de cincisprezece romane de spionaj, creată începând din 1980 de romancierul 
Robert Ludlum și continuată după moartea acestuia de către Eric Van Lustbader (n.tr.). 


VP -63 


De când li se alăturase, cu o lună înainte, Saldana, o femeie serioasă și 
muncitoare, de o inteligență sclipitoare, îi stabilizase procentele și 
reinstaurase încrederea în cadrul echipei. Campania se desfăşurase până 
atunci cu rezultate fluctuante. Nu depăşiseră nicidecum punctul critic, dar 
nu se mai aflau în situaţia de a cerși sprijin, așa cum se întâmplase cu o lună 
în urmă. 

Desemnarea candidaților dinaintea alegerilor în California era 
programată peste patru zile și putea înclina balanţa în favoarea unuia sau 
altuia din cei nominalizați. California era teritoriul lui Fleming, prin urmare 
nu se putea aștepta să câştige, însă dacă reușea să obţină 30% din voturi pe 
propriul ei teren, asta avea să-i consolideze poziția și să dea un impuls 
campaniei sale până la desemnarea finală a candidaţilor. Optase pentru o 
strategie agresivă şi deloc lipsită de riscuri. Însă Saldana considera că 
Fleming era vulnerabilă în statul ei, aşa încât în ultima lună alocaseră timp şi 
bani pentru bătălia din California. lar rezultatele aveau să fie cunoscute 
marți. 

Funcţia de vicepreşedinte nu implica folosirea exclusivă a unui avion - 
Air Force Two era numele generic purtat de orice aparat de zbor în care se 
suia vicepreşedintele. Putea fi oricare dintre cele pe care le împărțea cu 
membrii cabinetului. Erau în general confortabile, deși cu mai puţine 
facilități decât Air Force One - un trofeu la care Lombard râvnea de multă 
vreme. În partea din față se afla un birou în care nu încăpeau comod mai 
mult de trei sau patru persoane. Lombard prefera să-și aibă personalul 
strâns laolaltă, aşa că-şi petrecea de obicei zborurile în cabina din mijloc, 
unde încăpeau relativ comod opt oameni în jurul a două mese. 

La masa aflată de cealaltă parte a culoarului, soţia lui era informată cu 
privire la datele biografice ale personajelor-cheie ale acelei escale. Oamenii 
apreciază abordarea personală - întreabă-i de copiii lor, și nu vor uita asta 
niciodată. Era un vechi truc politic de salon, dar care necesita exercițiu şi 
studiu. Grace Lombard îşi ridică privirea şi-i aruncă un zâmbet obosit. Îi 
displăceau turneele electorale, dar, în douăzeci și cinci de ani, n-o auzise 
niciodată plângându-se. După părerea lui, tocmai lipsa ei de interes față de 
jocurile de putere îi atrăgea pe votanțţi. Mulţi politicieni își cultivau public 
imaginea de om normal, cu picioarele de pământ, dar soţia lui nu se 
prefăcea. Era conștient că ea îl ajutase mereu să-și păstreze echilibrul. Din 
acest punct de vedere, formau echipa ideală. 

— Leland, îşi întrebă el şeful de campanie, ce program am pentru diseară 
la cină? 

— O întâlnire cu senatorul Russell. După discurs, răspunse Leland fără a- 
şi ridica privirea de la laptop. 

— Reprogrameaz-o. Vezi dacă acceptă să bem un scotch împreună la 
hotel, în jur de ora unsprezece. 

Reed se ridică, își luă telefonul și porni pe culoar ca să sune. Lombard se 
uită spre asistenta soţiei sale, Denise Greenspan, așezată de cealaltă parte a 
culoarului. 

— Cum se numeşte restaurantul ăla cu vedere spre Bay Bridge, care îi 
place așa de mult soției mele? 

— Boulevard, domnule. E pe Embarcadero. 

— Da, aşa-i. Sună şi fă o rezervare pentru ora şapte și jumătate. 

— Pentru câte persoane, domnule? 

— Două. 

Îi zâmbi soţiei, care îi trimise o bezea. 

Abigail Saldana dădu aprobator din cap. Sacrificiul personal și intimitatea 
forțată, inerente campaniilor electorale, erau lucruri de natură să 
descurajeze pe oricine. Duke Vaughn îl învățase lecţia aceasta pe Lombard. 
Era dificil să lucrezi într-o campanie fără a te ataşa emoţional de cuplul aflat 
în centrul ei. Pentru personalul tânăr şi idealist care făcea munca de jos, cel 
mai puțin apreciată, o astfel de activitate însemna mai mult decât o simplă 
slujbă. Echipa devenea pentru ei o familie și aveau nevoie să creadă în 
candidatul lor. O cină liniștită cu soţia avea să le ridice moralul tuturor. La 
fel cum micile gesturi de afecțiune schimbate de părinți îi calmează pe copii. 

— Ben, rosti Grace în șoaptă, echipa a muncit din greu. Ce-ar fi să le dai 
liber cât suntem noi la masă? 

Lui Lombard nu-i surâdea deloc propunerea, însă era ceva tipic pentru 
Grace. Soţia lui era un om prea bun la suflet, și asta îi dăuna. Și ei, şi lui. Râse 
însă mărinimos, de parcă era cea mai bună idee pe care o auzise în ultimii 
ani. În fapt, dacă se gândea mai bine, propunerea îi convenea. Reed și 
Saldana aveau s-o refuze, ceea ce însemna că oamenii lor aveau să le urmeze 
exemplul. Prin urmare, numai câțiva dintre membrii de rang inferior ai 
personalului aveau să se bucure de o cină pe banii lui. Treaba asta va da bine 
şi, din punct de vedere al timpului pierdut, nu avea să-l coste prea mult; una 
peste alta, un câștig. 

— Vedeţi, de asta am luat-o eu de soţie, spuse el. Dar, după cină, cu toții 
înapoi la galere! 

Vorbele îi fură întâmpinate cu râsete, dar reușise să transmită un mesaj 
clar: aveau de tras din greu. Lucrurile se precipitau, şi oamenilor le plăcea să 
muncească pentru învingător. După ce ajungea la Casa Albă, avea să aibă 
grijă ca fiecare dintre ei să fie răsplătit aşa cum se cuvine, dar, pe moment, 
această mică mostră de mărinimie le va fi de ajuns. 

Unul dintre telefoanele lui Reed începu să sune, numai că Leland nu 

terminase discuţia cu senatorul Russell și nu se întorsese la masă. Adjunctul 
său aruncă o privire spre numele apelantului și lăsă telefonul să sune. 

— Nu răspunzi? întrebă Lombard. 

Adjunctul preluă apelul, puse câteva întrebări și acoperi difuzorul cu 
mâna. În clipa aceea, Lombard îşi dădu seama că făcuse o greşeală. 

— Domnule, vă caută Titus Eskridge. Are nişte informaţii noi pentru 
dumneavoastră cu privire la ACG. 

Lombard îşi păstră o expresie neutră și dezinteresată, dar o simţi pe 
Grace cum îl priveşte atentă. Colonelul Titus Stonewall Eskridge Jr. era 
fondatorul și directorul executiv al companiei Cold Harbor Inc., un furnizor 
privat al armatei, cu sediul în Virginia. Cold Harbor fusese unul dintre 
donatorii importanți în campaniile lui pentru Senat, iar Lombard îl cunoștea 
de mult pe Eskridge. Grace era capabilă să găsească ceva bun în majoritatea 
oamenilor, dar pe Eskridge nu-l suferea și nu făcuse un secret din asta. La 
insistenţele ei, cu ani în urmă, Lombard tăiase orice legături politice cu Cold 
Harbor, aşa că, pentru a răspunde apelului, avea nevoie de un motiv foarte 
întemeiat. Motiv pe care, pentru moment, nu reuși să îl găsească. 

Chiar dacă, prin natura carierei sale în politică, îşi însușise arta blufării şi 
era în stare să încaseze o lovitură de cuțit în spate şi să fluiere în același 
timp vesel, pe Grace nu reușise niciodată să o păcălească. 

— Titus Eskridge? Tocmai acum s-a decis să scoată şi el capul? spuse 
Lombard făcând un semn de refuz spre adjunct. Să răspundă Leland sau 
preia tu mesajul. 

— Da, domnule, răspunse adjunctul. 

Lombard aruncă o privire în direcția soției, dar Grace se întorsese cu 
spatele. Mai târziu avea însă să-l ia la întrebări. Un lucru era sigur: se alesese 
praful de cina lor romantică și liniștită. 


13, 


Jenn Charles stătea la birou și își revizuia raportul despre Vaughn. 
Cooptarea lui în echipă în calitate de consultant era una, însă faptul că 
George dorea să-l implice și în faza a doua era cu totul altceva. O greșeală. 
Simţea asta cu toată ființa ei, dar nu reușea s-o exprime în cuvinte. Pentru a- 
şi susține temerile dictate de intuiţie, avea nevoie de argumente. 

Gibson Vaughn. Părinţi: Sally și Duke Vaughn. Născut și crescut în 
Charlottesville, Virginia. Mama decedată când fiul avea trei ani. Cancer 
ovarian. O moarte grea, îşi spuse Jenn. Sarcina creșterii lui Gibson - în 

măsura în care se putea numi așa - îi revenise tatălui, un individ dependent 
de muncă. 

Duke Vaughn fusese o adevărată legendă în lumea politică din Virginia. Îşi 
luase diploma de absolvire şi masteratul la Universitatea din Virginia. 
Posesor al unei personalități impresionante și al unui farmec înnăscut, era 
capabil să-şi facă şi prietenii, şi duşmanii să se simtă în largul lor. Era 
pasionat de jocurile de putere şi îşi găsise menirea ca şef de personal al lui 
Benjamin Lombard. Împreună formau o pereche imbatabilă: Lombard, omul 
dispus să-și apere cu încăpățânare principiile în fața oricui, şi Vaughn, 
maestrul negocierilor de culise. Majoritatea observatorilor îi acordau lui 
Vaughn meritul de a-l fi îndrumat pe Benjamin Lombard, un politician tânăr 
la acea vreme și prea puțin cunoscut, în ascensiunea spre ocuparea unui 
fotoliu în Senat și de a-l fi ajutat cu realegerea triumfală a acestuia pentru un 
al doilea mandat. 

Din câte îşi dădea seama Jenn, devotamentul lui Duke față de Lombard îl 
costase în relaţia cu fiul său. Obligaţiile de serviciu îl făceau să petreacă mult 
timp în DC sau însoţindu-l pe senator în călătoriile sale. Era o slujbă de șapte 
zile din șapte, şi Duke își petrecea majoritatea weekendurilor cu familia 
Lombard. 

După toate aparențele, familia Lombard îl tratase pe Gibson ca pe o rudă; 
atât Duke, cât și Gibson aveau un dormitor în casa senatorului de la Great 
Falls şi în cea de vacanţă de pe plaja de la Pamsrest, din apropiere de hotarul 
cu Carolina de Nord. Totuşi, Duke nu voise să-și îndepărteze fiul de şcoală, 
aşa că în timpul săptămânii, Gibson rămânea de multe ori acasă, în 
Charlottesville. Sora lui Duke, Miranda Davis, locuia în apropiere, şi Gibson 
era lăsat în grija ei. Cum însă Miranda avea propria familie, pe măsură ce 
Gibson a crescut, vizitele ei se răriseră. Așa se face că la doisprezece ani 
Gibson ajunsese practic să trăiască singur de lunea până vinerea. 

Mulţi copii ar fi rămas cu resentimente de pe urma acestui abandon, însă 
Gibson nu dăduse semne de amărăciune sau de supărare. Dimpotrivă, 
tânărul Gibson Vaughn își venera tatăl şi era hotărât să îl sprijine în carieră. 
Se ocupa de treburile casei în timp ce tatăl lui era plecat: o întreținea, ținea 
evidenţa facturilor şi făcea curat, muncind și în grădină. În multe privinţe, se 
crescuse singur. 

În aparenţă, părea că se descurcase bine. Avea note bune la școală. Nicio 
mențiune cu privire la vreo problemă de disciplină. Asta, dacă nu luai în 
considerare momentul când fusese prins conducând cu patruzeci şi două de 
mile la oră pe un segment de șosea cu limita de viteză de douăzeci şi cinci. 
Deși, desigur, nu te puteai aștepta ca un adolescent de treisprezece ani să 
înţeleagă în totalitate regulile de circulaţie. Potrivit rapoartelor neoficiale, 

căci oficiale nu existau, la acel moment Duke îl însoțea pe senator într-un 
turneu de cercetare la fața locului a situaţiei din Orientul Mijlociu. Gibson 
rămăsese fără lapte. Și, în loc să-și sune mătușa, riscând să o trezească din 
somn, făcuse ceea ce i se păruse rezonabil și luase mașina pentru a se duce 
la supermarket. 

În raportul întocmit de ofițerul care îl arestase se menţiona că băiatul îl 
întrebase politicos atunci când fusese oprit: „E vreo problemă, domnule?” 
Gibson Vaughn se cocoțase pe volumul Antologia scrierilor lui Thomas 
Jefferson pentru a putea vedea peste volan. Întrebat unde îi erau părinţii, el 
invocase al cincilea amendament. Nu voise să-și pună tatăl într-o situație 
neplăcută şi refuzase să răspundă la întrebările poliției până nu sosise 
mătușa sa. 

Poliția renunțase să-l pună sub acuzare, și incidentul intrase în folclorul 
statului Virginia. Asta se datorase în parte faptului că poliţia alesese să nu-și 
bată capul cu un puști de treisprezece ani, dar contase şi amănuntul că Duke 
Vaughn era un prieten apropiat al șefului poliţiei din Charlottesville. Se 
părea că puţini erau, în întreaga Virginie, aceia care nu se aflau în relație de 
strânsă prietenie cu Duke Vaughn. 

Povestea o făcu pe Jenn să zâmbească. Fusese crescută de bunica ei şi ştia 
ce înseamnă să fii nevoit să te descurci singur de la o vârstă fragedă. Era un 
lucru care te putea face să te maturizezi repede sau să te izoleze și să te 
înrăiască. l-ar fi plăcut puştiul Gibson: inteligent, mândru şi puțin cam 
nesăbuit. Ei doi avuseseră multe în comun în copilărie, şi o parte din 
trăsăturile de caracter ale lui Gibson din acea perioadă erau vizibile şi acum. 
Totuşi nu îndeajuns pentru a-i linişti temerile. Și totul din cauza sinuciderii 
lui Duke Vaughn. 

Într-o zi de miercuri, Duke Vaughn sosise pe neașteptate acasă de la 
Washington și se spânzurase în subsol. Jenn răsfoi fotografiile de la autopsie, 
pe care le luase din sala de ședințe înainte ca Vaughn să-și organizeze acolo 
biroul. Ce nenorocit alege să se spânzure într-un loc unde să fie descoperit 
de fiul său de cincisprezece ani? Şi fără a lăsa în urmă un bilet de adio? Era 
de neiertat. 

După moartea tatălui său, Gibson Vaughn devenise un cu totul alt om: 
duşmănos, sfidător, antisocial. Sinuciderea avusese un impact enorm asupra 
lui. Renunțase să mai frecventeze cursurile de informatică la Universitatea 
din Virginia. Lua note mici. Se încăierase la școală de trei ori în decurs de 
două luni. Primise o suspendare pentru că înjurase un profesor. Se dusese să 
locuiască la mătușa lui, și Jenn citise copiile scrisorilor tot mai disperate 
trimise de Miranda Davis cumnatei sale, în care îi povestea despre 
înrăutățirea comportamentului nepotului. Cum nu catadicsea să vorbească 

aproape deloc. Cum nu mânca și nu ieșea din casă decât pentru a merge la 
şcoală. Şi cum își petrecea zilele şi nopţile la el în cameră, în fața 
computerului. 

Opinia publică aflase cu ce se îndeletnicise Gibson la computer. 

Jenn ciocăni uşor la uşa şefului său. George o încurajase mereu să se 
încreadă în instinctele ei și să-și expună liber punctul de vedere. Era un 
lucru care nu-i prinsese deloc bine pe vremea când lucrase pentru Agenţie, 
aşa că îi luase ceva timp pentru a se convinge că asta dorea George de la ea. 
Jenn nu acorda încredere cu ușurință nimănui, însă George o câștigase de 
partea lui. Pentru el era în stare să meargă și pe sticlă pisată. 

George îi aruncase un colac de salvare atunci când cariera ei la Agenţie se 
sfârşise. O recrutase într-un moment când Jenn nu era deloc sigură că își 
dorea un job, o vizitase acasă atunci când ea îi ignorase numeroasele apeluri 
telefonice și, într-un final, o convinsese să lucreze pentru el. Nu descoperise 
niciodată cum aflase de ea. Dar o supraveghease cu discreție până ce îşi 
recăpătase puterea de muncă și-i acordase timp pentru a-și recâștiga 
încrederea în sine fără a o face să se simtă menajată. Ceea ce fusese un lucru 
bun, pentru că altfel Jenn ar fi abandonat imediat corabia. Privind 
retrospectiv, era conștientă că nu avea să se poată revanșa față de el 
niciodată. 

— Intră, 

Deschise uşa. George era aşezat în spatele biroului și verifica datele 
financiare de pe primul trimestru. În fundal se auzeau cântând cei de la 
Rolling Stones. Era o versiune live a melodiei „Dead Flowers”. Jenn nu 
acorda prea mare atenție muzicii și rareori recunoștea interpreții, însă 
cântecul acesta îl ştia, pentru că George îi explicase odată, timp de o oră, 
virtuțile acusticii lui Townes Van Zandt, considerându-le mai presus de 
beneficiile unei excursii la New York. Rolling Stones era formaţia lui 
preferată şi, cu timpul, ea ajunsese să se familiarizeze cu mieunatul 
seducător al lui Jagger. Pe un perete stătea înrămat un poster cu autograf 
înfățişând o pereche enormă de buze printre care se strecura o limbă. 
Provenea de la un turneu al formaţiei în SUA și constituia unul dintre 
bunurile cele mai de preţ ale lui George. Alături, atârna o fotografie cu 
George stând lângă Keith Richards. 

Pe peretele îndepărtat al camerei rafturile erau riguros împărțite în două, 
fapt ce reflecta, într-un fel, personalitatea lui George. Era descendentul uneia 
dintre cele mai vechi familii japoneze stabilite în Statele Unite. Strămoșii săi 
fugiseră din Japonia în urma Restauraţiei Meiji şi ajunseseră la San 
Francisco în 1871. Aici îşi croiseră o viață bună și de succes, traversaseră cu 
bine perioada petrecută în lagăre, iar până în anii 1950 îşi refăcuseră averea. 

Membrii familiei Abe erau mândri de moștenirea pe care o aveau, ca și de 
țara lor adoptivă. Şi păstrau tradiția recunoașterii acestor două jumătăți în 
numele pe care le dădeau copiilor. 

George Leyasu Abe. 

Jumătate din bibliotecă era dedicată cărților despre istoria Japoniei. 
George avea o fascinație deosebită față de cultura samurailor şi o duzină de 
astfel de volume ocupa un întreg raft. Leyasu, al doilea prenume al său, 
fusese preluat de la cel care întemeiase în 1600 șogunatul Tokugawa, 
desființat odată cu Restauraţia Meiji, în 1868. Cealaltă jumătate a bibliotecii 
cuprindea lucrări despre istoria Americii coloniale. George Washington, tizul 
său, era extrem de bine reprezentat, la fel și Madison și Franklin. În schimb, 
în bibliotecă nu exista nicio carte dedicată lui Thomas Jefferson, lucru pe 
care Jenn îl verificase. George îl considera pe Jefferson un bărbat neloial şi 
un trădător. Era un subiect pe marginea căruia putea perora timp de o oră. 
Jenn nu-l înțelegea întotdeauna pe şeful ei și nici nu era de acord cu modul 
în care el îl condamna pe Jefferson, însă în privinţa loialității, ei doi se aflau 
pe aceeași lungime de undă. De aceea nu pricepea de ce George decisese să îl 
coopteze pe Vaughn în faza a doua a misiunii lor. 

George se opri din treabă și o invită să ia loc. Jenn se așeză, şi în clipa 
următoare realiză că nu ştia cum să aducă subiectul în discuţie. Dar George îi 
citi gândurile, așa cum se întâmpla adesea. 

— Deci, ai venit să vorbim despre Gibson Vaughn. 

Jenn zâmbi amar, amintindu-și cât de transparentă era. Nu se pricepuse 
niciodată la poker. 

— Pur şi simplu nu înţeleg, spuse ea. Mike nu e omul nostru, asta e clar, 
dar nici Gibson Vaughn nu e. Doar nu a inventat el computerul. Ce anume îl 
califică pentru o asemenea misiune? Pe vremea când era copil, a intrat în 
computerul unui senator. Ăsta să fie criteriul după care ne alegem oamenii? 
Plus chestia cu ţinutul nostru în suspans. Se poartă ca o primadonă şi 
procedează aşa cum îl taie pe el capul. 

George zâmbi. 

— Să înţeleg că nu-l placi? 

— Nu chiar, dar nu asta contează. Nu am încredere în el, şi asta e mult 
mai important. E un factor de risc pentru noi. Și tare mi-e teamă că... lăsă ea 
fraza suspendată în aer. 

George se rezemă de spătarul scaunului. 

— Spune tot ce ai de zis. 

— Tare mi-e teamă că trecutul vostru comun... te orbește. Îţi închipui că-ți 
va fi recunoscător pentru şansa pe care i-o dai. Știu că prin felul cum te porți 
cu el vrei să ştergi cu buretele tot ce a fost, dar Gibson nu e genul care să 

uite. Sau care să ierte, şi asta pentru că întotdeauna dă vina pe alții. 

— Până acum s-a descurcat bine. 

— Aşa e. Dar pe teren e cu totul altceva. Mi-e teamă că, dacă ne vom 
apropia de WR8TH, o să ne dea de gol. Chiar dacă în felul ăsta se va da și el 
de gol. 

— Proverbialul scorpion de pe spinarea ţestoasei. 

— Nu e demn de încredere, domnule. Cu tot respectul. 

— Asta e tot? 

— Şi nu-mi place că-și bagă nasul în computerele noastre. 

— Altceva? Poate că ai ceva și împotriva tunsorii lui? 

George se ridică și scoase o sticlă de apă minerală dintr-un frigider 
încorporat în perete. Se așeză lângă Jenn şi rămase acolo, holbându-se în gol. 
I se întâmpla deseori să cadă pe gânduri şi niciodată nu vorbea înainte de a- 
şi fi limpezit mintea. Acum, că-și expusese părerile, Jenn se feri să-i 
întrerupă meditaţia. Înainte, genul acesta de așteptare o obosea şi o 
neliniștea, dar, cu timpul, învățase să respecte firea introspectivă a șefului ei. 

— S-ar putea să ai dreptate, zise el într-un târziu. 

Răspunsul o luă pe Jenn prin surprindere, dar rămase tăcută. 

— S-ar putea să ai dreptate în toate privinţele. Am şi eu dubiile mele. 

— Atunci, chiar merită riscul? 

— Ce știi despre activitatea lui Vaughn în marină? 

— Ştiu că a lucrat ca hacker autorizat. Foarte apreciat. 

— Nu tocmai. 

— Dar asta scrie în dosare, spuse ea, apoi realiză că trebuia să fi fost mult 
mai mult de atât. Asta a fost doar o acoperire, nu-i aşa? 

— Exact. 

— Deci ce anume a făcut? 

— Hai să te întreb ceva. Cum faci să duci două elicoptere Blackhawk pe 
teritoriul unei națiuni suverane, violându-i cu tupeu spaţiul aerian, și să le 
faci să aterizeze în inima unuia dintre cele mai mari orașe din ţara aia fără a 
atrage atenția? 

— E vorba de Bin Laden. Pakistan. 

— E o întrebare pur teoretică, spuse Abe. Dar să presupunem că despre 
asta e vorba. Întreabă-te cum de am reușit noi să facem asta. Întreabă-te 
cum de n-au ştiut că suntem acolo până ce n-au aflat la ştiri. 

— Elicopterele erau special echipate. Cu un soi de tehnologie cu scuturi. 

— Parţial corect, dar numai parţial. Până la un punct, poţi ascunde un 
elicopter făcându-l să zboare silențios, deşi nu complet fără zgomot, dar ce 
te faci cu radarele? Nu poţi face un Blackhawk complet invizibil pentru un 
radar şi cu siguranță nu pentru apărarea antiaeriană pakistaneză. 

Pentagonul a anulat programul de construire a elicopterelor cu scuturi de 
invizibilitate în 2004. Și scuturile astea nu sunt un element component ușor 
de reconfigurat. 

— Şi atunci? 

— Radarul este o mașină. Software-ul traduce impulsurile electrice astfel 
încât utilizatorul să poată vedea ceea ce vede radarul. Așa că, în loc de a 
arunca miliarde pe tehnologii cu scuturi de invizibilitate, nu e mai simplu să 
preiei controlul asupra software-ului? Inserează codul direct în sistemul lor, 
şi programul le va arăta numai ce dorim noi să le arate. Şi uite așa, 
Blackhawkurile sunt și nu sunt acolo. Dacă înţelegi ce vreau să spun. 

— Aşa am procedat? 

— Vaughn a făcut totul posibil, spuse Abe. Mă rog, a fost unul dintre cei 
implicaţi în proiect. O treabă al naibii de complicată. Multe entități care 
trebuiau să se pună de acord. Chiar dacă cei de la SEAL au apăsat pe trăgaci, 
toate cele patru agenții au avut o contribuţie la capturarea lui Bin Laden. 
CIA, NSA. Vaughn a impresionat multă lume, dacă sursa mea m-a informat 
corect. 

— El este cel care a scris codul? întrebă Jenn. 

— Alături de alții, dar asta nu a fost singura lui contribuţie. 

— Ce a mai făcut? 

— l-a făcut pe pakistanezi să instaleze singuri virusul. 

— Ce? 

— Aşa mi s-a spus. 

— Pakistanezii au instalat un virus în propriul lor program? 

— Aşa se pare. Atât de convingător este Gibson, iar pakistanezii, sper că 
vei fi de acord cu mine, nu sunt ușor de convins. 

— Vrei să spui că Gibson Vaughn a fost recrutat de Activity? 

— De la bun început. 

— Fir-ar să fie de treabă! 

Activity sau Intelligence Support Activity era departamentul însărcinat cu 
strângerea de informaţii din cadrul JSOC - Joint Special Operations 
Commandi5. Echivalentul militar al CIA. După dezastrul din 1980 al 
Operațiunii Eagle Claw1+ în deşertul iranian, forțele armate învinuiseră CIA 
pentru faptul că nu-și partajase echipamentele și informaţiile. Activity 
fusese fondat cu scopul ca armata să nu mai depindă pe viitor de CIA. Jenn 
cunoștea foarte bine situaţia; toată lumea de la CIA o cunoștea. 

Activity era competitorul lor. 


13 Comandamentul pentru Operaţiuni Speciale (n.tr.). 
14 Gheară de vultur (n. red.). 

Îşi alegea pe sprânceană personalul din rândurile celor patru agenţii 
militare, și Jenn îşi dădea prea bine seama de ce un infanterist marin cu 
aptitudinile lui Gibson Vaughn le atrăsese atenţia. Șefii de la Activity căutau 
oameni capabili de idei inovatoare, şi uneori era nevoie de un hoţ pentru a 
prinde un hoţ. În acest context, opinia ei despre Gibson Vaughn nu mai avea 
relevanţă. Și era aproape sigură că șeful ei gândea la fel. 

— lisuse! exclamă ea. Tipul a ajutat la prinderea lui Bin Laden, şi acum nu 
mai poate să-şi găsească de lucru nici la Burger King. 

— Ei, aşa cum bine ai observat, nu el a inventat computerul, și e 
preferabil să angajezi pe altcineva decât să-l calci pe bombeu pe 
vicepreședinte. Pardon, pe viitorul preşedinte. 

— Atunci ești de părere să îi mai dau o șansă? 

— Nu, nu asta vreau să spun. Ci că nu trebuie să priveşti totul, inclusiv 
oamenii, în alb sau negru, așa cum ești tentată să o faci. Pe teren sunt 
momente când e nevoie să iei decizii rapide, și tu excelezi într-adevăr în 
astfel de situaţii. De asta te-am angajat. Instinctul te înșală rareori, numai că 
deocamdată nu suntem pe teren, iar atunci când e vorba de oameni, ai 
tendința să nu vezi partea plină a paharului. 

— Îmi pare rău, domnule. 

— N-ai de ce. E ceva la Gibson Vaughn care te pune pe gânduri. Și-ţi face 
degetul să tremure pe trăgaci. Dar eu l-am cunoscut pe vremea când nu era 
decât un puşti şi am văzut ce relaţie avea cu Suzanne. Nu poţi să înţelegi ce 
grijă îi purta dacă nu i-ai văzut împreună. Suzanne era o fetiță foarte 
specială, iar Gibson, un copil foarte bun. 

— Bine, dar asta a fost acum mult timp... dădu Jenn să spună, însă George 
o opri ridicând o mână în aer. 

— Nu cred că Gibson Vaughn ar sabota cu bună știință eforturile de a o 
găsi pe Suzanne. Mai cred că relaţia dintre ei a fost unică și prețioasă. E 
posibil ca el să-şi fi dat seama de unele lucruri pe care noi, ceilalți, nu le 
vedem. Chiar şi numai pentru asta merită să îl avem alături. Dar, pe de altă 
parte, s-ar putea să ai dreptate. Poate că nu mai judec limpede din cauza 
trecutului. Tocmai de aceea te vreau acolo. Dacă Gibson va dori să acţioneze 
împotriva noastră, am încredere că vei observa. Şi atunci vom lua măsuri. 
Între timp însă, cred că el reprezintă cea mai bună șansă pentru noi ca să 
ajungem unde ne-am propus. Sper că m-am făcut înţeles. 

— Da, domnule, spuse Jenn şi se ridică în picioare, pregătindu-se să iasă. 

— Încă ceva, Jenn, zise George. Gibson Vaughn a avut multe de îndurat în 
viață şi şi-a servit ţara cu pricepere. Ar fi o dovadă de miopie din partea 
noastră dacă l-am subestima. 

— Da, domnule. 

— Oricum, se pare că WR8TH nu se grăbeşte să-și arate fața, așa că toată 
discuţia noastră poate fi fără obiect. 

— Da, domnule. 

— Plus că, Jenn, aici nu suntem la CIA. Poţi să-mi spui George. 

— Da, domnule. 


14. 


Gibson traversă terenul în soarele dimineţii de sâmbătă. Era plăcut să fie 
din nou în aer liber. Joi seară, George Abe îl dăduse afară din birou și îl 
avertizase în termeni cât se poate de categorici să nu se arate la față până 
luni dimineaţă. Îi fusese greu să se conformeze, îl făcuse să se simtă vinovat. 
Dar o altă fetiță avea nevoie de el, şi azi fetița avea un meci de fotbal. 

În ultimele săptămâni o văzuse prea rar pe Ellie. Ştia asta și nu-i plăcea. 
Dar era un rău necesar. Banii primiţi de la Abe aveau să achite ipoteca pe 
casa unde Ellie locuia cu mama ei. Și unde locuiseră cu toţii înainte de divorț. 

Privind în urmă, poate că el şi Nicole nu ar fi trebuit să cumpere casa. 
Achiziţia fusese făcută la apogeul pieţei imobiliare, înainte de prăbușire. 
Fusese prea optimist în previziunile financiare, însă la acea vreme era 
convins că-și va găsi ușor de lucru după liberarea din armată. Presupunere 
deloc neîntemeiată. Văzuse cum sectorul privat îi înhăţase pe unii dintre 
foştii săi camarazi de unitate imediat ce păşiseră pe sol american. Indivizi 
care posedau jumătate din experienţa și abilitățile sale iscaseră adevărate 
războaie de oferte de angajare între marii furnizori de echipamente militare. 
Aşa că, având în vedere CV-ul său impresionant, nu își făcuse griji. 

Nu avusese însă în vedere și nu înţelesese ce însemna să figurezi pe lista 
neagră a lui Benjamin Lombard. Ce însemna cu adevărat. Săptămâni în şir își 
căutase o slujbă fără a primi nici măcar un telefon de răspuns. La început, se 
limitase la marii rechini, la balenele din industria apărării, care erau mereu 
în căutare de oameni cu aptitudinile sale. Când îşi dăduse seama, în fine, că 
nu avea nicio șansă, își trimisese CV-ul la firme de mâna a doua. lar 
greieraşii păruseră că-i cântă prohodul. 

În cele din urmă, pentru a face totuși rost de ceva bani, se angajase la un 
lanţ de magazine de produse electronice, unde vânduse computere pentru 
acasă. Amărăciunea îl făcuse să intre în defensivă. Fusese o perioadă neagră 
pentru el. Se închisese în sine și nu ieșea din carapace decât pentru a-şi 
descărca nervii pe soţie şi fiică. Din păcate, ajunsese să se certe cu Nicole din 
orice. Absolut orice. Și Doamne fereşte dacă ea îndrăznea să aducă în 

discuţie subiectul vânzării casei. Asta aprindea certuri care se prelungeau 
zile la rând şi îl făceau la final să se retragă într-o tăcere mânioasă. Știa că 
dăduse greş. Se temea că Nicole își alesese un ratat cu care să-și împartă 
viața. Și se temea că și ea era conștientă de acest lucru, motiv pentru care 
căuta semne de resentiment în fiecare gest al ei. 

Situaţia aceasta durase câteva luni şi se îndrepta rapid spre un 
deznodământ nedorit, până ce fostul său comandant îl informase că 
Potestas, o firmă locală specializată în biotehnologie, căuta un director de IT, 
iar el îi pusese o vorbă bună. Potestas era o companie suficient de mică încât 
să scape atenţiei lui Benjamin Lombard. Sau așa îşi închipuise Gibson până 
în urmă cu o lună. Munca era de nivel începător: plictisitoare şi fără să-i 
solicite inteligența. Trecuse cu brio de seriile de interviuri şi acceptase cu 
recunoștință un salariu la care, cu numai un an înainte, ar fi strâmbat din 
nas. Dar, cu o soţie şi o fiică de întreținut, plus o ipotecă împovărătoare, nu 
riscase să vină cu o contrapropunere. Dintr-odată, asigurarea de sănătate şi 
cecul primit regulat păreau un dar picat din cer. Satisfacţiile profesionale și 
dorinţa lui de a-și răsfăța soția puteau să mai aștepte. 

Fosta soție, se corectă Gibson acum. Divorţaseră de aproape un an, dar tot 
îi era greu să se gândească la ei în acești termeni. 

Fosta soţie. 

Nu o căutase cu lumânarea, dar adevărul e că nici nu opusese rezistență 
atunci când dăduse de necaz. Se lăsase pur și simplu în voia sorții. Cât fusese 
în armată, ideea de a-și înşela soția nu-i trecuse niciodată prin cap. 
Paradoxal, după câte pătimise, totul se întâmplase după angajarea la 
Potestas. Slujba nu reparase ca prin farmec fisurile apărute în căsnicie, iar el 
fusese prea mândru şi încăpățânat pentru a încerca să le repare singur. În 
schimb, se dusese la un bar în happy hour împreună cu o reprezentantă de 
vânzări pe nume Leigh. 

Privind retrospectiv, acum îşi dădea seama ce însemnase acel gest: un 
refugiu temporar. Un gest de lașşitate și atât. Leigh îl plăcea şi se purta drăguţ 
cu el. Nu voia nimic de la el în afară de un pahar și un pretext de a râde. 
Bărbatul care se culcase cu Leigh era pentru el un mister. Chiar și acum îi 
era dificil să îl reconcilieze în minte cu imaginea sa, aşa cum se vedea pe 
sine. 

Spre infinita ei cinste şi gratitudinea lui, de asemenea infinită, Nicole nu 
reacționase cu cruzime ori resentiment. Avocatul ei se purtase corect şi, deşi 
mariajul lor luase sfârşit, nu la fel se întâmplase și cu relaţia lui Gibson cu 
fiica sa. Comparativ cu poveştile de divorț pe care le auzise, avusese mare 
noroc. Dar la fel se putea spune despre toţi cei care o cunoșteau pe Nicole. 

Cel mai greu îi fusese să o vadă pe Nicole înstrăinându-se. Fosta lui soție 

suferise în tăcere. Așa făcuse dintotdeauna. Nu existaseră certuri. Numai 
distanţă şi tăcere. Nicole ajunsese dinainte la propriile concluzii cu privire la 
căsnicia lor. Tot ce urmase fusese o simplă formalitate. 

El o implorase să-i acorde o a doua șansă, dar Nicole nu era genul care să 
ierte. Se cunoșteau din liceu, şi ea nu cedase în nicio situaţie. În privinţa 
loialității, Nicole era de neînduplecat. Ori îi erai loial, ori nu; nu era un lucru 
pe care să îl înveţi. Dacă nu putea avea încredere în tine, atunci nu meritai 
să-ţi fie soție. Gibson îi admirase întotdeauna încrederea în propria judecată, 
numai că acum el era cel pus sub lupă, iar concluziile nu îl favorizau. 

Și uite așa se pomenise dintr-odată singur, un tată divorțat care locuia 
într-un apartament dintr-un bloc banal de beton. Cei șase ani de căsnicie se 
duseseră pe apa sâmbetei. În schimb, se alesese cu o pensie alimentară de 
plătit, o oră de navetă pentru a-şi vedea fiica și o bănuială tot mai accentuată 
că pe lume nu exista tâmpit mai mare ca el. 

Şi tocmai de aceea casa era un aspect important. 

Era o casă solidă, cu etaj, în stil Cape Cod. Departe de DC, într-o zonă 
liniştită şi sigură. Cu şcoli bune în apropiere. Odată, în iulie, când se afla în 
permisie, Gibson plantase şirul de azalee de pe marginea aleii. După aceea 
stătuse cu Nicole pe şezlong, bând bere și planificând cum să amenajeze 
grădina, până ce insectele îi goniseră în casă. Nouă luni mai târziu se năștea 
Ellie. Fusese cea mai fericită zi din viaţa lui Gibson şi nici acum nu regreta 
cumpărarea casei. Chiar dacă efortul de a o păstra era ucigător. Casa 
reprezenta viața pe care își promisese să le-o ofere lui Nicole și lui Ellie. Mai 
bine murea decât să le vadă pierzând-o din cauza lui. 

Meciul de fotbal tocmai începuse. Mingea sări spre tuşă și mai multe fete 
din ambele echipe porniră în goană după ea, ţipând fericite. O reperă 
imediat pe Ellie. Era în capătul celălalt al terenului, îndoită de mijloc și 
holbându-se la ceva aflat în iarbă. Gibson rânji. Foarte probabil ca fiica lui să 
fie jucătoarea de fotbal cel mai puțin talentată din istorie și din lume. Nu era 
vorba numai de lipsa ei totală de coordonare în mișcări ori de incapacitatea 
de a anticipa direcția pe care o va lua mingea, ci şi de disprețul ei absolut 
față de regulile jocului. Ideea de a juca pe o singură poziţie o plictisea și 
bătea terenul de colo colo, fără a-i păsa de consecinţe. Dacă nu ar fi purtat 
echipamentul de joc, cu greu ţi-ai fi dat seama din care echipă făcea parte. 

Pe teren, Ellie începu să alerge într-un cerc strâns, cu braţele întinse în 
lături şi ochii îndreptaţi în sus, spre cer, până ce ameţi și căzu grămadă. 

Gibson nu se putu abține şi zâmbi. Nu prea își dădea seama de pe ce 
planetă venise fiica lui, dar o iubea atât de mult încât faptul că nu putea să o 
ducă seara la culcare îi provoca o durere fizică. Cititul poveştilor seara, cu ea 
privindu-l pe computer, nu era tocmai un comportament de tată. 

Ellie se ridică veselă în picioare şi începu să alerge pe teren, amintindu-i 
lui Gibson de bucuriile simple ale vieţii. Oare era jenant să admită că 
modelul lui în viaţă era fiica sa de șase ani? 

Pe teren, mingea săltă spre Ellie, care o lovi cu sete cu piciorul. Mingea îşi 
devie traiectoria spre dreapta, se învârti şi ieși de pe teren. Gibson se 
apropie de locul unde ieșise mingea și aplaudă frenetic, de parcă Ellie tocmai 
câștigase Cupa Mondială. Fetița se opri și-i făcu semn cu mâna, în timp ce 
celelalte jucătoare trecură în goană după minge pe lângă ea. 

Dincolo de tuşă, soţia lui îi aruncă o privire. Fosta, se corectă Gibson din 
nou. Nicole stătea alături de ceilalți părinţi „de casă”, care formaseră o mică 
oază din scaune pliante şi genţi frigorifice. Gibson se obişnuise să stea 
retras. Suficient de departe pentru a nu o incomoda pe Nicole, dar nu atât de 
departe încât să pară că dă prea mare importanţă situației. Nicole se 
împrietenise cu câțiva părinți, iar el era bucuros să-i cedeze privilegiul. Ea 
înclină capul spre el și Gibson îi răspunse la fel. După aceea Nicole își 
îndreptă atenţia spre joc şi nu-i mai aruncă nicio privire. 

În pauza dintre reprize, jucătoarele se strânseră în faţa porţilor, mâncând 
felii de portocale, în timp ce antrenorii puneau la cale strategii pe care fetele 
n-aveau nicio intenţie să le urmeze. Părinţii continuară să sporovăiască între 
ei sau porniră în căutarea vreunei toalete mobile. Nicole se îndreptă spre el, 
de-a lungul tuşei terenului. Era îmbrăcată cu una dintre rochiile acelea de 
vară largi și vaporoase, care îi plăcuseră încă din liceu. Arăta de milioane, 
soarele conturând silueta ei armonioasă. 

— Bună! îl salută ea. 

— Bună! 

Schimbul de amabilități păru să-i epuizeze pe amândoi, aşa că luară o 
pauză de o secundă pentru a-și reveni. În orice discuţie cu Nicole era mai 
sigur să nu te abaţi de la subiectul Ellie. Între ei doi se întâmplaseră multe 
lucruri urâte, dar când venea vorba de Ellie, reuşeau mereu să se pună de 
acord. 

— Se pare că Ellie va câștiga premiul de jucătoarea anului. 

— Brazilienii m-au tot sunat în timpul meciului. 

— Aşteaptă-te la oferte mari de transfer. 

— Să te audă Dumnezeu! 

— Ai primit banii? 

— Da. Mulţumesc. De ce ești plătit cash, Gib? 

— A fost o primă de instalare. 

— O primă plătită cash, miji ea ochii spre el. Pot să-i depun la bancă? 

— Sigur că da, răspunse el simțind cum îl cuprinde iritarea. 

Totuşi, Nicole avea dreptate. Cine mai era plătit cash în ziua de azi? 

— Ce se întâmplă? 

— Nimic. Totul e în regulă. 

— În regulă? Cu asta chiar că ai dat-o în bară. 

— Dar avem nevoie de bani. Totul e bine, te asigur. 

— Te rog, n-am nevoie de asigurările tale, Gib. Bine? 

Se exprimase pe un ton plat şi lipsit de răutate, dar Gibson resimţi 
înţepătura şi-şi feri ochii. Rămaseră în tăcere, ca şi cum s-ar fi temut că orice 
mişcare bruscă putea fi interpretată drept o dovadă de ostilitate. Aşa arătau 
cele mai rele momente din viața lui. Momentele când stătea alături de 
singura persoană de pe lume față de care putuse vorbi liber vreodată şi care 
fuseseră reduse acum la conversații prudente, cu vorbe alese cu grijă, ori la 
tăceri la fel de bine cântărite și stânjenitoare. 

— O să-ți aduc banii acasă până luni. 

— Nicole... 

— Gibson, spuse ea fără să dea înapoi un centimetru. 

— Suzanne. Slujba. Banii. Totul e în legătură cu Suzanne. 

Întreaga postură a lui Nicole se schimbă la auzul numelui fetei. Masca de 
indiferență atât de bine compusă se sfărâmă și, pentru întâia oară într-un an, 
Gibson îi surprinse o umbră de îngrijorare în ochi, dar norii se risipiră 
repede. 

— Suzanne, repetă ea scrutându-i fața. Încerci să o găseşti? 

Gibson dădu din cap în semn de confirmare. 

— lisuse! 

— Îmi pare rău, dar nu-ți pot povesti totul. Sunt ținut cam din scurt. Dar 
te asigur că banii sunt obținuți pe căi legale. 

— Nu, ascultă, nu e cazul să-mi explici. 

— Mulţumesc. 

— Dar tu, Gib? Tu ești bine? Adică... având în vedere povestea asta cu 
Suzanne. 

— Da, sunt bine. Aşa cred. 

— După meci, Ellie merge la petrecerea aniversară a unei fetițe. Sunt 
invitaţi și părinţii. Pizza şi punch. Cred că au angajat şi un clovn. Ar trebui să 
vii şi tu. 

— Mi-ar face plăcere. 

Se întoarse ca să vadă la ce se uita Nicole peste umărul lui. Jenn Charles, 
în costum și pantofi cu toc, se îndrepta către ei. Chiar dacă ochii îi erau 
ascunşi în spatele unei perechi de ochelari de soare, privirea ei îi dădu fiori. 

— Ce e? Ce s-a întâmplat? o întrebă când Jenn ajunse lângă ei. 

— Am dat de el, răspunse Jenn. 

— Când? Unde? 

Jenn îi aruncă o privire lui Nicole și nu răspunse. 

— Măcar mă lăsaţi să merg cu voi? insistă Gibson. 

— Şeful vrea să discute cu tine. E în parcare. Gibson se uită într-acolo, 
apoi îşi întoarse privirea spre Jenn și la final spre Nicole. 

— Trebuie să plec. 

— Du-te, spuse Nicole. 

— Dar Ellie... 

— N-o să se supere. Dar nu uita să o suni. Dacă nu vorbește cu tine, 
devine agitată. 

— Aşa o să fac. 

Dădu să pornească după Jenn, dar Nicole îl opri. 

— Gib. 

— Da? 

— Baftă! 


15, 


George îl aștepta într-un Mercedes negru clasa M. O cutie 
dreptunghiulară lungă, învelită în hârtie de un roșu-aprins, imprimată cu 
mici inorogi albi, se afla pe scaunul pasagerului. 

— Ce e în cutie? întrebă Gibson. 

— Nu-i pentru tine. 

— Îmi răneşti sentimentele. 

George chicoti, aşeză cutia pe bancheta din spate și îi întinse lui Gibson o 
jachetă sport. 

— Pune-ţi asta. Avem o întâlnire. 

— Noroc! le ură Jenn. 

— Nu vii cu noi? 

Femeia clătină din cap. 

— Nu. Ne vedem la birou. 

Sedanul alunecă afară din parcare ca un cocon de lux. Gibson nu avusese 
niciodată ocazia să meargă într-o maşină atât de frumoasă, şi plăcerea pe 
care o simţea era justificată. Aproape că aștepta cu nerăbdare să rămână 
blocați în trafic. 

— Ei bine? întrebă el. 

— Ai avut dreptate. 

— Unde e? 

— Vineri după-amiază virusul implantat de tine a dat un semnal de pe o 

adresă de IP din vestul Pennsylvaniei. Un orășel pe nume Somerset. 

— De ce nu m-aţi sunat imediat? 

— A fost un semnal scurt, după care a intrat în stare de latenţă. 

— Latenţă? 

Nu era ceva la care se așteptase, și rotițele minții i se puseră imediat în 
mişcare, în căutare de răspunsuri. 

— În legătură cu ce am avut dreptate? 

— Era o bibliotecă publică. 

Gibson medită asupra informaţiei; da, avea sens. O bibliotecă publică 
însemna mulți oameni care intrau şi ieşeau. Era o alegere inteligentă, care 
adăuga încă o doză de anonimat și îngreuna localizarea. Acum trebuiau să 
supravegheze biblioteca în speranţa de a-l identifica pe WR8TH, în cazul în 
care acesta accesa din nou serverele ACG. 

La Washington Circle o luară spre New Hampshire pe autostrada 22, 
după care cotiră la stânga pe P Street, în direcția Georgetown. Blocurile de 
apartamente făcură loc treptat şirurilor de case din cărămidă cu aspect 
similar şi mai apoi caselor individuale imense, ascunse în spatele unor ulmi 
şi stejari înalți. 

Duke Vaughn îi descrisese Georgetown drept ținutul buzunarelor adânci 
şi al colţilor ascuţiţi. Tatăl lui participase acolo, într-un an, la patru sau cinci 
evenimente legate de munca sa, dar nu-şi luase fiul să îl însoţească. Nu sunt 
petreceri pentru copii, îi explicase Duke. £ un teritoriu ostil. 

Chiar dacă oamenii sunt de partea noastră?îşi întrebase Gibson tatăl. 

Mai ales dacă sunt de partea ta, îi răspunsese Duke făcându-i cu ochiul. 

— Asta înseamnă că n-o să fiu lăsat pe dinafară? 

— Mi-ar plăcea să rămâi cu noi, spuse Abe. Până acum te-ai dovedit un 
membru valoros al echipei şi presupun că vom avea nevoie de aptitudinile 
tale și de acum încolo. În plus, e vorba şi de relaţia ta specială cu Suzanne. 

— Să înţeleg atunci că ești de acord? 

— Depinde. 

— De ce anume depinde? 

— Domnişoara Dauplaise a cerut să te vadă. 

Gibson încuviință din cap, cu ochii la Abe. Regina îl chemase în audienţă. 
Sau cel puţin aşa avea el senzaţia. 

— Eu cred că ne poţi fi de ajutor, şi exact asta i-am spus şi ei. Dar 
domnişoara Dauplaise preferă să-și facă singură o impresie. 

George opri în fața unei porţi din fier forjat. Un panou metalic negru 
anunța cu litere aurii denumirea proprietăţii: „Colline”. Un mănunchi de 
baloane viu colorate se ițea din spatele uneia dintre fleșe și mai multe familii 
aşteptau la rând, ca să fie controlate de agenţii de pază. Toţi bărbaţii purtau 

costum, iar femeile rochii. Până şi copiii erau îmbrăcaţi elegant și cu toții 
țineau în mâini pachete cu cadouri. Dacă raiul era sponsorizat de Laura 
Ashley și Ralph Lauren, probabil că așa arăta. 

Unul dintre oamenii de pază se îndepărtă de șirul de oameni care 
aşteptau la poartă şi se apropie de maşină. 

— Va trebui să căutaţi loc de parcare pe stradă... dădu el să spună, dar se 
opri în momentul când îl recunoscu pe şofer. O, bună ziua, domnule Abe! Aţi 
venit la petrecere? 

— Nu, Tony. Am întâlnire cu domnișoara Dauplaise. 

— Sigur, sigur, intraţi. Dar o să vă rog să parcaţi în faţa garajului, nu pe 
locul obișnuit. O să transmit eu prin radio instrucțiunile. Astăzi e cam 
aglomerațţie. 

— Mulţumesc. 

Intrară pe aleea pietruită şi înaintară spre un conac impozant în stil 
federal, înconjurat de grădini bine îngrijite, care se întindeau în jos pe pante 
în ambele direcții. Dimensiunile domeniului îl impresionară pe Gibson. 
Numără cel puţin şapte coşuri de fum. Era o proprietate în genul celor rurale 
englezești, nu de genul întâlnit uzual în mijlocul unui oraș american. Un alt 
agent de pază îi îndrumă spre ieșirea de pe aleea principală, iar Abe parcă 
mașina lângă un garaj pe două niveluri, mai mare decât casa lui Nicole. Şapte 
arcade cu uși pliante albe ocupau toată lungimea clădirii din cărămidă roșie. 
Uşa de la arcada centrală era deschisă, iar înăuntru se afla un frumos 
Bentley de epocă, verde. 

Abe îl surprinse pe Gibson privind maşina cu admiraţie. 

— E un model din '52. l-a aparţinut bunicului domnişoarei Dauplaise. A 
fost ambasador în Franţa sub Roosevelt. Theodore, nu Franklin15. 

— Şi el a locuit tot aici? 

— Familia Dauplaise locuieşte aici din anii 1820. Puţine familii din oraș se 
pot lăuda cu o vechime mai mare. Casa principală a fost construită după 
Războiul din 181216, după planurile lui Charles Bulfinch!” și Alexandre 
Dauplaise. 

— Ce înseamnă Colline? întrebă Gibson. 

— Deal mic. Este numele pe care soţia lui Alexandre i l-a dat casei atunci 
când a sosit aici din Franţa. Desigur, domnișoara Dauplaise îți poate spune 


15 Theodore Roosevelt Jr. (1858-1919), președintele republican al SUA între anii 1901 şi 1909 
Franklin Delano Roosevelt (1882-1945), preşedintele democrat al SUA între anii 1933 şi 1945. Cei doi 
au fost veri de gradul al cincilea (n.tr.). 

16 Conflictul militar purtat între anii 1812 şi 1815 de americani împotriva britanicilor, sprijiniți de 
canadieni și amerindieni (n.tr.). 

17 Charles Bulfinch (1763-1844), unul dintre primii arhitecți americani, promotor al stilului federal în 
construcții (n.tr.). 

mai multe. E o adevărată enciclopedie în materie de istorie a familiei. 

— Cine altcineva mai locuiește aici? 

— Doar ea şi nepoata. Petrecerea e dată în cinstea zilei de naştere a lui 
Catherine. 

— Doi oameni? Doar atât? 

— Domnişoara Dauplaise are un fiu dintr-o fostă căsătorie, care s-a 
stabilit în Florida. Și nu o vizitează prea des. Dintre surori, două sunt în 
viață. Una locuieşte în San Francisco, iar cealaltă este decanul Facultăţii de 
Medicină de la Universitatea din Pittsburgh. Cea mai tânără dintre surori a 
murit la nașterea lui Catherine. Calista şi-a adoptat nepoata. Are şi vreo sută 
de veri, dar le-am cam pierdut şirul. 

Se apropiară de casă. Abe se opri şi se întoarse spre Gibson. Încerca să 
găsească cele mai potrivite cuvinte. 

— Calista... Domnișoara Dauplaise este o femeie bună. 

— Dar...? 

— E dură. Nu-i place să fie contrazisă. E obişnuită să-și asculte sunetul 
propriei voci, dacă înţelegi ce vreau să spun. 

— Ce trebuie să fac? 

— Las-o să vorbească. Asta, dacă îți dorești slujba. 

Da, Gibson îşi dorea slujba, și încă foarte mult. Voia să ajungă la Somerset, 
Pennsylvania. Neapărat. Se temea de ceea ce aveau să găsească acolo, dar 
trebuia să vadă cu ochii lui. Dacă preţul pe care trebuia să-l plătească era un 
dans în poala Calistei, atunci asta era, avea să danseze și gata! Tatăl său 
făcuse carieră din manipularea aristocrației rurale bogate. Sigur moștenise 
câte ceva din talentele lui. 

Dădură ocol casei, fiind întâmpinați de sunetul muzicii și de ţipetele 
vesele ale copiilor. Era un adevărat spectacol! Gibson estimă că peste trei 
sute de oameni se aflau pe peluza întinsă dincolo de balustrada care 
înconjura întreaga terasă lungă și lată. Mai jos pe deal, într-unul din 
corturile albe, o orchestră Dixieland îşi luase avânt. Fusese montat un ring 
din parchet, şi zeci de cupluri dansau. Clovni și magicieni își prezentau 
trucurile în fața unor grupuri de copii. 

Gibson își aminti de petrecerea aniversară la care fiica lui era invitată în 
acea după-amiază. Spera că avea să fie prezent şi un clovn. Lui Ellie i-ar fi 
plăcut mult. 

— Câţi ani are copilul? întrebă el. 

— Opt. 

— Opt? exclamă Gibson incredul. Toţi oamenii ăştia au venit aici pentru 
un copil de opt ani? 

— Nu fi absurd. Au venit pentru domnișoara Dauplaise. 

— Aha. Tatăl meu a fost vreodată aici? 

— Sigur că da, răspunse Abe. A colaborat strâns cu domnişoara 
Dauplaise. N-ai nicio şansă să ajungi cineva în Washington dacă nu dai curs 
invitaţiilor Calistei Dauplaise. 

— Dar cum de a ajuns ea să se amestece cu unul ca Lombard? 

— E invers. Calista Dauplaise este cea care l-a descoperit pe Benjamin 
Lombard. Practic l-a inventat. Atunci când s-au cunoscut, Lombard lâncezea 
în Parlamentul statului Virginia. Ea l-a scos din anonimat și l-a șlefuit ca 
politician. L-a ajutat să-și facă relaţiile potrivite şi i-a finanțat campania 
pentru Senatul SUA. 

— Foarte generos din partea ei. 

— Există regi și făuritori de regi. Orice ar zice istoriile populiste, ei apar 
cel mai des în pereche. 

— Atunci, dacă Lombard va fi ales preşedinte în noiembrie, domnişoara 
Dauplaise se va alege şi ea cu ceva. 

— Între ea şi vicepreşedinte relaţiile nu mai sunt cordiale acum. 

Urcară o scară de piatră până pe terasă. Aici părea să se afle zona 
desemnată a fi liberă de copii. Două duzini de mese fuseseră întinse la 
adăpostul unor umbrele, în jur, oamenii se mişcau, beau şi socializau. 
Chelneri cu papion circulau printre invitaţi, umplând paharele și oferind tăvi 
cu apetitive. Lui Gibson îi era foame şi se servi cu sandvișuri cu mușchi de 
vită și felii subțiri de pâine franțuzească. Abe îl conduse până în mijlocul 
terasei, unde, ceva mai retrasă, fusese așezată o masă mai mare și aranjată 
mai elaborat. 

Îi făcu semn lui Gibson să aștepte şi se apropie de o femeie probabil puţin 
trecută de şaizeci de ani, dar care, mulțumită privilegiilor bogăției, beneficia 
de o extindere a vârstei mijlocii. Gibson știu fără să întrebe că aceea era 
Calista Dauplaise. Femeia nu emana aroganță, ci mai mult de atât: siguranță 
de sine, certitudinea absolută că lumea fusese astfel organizată încât să fie 
pe placul ei. Faptul acesta îi conferea o eleganță în ținută care le punea în 
umbră, prin comparaţie, pe însoţitoarele ei. Părul scurt și blond fusese 
coafat într-un stil la modă și îi încadra maxilarul ce se bucurase în mod clar 
de atenţia unui chirurg plastician talentat. Era îmbrăcată într-o rochie albă 
tivită cu auriu și nu purta nicio bijuterie. Abe se aplecă și-i şopti ceva la 
ureche. Calista Dauplaise aruncă o privire pătrunzătoare peste umărul lui, în 
direcția lui Gibson. 

— Îmi cer iertare, doamnelor. Mă scuzați câteva minute? spuse ea. 

Gibson se aștepta să o vadă ridicându-se, dar poșetele și băuturile 
companioanelor fură cele care dispărură rapid de pe masă. Una dintre 
doamne, de vreo cincizeci şi ceva de ani, cu păr argintiu, se aplecă spre 

Calista și îi șopti la ureche, cu ochii ațintiți asupra lui Gibson. Calista îi 
răspunse afirmativ şi doamna, mulțumită, se făcu nevăzută împreună cu 
restul grupului. 

Abe îi făcu semn lui Gibson să se apropie. 

— Calista, el este Gibson Vaughn. 

Femeia zâmbi și îi întinse mâna. 

— la loc te rog, spuse ea. Nu tu, George. Du-te şi ia-ți ceva de băut. N-o să 
dureze mult. 

Abe se scuză şi plecă, dar nu înainte de a surprinde privirea lui Gibson. 
Încearcă să n-o dai în bară, era mesajul neechivoc pe care ochii săi i-l 
transmiseră. 

— Mă bucur să te revăd, Gibson. Îţi aminteşti de mine? 

— Da. Şi eu mă bucur să vă revăd. 

— Sper că nu te-am răpit de la muncă. 

— Nu. 

— Deci n-ai fost de față la momentul cel mare? 

Întrebarea aducea mai degrabă a acuzaţie. Gibson luă o înghiţitură de 
muşchi de vită pentru a evita să răspundă. 

— Oricum, mulțumesc că ai dat curs cu atâta promptitudine solicitării 
mele. Și îmi cer scuze pentru toată agitația asta, spuse femeia gesticulând 
spre petrecerea de pe peluză. Ar fi fost mai convenabil să ne întâlnim într-o 
altă zi, însă George e de părere că trebuie să ne mișcăm foarte repede și am 
ținut să-ți vorbesc înainte ca lucrurile să se precipite. 

— E o petrecere pe cinste, spuse Gibson. 

— Da. Şi e o zi tare frumoasă. Îmi pare rău că am fost nevoită să anulez 
demonstraţia aeriană. 

— Demonstrația aeriană? 

— Da. Marina are o escadrilă de avioane, și piloţii lor fac niște acrobaţii 
minunate. 

— Blue Angels? 

— Exact. 

Gibson rămase mut la gândul că femeia îi angajase pe cei de la Blue 
Angels pentru petrecerea unei fetițe de opt ani. 

— Sigur, e o ocazie ca să mă distrez și eu un pic. Dar spune-mi ceva, ești 
genul impresionabil, domnule Gibson? 

— Nu în mod uzual. 

Totuşi, femeia avea ceva care îl făcea să nu se simtă în largul lui. Prezenţa 
ei îl intimida, o senzaţie deloc agreabilă. La o întrunire, cu ani în urmă, îi 
spusese unui general să tacă din gură, dar domnișoara Dauplaise îl făcea să 
se simtă precum Oliver Twist implorând să i se mai dea o porție de mâncare. 


VP - 84 


— Să sperăm că nu, spuse ea zâmbind. 

— De ce mă aflu aici? 

— A, te rog să nu te superi. E important să păstrezi o oarecare doză de 
autoironie. 

— Dumneavoastră o aveţi? 

— Dacă mă gândesc la mine cu umor? Absolut. Totuşi, e esenţial ca tu să 
fii cel care spune gluma, adăugă ea și îi făcu cu ochiul. Asta face diferența. 

— Voi încerca să țin minte. 

— Aşa să faci. Familia mea și-a pierdut abilitatea de a face haz pe seama 
ei cu mai multe generații în urmă. Din momentul când te ridici la un anumit 
nivel de notorietate, eşti înclinat să îţi priveşti familia cu oarecare venerație, 
lucru total nesănătos. Ai tendinţa să crezi că succesul familiei nu s-a datorat 
norocului și muncii asidue, ci unei superiorități înnăscute. Se aplecă spre 
Gibson, ca şi cum ar fi dorit să-i facă o confidență, după care continuă: E voia 
Domnului, avem gene bune, avem sânge albastru. Lucruri de genul ăsta. 
Desigur, e ridicol şi totuşi, oricât de ciudat ar fi, se întâmplă extrem de des. Și 
toate aceste situații duc invariabil la acelaşi rezultat. Cu fiecare generație, 
familia se consideră tot mai îndreptăţită la privilegii și devine din ce în ce 
mai leneșă. Mai interesată de vacanţele la schi în Gstaad decât de sporirea 
averii familiei. Sentimentul acesta de auto suficiență duce la lene, care la 
rândul său duce la declin. Deşi desigur, când ai mulţi bani, îţi poţi permite să 
ignori timp de decenii faptul că peste numele familiei tale s-a așternut 
praful. Și într-o zi te trezeşti descoperind că ultimul membru al familiei care 
a făcut ceva notabil în viață a murit înaintea lui Kennedy. Ştii cum își câștigă 
existenţa fiul meu? 

Gibson clătină din cap. 

— Nu face absolut nimic. Trăiește cu o femeie într-un complex de 
apartamente din Fort Lauderdale și joacă golf, spuse domnișoara Dauplaise 
privindu-l cu ochii măriţi pentru a sublinia oroarea situației. Cum Gibson nu 
reacționă, femeia repetă: în Fort Lauderdale, domnule Vaughn. Fratele 
bunicului meu l-a ajutat pe Wilson la elaborarea Tratatului de la Versailles, 
şi unica ambiţie a fiului meu e să acceadă în turneele de golf din mlaștinile 
Floridei. Creiere spălate! 

— Nu e fan? 

— Fan al Floridei? Nu, şi se pare că ar fi fost mai bine dacă aerul 
condiționat nu ar fi fost inventat. 

— De asta e recomandat să-ți păstrezi simţul autoironiei? 

— Mie mi-a fost de mare folos, spuse ea şi-și atinse marginea paharului 
gol. 

Un chelner își făcu instantaneu apariția și îl umplu. 

— Într-un fel, îți datorez mulțumiri, spuse Calista. 

— Cum aşa? 

— Povestea aceea cu Benjamin, care te-a adus într-o situaţie de mare... 
dificultate. 

— Nu înţeleg. 

— Cui crezi că îi aparțineau banii delapidați? Lui Benjamin? Ce 
Dumnezeu, omul ăsta n-avea un sfanţ înainte să îl descopăr eu. În felul tău 
necugetat, m-ai ajutat să înţeleg că pariasem pe calul nepotrivit. 

— Nu pricep. Cine a furat banii? Tata? 

— Nu, nu tatăl tău. Tatăl tău a fost un om adorabil, dar n-a jucat decât 
rolul de jocheu. Dacă-mi permiţi analogia. 

— Lombard? 

— Exact. El a fost micul hoț întreprinzător. lar tu ai răsturnat un car cu 
mere putrezite. 

— Dar tata... 

Calista îl privi cu milă. 

— Te-ai lăsat dus de nas de versiunea oficială? Că tatăl tău a fost cel care 
a delapidat? O, Doamne, nu! Tatăl tău a făcut greșeala de a fi loial cui nu 
trebuie. La fel și George. Duke Vaughn n-a fost decât un țap ispăşitor aflat 
convenabil la îndemână. Morţii n-au niciun fel de drepturi, aşa mi-au spus 
avocaţii, şi rareori se ridică pentru a se apăra. Și chiar ai crezut în toţi anii 
aceştia că tatăl tău a fost hoţul? 

Un vertij puse stăpânire pe Gibson, întunecându-i vederea, în timp ce un 
zumzet ascuţit în timpan îl asurzi pe moment, împiedicându-l să mai audă 
preț de câteva clipe zgomotul petrecerii. Rezistă cu greu impulsului de a-şi 
așeza capul între genunchi. În schimb, îşi încleştă degetele, într-un soi de 
rugăciune furioasă, şi îi susținu privirea Calistei. 

— De ce n-aţi ieșit public? întrebă el într-un târziu. 

— Bună întrebare. Pe scurt, pentru că ar fi fost împotriva intereselor 
mele. 

— Şi era în interesul dumneavoastră ca Lombard să fure? 

— Da, pentru că în felul acesta mi-am recăpătat banii. 

— Deci la asta se reduce totul? 

— Politica e o pictură urâtă într-o ramă frumoasă. Oricât de mult l-am 
plăcut pe Duke Vaughn, nu mi-am implicat familia într-o confruntare cu 
Benjamin Lombard pentru a salva reputaţia tatălui tău. Ar fi fost o greşeală 
ireparabilă. 

— Şi atunci ați preferat să-l lăsați pe Lombard să câștige... 

— Şi uite că am supraviețuit pentru a relua acum lupta. Am ales dintre 
două rele pe cea mai puţin rea. 

— Deci, de asta m-aţi adus aici? Pentru a vă scăpa de mustrările de 
conștiință pe dumneavoastră și pe George? 

— O, Doamne, nu! Numai George s-ar fi putut gândi la așa ceva. E un om 
foarte bun. Aş zice chiar că are un suflet nobil. Ăsta e marele lui defect, spuse 
Calista zâmbind. 

— Deci, aranjamentul ăsta n-a fost ideea dumneavoastră. 

— Care aranjament? Angajarea omului condamnat pentru încercarea de 
a-i înscena o fraudă lui Benjamin Lombard cu scopul de a o găsi pe Suzanne? 
Ce prostie! Alegerile pe care le-ai făcut îți aparțin în totalitate și n-au nimic 
de-a face cu mine. Dar George, Dumnezeu să îl binecuvânteze, crede în 
simetrie. Aşa că iată-ne. 

— Deci, de cene aflăm aici? 

— Presupun că pentru a echilibra balanța karmică a lui George. 

— Nu. De ce ne aflăm amândoi aici? reformulă Gibson întrebarea. 

— A! Vrei să zici de ce te-am invitat la mine acasă? Pentru că, indiferent 
de sentimentele mele față de Benjamin, am ținut enorm la Suzanne. Sunt 
nașa ei. Am botezat-o. Am ajutat la creșterea ei. A fost un înger de copil. Nu 
exagerez. Nu plângea niciodată. O comoară, o tânără minunată. Așa după 
cum știi. Avea pofta aceea de viață pe care familia mea a pierdut-o de mult. 
Era o minte strălucită sau, în orice caz, aşa promitea să devină. Ceea ce i s-a 
întâmplat este o tragedie. 

Sorbi lung din paharul cu vin. Lăsă să treacă ceva vreme până când 
reîncepu să vorbească. 

— Scuze. Subiectul e încă viu pentru mine. Chiar şi după atâta timp. 

— E de înţeles, spuse Gibson. 

— Eşti foarte amabil. Domnule Vaughn, dacă există şi cea mai vagă 
posibilitate ca fotografia aceea să fie autentică - deși, sinceră să fiu, eu una 
cred că e o făcătură menită să producă angoasă şi să redeschidă răni vechi, 
adică opera unui sadic -, deci, dacă fotografia nu este trucată și persoana 
respectivă ştie ceva despre ceea ce i s-a întâmplat finei mele, ei bine, voi 
muta munții din loc ca s-o găsesc. Și persoana responsabilă... Făcu o pauză, 
alegându-şi cu grijă cuvintele. Persoana va avea de suferit. 

Vorbele căzură ca un trăsnet. Și îi amintiră lui Gibson de cele spuse de 
George Abe, cum că-și dorea să aibă o conversaţie serioasă cu omul care o 
răpise pe Suzanne. 

— În fine, George crede că ai putea fi de folos cauzei. Aşa că am vrut să te 
întâlnesc personal pentru a mă convinge. 

— Ăsta e prin urmare un interviu? 

— Nu tocmai. Nu sunt decât un observator curios. Dacă George susține că 
te califici, cine sunt eu să-l contrazic? 

— Şi atunci? 

— Nu am de spus decât atât: găseşte-l pe individ şi îți voi fi 
recunoscătoare. Familia mea nu mai e ce a fost. Totuși, nu ne-am pierdut în 
întregime influenţa şi cred că numele nostru va străluci din nou. Vezi cupola 
aceea mică din spatele şirului de arbuști? 

Gesticulă spre peluză, şi Gibson studie clădirea cu acoperiș boltit aflată la 
marginea domeniului. Arbuștii aveau pe puţin opt metri înălțime, așa că 
trase concluzia că domnișoara Dauplaise opera cu unități de măsură cel 
puţin ciudate, din moment ce descrisese cupola ca fiind mică. 

— Clădirea a fost construită de stră-stră-străbunicul meu Alexandre 
Dauplaise atunci când i-a murit soţia. Doisprezece ani mai târziu a fost și el 
înmormântat acolo. Întreaga familie este înmormântată acolo, cu excepţia 
unchiului meu Daniel, îngropat sub o cruce albă în Normandia. Când va veni 
clipa, mă voi alătura lor şi, la acel moment, familia mea va fi fost legată de 
acest oraș de trei secole. Dar, înainte de a ajunge acolo, vreau să mă asigur 
că familia va începe să-și refacă tradiția de măreție și serviciu în slujba țării. 

— Fără apartamente în Florida? 

— Da, fără. Nu-ţi spun toate astea ca să te plictisesc cu o lecţie de istorie, 
ci ca să te asigur că recunoştinţa mea nu va fi deloc neînsemnată. Veţi 
beneficia de ea atât tu, cât şi familia ta. Dar, dacă îţi va veni vreo idee, adăugă 
Calista pe un ton mai sumbru, să exploatezi situaţia în scop propriu ori să 
ieşi în public, aşa cum ai încercat să faci în trecut... Te previn, voi lua asta 
drept o ofensă personală. 

— Înţeleg. 

— Bine. Sunt sigură că această conversaţie a fost complet inutilă. 

— Aş fi procedat la fel dacă aş fi fost în locul dumneavoastră. 

Calista dădu din cap în semn de aprobare. 

— Mulţumesc, domnule Vaughn. Apreciez. 

— Mătuşă C., mătușă C! se auzi strigătul unei fetițe care se repezi în viteză 
spre masă. 

O urma un grup de copii, care se opriră însă în capul scărilor, ca blocați în 
drum de un câmp de forţă. Fetița ajunse lângă mătușa ei cu răsuflarea tăiată 
şi cu rochița albă plină de fire de iarbă. Părul negru împletit într-o coadă îi 
cădea peste mijlocul cefei şi avea ochi albaștri, splendizi. Când îl văzu pe 
Gibson, se intimidă și se lipi de mătuşa ei, șoptindu-i la ureche. Calista 
izbucni în râs și o îmbrăţișă. 

— Sigur că da. Dar nu mai mulți de douăzeci. Spune-i lui Davis, ca să 
vorbească el cu părinții. 

Fetița surâse încântată și-i mulțumi. Dădu să se întoarcă în fugă la copiii 
care o aşteptau, dar Calista o prinse de mânecă. 

— Nu îl saluți pe musafirul nostru? El este domnul Vaughn. Ea e nepoata 
mea, Catherine. 

— Bună! spuse fetița fluturând mâna. 

— Bună! îi răspunse Gibson. 

— Cum se cuvine, tânără domnişoară. 

Catherine îşi asumă greșeala dând din cap, se adună și se apropie de 
Gibson cu mâna întinsă. El îi luă mâna şi i-o strânse. 

— Mă bucur să vă cunosc, domnule Vaughn. Sunt Catherine Dauplaise. Vă 
mulțumesc că aţi venit la petrecerea mea aniversară. 

Aruncă o privire cu coada ochiului spre mătușa ei pentru aprobare. 
Calista oftă şi o concedie cu o fluturare a mâinii. 

— Acum du-te la joacă. Și nu uita, nu mai mulţi de douăzeci. 

— Da, mătușşă C! strigă Catherine surescitată, coborând în fugă scările 
spre peluză. 

— Mai am mult de lucru cu ea, spuse Calista. Teamă mi-e că nu sunt o 
mamă prea pricepută. După cum fiul meu cel nepăsător poate depune 
mărturie. Dar mă străduiesc. 

— Dacă asta vă ajută cu ceva, să știți că e mai bine crescută decât mine. 

După expresia de pe chipul ei, își dădu seama că vorbele lui nu o 
consolau. 

— Mă bucur că v-am revăzut, domnule Vaughn. Mult noroc în 
Pennsylvania. 

PARTEA A DOUA 


SOMERSET 


16. 


Expediția către Somerset porni în ziua următoare. Garajul de la subsolul 
clădirii care adăpostea birourile firmei Abe Consulting era aproape gol, şi 
pașii lui Gibson stârniră ecou între zidurile de beton. Hendricks îl aștepta 
fumând o ţigară, rezemat de un Grand Cherokee model nou, lovit, cu jenţile 
mâncate de rugină și aripile grav avariate. Părea că cineva remodelase bara 
de protecție din spate folosind un dig de beton pe post de daltă. 

— Bună treabă, comentă Gibson. Ai luat Range Roverul gata buşit din 
show-room? 

— SUV-urile de nouăzeci de mii de dolari nu prea se încadrează în 
peisajul din centrul Pennsylvaniei, Vaughn. Încercăm să trecem neobservaţi. 

Gibson îşi ridică mâinile în aer într-un gest defensiv. 

— Hei, omule, am glumit. 

— Tu vezi-ți de computerele tale, da? 

Hendricks arătă cu ţigara spre două rucsacuri mari din pânză neagră. 

— Ai acolo echipamentul cerut. Așază-le în spate. 

Urcă în Cherokee şi porni motorul. Gibson descheie fermoarul și 
inventarie conținutul rucsacurilor înainte de a le așeza în portbagaj alături 
de un morman de alte rucsacuri negre identice. Hendricks încărcase o tonă 
de echipamente. Ce naiba erau toate alea? 

Jenn îşi făcu apariţia într-un Taurus aflat într-o stare și mai proastă decât 
Cherokee-ul, ce părea să se fi strecurat ca prin urechile acului printr-o alee 
prea îngustă. Totuși, cosmetizarea la care fusese supus nu se extindea și sub 
capotă, şi Gibson remarcă sunetul gutural scos de motor atunci când Jenn îl 
opri. Gibson închise portbagajul Cherokee-ului și observă că, la fel ca 
Taurusul, plăcuţele de înmatriculare erau de Pennsylvania și că pe bara de 
protecţie fusese lipit un abțibild Penn State. Chiar și fără a avea experiență 
în operaţiuni de filaj, tot putea să aprecieze atenţia la detalii. 

Portiera dinspre scaunul pasagerului era încuiată. Bătu în geam și se uită 
la Jenn. Femeia clătină din cap și arătă cu degetul spre Cherokee. Hendricks 

claxonă. 

— Glumeșşti? întrebă Gibson prin geam. 

Jenn cobori geamul câţiva centimetri. 

— Ne vedem în Somerset. 

— Azi, răcni Hendricks. 

— Te plătesc dacă deschizi uşa. 

— Lasă că ştiu eu cât câştigi. 

Hendricks strigă la el să se grăbească. Gibson îi aruncă lui Jenn o ultimă 
privire imploratoare, dar femeia rămase de piatră, cu ochii ațintiți în gol și 
stăpânindu-şi cu greu zâmbetul. 

Hendricks îi scoase din oraş pe Clara Barton Parkway, care înainta paralel 
cu vechiul C&O Canall8. Coroanele copacilor formau o boltă de-a lungul 
şoselei și rulară cu geamurile coborâte. Gibson întrebă dacă putea asculta 
meciul. Hendricks îi făcu semn spre radio. 

— Ții cu vreo echipă? întrebă Gibson. 

— Tata ținea cu Dodgers. Eu n-am favoriţi. 

— A fost şi el poliţist? 

— Nu. 

Aşteptă ca Hendricks să continue, dar se părea că discuţia se terminase. 
Întinse mâna spre aparatul de radio. 

— A fost inginer de sunet. Muzică. A lucrat pentru SST și Slash Records. 

— Foarte tare. Vreo formaţie de care am auzit? 

— Doar dacă îţi plac grupurile punk vechi. Black Flag? 

Gibson clătină din cap. 

— Atunci n-ai cum să fi auzit de niciunul din ele. 

— Dacă tatăl tău s-a ocupat cu muzica, tu cum de-ai ajuns polițist? 

— Am dat examen la academie, cum altfel? răspunse Hendricks și 
deschise radioul pentru a sublinia că încheiase conversaţia. 

The Nationals conduceau cu 2-0 în al doilea sfert. Duke ar fi fost încântat 
să afle că Washingtonul avea din nou o echipă bună de baseball. În copilăria 
lui Gibson, cea mai apropiată echipă de casa lor fusese Orioles, și Duke îl 
dusese la câte zece sau cincisprezece meciuri pe sezon. Totuşi avusese 
impresia că tatălui său îi plăcea mai mult să asculte meciurile la radio. Își 
amintea cum mergeau amândoi cu mașina de la Charlotesville la 
Washington ascultându-i pe Mel Proctor și Jim Palmer. Era așa de plictisitor 
să asculţi nişte crainici bătrâni comentând ceva ce nu vedeai. Dar, la fel ca 
multe alte lucruri, cu timpul, şi acesta devenise un ritual reconfortant. 


18 Chesapeake and Ohio Canal a funcționat în perioada 1831-1924 între Washington DC şi 
Cumberland, Maryland. În prezent este parc naţional (n.tr.). 

Deseori nici nu urmărea de fapt meciul, ci doar asculta murmurul său 
liniștitor în fundal. Ceea ce făcu şi acum. 

Conversaţia cu Calista Dauplaise i se învălmășea încă în cap. Dacă era să o 
creadă, atunci tot ce gândise el timp de zece ani se bazase pe o minciună. 
Dintr-odată, ceea ce construise în jurul vieţii sale se reducea la o singură 
afirmație, una foarte simplă: Duke Vaughn nu fusese un infractor. Benjamin 
Lombard era vinovatul, și aşa fusese de la bun început. Lombard, omul care 
delapidase milioane de dolari şi îi înscenase deturnarea de fonduri 
prietenului său pentru a scăpa cu faţa curată. Gibson încă nu-și revenise din 
şoc, conştientizând că bănuielile sale inițiale se adeveriseră. Gândise corect 
la început, dar nu și mai târziu. Mai târziu îl crezuse pe Lombard şi, spre 
rușinea lui, își condamnase tatăl, la fel cum o făcuse toată lumea. 

Mai era ceva ce nu-i dădea pace. În toţi aceşti ani fusese convins că tatăl 
său se sinucisese din cauza sentimentului de vinovăţie pentru că ar fi furat 
banii lui Lombard. Duke nu lăsase în urmă niciun bilet de adio și nu îi 
trecuse prin cap nicio altă ipoteză. Dar dacă Duke Vaughn nu deturnase bani, 
dacă nu fusese un infractor, atunci de ce îşi luase viața? Era o întrebare care 
îl bântuise pe Gibson şi după ce crezuse că găsise răspunsul. Răspuns care îl 
înfuriase și îi amărâse viața, dar măcar îi oferise senzaţia, oricât de firavă, a 
unei încheieri. Acum nici pe asta nu o mai avea. 

Îşi amintea perfect casa părintească. Peluza în pantă din față, pe care o 
grebla şi o tundea în zilele mai fericite ale copilăriei. Ulmul cu coroană în 
spirală, sub care Duke încercase fără succes să-și înveţe fiul să arunce 
mingea cu boltă. Bătrânul Volvo parcat pe alee, semn că tatăl lui era acasă. 
Scârțâitul scos de treptele verandei şi scaunele Adirondack din lemn, atât de 
incomode. Ușa de la intrare, lăsată mereu descuiată. 

Şi pe care o găsise larg deschisă în ziua aceea. 

Gibson îşi strigase tatăl, dar nu-i răspunsese nimeni. La combina stereo se 
auzeau cei de la The Eagles cântând primele versuri din „New Kid în Town”. 
Tatălui său îi plăceau la nebunie James Taylor, Jackson Browne, Bob Marley 
& the Wailers, CSN&Y. Și colecția „college sunny afternoon, Frisbee music”. 
Gibson îşi lăsase rucsacul de școală la picioarele scării și străbătuse casă, 
strigându-şi tatăl. Îşi amintea sentimentul că ceva era în neregulă, pentru că 
tatăl său nu ar fi trebuit să vină acasă decât vineri, şi el putea număra pe 
degetele de la o mână ocaziile, de orice fel, când Duke sosise mai devreme 
decât era aşteptat. 

Trecuse de două ori prin fiecare cameră. Apoi prin curtea din spate. Duke 
mergea uneori în vizită la vecini; probabil că stătea de vorbă cu domnul 
Hooper, care lucra la universitate, despre echipa de baseball a studenților, 
UVA. Părea o idee plauzibilă. Și totuşi, faptul că găsise uşa de la intrare larg 

deschisă nu-i dădea pace. Mai făcuse un tur al casei şi remarcase că ușa 
dinspre subsol era întredeschisă. Nu o observase la început, pentru că 
nimeni nu cobora vreodată în subsol. În general, încăperea servea drept 
depozit și numai în rarele ocazii când aveau musafiri era transformată în 
dormitor improvizat. 

Deschisese uşa şi văzuse că lumina era aprinsă în subsol. Un miros acru 
de excremente îl lovise. Îşi strigase tatăl, dar subsolul rămăsese tăcut. 
Coborâse scările. Încet. Simţind că ceva era în neregulă. Cu patru trepte 
înainte de a atinge podeaua, întinsese gâtul şi aruncase o privire înăuntru. Şi 
zărise picioarele goale ale tatălui său atârnând în aer, cu vârfurile degetelor 
îndreptate spre podeaua de ciment, ca și cum și-ar fi luat avânt să zboare. 

Făcuse încă un pas. 

Chipul tatălui său era total schimbat. Funia îi întinsese trăsăturile feţei şi 
le înnegrise. Gibson rostise în şoaptă numele lui Duke și se așezase greoi pe 
ultima treaptă a scării. Nu plânsese până la sosirea ofițerilor de poliție, care 
îl luaseră cu ei. 

De ce ai făcut asta, Duke? Erai nevinovat. Ce te-a făcut să cobori în 
subsolul casei? 

Ajunseră la Somerset spre sfârşitul după-amiezii. Situată la o oră distanță 
spre est de Pittsburgh, Somerset era o comunitate muncitorească mică, cu 
mai puţin de şapte mii de locuitori. Unica sa pretenţie la faima istorică se 
datora participării la Revolta Whisky-ului!?, în 1794. Mai recent, numele 
localității fusese asociat cu evenimentele din 11 septembrie 2001, când 
zborul 93 se prăbușise în orașul învecinat Shanksville. Dar acum ceea ce 
conta era apropierea de stația de benzină din Breezewood, de care nu o 
despărțeau decât cincizeci de mile spre est. 

În centru, Hendricks dădu ocol clădirii cu acoperiș din aramă a 
tribunalului şi opri mașina pentru a o aștepta pe Jenn, aflată la zece minute 
în urma lor. N-o fi fost el cel mai plăcut tovarăș de drum, dar cu siguranță 
era un şofer al naibii de bun. Pe Maryland Line dăduseră de trafic intens, şi 
Gibson îşi scosese telefonul pentru a căuta pe net o altă variantă. 

— Pune-l la loc, mârâise Hendricks şi îi scosese pe Route 68, mult mai 
liberă, fără să arunce un ochi pe hartă. 

Omul era un adevărat GPS uman. 

Călătoria fusese, de la un capăt la altul, cea mai lejeră de care avusese 
vreodată parte Gibson. Toată lumea îl considera pe el un bun şofer, însă 
Hendricks era un adevărat maestru. Se vedea asta în modul lipsit de efort în 


19 Revolta fermierilor din coloniile din vest împotriva introducerii taxei pe băuturi alcoolice, prima 
instituită de noul guvern federal american, prin legea votată în 1791, asupra unui produs autohton 
(nitr.). 

care oprea maşina la stop şi accelera apoi atât de lin, încât aproape că nici 
nu remarcai. Într-un fel sau altul, Hendricks poziţiona întotdeauna mașina 
pe banda care se mişca, și asta nu din noroc; dacă, la un sfert de milă 
distanță, un alt şofer apăsa pe frână, Hendricks anticipa momentul când 
avea să se înscrie din nou în trafic şi-şi adapta viteza ori schimba banda de 
circulaţie. 

Jenn ajunse şi ea după câteva minute. Gibson nu avea cum să afle cât de 
adânc săpase WR8TH în baza de date a companiei Abe Consulting, așa că 
instituise un regim strict de supraveghere electronică a tuturor informațiilor 
referitoare la încercarea lor de a-l vâna, asta însemnând interdicție la e- 
mailuri, texte, documente Word. Michael Rilling se ocupa cu instalarea unui 
server dedicat operaţiunilor fără legătură cu activitatea ACG, dar între timp 
comunicarea se făcea pe foi A4 și prin bileţele scrise de mână, o schimbare 
stranie pentru toată lumea, mai puţin pentru Hendricks, care părea 
mulțumit de situaţie. 

Interzicerea e-mailurilor însemnase și imposibilitatea de a face rezervări 
hoteliere, însă Hendricks știa dispunerea tuturor clădirilor din Somerset și 
recită numele fiecărui motel aflat pe o rază de trei mile. 

— Ai mai fost pe aici? îl întrebă Gibson. 

— i se pare că aş mai fi fost? 

— Atunci, ce faci? Seara, când ajungi acasă, studiezi atlasele? 

— Dacă e să mă deplasez undeva, plec de la ideea că Google nu 
înlocuieşte cunoștințele. Poţi să-ți notezi chestia asta. 

După sosirea lui Jenn, plecaseră unii după alții în mașini şi aleseseră un 
motel ca vai de lume, pe un singur nivel, amplasat oarecum la adăpost de 
zgomotul autostrăzii. Gibson nu-și găsea locul și hotărî să facă o alergare 
înainte de masă. leşi din cameră și-l salută pe Hendricks, care scosese un 
scaun de lemn afară și fuma leneș. 

— Mă întorc într-o oră. 

Hendricks mormăi ceva, și Gibson porni spre stradă într-o alergare 
uşoară. Sosise vara, era trecut de șase după-amiaza, dar termometrul arăta 
treizeci şi două de grade şi aerul era înăbușitor. Se îndreptă înapoi spre oraș, 
notându-și în minte dispunerea clădirilor. La o intersecţie, trecu pe lângă 
Summit Diner, un local clasic din prefabricate din oţel inoxidabil și cu o 
firmă de neon roșu cu verde. Fusese renovat, dar ar fi putut să jure că la 
origini fusese un Swingle Family Diner construit cel mai probabil în anii '60. 
Duke i-ar fi cunoscut cu siguranţă istoria, însă oricum era o piesă de colecţie. 
Şi Gibson ştiu în clipa următoare unde avea să mănânce pe perioada șederii 
în Somerset. 

Ajunse la tribunal, coti la dreapta și se îndreptă spre vest, alergând în plin 

soare. Încetini când se apropie de bibliotecă, şi parcurse restul drumului la 
pas, pentru a studia mai bine clădirea. Biblioteca avea un site de o singură 
pagină, mai degrabă un anunţ electronic al orelor de funcționare. Găsise pe 
net câteva fotografii, care nu îi oferiseră însă imaginea completă a 
împrejurimilor. Dar, mai mult decât orice, era curios să arunce o privire spre 
ceea ce putea fi baza de operațiuni a unuia dintre oamenii cei mai căutaţi de 
FBI. 

Bârlogul infamului animal se dovedi a fi o mică dezamăgire. Biblioteca 
Carolyn Anthony era o clădire drăguță din cărămidă, cu borduri vopsite în 
alb, care încadrau ferestrele şi intrarea principală. Era retrasă față de stradă, 
lângă un gazon îngrijit, cu iarba bine tunsă şi mărginit de straturi de flori și 
tufe mici. De o parte a ușii de la intrare se afla un hidrant de un roşu aprins, 
iar de cealaltă, o fântână. Era o mică mostră de Mayberry Americanus20 și, la 
fel ca tribunalul, prezența sa părea deplasată în cartierul acela de case 
anoste. 

Un firicel de apă curgea din fântână. Gibson reuşi să soarbă o gură, după 
care dădu ocol bibliotecii. În lateral și în spate, se întindea o grădină publică 
cu mese de picnic, bănci, peluze și o fântână de piatră în mijloc care 
împrăștia apa neregulat în stropi leneşi. 

Asta îi aminti de fotografia cu Suzanne și broasca. Ceea ce, la rândul său, îi 
readuse în memorie un amănunt care îl obsedase şi înainte... Șapca - era 
ceva legat de şapca cu însemnele echipei de baseball Philadelphia Phillies. 
Ce mare scolală e cu şapca asta? îşi zise Gibson. Suzanne avusese nevoie de 
ceva cu care să-și ascundă fața și cumpărase o şapcă Phillies. Potoleşte-te, 
Sherlock. 

Și totuși, şapca nu-i dădea pace. 

Concentrează-te pe ceea ce ai de făcut, se mustră el în gând: memorează 
amplasamentul bibliotecii. La prima vedere, remarcă trei intrări/ieşiri: cea 
principală, o platformă de primit marfă în lateral și o ușă secundară ce 
dădea în parc. Cum clădirea era retrasă față de cele învecinate, nu prea aveai 
motive să zăbovești pe acolo. Acest fapt, ca şi dimensiunea redusă a orașului, 
însemna că orice prezență nouă era rapid observată. Și că WR8TH avea să îi 
depisteze cu mult înainte ca ei să îl vadă. 

Gibson îşi folosi telefonul pentru a verifica un lucru pe care îl bănuia deja: 
Wi-Fi-ul bibliotecii nu era protejat de nicio parolă. Continuă să meargă și 
pierdu semnalul la o jumătate de cvartal distanță de bibliotecă. A doua zi 


20 Denumire generică pentru prototipul orășelului american de provincie liniștit, idilic, conservator, 
cu o rată a infracționalității apropiată de zero. Mayberry este un loc fictiv, întemeiat de la fel de 
fictivul Lord Mayberry și inventat de unul dintre scenariștii sitcomurilor Andy Grifftth Show şi 
Mayberry R.F.D, difuzate de CBS între 1960 şi 1968, respectiv 1968 și 1971 (nitr.). 

avea să revină cu un aparat de testare pentru a măsura perimetrul 
semnalului. Dar deja îi era dureros de clar că WR8TH se putea loga la Wi-Fi- 
ul bibliotecii fără a pune piciorul în clădire - şi practic fără a putea fi zărit 
dinăuntru. Problema se complicase. Nu era imposibil de rezolvat, dar se 
complicase. 

Oricum, pentru moment, nu mai avea ce să facă. Își fixă căştile în urechi și 
își reluă alergarea spre motel pentru a o suna pe Ellie înainte de cină. 


17. 


Summit Diner, un local mic şi înghesuit, fără decoraţiuni inutile şi 
eminamente funcțional, era înţesat de oameni. Scaune înalte, fixate în podea, 
înconjurau tejgheaua pătrățoasă. Separeurile se aliniau, lipite unul de altul, 
de-a lungul peretelui exterior, și lumea stătea claie peste grămadă. Jenn nu 
înţelegea ce fel de atracție putea exercita un asemenea loc, însă Gibson îl 
privea cu acea venerație pe care oamenii o rezervă de obicei muzeelor. Și 
chiar i-ar fi stat bine acolo, îşi zise Jenn. Ce Dumnezeu era cu Gibson, de se 
dădea în vânt după o astfel de speluncă? 

— Vă vine să credeţi? întrebă Gibson. 

— Nu, îi răspunse Jenn. Ce naiba înseamnă pretzel melt! ? 

Sortimentul figura în meniu pe lista cu specialităţile casei. 

Gibson rânji. 

— E un fel de calzone, dar cu umplutura înfășurată într-un covrig. O să-ți 
placă la nebunie. 

Jenn se holbă la el. 

— Mă pedepseșşti pentru că nu te-am luat la mine în mașină? 

— O să-mi mulțumești mai târziu. 

— Mă îndoiesc. 

Spre uşurarea tuturor, Jenn găsi salate în meniu. Hendricks îşi comandă o 
friptură şi o tăie în pătrăţele de mărimea unei mușcături, pe care le înmuie, 
rând pe rând, în sos Tabasco. Gibson comandă un milkshake și o 
monstruozitate cu denumirea Cindy Sue - un burger înecat în sos barbecue 
cu un inel gros de ceapă în vârf. Alături de porția generoasă de cartofi 
prăjiți; nu era de mirare că petrecea atâta timp la sala de fitness; probabil că 
Cindy Sue conţinea nu mai puţin de 1.500 de calorii. Între înghiţituri, îi 
informă despre dificultățile care îi aşteptau în misiunea de supraveghere a 


21 Fel de mâncare ce constă dintr-un aluat umplut cu şuncă şi/sau brânză și înfăşurat sub formă de 
covrig (n.tr.). 

Bibliotecii Carolyn Anthony. 

Hendricks îi dădu dreptate: avea să le fie greu să treacă neobservați. 

— Nici nu mă aşteptam la altceva. O bibliotecă publică prea puţin 
frecventată, într-un oraş foarte mic. Orice prezență nouă va stârni 
suspiciuni. 

— Individul e extrem de prudent, altfel n-ar fi reușit să scape nedepistat 
timp de zece ani, gândi Jenn cu voce tare. Şi-a ales bine locul. El o să ne vadă; 
noi n-o să-l vedem. 

— Mda, dar tot am aflat ceva, zise Hendricks. 

— Ce anume? întrebă Gibson. 

— Străinii ies aici în evidenţă. Asta înseamnă că tipul e din oraș. De asta 
se simte în largul lui și încrezător în sine. 

— Nu-i aşa de uşor precum crezi, îl contrazise Gibson, după care le 
povesti despre Wi-Fi-ul Bibliotecii publice Carolyn Anthony, care nu 
necesita logare sau parolă, funcționa non-stop şi emitea un semnal suficient 
de puternic pentru a fi recepționat de pe lună. 

— Şi ce înseamnă asta? întrebă Jenn. 

— Înseamnă că omul nostru poate folosi Wi-Fi-ul bibliotecii zi şi noapte, 
oricând, fără măcar să fie nevoit să intre în clădire. Poate să stea bine mersi 
în mașină, la jumătate de cvartal distanţă, la ora două noaptea, şi să-şi vadă 
de treabă. lar noi n-avem cum să-l oprim. 

— Dar a dat instrucțiuni virusului numai în timpul orelor de program, 
obiectă Jenn. 

— Ştiu, şi nu cred că își va modifica tactica. Vreau doar să subliniez că o 
poate face. 

— Dacă aşa vrea, sublinie Hendricks. Oricum, la fel de posibil e ca 
individul să se fi plictisit de acest joc şi ca pista asta să fie moartă. 

— La cât timp de la o intruziune activă în rețeaua ACG programul tău o 
depistează şi te anunţă? îl întrebă Jenn pe Gibson. 

— Între trei şi cinci secunde. Orice instrucţiune primită de la reclama 
defectă de pe site-ul Post declanșează o alertă: primesc un SMS, un e-mail și 
un apel telefonic. 

— Cum rămâne cu îngrijorarea ta că WR8TH poate monitoriza 
comunicațiile ACG? 

— De ce crezi că am întrerupt cu totul comunicarea în rețeaua voastră? 

Jenn îi aruncă o privire lui Hendricks. Nici lui nu îi plăcuse răspunsul. 

— Poţi devia alerta către telefoanele noastre? 

— Sigur. Mă ocup imediat după cină. 

— Bun, hai să vedem dacă am înţeles bine planul, spuse Hendricks. 
Aşteptăm ca WR8TH să-şi acceseze virusul şi pe urmă alergăm ca nebunii 

după un pedofil de vârstă mijlocie, cu un laptop în braţe și o erecţie în 
pantaloni. Am priceput corect? 

— Mda, cam ăsta-i planul, răspunse Jenn. 

— Mă bucur că am clarificat. 

— Totuși, eu zic să dormim cu schimbul, în caz că-şi schimbă rutina, 
propuse Jenn. Trebuie să fim pregătiți oricând, cu toate că nu cred că-și va 
modifica programul. 

Gibson dădu din cap în semn de aprobare. Cercetase istoricul rețelei ACG, 
în căutare de semne ale prezenţei lui WR8TH. Și de fiecare dată le 
identificase vinerea după-amiaza, la sfârșitul săptămânii lucrătoare. 

— Asta înseamnă că mai avem la dispoziție patru zile pentru a veni cu un 
plan. 

— Am făcut niște cercetări pe net, spuse Gibson. În urmă cu câţiva ani, 
mai mulți pedofili au utilizat Wi-Fi-ul de la bibliotecile publice din Virginia. 
Parcau pur şi simplu mașina în fața bibliotecii în toiul nopții şi descărcau 
pornografie infantilă. Nu este o strategie nouă sau singulară. 

— Ce opţiuni avem? întrebă Jenn. 

— Am putea să-i imităm şi să ne logăm și noi. După ce au fost descoperiţi, 
bibliotecile au închis Wi-Fi-urile după orele de program. Însă... 

— Orice schimbare îl va alerta pe omul nostru. 

— Exact. Și asta mai înseamnă că nu pot să intervin în raza de acțiune ori 
în lungimea de bandă a semnalului. Până acum individul a demonstrat că e 
inteligent şi precaut. Dacă greşim cu ceva, imediat își va da seama că i-am 
luat urma. 

— Am putea chema în ajutor cavaleria. Mai mulți oameni, mai multe 
perechi de ochi, spuse Hendricks. 

— O operaţiune de supraveghere de amploare, care ar fi, mai mult ca 
sigur, imediat remarcată, nu este răspunsul, spuse Jenn. Ne trebuie o soluție 
care să nu implice desfășurarea întregii Divizii 101 Aeropurtate. 

— O să lucrez la asta la noapte. Deja am o idee, interveni Gibson. 

Jenn fu tentată să insiste pentru a-i smulge detalii, dar până la urmă alese 
să urmeze sfatul șefului şi să-l lase pe Gibson în pace. După ce termină de 
mâncat friptura, Hendricks se scuză și plecă să cerceteze şi el 
amplasamentul bibliotecii. Gibson comandă o felie de plăcintă cu mure şi o 
cupă de înghețată de vanilie, îi oferi şi lui Jenn o linguriţă, dar femeia îl 
refuză şi continuă să-l studieze pe deasupra ceștii de cafea. 

— CIA, rosti ea dintr-odată. 

Gibson o privi mirat. 

— M-ai întrebat unde am făcut serviciul militar. 

— Serios? După felul cum te-ai strecurat lângă mine la Nighthawk Diner, 

aş fi jurat că ai fost în armată. 

Jenn îi simţi ochii sfredelind-o, ca şi cum Gibson analiza o ecuaţie ce 
produsese un rezultat greșit. 

— Părinţii au fost militari. Tata, puşcaş marin, mama, în forțele navale. 

— În ce divizie a fost tatăl tău? 

— 18. 

— Unde a fost staționat? 

— În Liban. 

Gibson îşi puse lingurița pe masă. 

— A fost acolo când...? 

— Da, a fost acolo. 

Jenn avea doi ani în ziua în care camionul pătrunsese în baraca pușcașilor 
marini din Beirut şi explodase în sala de intrare22. Singurele obstacole 
întâlnite în cale fuseseră sârma copertinei și santinelele care purtau puşti 
neîncărcate. Condiţia acceptării prezenţei pușcașilor în Beirut: fără magazii 
de muniţie, fără gloanţe. Nu că ar fi contat. Forța exploziei ridicase clădirea 
de pe fundații și o izbise cu putere înapoi de pământ, zdrobindu-i pe toţi cei 
aflați înăuntru. Bila de foc îi ucisese pe ceilalți. Așa descoperise Jenn, în mod 
empiric, o regulă care își dovedise în timp valabilitatea: brutalitatea unui 
atac era direct proporțională cu frecvența utilizării termenului 
„instantaneu”. Tatăl ei nu suferise înaintea morţii - măcar cu asta se putea 
alina. Nu acelaşi lucru se putea spune şi despre mama ei. 

Amintirile micuţei Jenn cu privire la mama sa erau dure. Beth Charles 
fusese o femeiuşcă pragmatică din fire. După înmormântarea soțului se 
repezise direct la magazinul de băuturi alcoolice. Până atunci nu fusese 
băutoare, şi alegerea sa se oprise asupra vodcăi, pentru că apa de gură 
îndepărta mirosul atunci când era de serviciu. Nu o bătuse pe Jenn prea des. 
Şi niciodată tare. Nu rămăsese decât cu o cicatrice în spatele urechii, însă 
fusese un accident. Jenn nu-și amintea decât puţine dăţi când îi fusese 
realmente frică de mama ei. Mai ales atunci când scotea pușca noaptea. 
Mama ei obişnuia să o dezasambleze și s-o curețe cu televizorul dat atât de 
tare, încât ea era nevoită să doarmă cu perna pusă peste cap. 

După accident, Jenn se mutase la bunica. Termină de povestit şi-şi trecu 
limba peste dinți. 

— Îmi pare rău, spuse Gibson. 

— De ce ai poreclit-o Ursuleţul? 

Gibson râse și muşcă din plăcintă. 


22 Atentatul sinucigaș a avut loc pe data de 18 aprilie 1983, la ambasada americană din Beirut, și s-a 
soldat cu moartea a 63 de persoane: membri ai personalului, pușcași marini şi civili. Este considerat 
primul atac terorist islamic asupra unor ţinte americane (nitr.). 

— Pentru că te îmbrățișa cu toată forța. Te prindea în braţe și te strângea 
cât putea de tare. Ori de câte ori îl vedea pe tata, pornea în goană după el, şi 
tata striga: „Păzea, urmează o îmbrățișare de urs!” Și uite așa i s-a tras 
porecla. I se potrivea. În afară de asta, întotdeauna hiberna pe undeva prin 
casă, cu o carte în mână. Totuși, din câte îmi amintesc, cred că am fost 
singurul care o striga „Ursuleţ”. 

— Cum era Suzanne? 

— Ursuleţul? Era sora mea. Vreau să zic, nu soră-soră, dar am crescut 
împreună. Nu aveam prea multe în comun, însă era o fetiță bună. Foarte 
bună. Era genul de copil care îi face geloși pe ceilalți părinţi. Și să se întrebe 
de ce copiii lor nu pot să-i semene. Era politicoasă, un copil cu care puteai 
sta de vorbă. Toată lumea o plăcea. Deloc răsfăţată. Deşi foarte încăpățânată. 

Gibson surâse la gândul unei amintiri. 

— Atunci când îşi punea ea ceva în minte, nimeni nu o putea abate din 
drum. Crede-mă. 

— Când a început să se schimbe? 

— Nu știu. Crescusem între timp şi stăteam mai mult pe acasă, în 
Charlottesville. Eram ocupat cu școala și cu alte lucruri. Nici nu cred că am 
observat la început, pentru că fusese dintotdeauna un copil tare liniștit. N- 
am ştiut că avea un prieten. Şi pe urmă a intervenit chestia cu tata... și nu m- 
am mai întâlnit niciodată cu familia Lombard. După trei luni am fost arestat. 

Gibson lăsă linguriţa din mână și rămase holbându-se la plăcintă. 

— Am o întrebare pentru tine. Ce ştii despre șapca Phillies, aia care apare 
în filmul de la Breezewood? 

— Ce aş putea să ştiu despre o șapcă? Nimic deosebit. Părinţii ei nu au 
recunoscut-o. Suzanne ura baseballul cu pasiune, aşa că s-a presupus că a 
cumpărat-o de undeva, de pe drum. 

— Cine a declarat că Suzanne ura baseballul? 

— Părinţii. E în transcrierea depoziţiilor luate de FBI. 

— Serios? Asta-i ciudat. 

— De ce? 

— Nu ştiu. E ceva care nu-mi dă pace în legătură cu șapca asta. Probabil 
că nu-i nimic. 

— Probabil, se declară Jenn de acord. Totuşi, nu-ți ignora niciodată 
instinctele. Povestește-mi. 

— Ei bine, ai dreptate într-o privinţă: Ursuleţului nu-i plăcea sportul. Sau 
cel puţin așa îmi amintesc eu. Totuși, Duke și Lombard discutau mult pe 
tema asta. Erau amândoi mari fani Orioles. Cred că mi-aș fi amintit dacă 
Ursuleţul ar fi fost pasionată şi ea de baseball. Ştii, era genul de copil cu 
sufletul deschis. 

— Nu uita că nu o văzuseși de ceva timp. 
— Mda, consimțţi Gibson, dar fără a părea foarte convins. 
[] 

Aşezat la tejghea, Fred Tinsley amesteca frişca în ceașca de cafea și studia 
meniul. Nu îi era foame, dar, dacă tot intrase acolo... Nu putea auzi ce 
discutau cei doi bărbați şi femeia, dar nici nu avea importanţă. Nu se afla 
acolo pentru a trage cu urechea. Voia doar să ia pulsul. 

Bărbatul scund era un fost polițist din Los Angeles, care nu făcea cine ştie 
ce impresie. Totuși Dan Hendricks fusese probabil subestimat toată viața. 
Tinsley era hotărât să nu repete greșeala. Celălalt bărbat, Vaughn, părea 
forţos şi fusese angajat în armată, însă în calitate de specialist în computere 
sau aşa ceva. De când intraseră computerele în dotarea marinei? Pe zi ce 
trece, lumea devenea tot mai greu de înţeles. 

Charles era singura de temut dintre cei trei. Ucisese în luptă. Pe ea își 
dorea cel mai mult s-o ucidă. Sorbi din cafea şi medită la modul concret în 
care ar proceda dacă ar fi să o facă. Totul depindea de cât de bine aveau să 
se descurce cei trei. Incompetenţa le-ar salva viața. O idee destul de 
amuzantă, după părerea lui Tinsley. 

Sarcina lui era într-adevăr una neobişnuită. Avea să fie plătit indiferent 
de rezultat, așa încât își putea permite să urmărească detașat drama ce se 
desfășura sub ochii săi. Ineditul situaţiei îl intriga și era curios să vadă 
deznodământul. Între timp, nu trebuia decât să aştepte și să stea la pândă. 
Două lucruri la care se pricepea. 

Şi desigur, mai avea de mers la doctor. Nu o mai văzuse pe doctoriţă din 
noaptea aceea, cu zece ani în urmă. Îi admira munca, atât de diferită de a lui 
şi totuși necesitând calm și profesionalism în circumstanțe extraordinare. 
Avea respect pentru asta şi abia aștepta să o reîntâlnească. 

Chelneriţa se întoarse şi Tinsley comandă un sandviş Reuben, doar ca să 
scape de ea. Comanda nu îi fusese încă servită în clipa în care bărbatul cel 
scund se ridică de la masă și plecă. Tinsley nu își făcu griji în privinţa locului 
spre care acesta se îndrepta. Nu avea nicio importanţă. 

e 

Trecuse de ora două noaptea când Cherokee-ul opri în fața motelului. 
Când Jenn şi Gibson se întorseseră de la masă, Hendricks era plecat. Gibson 
stătea acum pe pat și încerca să prefigureze o soluție rudimentară la 
problema cu Wi-Fi-ul bibliotecii. Îl auzi pe Hendricks sosind şi trântind ușa 
de la cameră. După câteva clipe ușa se redeschise, de data asta mai încet. 

Gibson lăsă deoparte lucrul şi ieşi afară. Hendricks fuma așezat pe capota 
mașinii. Purta pantaloni închiși la culoare și o bluză de vânt, cu toate că 
temperatura continua să fie în jur de treizeci de grade. Bancheta din spate a 

Cherokee-ului se golise; camera lui Hendricks era probabil înțesată cu 
rucsacurile pe care le luase. 

— Ai avut dreptate în privinţa bibliotecii, spuse Hendricks. O să fie al 
dracului de greu să acoperim toate ieșirile şi străzile adiacente cu numai trei 
oameni. Și, în plus, să nu fim descoperiţi. Şi asta, fără a lua în calcul faptul că 
trebuie să lucrăm în schimburi și să mai și dormim. 

— Ce-ar fi dacă i-am cere lui Abe să trimită întăriri? 

— Ar putea să o facă, dar asta ar ridica altă problemă. Dacă am 
supraveghea biblioteca cu o întreagă armată, am ieși în evidență precum un 
grup de cercetaşe în Las Vegas. Și chiar dacă nu e mare lucru de capul 
poliției locale, îți garantez că în clipa în care ne-am ridica tabăra în fața unei 
biblioteci publice frecventate de copii, ne-am trezi cu o ditamai lanterna 
Maglite vârâtă drept în fund. 

— Deci, am încurcat-o? 

— Nu de tot. Am montat camere de supraveghere a perimetrului. Se 
activează prin senzori de mişcare, aşa că avem acum acoperite toate cele trei 
uși. Nu e soluţia ideală, dar vom putea avea imagini cu toate feţele care intră 
şi ies din clădire. Asta, în cazul în care tipul va intra și ieşi din bibliotecă. 
Oricum, nu e cea mai fericită soluţie, adăugă Hendricks şi scutură scrumul 
într-un canal de scurgere. Așa că ne-ar prinde bine niște cyber-ninja-voodoo 
de-ai tăi. 

— Cyber-ninja-voodoo? 

— Nu pentru asta te-am adus aici? 

— Ascultă, pot să te întreb ceva? Ai lucrat la astfel de cazuri când erai 
polițist în L.A? 

— La cazuri de răpiri de copii? Mda, am avut parte și de aşa ceva. 

— Şi ai reușit să găsești mulți? 

Hendricks îi aruncă o privire lungă. 

— Ce o să faci dacă-ți răspund? O să dai iarăşi fuga la baie? 

— Las-o moartă. 

— În general, nu ai la dispoziţie decât patruzeci și opt de ore. După aceea, 
dacă găseşti copilul, e deja mort. 

— Deci, crezi că e vreo şansă ca Suzanne să mai fie în viață? 

Hendricks își aprinse o altă ţigară. 

— Nu. E moartă de mult. Cred că făptașul nu a ştiut pe cine răpește. Şi a 
intrat în panică atunci când şi-a dat seama că fata era fiica unui senator. De 
cum a realizat în ce rahat se băgase, n-a pierdut vremea şi a ucis-o imediat, 
după care i-a aruncat pe undeva cadavrul. 

Gibson scoase un geamăt. Un geamăt gutural, de care nu fu conștient 
decât în clipa când Hendricks îl întrerupse. 

— Hei, nu-s eu de vină, tu m-ai întrebat. 

— Da, ştiu. Și atunci ce cauţi aici? 

— Îmi fac meseria. 

— Aiurea! 

Hendricks aruncă ţigara, se lăsă să alunece de pe capotă și zdrobi mucul 
cu călcâiul pantofului. 

— E o chestie importantă pentru șef. Prin urmare importantă și pentru 
mine. Şi să-ți mai spun ceva: nu-mi plac pedofilii. Mai ales cei care se cred 
deştepţi şi vicleni și trimit fotografii provocatoare cu victimele lor. Mă 
întrebi ce caut aici? Sunt aici ca să-mi proptesc piciorul pe grumazul 
individului. De asta sunt aici. Apropo, tu de ce eşti aici? 

— În caz că ea nu e... 

Grimasa care schimonosea permanent fața lui Hendricks dispăru, 
înlocuită de o expresie sincer preocupată. 

— Nici să nu te gândeşti. 

— La ce să nu mă gândesc? 

— La faptul că ar putea să fie în viaţă. Scoate-ţi asta din cap. 

— De ce? 

— Pentru că, dacă începi să gândești așa, nu te vei mai putea opri. Crede- 
mă. Speranţa e ca un soi de cancer. Și atunci pot apărea două situații. Fie nu 
vei afla niciodată adevărul, și treaba asta te va măcina până te va distruge, 
fie, și mai rău, vei afla adevărul, în care caz vei ieşi prin parbriz rulând cu 
nouăzeci de mile la oră, pentru că speranţa te-a îndemnat să conduci fără să- 
ți pui centura de siguranţă. 

— Aşa că e mai bine să te gândeşti la tot ce e mai rău. 

— Cele patruzeci şi opt de ore au trecut de mult. Tot ce pot să-ți spune să 
îți legi centura. Găseşte-ți alt motiv pentru care te afli aici. 

Acestea fiind zise, Hendricks intră în cameră și-l lăsă pe Gibson singur cu 
gândurile lui. 

Şi cu telefonul mobil, pe care fostul poliţist îl uitase pe capota Cherokee- 
ului. Gibson se holbă la el, calculând în minte timpul avut la dispoziţie. 
Treizeci de minute? Probabil mai puţin. Merita riscul? Da, decise el în final. E 
bine întotdeauna să ai un plan de rezervă, chiar dacă nu îl vei pune niciodată 
în aplicare. 

Înşfăcă telefonul și se închise în cameră. Conectă telefonul la laptop şi 
porni să ruleze programul. Cu ochii ațintiți pe monitor şi urechea la pândă, 
ca să prindă eventualul zgomot făcut de uşa lui Hendricks. În cel mai rău 
scenariu, Hendricks avea să iasă din cameră pentru a-și căuta telefonul, avea 
să constate că dispăruse, pentru ca mai apoi să reapară ca prin farmec. 
Atunci chiar că ar da de dracu. 

După douăzeci şi şapte de minute, telefonul se afla din nou acolo unde îl 
uitase Hendricks. 
Micul său experiment de cyber-ninja-voodoo funcționase. 


18. 


Gibson nu termină lucrul la noul program decât marți noaptea. WR8TH 
nu-și făcu între timp apariţia, însă virusul său își continuase neabătut 
călătoria printre documentele FBI-ului pe care Rilling le încărca pe servere, 
pentru ca WR8TH să nu devină suspicios dacă fluxul de informații se oprea 
brusc. 

Jenn făcea escale periodice în camera lui Gibson pentru a verifica cum 
merge treaba. 

— Ai nevoie de ceva? îl întrebase în prima dimineață după ce începuse 
lucrul. 

— Trei mese şi un pat. 

— Ceva special? 

— Micul dejun să-mi fie adus dimineaţa, cina o vreau seara, iar la prânz 
poți să mă surprinzi, răspunsese Gibson, aruncându-i un meniu de la 
Summit Diner. 

După aceea o condusese afară, întorsese plăcuța cu „Nu deranjațţi” și se 
încuiase pe dinăuntru. Cu obloanele trase şi aerul condiționat fixat la 
temperatura minimă suportabilă, camera lui semăna cu o grotă complet 
izolată de lumea exterioară. Întotdeauna gândise și se concentrase mai bine 
atunci când îi era frig. 

Mulțumit de aranjamentele făcute, se așezase apoi în fața laptopului, îşi 
pusese căştile cu muzică în urechi și se cufundase în lucru timp de două zile 
pline. 

Începuse cu începutul. Avea nevoie de specificaţiile reţelei bibliotecii. 
Intrase pe server şi inițiase o scanare a portalurilor accesibile. Se simțea 
cam aiurea spărgând rețeaua de date a unei biblioteci publice din centrul 
Pennsylvaniei. În cadrul micii comunități a hackerilor, care nu dădeau doi 
bani pe astfel de mărunțţişuri, se bucura încă de o anumită reputaţie și se 
îndoia profund că activitatea sa actuală avea să îmbunătățească legenda lui 
BrnChrOm. Era un fel de Al Capone jefuind standul cu limonadă al unui puști. 

Semnalul sonor scurt îl anunţă că scanarea se terminase, iar rezultatele 
fură afişate pe monitor. Le parcurse şi se încruntă. De obicei, rețelele 
bibliotecilor publice erau improvizate, şi la ele lucrau IT-işti începători sau 

incompetențţi, dacă nu ambele. Sistemele de operare erau de cele mai multe 
ori cu două generații în urmă și neactualizate. Semănau cu nişte câini uriași, 
dar prietenoși; dacă îi mângâiai, se rostogoleau pe spate, dând la iveală o 
mulțime de vulnerabilități. 

Din nefericire pentru încercările lui neobosite de a descoperi o breșă, de 
data asta dăduse peste o comunitate locală care lua IT-ul în serios. Biblioteca 
era dotată cu o versiune actualizată de Windows, la care se adăugase un 
firewall, pentru orice eventualitate. Gibson oftă și sorbi din ceaşca de cafea. 
Schema rețelei nu era foarte elaborată, însă operarea se făcea în mod 
profesionist. Pentru a o sparge era nevoie de oarecare efort. 

În loc de zece minute, îi luă două ore pentru a obţine specificaţiile 
necesare. Dar rezultatul îl mulţumi. Cunoștea foarte bine atât software-ul, 
cât şi hardware-ul folosite, iar buna mentenanţă avea în fapt să îi faciliteze 
editarea programului după ce se strecura în infrastructura reţelei wireless. 
Închise ochii şi vizualiză modul în care urma să procedeze, pas cu pas. 
Rămase așa până ce totul îi fu clar în minte, după care un mic zâmbet îi 
ridică colțurile gurii. Deschise ochii, dădu drumul la muzică în căști și începu 
să scrie. 

Programarea nu era punctul lui forte; îi plăceau provocarea intelectuală 
şi logica rece a scrierii codurilor, însă nu îi dădeau acea senzaţie de bine. 
Contrar părerilor larg răspândite, hackingul nu însemna un duel între două 
genii care tastau cu viteză programe. În filme, totul se reducea la scene 
melodramatice și pline de adrenalină, un fel de acrobațţii informatice la 
trapez, cu hackeri cu pistoale puse la tâmplă, care aveau la dispoziţie șaizeci 
de secunde pentru a sparge o rețea impenetrabilă. Și care tastau cu viteza 
fulgerului, contra-cronometru. 

În realitate, spargerea unei rețele securizate nu era deloc incitantă, ci un 
proces lent şi obositor, care necesita multă răbdare și o atenţie infinită la 
detalii. 

Existau oameni înzestrați cu o abilitate înnăscută - un fel de al șaselea 
simț - pentru descifrarea limbajului unei mașini, oameni capabili să 
inventeze noi modalități de exploatare. Dar o reţea securizată însemna cu 
mult mai mult decât o simplă maşinărie, însemna și oamenii care o operau și 
o mențineau în stare de funcţionare. În nouă cazuri din zece, calea cea mai 
uşoară de a sparge o reţea de computere nu era prin hardware sau software, 
ci prin wetware - oameni. Şi la acest capitol Gibson excela. 

Dintotdeauna avusese talentul de a analiza o reţea și oamenii care o 
operau, descoperind liniile de fractură dintre cele două componente. Era în 
stare să găsească fisurile dintre procedurile corecte de securizare și 
shortcut-urile folosite de oameni, deoarece credeau că ceilalți nu le dădeau 

atenție. lIgnoranţă, curiozitate, obișnuință, lene, lăcomie, prostie - 
computerele erau exact la fel de bune ca oamenii care le operau, și 
întotdeauna exista un punct slab. Spargerea computerelor era o treabă 
plicticoasă pentru Gibson. Dar în privința oamenilor? Asta da distracţie! 

La nevoie, era însă şi un programator competent. Deşi nu nemaipomenit 
de rapid. Așa încât, atunci când încheie în cele din urmă editarea și 
corectarea programului și rulă cu succes testul de verificare, era marți şi 
trecut de unsprezece noaptea. Nu apucase să doarmă decât câteva ore în 
noaptea de duminică spre luni, şi oboseala îl ajunse din urmă. 

Îşi trecu degetele prin păr şi scoase capul pe ușă. Hendricks îl salută și-și 
stinse ţigara. În cele câteva dăţi când Gibson ieşise din camera de motel 
pentru a-şi limpezi mintea, nu îl găsise pe Hendricks afară fumând. Aproape 
că îi simţise lipsa. 

— Spune-i lui Jenn că am terminat, zise el. 

— Bine. 

— O să testez programul mâine. 

— Bine. 

— A mai intervenit ceva de ieri încoace? 

— Nimic. 

Se târî în pat și se culcă îmbrăcat. Într-o lume perfectă, ar fi dormit 
optsprezece ore. În realitate, nu dormi decât şase şi se zvârcoli alte trei; 
corpul lui refuza să se odihnească din cauza cofeinei. La nouă își făcuse deja 
duşul, se bărbierise şi-și împachetase echipamentul. leși din cameră și clipi 
des în soarele puternic al dimineţii. 

În lipsa lui, Hendricks şi Jenn fuseseră foarte ocupați. În ultimele 
patruzeci și opt de ore reglaseră camerele de supraveghere instalate de 
Hendricks, care acopereau acum nu numai ușile de intrare la bibliotecă, ci şi 
căile de acces. Jenn cercetase împrejurimile, în căutare de locuri mai 
ascunse, dar aflate în raza de emisie a Wi-Fi-ului bibliotecii. lar Hendricks 
montase camere de supraveghere şi acolo. 

— Vestea proastă e că nucleul demografic al utilizatorilor bibliotecii pare 
să fie alcătuit din bărbați albi cu vârsta cuprinsă între patruzeci și cinci și 
şaizeci de ani, spuse Hendricks. 

— Mda, avem fotografiile a douăzeci şi şase de bărbați care au intrat în 
bibliotecă începând de luni dimineaţă și care corespund profilului nostru în 
privinţa vârstei, adăugă Jenn. Le-am trimis la DC. Poate avem noroc. 

— Crezi că e unul dintre ei? 

— Hendricks nu crede. Eu nu ştiu ce să cred. 

— Pur şi simplu nu mi-l pot imagina pe tipul nostru pierzând timpul în 
bibliotecă cu cititul revistelor, spuse Hendricks. Cred că își face treaba, 

încercând să treacă neobservat, şi pe urmă dispare. 

— lar eu cred că se simte atât de în siguranţă pe teritoriul lui, încât exact 
asta ar face, îl contrazise Jenn. Dar avem prea puţine date despre nemernic, 
aşa că toate astea sunt simple speculaţii. Oricum, știm că e capabil să nu 
atragă atenţia asupra lui. Deci trebuie să-l depistăm. Și asta ne aduce la... lăsă 
ea fraza suspendată în aer. 

— La programul meu, completă Gibson. 

— Funcţionează? întrebă Jenn. 

— Aşa cred. Dar nu voi şti cu certitudine decât după ce-l voi testa pe 
teren. 

— Nu-l poţi testa dinainte? interveni Hendricks. 

— Am şi făcut-o într-o oarecare măsură, a fost un fel de simulare. Dar 
dacă nu aşteptăm să construiesc o replică a rețelei bibliotecii, nu vom şti cu 
siguranţă şi ne vom repezi cu capul înainte. 

— Cum vei instala programul? întrebă Jenn. 

— Cu un stick de memorie. Nu am nevoie decât de două minute în biroul 
bibliotecarului. 

— Pare fezabil. Eu şi Hendricks o să ne ocupăm de asta. Tu rămâi aici. Te 
anunțăm noi când terminăm instalarea, ca să poţi face testarea de la 
distanţă. 

— Nu cred că e o idee bună, spuse Gibson. 

Jenn tăcu, păru că se enervează, apoi se controlă. 

— De ce? E prea complicat pentru noi, niște bieţi luddiţi23? 

— Nu, toată treaba se rezolvă printr-un simplu click. 

— Atunci? 

— Ai spus că biblioteca e plină de bărbați care corespund profilului, nu-i 
aşa? 

— Da. 

— Şi dacă totuși individul nostru e unul dintre ei? 

— Puțin probabil, spuse Hendricks. 

— Cred că ar fi o greşeală să ne închipuim că tipul nu ştie cum arătațţi voi 
doi, răspunse Gibson. Ar trebui să vă feriți să vă mai arătaţi fața prin 
preajma bibliotecii. 

— Cum ar putea să ştie cum arătăm? întrebă Jenn. 

— Gândește-te că, de câteva săptămâni, tipul umblă prin baza de date a 
ACG. 

Jenn digeră informația. 


23 Adepţi ai lucidismului, mișcare de la începutul secolului al XIX-lea și al Revoluţiei industriale a 
muncitorilor din Anglia, care se împotriveau introducerii mecanizării în fabrici de teama de a-și 
pierde locurile de muncă (ntr.). 

— Hristoase! exclamă ea într-un final. Dosarele noastre de personal. 

— Fotografiile noastre, spuse Hendricks. 

— Tot mai vreţi să mă lăsaţi la motel? 

* 

Biblioteca Carolyn Anthony era micuță, însă angajaţii săi se mândreau în 
mod clar cu munca lor. Gibson privi cu atenţie în jur. Biblioteca era bine 
întreținută, curată, luminoasă și primitoare. Cu o ambianţă care te îmbia să 
te așezi să citeşti. Ursuleţul s-ar fi simţit aici ca în rai. Ușa de la intrare se 
deschidea într-un mic atrium vesel, unde noile apariţii erau aranjate cu gust 
pe rafturi din lemn. 

În spatele pupitrului principal, o femeie de vârstă mijlocie introducea 
cărțile returnate înapoi în sistem și carnea de pe braţele ei groase se 
bălăbănea în timp ce lucra. Părul coafat într-un permanent mărunt părea 
rezultatul unei uniuni profane între un cuptor cu microunde şi un ghem de 
câlți. Femeia își întrerupse lucrul pentru a-l saluta cu o privire sobră, apoi îşi 
reluă îndatoririle. Șirurile de rafturi, apropiate unele de altele și înțesate de 
cărţi, dispăreau spre fundul sălii. În stânga se aflau câteva separeuri 
echipate fiecare cu câte un vechi monitor cu tub catodic. Pe un panou era 
postat un anunț cu instrucțiuni detaliate privind modalitatea de a-i solicita 
bibliotecarului accesul la computere. O scară lată ducea în jos, spre 
„Secţiunea pentru copii”. În dreapta se afla o zonă de lectură cu fotolii şi 
taburete. Toate, cu excepţia unuia, erau ocupate de bărbați în pragul vârstei 
de pensionare, care păreau să facă parte din decor. 

Gibson se întrebă dacă vreunul dintre ei era omul pe care îl căutau. Îşi 
dorea să-i poată privi de aproape, să le poată studia feţele. Voia să verifice 
dacă era în stare să-l ghicească pe individ, chiar dacă era conștient de cât de 
greu este să discerni răul pe fețele umane. Nimic n-avea să-l dea de gol pe 
bărbatul care o răpise pe Ursuleţ cu un deceniu în urmă și reuşise, într-un fel 
sau altul, să scape atâţia ani. Ar fi ultima persoană pe care ar bănui-o. La 
urma urmei, nu o târâse cu forța pe Ursuleţ la el în mașină. Ea îl urmase de 
bunăvoie, şi asta pentru că fața lui nu inspira teamă. Abia mai târziu omul 
lăsase să-i cadă masca. 

Poate că tocmai de aceea spargerea rețelei de date a acestei biblioteci 
obscure dintr-un orăşel uitat de lume i se părea un lucru atât de descurajant. 
Judecând obiectiv, sarcina era simplă. Și totuşi Gibson era nervos. Omul care 
ştia ce i se întâmplase Ursulețului cunoștea acest loc, îl cunoştea chiar foarte 
bine, pentru că trecuse pe acolo în ultimele două săptămâni. Şi chiar dacă în 
clipa aceea nu se afla acolo, biblioteca aceea micuță și confortabilă 
reprezenta cheia descifrării unui secret bine ascuns. 

Şi poate că Hendricks avea dreptate, iar descifrarea secretului nu putea 

duce - inevitabil - decât la un singur rezultat, dar, dacă reușeau să-l prindă 
pe individ, se făcea cât de cât dreptate. Nu pentru Ursuleţ - pentru morţi nu 
exista dreptate, Gibson ştia asta. Dar poate că se va restabili un pic de 
echilibru pentru vii. Nu, nici asta nu putea crede. Nicio alinare nu era 
posibilă pentru o crimă așa de odioasă. Dacă Ursuleţul murise, atunci 
găsirea răpitorului nu putea decât să răspundă unor întrebări care mai bine 
rămâneau nepuse. Cine o răpise? Unde fusese ținută? Cum îndurase 
suferința şi cum murise? 

Gândurile i se îndreptară spre Ellie, dar le alungă iute din minte. Sub 
niciun motiv nu trebuia să și-o imagineze pe fiica sa în locul lui Suzanne. 

Cum nu îi surâdea ideea de a se amesteca printre localnici, Gibson se 
hotărâse să adopte varianta diametral opusă: să iasă cât mai fățiș în 
evidență. Și alesese drept combinaţie vestimentară o jachetă sport 
neasortată cu cravata și o pereche de pantaloni din bumbac largi și boțiți. 
Arăta ca un tânăr decis să facă o bună impresie şi eşuând lamentabil în acest 
demers. Identificase numele bibliotecarei - Margaret Miller - și, cu ajutorul 
lui Google, aflase și cum arăta fiul ei, Todd. Pătrunderea prin efracție în 
biroul femeii pentru a-și instala programul reprezenta, desigur, o opţiune, 
dar nu cea mai bună dintre toate. Era preferabil ca doamna Miller să îl invite 
ea înăuntru. 

Gibson nu semăna câtuși de puţin cu Todd, dar nu asta conta, ci să evoce 
vizual imaginea fiului. În majoritatea fotografiilor de pe net, Todd Miller 
apărea cu o față de tocilar. Hainele purtate de Gibson erau un omagiu 
adresat lipsei de gust vestimentar al acestuia, în plus, îşi pieptănase părul cu 
cărare într-o parte, așa cum îi plăcea lui Todd. 

Rămase în pragul ușii bibliotecii, privind în jur panicat. 

— Te pot ajuta cu ceva? întrebă doamna Miller. 

Gibson se răsuci cu fața spre ea cu cea mai neputincioasă expresie pe care 
şi-o putuse compune. 

— Sper că da. Doamna Miller este aici? 

— Eu sunt doamna Miller, răspunse femeia. Cu ce te pot ajuta? 

— Îmi cer scuze, ştiu că vă cer mult. Dar cineva de la staţia de benzină mi- 
a spus că dumneavoastră... Vocea i se frânse. 

— Ce ţi-a spus? Despre ce este vorba? 

— Peste patruzeci şi cinci de minute, am un interviu pentru angajare. Sus, 
la stațiunea de schi. 

— Peste patruzeci şi cinci de minute? Dumnezeule, ai face bine să te 
grăbești. 


— Da, doamnă. Am venit cu mașina din Hagerstown în dimineaţa asta. E 

vorba de un post de assistant-manager. Unchiul meu cunoaște pe cineva în 
stațiune şi mi-a pus o vorbă bună acolo. Numai că azi-dimineață m-am trezit 
târziu şi, din grabă, când am plecat de acasă, am uitat CV-ul. L-am lăsat în 
bucătărie, adăugă Gibson gesticulând inutil spre o masă de bucătărie 
imaginară, care îi răpise nemiloasă CV-ul. Staţiunea e nemaipomenită, tare 
aş vrea să prind postul ăsta. Unchiul meu a aranjat interviul şi o să mă 
omoare dacă o dau în bară. 

Se holbă cu o privire tâmpă în jos, spre podea, trăgând însă cu coada 
ochiului la Margaret Miller pentru a vedea ce impresie făcuse. Nu foarte 
bună, dacă era să judece după expresia ei severă. 

— Îmi pare rău, dar n-avem copiator aici. Am cerut unul, dar nu e 
prevăzut în bugetul pe anul ăsta. 

— 0! exclamă Gibson descumpănit. Dar mi s-a spus că aveţi un copiator în 
biroul dumneavoastră. 

— Da, dar e numai pentru uzul personalului. 

Ce naiba, cucoană! Vrei să-ţi cad în genunchi? 

Gibson dădu din cap posomorât, în semn de înțelegere, și-și încleştă 
maxilarul într-o forțare stoică şi bărbătească de a-și stăpâni emoţiile. Oare 
exagera dacă își lăsa bărbia să tremure un pic? 

— Unde credeţi că aş putea încerca în altă parte? întrebă el. 

— Avem un centru de copiere, dar e tocmai la... Femeia își ridică ochii 
spre ceasul de pe perete. Nu, n-ai timp să ajungi. 

— E-n regulă. Poate că n-or să se supere așa de rău. 

Margaret Miller oftă. 

— Ai salvat CV-ul pe un disc sau așa ceva? 

— Pe un stick, răspunse Gibson și-i întinse îndatoritor dispozitivul. 

— Cum se numește fişierul? 

— CV. E singurul fişier de pe el. 

Femeia se uită îndelung la stick. Și într-un final, îi decise soarta. 

— Urmează-mă, îi spuse ea oftând din nou. 

Îl conduse înapoi printre rafturile de bibliotecă până la biroul său, aflat în 
capătul opus față de zona de primire. Primii douăzeci de pași reuşi să-și țină 
gura, dar apoi se întoarse spre el şi începu să-l dojenească blând pentru 
jresponsabilitatea de care dăduse dovadă. Menţionă faptul că unchiul său 
garantase pentru el și că nu era frumos din partea lui să îl dezamăgească. 
Părea un discurs cu efect aproape terapeutic asupra ei, iar Gibson avu grijă 
să dea din cap aprobator şi să murmure la momentul oportun scuze de 
genul „Da, ştiu” și „Aveţi dreptate”. Nici că era un preț prea mare. 

Doamna Miller descuie ușa biroului și se opri în prag. 

— Te rog să scuzi deranjul, spuse ea. 

Avea şi de ce să se scuze. Biroul era îngropat sub un maldăr de hârtii şi ar 
fi necesitat o plăcuță cu avertisment de avalanșă. Pe podea se înșirau 
mormane de cărți, iar plantele aveau stringentă nevoie de apă ori de o slujbă 
de înmormântare. 

Singurul colţișor curat din încăpere era staţia de lucru amenajată lângă o 
etajeră cu servere. Gibson fu din nou impresionat de modul serios în care 
Comitatul Somerset îşi trata infrastructura IT. Deși meritul nu-i revenea 
doamnei Miller, care habar n-avea ce este un port USB şi unde se află. Gibson 
fu nevoit să îi arate politicos cum să insereze stickul. Femeia insistă însă să 
printeze ea documentul. Faptul nu-l deranjă pe Gibson. Introdusese virusul 
în CV şi imediat ce fișierul era deschis, programul urma să se instaleze 
singur şi apoi să şteargă orice urmă a descărcării sale. După aceea rămânea 
în stare de latență până era activat. 

Se uită peste umărul femeii la scanarea antivirus făcută de software-ul 
bibliotecii. Apoi fișierul „CV” fu deschis. Doamna Miller printă trei copii. 

— Pentru orice eventualitate, explică ea. 

Gibson se baza pe faptul că femeia nu avea să studieze cu atenţie CV-ul, pe 
care îl împrumutase de pe un site de recrutare. Îi luase zece minute pentru a 
opera câteva modificări care să dea impresia că o persoană din Hagerstown 
se afla în căutarea unui job, dar era conștient că CV-ul nu ar fi rezistat unei 
cercetări mai amănunțite. Din fericire, doamna Miller era prea ocupată cu 
discursuri despre responsabilitate. 

După ce termină printarea, ea îl goni afară, nu înainte de a-i ura succes, 
iar Gibson părăsi clădirea. 


19. 


Casa era suficient de retrasă de la stradă pentru ca Tinsley să nu-și facă 
griji că ar putea fi văzut de afară. Șirul de chiparoși Leyland înalți bloca 
vederea directă, așa încât nu putea fi zărit decât dacă cineva se apropia de 
casă pe alee. Așezat în genunchi pe covorașul de la intrare care îi ura „Bun 
venit” într-o nuanță prietenoasă de verde-pădure, Tinsley lucră la 
închizătoare repede și eficient. Împinse uşa şi rămase cu urechea la pândă. 
Uşa se deschise scârțâind uşor în unghi de patruzeci și cinci de grade. 
Alarma sună întrebător. 

Tinsley pătrunse în casă, închise ușa în urma lui și dezactivă alarma. 
Transpirația îi curgea pe piele și se înfioră involuntar. Comparativ cu arşița 
nemiloasă de afară, înăuntru era aproape răcoare. Se îndreptă spre partea 

din spate a casei, unde bucătăria și camera de zi se îmbinau într-o încăpere 
de dimensiuni mari. Era spre sfârşitul după-amiezii, și soarele strălucea prin 
ferestrele cu un singur geam. Un televizor cu ecran plat mare fusese montat 
pe perete într-un loc unde putea fi văzut atât de pe canapea, cât şi de pe 
insula cu blat din granit din bucătărie. Aparatul era încadrat de rafturi de 
bibliotecă mari, încorporate în perete, care conţineau o gamă variată de cărți 
cartonate. Părea că volumele fuseseră așezate acolo pentru a compensa și 
într-un fel a scuza prezenţa lipsită de gust a televizorului. Impresia generală 
era aceea a unei case locuite de o femeie, cu toate că Tinsley nu ar fi putut 
explica exact de ce. 

Doctorița nu avea să ajungă acasă înainte de ora şapte. Tinsley îşi 
rezervase destul timp pentru a se familiariza cu decorul, pentru a afla care 
uși erau încuiate şi care nu, care scârțâiau şi care se deschideau fără zgomot, 
unde se aflau telefoanele și dacă putea fi văzut de la vreuna dintre ferestrele 
de la etaj. Se mișcă tăcut prin casă, trecându-și degetele acoperite cu mănuși 
din latex de-a lungul pereţilor, ca pentru a le verifica soliditatea. Se aşeză pe 
pat și se gândi la modul în care ar proceda ea. Cum ar proceda un medic 
respectat? Prefă-te, îşi zise. Rămase mult timp așa. 

După aceea netezi cuvertura şi cobori scara. La parter era un dormitor 
pentru oaspeţi, iar ușa se deschidea lin. Avea să aştepte acolo. Exersă 
drumul până la dormitorul femeii. Testă scândurile dușumelei până ce 
identifică fiecare scârțâitură. Satisfăcut, reactivă sistemul de securitate și 
intră în dormitor, închizând ușa în urma lui. Își goli cu atenţie vezica. Luă o 
bucată de hârtie igienică și tamponă o picătură rătăcită pe vasul de toaletă. 
Apoi se strecură sub patul din camera de oaspeţi și nu se mai gândi la nimic. 
Se mulțumi să asculte zumzetul liniştitor și plăcut al casei. 

Așteptă. 

Simți pe şira spinării vibrația ușii de la garaj deschizându-se. Asta îl făcu 
să-și revină complet în simțţiri şi să tragă cu urechea la zgomotele casei. Uşa 
de la garaj se închise, alarma se auzi din nou, dar fu dezactivată câteva clipe 
mai târziu. Sunetul unor tocuri pășind apăsat spre partea din față a casei, 
apoi cel al soneriei. Cineva o urmase pe doamna doctor. Poate vreo 
cunoștință invitată acasă. Femeie sau bărbat? Doctoriţa era văduvă, așa încât 
ambele variante erau posibile. O auzi cum răspunde la sonerie, după care 
două voci animate de femei umplură vestibulul. Râsete. Femeile trecură prin 
fața uşii lui și se îndreptară spre bucătărie. 

În următoarele ore le ascultă cum prepară cina și mănâncă. Muzica 
clasică le estompa vocile, dar reuși să le urmărească deplasarea prin casă. 
Analiză şi catalogă fiecare sunet și miros care ajungea până la el. Apa trasă la 
toaletă. Clinchet de tacâmuri şi pahare. Aroma de usturoi și ulei de măsline. 

Le mută prin casă pe tabla de şah a minții. Din fericire pentru prietena 
femeii, ușa camerei de oaspeți rămase nedeschisă. 

Ţinta sa era o singură femeie. 

Era trecut de ora unsprezece când doctorița își conduse musafira. 
Rămaseră amândouă câteva clipe afară, făcând planuri pe care stăpâna casei 
nu avea să le respecte. Prietenei sale îi va fi greu să creadă că doctoriţa își 
luase viaţa după o seară atât de plăcută. Însă, treptat, avea să ajungă la 
concluzia că cina fusese o modalitate de a-și lua adio. Dar era așa de veselă, 
așa de plină de viață... Psihiatrii aveau să-i explice că adesea, odată ce au luat 
decizia, sinucigașii simt o nevoie copleșitoare de a o pune în practică. Ca 
pentru a-și lua o piatră de pe inimă. În cele din urmă, femeia avea să accepte 
explicaţiile ca fiind adevărate, cu toate că o umbră de îndoială avea să îi 
rămână cumva ascunsă într-un colțișor al minţii. Auzi sunetul unui motor de 
mașină și, după o clipă, pe cel al mașinii care se îndepărta. 

Urmară sunetele familiare ale strângerii mesei. Zdrăngănit de vase în 
timp ce chiuveta se umplea. Apa curgând. Aruncarea resturilor la gunoi. 
Muzica încetând. Paşi. Activarea sistemului de alarmă. Văzu pe sub ușă că se 
stinge lumina şi o auzi pe doctoriță cum urcă la etaj. După zece minute fu 
sigur că musafira nu uitase nimic după care să se întoarcă pe neașteptate. 

Se strecură afară de sub pat. 

Chiar şi cu amortizorul atașat, pistolul Browning Buck Mark .22 îi atârna 
uşor în mână. Era o armă de calibru mic, destinată mai mult pentru a face 
impresie. În caz de nevoie, era totuşi suficient de eficientă la mică distanţă şi 
practic nu scotea niciun zgomot. Dacă lucrurile aveau să ia o turnură 
neprevăzută, putea însă să se bizuie pe Sig Sauerul său P320. 

Tinsley se furişă afară din camera de oaspeţi şi urcă la etaj. În dormitor 
era lumină, însă vocea doctoriței venea din birou. Vorbea la telefon, din câte 
se părea cu coafeza. Tinsley rămase pe palier și o auzi cum lasă un mesaj 
prin care anula programarea pentru ziua următoare. Un detaliu atât de mic, 
dar care era de natură să schimbe opinia oricărui detectiv sceptic. Ce drăguţ 
din partea ei! De cum o auzi încheind conversaţia, se strecură înăuntru. 

Îşi schimbă ţinuta, stând mai drept şi adoptând o urmă de accent britanic. 
Figura gentlemanului spion era atât de adânc înrădăcinată în imaginaţia 
unor americani, încât nu îi era deloc greu să o copieze. Uimitor ce efect 
putea avea un strop de curtoazie! 

— Bună seara! spuse el. 

Mai departe, lucrurile nu puteau să se desfășoare decât în două feluri. 

Femeia scoase un țipăt şi se ridică iute în picioare. O reacție previzibilă. 
Casa avea ziduri groase, iar țipătul nu era atât de puternic încât să atragă 
atenția vecinilor, aşa că Tinsley o lăsă să strige. Ținu arma ridicată, dar 

neîndreptată spre ea. Femeia închise brusc gura, pupilele i se dilatară și 
începu să respire sacadat. Ochii îi fugiră de la fața lui către armă și înapoi 
spre chipul bărbatului. După care se îngustară; îl recunoscuse. 

— Tu eşti. 

— Bună seara, doamnă doctor! 

— Ce cauţi în casa mea? Ce dorești? 

Lui Tinsley îi plăcu comportamentul ei. Femeia era suficient de 
inteligentă pentru a-și da seama că fusese încolţită și că nu rezolva nimic 
dacă încerca să se lupte cu el. Așa că se străduia să apeleze la rațiune. 
Strategia nu avea să dea roade, însă era cea mai bună soluţie pe care o avea 
la îndemână. Dacă nu i se opunea, avea să o trateze cu blândeţe. 

— Vreau să deschizi seiful, doctor Furst. Poţi să faci asta pentru mine? 

— Seiful? Dar de ce...? Vocea i se stinse. Pot să dau un telefon ca să clarific 
situația? 

Tinsley nu răspunse. Nu avea un răspuns convenabil pentru ea. 

— Te rog, insistă ea. 

Bărbatul făcu un semn spre bibliotecă, locul unde era ascuns seiful. 
Doctoriţa se ridică sprijinindu-se de marginea biroului și se conformă. Seiful 
se afla în spatele unei urne din ceramică. O împinse deoparte și formă 
combinaţia de cifre rapid, cu mișcări mecanice. Apăsă pe mânerul uşiţei şi 
seiful se deschise. 

— Mulţumesc, doamnă doctor. Acum îndepărtați-vă, vă rog. 

Singurul obiect din seif era un plic subţire, din hârtie maro. Înăuntru se 
afla o singură coală de hârtie. Pe ea, în colțul din stânga sus, erau imprimate 
literele „UPMC” - University of Pittsburgh Medical Center24. Sub antet 
stăteau scrise următoarele cuvinte: „Raport test ADN”. Tinsley introduse 
hârtia înapoi în plic fără a citi mai departe. 

— E singura copie? 

— Da. 

— Bine. Acum haide să mergem în dormitor. Am de transmis un mesaj. 

Ochii doctoriței se măriră, panicaţi, și Tinsley îşi dădu seama că femeia 
anticipa ceea ce avea să se întâmple. 

— Nu, doctore, n-ai de ce să-ţi fie teamă. Te asigur că, dacă mă asculți, nu- 
ți voi face rău. 

Asta era adevărat. Primise instrucțiuni explicite să evite a-i provoca 
durere. În semn de bunăvoință, lăsă mâna înarmată să-i cadă pe lângă corp. 
Femeia se comporta cu prudenţă, dar dispusă să-i facă pe plac. Sperând că 
tonul calm al vocii lui era rezultatul unei minţi raţionale și rezonabile. 


24 Centrul Medical al Universităţii din Pittsburgh (n. red.). 

Tinsley o urmă în dormitor și-i spuse să se întindă pe pat. Doctoriţa se 
supuse, docilă şi cooperantă. Bărbatul rămase în picioare departe de ea, 
lângă fereastră. Luna răsărise. 

— Mi s-a spus să-ți comunic că nu există resentimente. Şi că totul se va 
sfârşi peste câteva zile. 

— N-ar fi trebuit să discut cu nimeni niciodată, spuse ea pe un ton 
încărcat de emoție. N-a fost decât un moment de slăbiciune. 

— Da, sigur că da. Dar o copie a rezultatelor de laborator reprezintă un 
risc. Miza e mult prea mare, dacă e să ne gândim la ce urmează în noiembrie. 
Ai greşit când ai păstrat copia. 

— Știu. Îmi pare rău. Dar când mă gândesc la biata fată, nu pot să nu mă 
întreb ce am devenit cu toţii. Și să meditez la ceea ce am făcut eu. 

Studie fața bărbatului, în căutarea unui semn de înţelegere. 

Tinsley rămase impasibil; nu ştia cum să-și compună o asemenea 
expresie. 

— Treaba asta nu mă privește pe mine. Eu nu sunt decât mesagerul. Am 
totuși o întrebare pentru tine. Și sper că-mi vei răspunde cinstit. 

— Bineînţeles, spuse ea. 

— Dr Furst, aveţi altceva în casă despre care ar trebui să ştiu? Orice lucru 
incriminator? 

— Nu, jur că nu. Numai ce era în seif. 

Tinsley dădu aprobator din cap. Ştia că femeia nu îl minţea și îi confirmă 
asta prin gesturi. 

— Mulţumesc. Rămân recunoscător. 

— Bun, deci am terminat? 

— Aproape. Am primit instrucțiuni să vă percheziționez casă, pentru 
orice eventualitate. Dar, spuse el apăsat pentru a-i arăta că îi recompensa 
colaborarea, voi încerca să nu deranjez nimic. Pentru că ai fost atât de 
cooperantă. 

Asta era o minciună, care avea însă să-i asigure supunerea femeii. 

— Mulţumesc, spuse ea, de parcă bărbatul i-ar fi făcut o favoare. 

— Acum o să-ți injectez un sedativ slab. 

— Oh! exclamă ea pe un ton în care se strecurase teama. 

— Nu-ţi face griji. Aşa cum ţi-am zis, trebuie să percheziționez casa și 
prefer să nu te țin legată în acest timp. Așa îţi va fi mult mai uşor. Și va fi mai 
bine şi pentru circulația sângelui. Vei rămâne inconștientă câteva ore, iar 
când te vei trezi, eu nu voi mai fi aici și vei termina cu toată neplăcerea. 

— Bine, răspunse ea străduindu-se din greu să îl creadă. 

Tinsley desfăcu fermoarul unui săculeț din piele şi scoase dinăuntru o 
seringă şi un flacon de Luminal. Nu era drogul pe care îl folosea de obicei în 

asemenea situaţii, însă era de tipul pe care doctoriţa ar fi putut pune mâna 
cu ușurință. Un amănunt convingător pentru medicul legist. Luminalul era 
un antiepileptic, nu un sedativ, însă cu efect similar, cel puţin dacă era 
administrat în doze mici. 

— Câte pahare de vin ai băut? 

— Două. 

Ajustă un pic dozajul şi aşeză seringa pe noptieră. 

— Fii amabilă, o invită el. 

— Vrei să mă injectez singură? 

— Doar ești doctor, doamnă doctor. 

Femeia medită asupra ideii, după care luă seringa. Îşi suflecă mâneca 
bluzei şi găsi o venă chiar sub cot. După ce termină, puse seringa înapoi pe 
noptieră și-i aruncă o privire iritată, ca și cum l-ar fi întrebat: „Ei, ești fericit 
acum?” Trecuse cu o viteză remarcabilă de la teroare la nemulțumire. 

— Te rog să ai grijă la cristalurile de la parter. Soțul meu le-a cumpărat 
din Irlanda în luna de miere. N-aș vrea să le găsesc sparte. 

Tinsley o asigură că le va trata cu maximă atenție. 

După ce femeia căzu în inconștienţă, el scoase o altă seringă şi îi făcu o a 
doua injecție. Patruzeci de mililitri aveau să fie mai mult decât suficienţi 
pentru vârsta şi greutatea ei. Se așeză într-un fotoliu de lângă fereastră și îi 
urmări respirația din ce în ce mai ușoară, până ce încetă cu totul. Rămase 
neclintit timp de o jumătate de oră, după care îi verifică pulsul. Satisfăcut, 
aranjă flaconul gol lângă seringă și făcu un pas înapoi, cântărind din ochi 
tabloul. Lipsea ceva. 

Cobori şi se duse spre pian, căutând printre fotografiile înrămate, până ce 
găsi una în care doctorița apărea alături de răposatul ei soţ. Cei doi se țineau 
de mână, pe fundalul oceanului. Tinsley luă cu el fotografia, urcă şi o aşeză 
pe noptieră, într-un loc unde ar fi fost văzută de femeia întinsă pe pat. După 
aceea ieşi din dormitor închizând încet ușa în urma lui, ca și cum nu ar fi 
vrut să o trezească. 

Ajuns în birou, luă plicul pe care fusese instruit să-l recupereze şi închise 
seiful. Se gândise mult unde să lase biletul de adio și decisese că biroul era 
locul cel mai potrivit. Articolele de scris ale doctoriței erau formate din coli 
groase; sprijini plicul, cu partea superioară nelipită, de călimară. lar lângă el 
aşeză stiloul folosit pentru scrierea biletului. 

De obicei, evita să falsifice înscrisuri, lucru care te putea trăda, însă fusese 
asigurat că, de data asta, nimeni nu avea să aibă îndoieli cu privire la autorul 
biletului. 

Mulțumit de scena creată, reveni în dormitor şi scoase din picioarele 
doctoriței Furst pantofii, pe care îi plasă lângă pat, unul lângă altul, cu 

vârfurile îndreptate în partea opusă patului. Nu știa de ce simţise nevoia să 
facă asta, era un accesoriu pentru completarea scenei. Pantofii creau cumva 
senzaţia de încheiere. 

Se furişă afară din casă. Începuse să plouă; picăturile erau grele și 
aterizau ca nişte mici corpuri umede atunci când loveau asfaltul. Tinsley le 
băgă în seamă doar atât cât să remarce apreciativ faptul că, din cauza ploii, 
strada pe care locuise buna doctoriţă era pustie, își scoase mănușile de latex 
şi dispăru în noapte. 


20. 


Vineri dimineață devreme, Jenn îl trezi pe Gibson fără menajamente, 
aprinzând brusc lumina şi bătând din palme ca un antrenor. Asta, deşi 
Gibson era aproape sigur că încuiase ușa. 

— E cinci şi douăzeci și opt de minute, îl anunţă ea. 

Aparent, asta era tot ce venise să-i spună. Lăsă uşa camerei de motel 
deschisă și plecă, presupuse el, în căutarea unei alte victime la care să se 
răstească. Hendricks îşi făcu apariţia după un minut și așeză un pahar mare 
cu cafea pe noptieră. 

— 'Neaţa, rază de soare! Testare echipament în şaizeci de minute, și după 
aia Jenn vrea să revedem planul. 

Douăzeci de minute mai târziu, camera de motel a lui Gibson arăta ca un 
centru de comandă cu chirie modică. Trăsese salteaua de pe pat, o proptise 
de zid şi plasase tot felul de laptopuri, monitoare și tastaturi în semicerc, pe 
somiera patului. Cabluri negru cu gri le legau între ele, și post-it-uri galbene 
lipite pe monitoare şi tastaturi îl ajutau să țină echipamentul sub control. Pe 
un set de monitoare, camerele montate de Hendricks proiectau imagini 
statice, actualizate la fiecare trei secunde, ale străzilor care înconjurau 
biblioteca. Pe un alt set, programul instalat prin bunăvoința lui Margaret 
Miller afișa o mulțime de informaţii despre computerele logate la Wi-Fi-ul 
bibliotecii. 

Programul conceput de Gibson nu era nemaipomenit de complex, dar 
brutal de eficient, bazându-se în mare parte pe Wi-Fi-ul bibliotecii, care 
făcea mai toată treaba. 

Un computer e prevăzut cu o mulțime de portaluri. Toate aceste portaluri 
se bazează pe un firewall, care le spune în cine pot avea încredere atunci 
când un utilizator vine să le bată la ușă. Un firewall este în esență o matahală 
de agent de pază la un club de noapte, care îi respinge pe toți cei neaflaţi pe 

lista cu VIP-uri. Toate bune și frumoase până ce proprietarul clubului, 
utilizatorul uman, îi trage o săpuneală agentului de pază pentru a-i oferi 
unui utilizator acces VIP. Utilizatorul îi spune agentului să ridice cordonul de 
catifea fără a-i pune întrebări, pentru a-l lăsa să intre în club. Asta se 
întâmplă de fiecare dată când utilizatorul deschide o pagină de web, dă clic 
pe un link sau pe un e-mail ori instalează un program. Sau pătrunde într-o 
reţea Wi-Fi. 

Pentru ca un utilizator să ajungă să folosească un Wi-Fi, trebuie ca 
agentul de pază să aibă încredere în el şi să-i deschidă un portal. Odată 
relația de încredere stabilită, tot ceea ce transmite utilizatorul prin acel 
portal e de asemenea considerat ca fiind demn de încredere. Și asta 
deoarece rețeaua bibliotecii dispune de propriul firewall, şi majoritatea 
utilizatorilor se bazează pe setări implicite atunci când se leagă la rețea. 
Setările implicite tind însă să fie prea încrezătoare atunci când vine vorba de 
rețelele Wi-Fi. Ceea ce era o idee proastă în general. Şi una chiar foarte 
proastă în cazul de față, când programul conceput de Gibson pătrunsese 
deja în firewallul bibliotecii. 

Drept rezultat, programul lui Gibson avea să-i permită să umble 
nestingherit prin rețea şi să adune informaţii din majoritatea computerelor 
logate la Wi-Fi-ul bibliotecii. În funcție de sistemul de securitate al fiecărui 
computer în parte, Gibson putea obține astfel nume, adrese, contacte, 
numere de telefon mobil, de carduri de credit, adrese IP - și totul în numai 
câteva secunde. 

În plus, exploatând punctele de acces Wi-Fi răspândite prin bibliotecă, 
putea determina cu oarecare exactitate localizările utilizatorilor. Din păcate, 
numărul punctelor de acces nu permitea decât obţinerea unei hărți 
aproximative, în schimb putea afla cu precizie şi dintr-o singură privire câți 
utilizatori se aflau la fiecare etaj al bibliotecii, câți în parcul situat la vest de 
clădire şi dacă cineva se găsea pe străduțele înconjurătoare situate în raza 
de acțiune a Wi-Fi-ului. 

În timp ce se ridica pentru a merge la instructajul programat de Jenn la 
şase şi jumătate, unul dintre monitoare semnală o alertă. O logare în parc. 
Imediat, pe un alt monitor apărură datele personale ale userului: Lisa 
Davis... cod poştal 814... adresa de domiciliu... adresa locului de muncă... e- 
mail... contacte... istoricul accesărilor web. Gibson zâmbi și comută pe 
camerele montate în parc. Nimeni nu lucra la laptop; singura persoană din 
parc era o femeie însărcinată, care împingea un cărucior de copii. 

Probabil că smartphone-ul ei se conectase automat la reţeaua bibliotecii. 
Pentru a fi sigur, Gibson formă numărul de telefon al femeii și o urmări pe 
monitor cum îşi scoate telefonul și, nerecunoscând numărul apelantului, lasă 

să intre căsuţa vocală. 

De acum, era clar vorba de un pieton aflat la marginea razei de acțiune a 
Wi-Fi-ului care se conectase la rețea timp de câteva secunde, înainte de a 
ieşi din raza de acțiune. Pe hartă apăru ca un impuls luminos de scurtă 
durată, care se stinse la fel de repede. 

Gibson se încruntă. Smartphone-urile puteau încurca rău lucrurile. 
Reprezentau fără îndoială o problemă și se mustră singur pentru că nu o 
luase în calcul. Vremurile se schimbaseră mult de la arestarea lui și trebuia 
să se pună rapid la punct cu ultimele noutăți în materie de tehnologie. Se 
bucură că Jenn și Hendricks nu se găseau pe aproape pentru a-i cere 
socoteală. 

Chibzui asupra opţiunilor pe care le avea, după care operă câteva ajustări 
la program, filtrând traficul de smartphone și deviindu-l într-un subdirector. 
Smartphone-urile nu constituiau obiectul vânătorii lor, însă își făcu o notă 
mintală, promițându-și să revină asupra lor mai târziu. Dacă avea să fie 
cazul. Degetele îi dansau uşor peste tastatură. Scrisul lui Gibson era aproape 
neinteligibil, însă de tastat putea tasta circa optzeci de cuvinte pe minut - un 
adevărat maestru. Apăsă pe butonul „Refresh” şi urmări cum semnătura 
telefonului mobil din parc se evaporă de pe monitor. Cu asta pusese 
lucrurile la punct cât de cât. 

Dar numai cât de cât. Cetăţenii din Somerset erau în mod clar dornici să 
se bucure de vremea neobișnuit de răcoroasă pentru acea perioadă a anului. 
După săptămâni în şir cu temperaturi de peste treizeci de grade, o zi cu 
numai douăzeci și ceva de grade în termometre părea mană cerească. La 
prânz, centrul Somersetului nu mai aducea deloc cu orașul-fantomă care îi 
întâmpinase duminică la sosire. Parcul de lângă bibliotecă era înţesat de 
mame cu copii, lucrători aflați în pauza de masă și oameni ieşiţi să stea la 
soare. Câteva eleve de liceu își întinseseră prosoapele de plajă şi se bronzau 
pe peluza care atrăsese și băieți cu busturile goale, jucând Frisbee. O 
camionetă cu înghețată se opri la colţ, făcând vânzare bună la cornete și 
îngheţată pe băț. Pe măsură ce orele se scurgeau, mulțimea nu se risipi, 
dimpotrivă, spori cu cei care trăseseră chiulul de la serviciu pentru a-și 
începe weekendul mai devreme. 

— Cum merge treaba? auzi Gibson în căști vocea lui Jenn. 

Ochii i se îndreptară spre camera de supraveghere a parcului. Jenn stătea 
singură pe o bancă cu vedere bună asupra zonei. În fotografia din dosarul de 
personal purtase un taior business şi avusese părul lăsat să cadă pe umeri. 
Astăzi era îmbrăcată de jogging, cu părul strâns într-o coadă de cal, cu o 
şapcă de baseball și o pereche de ochelari de soare mari, care îi ascundeau 
fața. Sorbea dintr-o sticlă cu apă, dând impresia că se odihneşte după 

alergare. Judecând după taioarele cu care fusese obișnuit să o vadă 
îmbrăcată, Gibson o etichetase drept una dintre acele femei obsedate de 
echipamentele de fitness Stairmaster, ale căror unice țeluri în viață erau 
brațele ca niște spaghete şi mărimea treizeci şi doi la haine. Dar maioul și 
şortul purtate acum de Jenn îl făceau să-și dea seama cât de mult se înşelase. 
Femeia avea o constituţie atletică și arăta foarte în formă. Dar Gibson știa că 
forma deosebită în care se afla Jenn era o chestiune de ordin strict practic: 
umerii şi coapsele ei frumos sculptate îi dezvăluiau în fapt o forță letală 
ascunsă. 

— Arată bine, îi răspunse el. 

Jenn aruncă o privire în direcția camerei de supraveghere, însă Gibson 
nu-i putu descifra expresia din spatele ochelarilor de soare și al șepcii cu 
însemnele echipei Pittsburgh Steelers. 

— Sper că nu te referi la vreme, zise ea. 

— Altceva? 

— Hmm. Hendricks, situația? 

Hendricks era staționat în Cherokee, la un cvartal distanță de bibliotecă, 
de unde avea o vedere clară în susul și în josul străzii care ducea la 
Biblioteca Carolyn Anthony. 

— Ceva trafic la intrarea în bibliotecă şi parc, dar puțin trafic la ieşire. 
Acum se află în bibliotecă cinci, poate șase indivizi care se potrivesc 
profilului. Alți șapte dinăuntru nu se potrivesc profilului. 

— Eu am găsit șase în parc. Gibson, ne-a scăpat cineva? 

— Nu, concordă cu cele văzute de mine. Traficul pe computer e stabil și 
nu e de semnalat nimic ciudat. 

— Pe ACG e liniște? întrebă Jenn. 

Chiar prea linişte, din păcate. Monitorul care urmărea traficul de intrări şi 
ieşiri de pe reţeaua ACG nu arăta nimic neobișnuit. Și oricât de urât se uita el 
la ecran, acesta părea hotărât în continuare să nu semnaleze nimic deosebit. 
Ceea ce îl făcu să se întrebe dacă nu cumva se dăduseră de gol fără să ştie. 

Oare își pierdeau vremea în așteptarea cuiva care nu avea să vină 
niciodată și se afla deja la mii de mile distanță, îndepărtându-se în goană? 
Sau poate că individul își luase pur și simplu liber o săptămână. Gibson 
încercă să se imagineze așteptând până vinerea următoare. Și până vinerea 
de după, și tot aşa. Amintirea lui Suzanne îl apăsa tot mai greu pe zi ce trecea 
şi începuse să-l epuizeze. Hendricks îi spusese că cea mai lungă pândă a sa 
durase şapte săptămâni. Gibson se rugă ca vânătoarea lor să nu se 
prelungească atât de mult. 

— Gibson, te-am întrebat dacă la ACG e liniște, reveni Jenn. 

— Deocamdată, nimic nou, răspunse el. 

— Foarte bine, următoarea mişcare îi aparține. 

Cu toate că se concentrau asupra bărbaţilor care se potriveau profilului 
alcătuit de FBI, camerele de supraveghere instalate de ei surprindeau cadre 
cu toată lumea, bărbați ori femei aflaţi la mai puţin de o sută de metri de 
clădirea bibliotecii. Jenn îi explicase filosofia abordării în cursul 
instructajului de dimineaţă. Remarcase că femeii îi plăceau instructajele. 

— După toate probabilitățile, profilul este corect. Un profil psihologic nu 
se bazează pe supoziţii, ci pe statistici, iar numerele ne spun că persoana 
care a răpit-o pe Suzanne este un bărbat alb în vârstă acum de patruzeci și 
ceva sau cincizeci şi ceva de ani. 

— Dar... dăduse el să o întrerupă cu o idee care tocmai îi venise. 

— Dar întotdeauna pot interveni surprize. O femeie care răpeşte pentru 
a-şi înlocui copilul pierdut sau cineva mai bătrân ori mai tânăr decât ne 
indică profilul. O persoană de culoare care s-a aventurat în afara grupului 
său etnic. Un terorist sau un răpitor cu alte motivații politice. Adevărul este 
că cei de la FBI nu au avut cum să elimine toate aceste posibilități şi nici noi 
n-ar trebui să o facem. 

— Deci ne concentrăm pe profilul psihologic, dar nu pierdem din vedere 
nicio posibilitate? 

— Exact. 

Gibson își petrecu după-amiaza în camera de motel, revăzând 
înregistrările, căutând prim-planuri, salvându-le ca imagini statice pe cele 
relevante şi corelându-le cu informaţiile personale din computerele logate la 
Wi-Fi-ul bibliotecii. Din oră în oră transmise toate fotografiile noi, împreună 
cu datele aflate, către ACG, dar nu în mod direct. 

De teamă că WR8TH compromisese serverele corporației ACG, Gibson şi 
Mike Rilling instalaseră servere independente, care să preia toate 
comunicațiile și datele referitoare la caz. Rilling trecea imaginile printr-un 
program de recunoaştere facială logat la bazele de date federale și statale. 
Ideea era de a identifica persoanele cu cazier din Registrul Naţional al 
Agresorilor Sexuali. 

Gibson aprinsese televizorul şi îi luase sonorul, pentru a avea companie 
şi, după ce văzu de trei ori titlurile principale de pe SportsCenter, comută pe 
ştiri. Benjamin Lombard îşi continua campania împotriva guvernatoarei 
Fleming. Angajase un nou manager de campanie şi obținuse un rezultat 
neașteptat de bun în California, statul lui Fleming. Specialiştii comentau pro 
şi contra noii lui strategii, mult mai agresive. Vicepreşedintele se afla în 
mijlocul unui turneu important prin New England, și în dimineaţa aceea 
urma să țină un discurs la Boston. Un discurs care se anunţa a avea un 
impact puternic. 

Gibson se întrebă ce avea să se întâmple în cazul în care el şi echipa ACG 
chiar reușeau să dea de urma lui Suzanne. Ce consecinţe urma să aibă acest 
fapt asupra campaniei lui Lombard? Americanii erau avizi de povești bune și 
nu aveau să reziste în fața imaginii unei familii reunite. Oare asta avea să-i 
asigure lui Lombard victoria? Gibson nu era deloc sigur că putea trece peste 
ironia de a fi jucat rolul de salvator al lui Benjamin Lombard. 

— Tare aş bea o cafea, mârâi morocănos Hendricks. Să nu cumva să 
deschideţi vreunul din voi gura decât dacă vedeți un individ cu tricou 
imprimat cu textul „Eu am răpit-o pe Suzanne Lombard”. Ne-am înțeles? 

De ceva acțiune avură totuși parte cinci minute mai târziu, când își făcu 
apariţia un bărbat înalt, îngrozitor de slăbănog, adus de spate și cu o piele ca 
picurată cu ceară. Bărbatul de ceară se aşeză la o masă de lucru, își scoase 
rucsacul și îl puse pe masă. După aceea începu să se holbeze la copiii care se 
jucau lângă fântână ca un turist care-și alege homarul din bazinul cu apă. 
Ceva era în mod clar în neregulă cu el. 

— L-ai văzut pe tipul ăla? întrebă Gibson. 

— Mda, sunt cu ochii pe el, răspunse Jenn. Chiar şi așa, de la distanță, mă 
trec fiorii când mă uit la el. Are un laptop cu el? 

— Nu. Stă pur și simplu și nu face nimic, ca și cum ar poza pentru un 
poster de recrutare NAMBLAZ5. 

De parcă i-ar fi auzit, Bărbatul de ceară trase fermoarul rucsacului și 
scoase dinăuntru un laptop. 

— Pare să răspundă unor mailuri, raportă Gibson. Un laptop la cererea 
publicului. Hai să vedem dacă îi place Radioheadz6. 

Bărbatul de ceară începu să tasteze, şi Gibson urmări cum dispozitivul 
plantat de el se conectează la Wi-fi. În câteva momente programul său porni 
să extragă informaţii pertinente din sistemul de operare al laptopului. 

— Ce ai aflat, Gibson? întrebă Jenn. 

— Faceţi cunoştinţă cu James MacArthur Bradley. Am adresa lui de acasă 
şi numărul telefonului mobil. 

— Bine. Transmite datele şi fotografia lui la Washington. Să vedem dacă 
domnul Bradley are cazier. 

Îl urmăriră încordaţi pe Bradley timp de zece minute, rugându-se în gând 
ca omul să facă o mişcare. Bărbatul de ceară se oprea periodic din tastat şi 
se uita peste marginile laptopului, umezindu-și buzele, la copiii care se jucau 
pe iarbă. 

— Ce face? întrebă Hendricks. 


25 North American Man/Boy Love Association - organizaţie care militează pentru legalizarea relaţiilor 
homosexuale dintre bărbați și băieți (n.tr.). 
26 Celebră trupă rock britanică (n.tr.). 

— În afară de a-mi face mie părul măciucă în cap? Mai nimic, răspunse 
Jenn. 

— Da, cam așa ceva, o susținu Gibson. 

— Bun, chestia cu făcutul părului măciucă nu înseamnă nimic atâta timp 
cât nu accesează serverul ACG, observă Hendricks. 

— Din păcate, nimic până acum, spuse Gibson. 

Bărbatul de ceară închise brusc laptopul, îl îndesă în rucsac și se îndreptă 
în pas vioi spre stradă. 

— Unde naiba se duce? întrebă Jenn. 

— Crezi că ne-a dibuit? 

— Nu. Hendricks, fii atent, cotește spre tine în trei, două... o secundă. 

Hendricks mormăi afirmativ. 

— L-am văzut. Mda, acum înţeleg ce voiai să zici. Tipul pare într-adevăr 
suspect. Îl văd că urcă într-un Ford model nou. Porneşte motorul. Șiiii... 
pleacă. 

— Fir-ar să fie, exclamă Jenn. 

— l-am luat numărul de înmatriculare și modelul mașinii, spuse 
Hendricks. Dar dacă ăsta era omul nostru, ai dreptate, l-am lăsat să scape. 

— Şi dacă nu este? interveni Gibson. 

— Atunci presupun că se grăbea să ajungă undeva. 

— Să-l reținem? 

— Nu, spuse Jenn. Deocamdată îl lăsăm în pace. Continuăm filajul plecând 
de la ideea că nu el era omul nostru. Dacă va fi nevoie, avem suficiente 
informaţii pentru a-l pune sub supraveghere mai târziu. 

După acest schimb de vorbe, cei trei se adânciră într-o așteptare 
profesionistă avansată, cunoscută în domeniul lor de activitate și sub 
numele de plictiseală chinuitoare. La ora patru parcul era în continuare 
animat, dar nu se întâmpla nimic interesant. În ultimele treizeci de minute 
nu apăruse niciun personaj nou care să utilizeze un dispozitiv cu logare la 
Wi-fi. Gibson urmărea paisprezece utilizatori logaţi la Wi-Fi-ul bibliotecii. 
Nouă se aflau afară și cinci înăuntru. Dintre cei de afară, patru foloseau 
tablete sau e-readers: două femei albe, un bărbat alb de douăzeci și ceva de 
ani şi un afroamerican cu părul grizonant, care părea să aibă peste optzeci 
de ani. Ceilalţi cinci foloseau laptopuri și erau amestecați în privința 
apartenenţei la sex şi etnie. Trei dintre ei prezentau interes. 

Primul era un bărbat alb îndesat, cu constituție puternică, în vârstă de 
aproape patruzeci de ani. Datele personale extrase de pe computerul său îl 
indicau ca fiind un oarecare Kirby Tate. Fața banală a individului era total 
disproporționată față de pieptul lat și umerii enormi, ca și cum cineva ar fi 
atașat în Photoshop un cap de copil unui corp de bărbat. Rezultatul nu era 

deloc plăcut vederii, însă bărbatul părea să fie mulțumit de el însuși, dovadă 
fiind şortul kaki strâns pe picior și maioul cu câteva numere mai mic pe care 
le purta. Gibson cunoştea genul - îl știa din armată: erau tipi care umblau în 
maiou chiar și pe viscol. 

Tate se aşezase la o masă de picnic de lângă fântână și-şi împărțea timpul 
între holbatul intens la ecranul computerului său și holbatul intens la fetele 
întinse pe pături la soare. Ochelarii de soare nu reușeau să mascheze felul 
admirativ în care clătina din cap urmărind mișcările fetelor. 

Al doilea personaj interesant era un bărbat hispanic de patruzeci şi ceva 
de ani, pe nume Daniel Espinosa. Cu un început de chelie și cu tâmplele 
cărunte. Vârsta se potrivea, numai că pedofilii nu vânau de obicei decât în 
cadrul grupului lor etnic. Sigur, asta nu îl elimina cu totul de pe lista de 
suspecți, dar nici nu îl urca pe primul loc. Omul avea o față prietenoasă și 
deschisă şi pălăvrăgea cu un cuplu așezat la aceeași masă din parc. 

Al treilea suspect era Lawrence Kenney. Puțin trecut de cincizeci de ani, 
părea să-și fi achiziționat pantalonii kaki noi, avea o vestă tricotată și frizură 
cu părul adus din spate pentru a-i acoperi chelia proeminentă. Avea aerul 
tipic al unui contabil blajin care pierde vremea tastând pe laptop, dar ceva 
din atitudinea lui îl puse în gardă pe Gibson. Cu toate că n-ar fi știut să spună 
ce anume. Poate felul în care contabilul stătea în mijlocul oamenilor, dar 
părând totodată distant. O femeie care împingea un cărucior trecu pe lângă 
el, și individul înțepeni. O urmări cu o privire care ardea mocnit şi îi făcu 
pielea de găină lui Gibson. Oare pielea de găină era socotită un indiciu 
relevant în statul Pennsylvania? 

Din fericire, Rilling avea să identifice persoanele filmate și să le verifice 
trecutul. Până atunci erau nevoiţi să se bazeze doar pe filajul polițienesc de 
tip vechi şi pe propria intuiţie. 

Jenn şi Hendricks începură să discute și să disece suspecţii. Ascultându-i, 
două lucruri sesiză Gibson. Primul, faptul că cei doi se pricepeau. Al doilea, 
că discuția îi depășea capacitatea de înțelegere. Cunoștinţele sale cu privire 
la criminalii în serie se rezumau în mare parte la ceea ce aflase din Tăcerea 
mieilor şi din romanele Patriciei Cornwell. În schimb, el se pricepea la 
computere și la oamenii care le foloseau. Se întrebă dacă tehnicile utilizate 
de psihologii criminaliști în cazul ucigașilor şi violatorilor se puteau aplica și 
hackerilor. Dacă ar fi fost să extrapoleze pornind de la semnătura hackerului 
pe serverul ACG, peste cine ar da? 

Probabil că suspectul principal ar fi contabilul. Codificarea virusului 
fusese o treabă curată şi precisă, care necesitase atenţie la detalii. Cel puțin 
la prima vedere, contabilul părea cel mai plauzibil autor. Totuși, 
raționamentul său nu prea stătea în picioare. Gibson cunoștea o grămadă de 

programatori deloc meticuloși din fire. Îşi dădu seama că se aventurase în 
locuri necunoscute și respinse teoria, revenind la sortarea fotografiilor de 
pe carnetele de şoferi primite din DC de la Mike Rilling. Îşi petrecu 
următoarea oră localizând cât mai bine persoanele pe hartă. 

Pe la cinci fără un sfert nu adormise, dar nici nu era treaz de-a binelea. 
Şedea cu picioarele încrucişate şi bărbia sprijinită în pumn, holbându-se la 
monitorul pe care erau afișate datele de pe serverul ACG. Se simțea de parcă 
aştepta un avion aflat în permanentă întârziere. Aşa că reacționă cu 
încetinitorul în momentul când telefonul, așezat pe podea între genunchi, 
începu să vibreze. Abia la al treilea bâzâit se uită în jos, văzu mesajul şi-şi 
îndreptă imediat atenţia spre monitor. Adrenalina începu să-i curgă prin 
vene. O bară roșie cu un mesaj de alertă își făcuse apariția. Virusul de pe 
serverele ACG primea noi instrucțiuni. 

— Aţi primit vreunul dintre voi un mesaj text? întrebă Hendricks. 

— Da, l-am primit. Ce se întâmplă, Gibson? 

Vocea lui Jenn suna tăios - entuziasm amestecat cu foamea unui prădător. 

— Virusul s-a activat. WR8TH îi transmite instrucțiuni. 

— De unde? Din bibliotecă? întrebă Jenn. 

— Aşteaptă, răspunse Gibson în timp ce scana lista traficului inițiat pe 
internetul bibliotecii. Hai odată, hai odată, drăguță. Îşi trecu degetul peste 
monitor. Și iată vinovatul. Mare şi frumos. Cineva logat la Wi-Fi-ul bibliotecii 
comunica cu serverul infectat care servea drept staţie de transmisie a 
virusului. Nu era o coincidenţă și nu putea însemna decât un singur lucru. 

— Nenorocitul e aici, murmură Gibson. 

Mai mult pentru sine, dar, cum lăsase canalele de comunicare deschise, se 
produse o reacție imediată. 

— Unde? întrebă Jenn. 

— Afară. În parc. 

Se uită pe înregistrarea din parc. Omul lor era acolo. Răpitorul și foarte 
probabil ucigașul lui Suzanne Lombard stătea la vedere, bronzându-se la 
soare. 

— Care dintre ei? insistă Jenn. 

Gibson introduse adresa IP în computer și își parcurse notițele până ce 
găsi fotografia corespunzătoare de pe carnetul de șofer. Scană din nou din 
ochi monitorul și îl descoperi pe cel căutat. 

— Te-am prins! şuieră el rânjind. 

21. 


Tinsley stătea așezat pe o ladă de lemn pe care o folosea pe post de 
taburet. Era acolo de dinainte de ivirea zorilor și urmărise cum soarele se 
ridica pe deasupra bibliotecii. Aștepta să se întâmple ceva. Sau nu... îi era 
indiferent. 

Pe la începutul săptămânii, dibuise un birou mic, neocupat, în care să se 
adăpostească. De la fereastra de la etajul întâi în fața căreia stătea avea o 
vedere neobstrucționată spre bibliotecă și spre parcul alăturat. La ora aceea, 
biblioteca şi parcul erau pustii, dar Tinsley avea nevoie de timp pentru a 
permite goliciunii aceleia să-i impregneze retinele, și peisajului să-i 
pătrundă în ochii minţii. Mai târziu, pe măsură ce spaţiul avea să se umple 
de corpuri, fiecare obiect în parte avea să-și capete locul cuvenit, precum o 
pată pe un original imaculat. 

Agentul imobiliar care îi prezentase proprietatea i se plânsese că Tinsley 
era cel dintâi care se arătase interesat de ea de mai bine de o lună. Tinsley 
luase informaţia ca fiind de bun augur, și în noaptea aceea pătrunsese prin 
efracţie în birou. Îl folosea ca bază de operaţiuni, dar fără a lăsa vreun semn 
al prezenţei sale acolo. Voia ca la plecarea din oraș să nu rămână în urma lui 
nici măcar o undă de suprafață. Deocamdată, nu intenţiona să-l ucidă pe 
agentul imobiliar, însă luase cartea de vizită a individului, pentru orice 
eventualitate. 

Clipi des în soarele puternic a amiezii. 

Clipi des, şi soarele cobori spre orizont. 

Ceasul de mână scump îi arăta că petrecuse douăsprezece ore la 
fereastră. Ochii săi continuau să urmărească mișcările leneşe ale siluetelor 
din parc. Nimic important nu se petrecuse. Femeia stătea și acum pe bancă. 
Bărbatul slab şi irascibil se afla și acum în mașină. Cel de-al treilea personaj 
nu se găsea în raza lui vizuală, însă Tinsley era convins că Vaughn se afla la 
motel. Tastând probabil la unul dintre computerele lui mititele. Tastând și 
iar tastând. 

Situaţia avea o anumită doză de ironie - vânătorii care ignorau că erau la 
rândul lor vânați. Ca și faptul că găsirea prăzii avea să le aducă moartea. 
Ideea nu îl impresiona foarte tare, dar medită asupra ei câteva clipe. Oare și- 
ar da seama dacă cineva l-ar vâna? Nu era o dovadă de aroganță din partea 
lui să presupună că se afla în avantaj? Rânji la gândul acesta. Ce complicat ar 
fi atunci! Să asmuţi un ucigaș asupra altui ucigaș, să pui toate lucrurile cap la 
cap. Destul de improbabil, dar nu cu totul imposibil. Îşi propuse să-și 
recalibreze simțurile pentru a face față oricărei trădări. 

Într-un fel, tânjea după astfel de complicaţii. Jobul se dovedea a fi anost, şi 
perspectiva de a-i ucide pe cei trei nu aprindea nicio scânteie în el. Cu 
Hendricks nu avea să aibă probleme. Jenn Charles avea să îi solicite un pic 
atenţia, dar nu mai mult decât atât. Cu Gibson Vaughn avea ceva de împărțit 
din trecut, însă nici măcar asta nu îl ațâţa foarte mult. 

Nu că perspectiva părea prea apropiată. Ziua de vineri, una capitală, din 
câte se părea, pentru cei trei, nu le adusese nimic nou. Acum avea să urineze 
şi să mănânce ceva. Nu simţea nevoia de a face niciuna, nici cealaltă, dar 
ceasul de la mână îl avertiza că era cazul. 

Telefonul îi vibră. Parcurse mesajul cu o curiozitate rece. Uite că se 
întâmpla! Aruncă o privire în jos spre parc. Femeia se ridicase de pe bancă. 
Cu ochii minţii o urmări înaintând către fântână. Dând ocol grupului central 
de oameni strânși la mesele din apropierea bibliotecii și oprindu-se apoi la o 
țâşnitoare pentru a-și umple sticla cu apă. Tinsley zări silueta individului 
morocănos așezată în continuare în mașină, numai că de această dată tipul 
discuta animat la telefon. 

Marea lui curiozitate era să vadă faţa celeilalte persoane pe care fusese 
trimis să o ucidă: cea care îi rămăsese necunoscută în toți acești ani. Și care 
era, la urma urmei, ținta lui principală. Vechea afacere neterminată care îl 
adusese aici. Fie că ucisese pe cine nu trebuia în urmă cu zece ani, fie că 
existase un complice pe care îl scăpase din vedere. Așa cum se întâmplă de 
obicei, timpul îi conferise acelui bărbat o falsă încredere că putea scoate din 
nou capul la lumină. Tinsley avea acum să încline balanţa în favoarea sa. 

Ceilalți urmau să fie doar victime colaterale. 

(J 

Îşi băteau joc de el. Vicepreşedintele era convins de asta. Își răsuci furios 
încheietura mâinii pentru a se uita la ceas. Șase patruzeci și şapte p.m. De 
aproape şapte ore nu făcea decât să-și piardă vremea cu porcăria asta în 
biroul său de la Senat. 

Şi totul pentru un proiect de lege a imigrației mort din faşă şi care zăcuse 
în Senat de la începutul primăverii. Pentru ca acum, ca prin minune, cu 
numai câteva zile înainte de momentul crucial al desemnării candidaţilor 
dinaintea alegerilor din California, Senatul să propulseze proiectul pe 
agenda de lucru pentru votul final. Anticipând un balotaj, omul însărcinat cu 
convocarea la dezbateri a majorității parlamentare îl informase pe Lombard 
că, pentru depăşirea impasului, era necesară prezenţa sa la Washington. 

Liderul majorităţii îl asigurase că votul avea să fie dat la prima oră, așa că 
Lombard zburase dimineaţa devreme şi ajunsese la Capitoliu la unsprezece 
şi treizeci de minute, în ideea că votul urma să aibă loc la prânz. Având în 
vedere diferența de fus orar, intenționa ca pe la jumătatea amiezii să fie 


VP - 127 


înapoi la Dallas, pentru mai multe apariţii de campanie. În loc de asta, fusese 
nevoit să îndure obstrucții neașteptate, un amendament irelevant şi o 
suspendare a dezbaterilor. De fiecare dată, exact când votul deschis asupra 
proiectului final se anunţa a fi iminent. Acum își făcea griji că votul urma să 
fie amânat pentru a doua zi, ceea ce însemna că nu avea să ajungă înapoi la 
Dallas decât cel mai devreme sâmbătă după-amiază. 

Nu era o coincidență și niciun accident. Era sigur de asta. Lombard 
cunoştea din proprie experienţă regulile jocului în Senat şi și-l imagina cu 
ușurință pe liderul minorităţii râzând pe înfundate în biroul lui. Æi bine n-ai 
decât să te bhlizeşti cât mai poți, îşi spuse el. În ultimele câteva ore îşi 
modificase agenda neoficială a primului mandat pentru a include în ea 
detronarea nemernicului. 

Se uită din nou la ceas. Cu toate că nu era dispus să recunoască asta în 
fața nimănui, campania lui se afla pe mâini bune, și oamenii lui se puteau 
lipsi de el o zi. Fleming apucase pe o pantă descendentă și, dacă era să dea 
crezare sondajelor pe care le plătise, nominalizarea lui avea să survină în 
săptămâna următoare. 

Nu, ceea ce îi dădea dureri de cap era situația din Pennsylvania. Un mesaj 
criptic primit de la Eskridge în urmă cu o oră îl informa despre posibilitatea 
ca Gibson Vaughn să fi dat de urma răpitorului fiicei sale. Era ceva de 
neconceput, şi în mod normal Lombard era capabil să se ocupe de fiecare 
lucru în parte fără a le amesteca, însă de data asta nu se putuse concentra 
asupra nici unei alte chestiuni. Voia să știe ce se întâmplă și voia să afle totul 
pe loc. 

În schimb, se trezise prins în capcană şi înconjurat de urechi în care nu 
avea deplină încredere, fără putinţa de a cere să fie permanent ţinut la 
curent. Pentru prima oară în opt ani, poziţia de vicepreşedinte al Statelor 
Unite se dovedea a fi total neconvenabilă - avea toată puterea de pe lume, 
dar nu și pe aceea de a influența căutarea propriei fiice. Se uită din nou la 
ceas și îl întoarse, pentru a fi sigur că arăta ora exactă. 

— Domnule vicepreședinte? 

Un tânăr asistent stătea în pragul ușii. 

— Da? Gata, au terminat? 

Asistentul își fixă privirea în podea cu o mină nefericită. 

— Ce mai e acum? întrebă Lombard. 

— Un nou amendament, domnule. 

Vicepreşedintele simți cum i se ridică tensiunea. 

— Cât va dura? 

— Nouăzeci de minute... poate două ore. 

Lombard îşi consultă ceasul. Nu mai avea cum să ajungă la Dallas pentru 

a-şi rosti discursul. Trebuia să discute cu Reed şi să pună la punct noile 
aranjamente pentru sâmbătă. 

— Închide uşa. 

Asistentul se întoarse în hol, mulțumit că scăpase așa ieftin. Lombard 
rămase așezat la birou, ridică receptorul telefonului, apoi îl puse înapoi în 
furcă. Şi îl fixă mult timp cu o privire cruntă. 


22. 


Gibson opri Taurusul pe marginea drumului. Maşina se zgâlțâia din cauza 
traficului intens ce se desfășura destul de aproape. Rămase așezat cu 
mâinile pe volan, ascultând torsul motorului. Se afla la treizeci de mile de 
Somerset. Suficient, probabil. Oare îl urmăreau? Se uită din nou în oglinda 
retrovizoare. Nimic. Dar asta nu-l liniștea. Dacă Hendricks nu dorea să fie 
văzut, atunci putea deveni invizibil. 

Ultimele treizeci și șase de ore fuseseră pline de evenimente. Kirby Tate, 
culturistul aspirant, se dovedise a fi WR8TH. Programul instalat de Gibson 
funcționase perfect şi făcuse legătura între serverul cu anunţul infectat și 
computerul lui Tate. În timp ce Rilling trecea numele lui Tate prin bazele de 
date statale şi federale, Hendricks și Jenn îl urmăriseră pe Tate până la 
reşedinţa acestuia. Până în dimineața următoare ajunseseră să fie 90% 
siguri că acela era omul lor, iar până sâmbătă după-amiază, când Rilling 
trimise dosarul lui Tate către Jenn și Hendricks, bănuiala deveni certitudine. 
Îl sunară pe George cu rugămintea să prezinte cazul Kirby Tate agenţilor 
FBI. 

— Omul nostru are cazier, spusese Hendricks. A făcut cinci ani și 
jumătate de închisoare la Frackville pentru privare de libertate. Probabil că 
acolo s-a apucat de sport, pentru că în fotografia făcută la arestare arată ca 
un nemernic mic și pricăjit. 

— Pentru ce a fost închis? întrebase Gibson. 

— A fost prins la el în mașină cu Trish Casper, o fetiță de unsprezece ani. 

— E înregistrat ca agresor sexual? întrebase Jenn. 

— Înî. Fratele fetei a identificat maşina în momentul când ieşea din 
parcarea unui supermarket, iar mama a sunat la poliție. Poliţiştii au tras 
mașina pe dreapta și au găsit-o pe fetiță legată în portbagaj. Și pe jumătate 
dezbrăcată. 

— Văd că a fost eliberat cu un an și jumătate înainte de dispariţia lui 
Suzanne. 

— Partea tristă este că ar fi trebuit să fi fost condamnat pentru răpire de 
minori, observase Jenn. 

— O infracțiune deosebit de gravă, interveni Hendricks. 

— Ar fi trebuit să stea la zdup douăzeci de ani. 

— Numai că polițiștii locali s-au dovedit mult prea zeloşi şi l-au caftit pe 
individ în timp ce îl încătuşau, adăugase Hendricks. 

— Da, i-au rupt braţul și i-au dislocat umărul. Avocatul lui a făcut o 
înţelegere și până la urmă acuzaţia a fost de privare de libertate. 

— O infracțiune de gradul doi, precizase Hendricks. 

— Care i-a permis să iasă din închisoare la timp pentru a o putea răpi pe 
Suzanne, completase Gibson, conștient acum de întreg lanțul de 
circumstanţe tragice. 

— Dar uite că, până la urmă, am pus mâna pe el, spusese Jenn. 

Sâmbătă seară, în timp ce Hendricks supraveghea casa lui Tate, Jenn şi 
Gibson luaseră cina la Summit Diner. Ca nişte eroi ce erau. Jenn îi dezvăluise 
câte ceva din personalitatea ei și râseseră împreună ca niște vechi amici și-și 
povestiseră unul altuia amănunte din săptămâna care trecuse ca şi cum totul 
se întâmplase cu mult timp în urmă. Gibson se simţise pentru întâia oară ca 
membru cu drepturi depline al echipei și toastaseră cu milkshake-uri. Jenn 
se purtase cu amabilitate și îi spusese că nu ar fi reușit fără ajutorul său. 
George Abe îl sunase pentru a-l felicita personal. Avusese un sentiment 
plăcut de apartenenţă la ceva cu adevărat important. 

Dar, după ce achitase nota, Jenn aruncase bomba: Abe îi cerea să revină la 
Washington. 

— Trebuie să înţelegi că prezenţa ta ar periclita credibilitatea noastră. Cei 
de la FBI se vor enerva oricum pentru că nu am apelat la ei din prima clipă. 
Trebuie să ne prezentăm beton în fața lor, și unul ca tine n-ar face decât să 
tulbure și mai mult apele. 

— Unul ca mine... 

— Unul cu un trecut ca al tău. FBI-ul nu va înţelege cât de importantă este 
Suzanne pentru tine. Nu le va păsa decât de povestea ta cu Lombard. 

Gibson nu era de acord cu raționamentul. Promisese totuși să nu le stea în 
drum. Le-ar fi promis orice. Erau atât de aproape; cu niciun chip nu avea să 
plece acasă acum. 

— Ai dat lovitura, să ştii, remarcase Jenn. Îţi rămânem îndatoraţi, dar 
trebuie să ne laşi să ne ocupăm noi de problemă de aici încolo. Doar vrei să-l 
prindem pe tip, nu-i aşa? 

Stătuseră în parcarea localului, şi se certaseră, și ridicaseră glasurile până 
ce managerul restaurantului ieşise și le pusese în vedere să o şteargă. 
Reveniţi în camera de motel a lui Jenn, reluaseră cearta, fiecare susținându- 

şi iar și iar punctul de vedere. Până ce, într-un final, extenuaţi, se 
cufundaseră amândoi în tăcere. 

— Pentru numele lui Dumnezeu, nu te mai crampona de asta, rostise Jenn 
în cele din urmă. Ai reușit. O dată în viaţă recunoaște că te afli în avantaj şi 
savurează-ți victoria. 

Era un sfat bun, deşi îl durea. Un sfat pe care nu intenționa să îl urmeze. 
Pentru că era vorba de Ursuleţ. Avea să meargă până la capăt, chiar dacă de 
unul singur. N-aveau decât să-și ia banii înapoi. 

Pe la jumătatea controversei, îşi dăduse seama că niciunul dintre 
argumentele sale nu avea să o clintească pe Jenn din hotărârea ei. Așa încât 
continuase cearta doar de ochii lumii. La momentul potrivit, se năpustise 
afară pe uşă ca o furtună şi se dusese în camera lui, ca să-și împacheteze 
lucrurile. A doua zi dimineață, Jenn încercase să facă pace, dar el o 
respinsese furios. Dacă nu ar fi procedat astfel, n-ar fi convins-o pe Jenn, iar 
el avea nevoie să fie crezut că se întoarce acasă. 

Aruncă din nou o privire în oglinda retrovizoare. Oare îi păcălise? Dacă 
da, atunci era vina lor că se lăsaseră înșelaţi, crezând că îl convinseseră să 
renunţe cu câteva vorbe frumoase. Răsuci volanul, făcu o întoarcere la 180 
de grade şi porni înapoi spre Somerset. 

Spre Ursuleţ. 

Avea dreptate Hendricks. Speranţa era ca un fel de cancer. 

(J 

Gibson îl urmări pe Hendricks cum încarcă tot echipamentul în spatele 
Cherokee-ului. Fostul polițist trânti capota şi-și aprinse o țigară. După un 
minut, Jenn ieși din biroul managerului motelului, îi făcu semn lui Hendricks 
să pornească motorul și se aşeză pe scaunul pasagerului. Hendricks strivi cu 
piciorul ţigara doar pe jumătate fumată şi se instală la volan. 

Cherokee-ul se înscrise în trafic, și Gibson se făcu mic în spatele volanului 
în timp ce mașina îl depăşea, rulând spre ieșirea din oraş. Parcase la câteva 
cvartale distanţă și îi urmărise pe cei doi printr-un binoclu găsit în torpedou. 
Totuşi se simţea expus. Se afla într-o mașină pe care cei doi o cunoşteau, și 
lui Hendricks rareori îi scăpau asemenea amănunte. Aproape că se aştepta 
ca Cherokee-ul să tragă pe dreapta lângă el şi să fie scos cu forța din Taurus. 
Însă Hendricks şi Jenn îl depăşiră fără măcar să arunce o privire în direcția 
lui. Ar fi vrut să-i urmărească, dar nu se pricepea. După o jumătate de milă, 
Hendricks l-ar fi descoperit negreșit. 

Se ridică în șezut. Se simţea ca un prost. Dar oare aşa și era? Ceva era în 
neregulă. Se presupunea că Hendricks și Jenn urmau să rămână pe poziţie 
până la sosirea lui Abe, care avea să coordoneze acţiunile lor cu cele ale 
federalilor. Atunci, unde se grăbeau cei doi? 

Deşi nu asta îl rodea cel mai tare. Ci mai degrabă comportamentul lui 
Hendricks. Nu atât graba cu care acesta se mișca, ci faptul că o făcea cu un 
scop clar. Deplasându-se în mod economicos între camera de motel și 
vehicul și înapoi. Nu ca și cum s-ar fi cronometrat, dar fără a pierde timpul. 
Asta îi amintea lui Gibson de pușcașii marini care se pregăteau de o 
desfășurare iminentă de forţe - verificarea şi răsverificarea echipamentului 
şi inventarierea lui mintală. Era vorba de acea intensitate latentă ce se 
instalează înaintea unei acțiuni de mare amploare. 

Deci, încotro se îndreptau cei doi? Cât trecuse de când plecase el? Cel 
mult o oră și jumătate. Și, în acest răstimp atât de scurt, Jenn și Hendricks 
porniseră deja la drum. Nu îşi schimbaseră planurile după plecarea lui; nu, 
aşa hotărâseră să procedeze din capul locului. De asta nu se îndoia nicio 
clipă. 

Acum înțelegea ce se petrecuse cu o seară în urmă. Camaraderia de la 
Summit Diner. Jenn jucase teatru, încercase să-l păcălească apelând la 
nesiguranța de sine şi la vanitatea lui. Îl scosese la cină, îl ţinuse de mână și îi 
şoptise nimicuri dulci la ureche. Totul, pentru a-l convinge să se întoarcă în 
Washington fără a face tam-tam. 

Care e regula numărul unu atunci când îți propui să determini pe cineva 
să se supună? Mai întâi trebuie să-ți dai seama de ce anume are nevoie şi să-i 
servești acel ceva cu porția. Nu îndeajuns pentru a-l sătura, dar suficient 
pentru a-i stârni apetitul. Suficient pentru a-l face să-şi dorească mai mult. 
Să tânjească după mai mult. De ce avea el nevoie? De respect? De apreciere? 
De sentimentul de împlinire? Nu asta îi oferise Jenn cu o seară înainte la 
cină? Îi periase egoul. Jucase cartea loialității lui faţă de Suzanne pentru a-l 
ține sub control. Gibson aruncă o privire spre plicul din hârtie groasă de pe 
scaunul pasagerului. Conţinea zece mii de dolari. Cash. Un bonus de la ACG 
pentru munca sa „remarcabilă”. O mită dată pentru a-l face să înghită mai 
uşor pilula amară. 

Dacă ăsta fusese planul de la bun început, să-l expedieze acasă după ce îl 
găseau pe WR8TH, atunci următoarea întrebare era de ce. Nu îi spusese 
George Abe, în ziua când se întâlniseră, că dorea să aibă o conversație 
serioasă cu omul care o răpise pe Suzanne? Și nu tot el menţionase în treacăt 
ideea de a oferi resturile FBl-ului? Și pentru asta, logic era să-l scoată pe 
Gibson din joc. Dar oare chiar voiau să afle ce se întâmplase cu Suzanne? Și 
dacă nu, atunci ce urmăreau? 

Întrebarea care se punea acum era ce putea el să facă. Avea să înceapă cu 
ceea ce era mai important. Opri mașina în fața unui birou UPS, împături 
câteva bancnote în sumă de o mie de dolari şi le vâri în buzunarul de la spate 
al pantalonilor, apoi expedie restul pe adresa lui Nicole, însoţit de un mesaj. 

Dacă treaba avea să ia o întorsătură urâtă, măcar soţia lui se va alege cu 
banii. leşi în plin soare, zornăind în mână cheile mașinii. 

Să înceapă jocul. 

Nu era capabil să-l urmărească pe Hendricks ca un profesionist al 
filajului, dar nici nu trebuia să o facă. Când Hendricks își lăsase telefonul 
afară din camera de motel, Gibson luase momentul de neatenţie drept o 
invitație de a interveni. Datele personale ale lui Hendricks erau criptate, așa 
cum se și așteptase, așa încât accesul la ele nu era foarte ușor. Cum însă 
Gibson nu dorea și nici nu avea nevoie să le acceseze, fusese simplu să mute 
datele temporar de pe telefon, să ruleze un cod extern şi să instaleze un 
program conceput de el, după care să reîncarce datele lui Hendricks pe 
telefonul acestuia. 

Activă acum aplicaţia folosindu-și propriul telefon şi aşteptă să se încarce 
GPS-ul de pe telefonul lui Hendricks. Când se termină încărcarea, apăru un 
punct roșu pe harta de pe telefonul lui. Punctul roșu se deplasa în ritm 
susținut spre nord, îndepărtându-se de punctul verde care marca poziţia lui 
Gibson. Urmări mișcarea punctului roșu până ce acesta se opri. Mări harta 
cu degetele, găsi adresa, apoi o căută pe net. 

Era adresa unei firme cu depozite individuale de închiriat. 

Grafton Storage se afla la o distanță de douăzeci de minute de mers cu 
mașina de Somerset, pe o șosea întunecoasă cu două benzi, mărginită pe 
ambele laturi de un parc public. Se ivi pe partea dreaptă, prima clădire pe 
care o zărea după multe mile. Încetini pentru a o studia cu mai mare atenţie. 

Proprietatea ocupa aproape doi acri şi avea un aspect simplu: un zid înalt, 
solid, cenușiu, cu sârmă ghimpată în vârf, care o încercuia, o poartă cu 
deschidere automată și cu o mică gheretă alăturată, apoi șir după şir de 
depozite identice, pe un singur nivel, cu uși glisante tot identice. Ce fusese în 
mintea celui care construise un asemenea depozit departe de orice îl 
depășea cu totul pe Gibson. Dar constituia probabil motivul pentru care 
complexul Grafton Storage era dezafectat şi, din câte se părea, situația se 
perpetua de ceva vreme. 

Înaintă cu maşina până ce ajunse la un drum de pământ unde putu 
ascunde Taurusul. Merse înapoi pe jos un sfert de milă până la Grafton 
Storage fără a întâlni în drum nicio mașină. Văzut de aproape, depozitul i se 
înfățişă într-o stare parcă şi mai precară: un anunț turtit cu înscrisul „De 
vânzare” stătea agăţat strâmb de poartă, și smocuri groase de iarbă 
crescuseră prin crăpăturile asfaltului. Părea să nu se fi umblat de sute de ani 
la lanţul gros şi la lacătul puternic corodat care barau poarta. 

Oare programul pe care îl instalase pe telefonul lui Hendricks îl indusese 
în eroare? Închise şi reîncărcă aplicaţia care îi dezvăluise localizarea. Nu, 

programul i-l arăta pe Hendricks în interiorul complexului de depozite. 
Gibson studie mai îndeaproape lacătul. Fărâmele acelea de oțel care ieșeau 
la iveală din rugină să fie oare semn că cineva introdusese o cheie în 
încuietoarea înțepenită? Dar de când devenise el expert în lacăte ruginite? 

Aruncă o privire în jur. Dacă Jenn şi Hendricks se aflau cu adevărat 
înăuntru, cine încuiase poarta în urma lor? Nu avea niciun sens, asta dacă nu 
cumva exista o altă intrare. Ori dacă Hendricks nu-și aruncase telefonul 
peste zid pentru a-l trage pe el pe sfoară. Ceea ce însemna că se ştia urmărit. 

Sau poate că... 

Gibson îşi frecă tâmplele. Prea multe variante; era momentul să înlăture o 
parte din ele. 

Apelă numărul de telefon al lui Hendricks. Telefonul sună de cinci sau 
şase ori înainte ca Hendricks să răspundă. Cu o voce foarte iritată. 

Foarte bine. 

— Bună! rosti Gibson pe cel mai tâmp ton posibil. 

— Care bună? N-am terminat cu tine? N-ai plecat? Parcă îmi amintesc că 
te-am văzut plecând. 

— Da, ştiu. Scuze. Jenn e pe acolo? Am să-i pun o întrebare scurtă. 

— Jenn are şi ea telefon, în caz că nu ştiai. Ce sunt eu, secretara ei? 

Gibson dădu să se scuze din nou, însă Jenn preluă apelul, părând doar un 
pic mai puţin încordată decât partenerul ei. 

— Da? 

— Scuze că vă deranjez pe amândoi, dar aș putea să merg direct acasă cu 
maşina și să o las la ACG mâine-dimineaţă? 

Parcă o şi vedea pe Jenn cum îşi dă ochii peste cap, așa că se lansă într-o 
poveste despre un meci de fotbal al lui Ellie la care voia să asiste în după- 
amiaza aceea. Jenn îl întrerupse şi-i spuse că era în regulă. 

— George a ajuns? întrebă Gibson. 

— Nu încă. 

— Şi chiar crezi că o să vrea să doarmă în rahatul ăla de motel? 

Jenn se forță să râdă. Un râs sec și lipsit de veselie. Fu de acord cu el că 
avea să fie amuzant. 

— Te rog să-i faci niște poze. Neapărat vreau să îl văd înghesuit în camera 
de motel. 

Femeia închise telefonul fără a se obosi să-i răspundă. 

Gibson se holbă întrebător la telefon. Bun, deci Jenn și Hendricks se 
încuiaseră într-un depozit abandonat de pe o şosea uitată de Dumnezeu. 
Lăsând la o parte, pe moment, ciudățenia situaţiei în sine, întrebarea era 
cum intraseră și apoi încuiaseră poarta în urma lor? Tocmai când se 
pregătea să dea ocol perimetrului în căutarea celei de-a doua intrări, 

observă că sârma ghimpată fusese tăiată pe o porţiune situată cam la 
cincizeci de picioare de poarta principală: un loc ușor de trecut cu vederea 
de pe șosea. 

Porni de-a lungul zidului, trecându-și palma peste suprafața netedă. 
Teoretic vorbind, gaura era suficient de largă pentru a permite pătrunderea 
unei persoane, însă zidul avea zece picioare înălțime, și până și un cățărător 
experimentat avea nevoie de ceva de care să se agaţe cu mâinile. Sau de... o 
scară. 

Ceva galben în tufăriş îi atrase privirea. Porni cu paşi mari într-acolo şi 
numai norocul făcu să nu se împiedice, lăsându-se păcălit de porțiunea lipsă 
din sârmă. O văzu în ultima clipă, încolăcită ca un șarpe în iarba înaltă, cu 
fire îngrozitor de ascuțite, şi fu nevoit să facă o piruetă stângace pentru a o 
evita. Îşi pierdu echilibrul, se dădu înapoi şi-şi prinse piciorul într-un obiect 
solid, aterizând greu pe spate. 

Rămase la pământ, cutremurat de durere, apoi se ridică şi cercetă scara 
pliabilă nou-nouţă de care se împiedicase. 

Ce naiba se petrece aici? 

Încă mai medita asupra întrebării, când o funie zbură peste zid dinspre 
interiorul proprietății. Rămase atârnată şi legănându-se la un metru distanță 
de pământ. Preţ de o clipă, Gibson se holbă prosteşte la ea. După aceea se 
ridică împleticit în picioare şi abia reuşi să se ascundă în spatele unui copac 
înainte ca Jenn să-și arunce un picior peste zid și să se lase să alunece în jos 
pe funie. Strigă la cel aflat de cealaltă parte că ajunsese şi funia dispăru după 
zid. 

Gibson o urmări cum deschide lacătul şi închide la loc poarta. Hendricks 
ieşi cu mașina din incintă. Spatele Cherokee-ului era gol, ceea ce însemna că 
descărnaseră echipamentul înăuntru. Asta îl făcu să se întrebe ce se găsea în 
celelalte rucsacuri negre. Și unde se aflase Hendricks în timp ce el codificase 
programul pentru bibliotecă. 

Jenn încuie la loc poarta, și Gibson îi urmări pe cei doi dispărând cu 
mașina pentru a doua oară în acea zi. Se gândi să escaladeze și el zidul 
pentru a porni în recunoaștere, numai că i-ar fi putut lua o săptămână 
întreagă pentru a le descoperi tabăra. Mai bine rămânea cu ei pentru a vedea 
încotro mergeau. Se scutură de praf și o luă înapoi spre maşină. 


23. 


Punctul roşu îl conduse pe Gibson printr-o serie de orășele, unul mai 

deprimant decât altul, locuite de pătura de jos a clasei mijlocii. La momentul 
când ajunse să-l traverseze pe ultimul, se înserase, și cerul se vedea roșu- 
cenuşiu în oglinda lui retrovizoare. Încetini pentru a arunca o privire pe 
telefon - punctul care marca poziţia lui Hendricks pe hartă nu se mișcase de 
treizeci de minute. Mai avea puțin până acolo. 

O certitudine cumplită se instalase în el de când părăsise complexul de 
depozite, și din păcate știa aproape cu exactitate încotro se îndreptaseră 
Jenn şi Hendricks. Spera să se înșele, însă era singura explicaţie plauzibilă 
pentru acţiunile lor. Oricum, mai avea puțin până să afle. 

Casele se răriră treptat, până ce ajunseră să aibă mai bine de o sută de 
yarzi distanță una de alta. În locul acela izolat nu existau demarcaţii clare 
între proprietăți. Niciun fel de garduri. Doar spaţii larg deschise, care se 
succedau unul după altul. 

Chiar dacă proprietăţile erau vaste, casele în sine erau modeste, cu un 
singur nivel și acoperișuri joase ori construite din prefabricate de beton. 
Farfuriile antenelor de satelit dominau majoritatea curților. Noaptea nu 
prea aveai ce face în pustietatea aceea, decât să te uiţi la televizor sau să 
navighezi pe internet, iar până ce avea să se obosească cineva să tragă 
cabluri pe stâlpi, urma să treacă ceva vreme. 

Coti şi zări Cherokee-ul în față, pe partea stângă a șoselei. Fusese parcat 
pe o alee de prundiș, lângă un combi cu caroserie cu inserții din lemn. 
Culoarea în care fusese inițial zugrăvită casa, oricare ar fi fost ea, pălise de 
mult și bătea acum în nuanța unui castron jegos, plin cu budincă stricată. 
Una dintre ferestrele din față se spărsese și, în loc să fie înlocuită, o folie de 
plastic astupa deschizătura. Acoperișul gri din șindrilă stătea îndoit şi într-o 
rână în mijloc, şi casa întreagă părea gata să se prăbușească. O canapea maro 
cu galben fusese trasă sub un ulm și lăsată să se prăfuiască în iarba înaltă 
până la genunchi. 

Gândul că cineva şi-ar fi dorit să locuiască acolo era de-a dreptul 
deprimant. Nu, nimeni nu s-ar fi stabilit de bunăvoie într-o asemenea 
pustietate. 

Nu găsi niciun loc în care să ascundă mașina, așa încât conduse mai 
departe. În interiorul Cherokee-ului nu se afla nimeni; probabil că intraseră 
cu toţii în casă. 

La două case mai încolo, dădu peste o veche biserică baptistă. Pe panoul 
de pe șosea stătea scris îndemnul „V no să te r gi cu n i”, dar, judecând după 
modul în care arăta clădirea, nimeni nu-l mai urmase de ani de zile. Nici lui 
Dumnezeu nu i-ar fi plăcut să trăiască acolo. Gibson dădu ocol bisericii şi 
parcă Taurusul în spate, unde nu putea fi zărit din şosea. 

Scoase binoclul şi se ghemui în spatele unui zid scund pentru a observa și 

aștepta. Îşi verifică telefonul, dar nu avea semnal. 

Trecură câteva ore. 

Luna nu răsărise. Un tunet anunţa o furtună spre sud, dar frontul 
atmosferic se îndepărtă fără să cadă vreun strop de ploaie. Pe stradă nu erau 
stâlpi de electricitate, şi singura sursă de lumină era becul de pe vreo 
verandă veche sau albastrul slab și pâlpâitor al televizorului, aşa cum 
răzbătea prin ferestre. Însă în casa în faţa căreia se afla parcat Cherokee-ul 
era întuneric beznă. Nu-şi dădu seama dacă erau lumini aprinse înăuntru 
pentru că obloanele fuseseră lăsate. Gândul la ceea ce se putea petrece în 
casă îl tulbura. 

Cântări în minte argumentele pro şi contra pătrunderii în locuinţă. Pro: 
astfel, putea să-și facă o idee mult mai bună cu privire la ceea ce se întâmpla. 
Contra: cei doi erau înarmaţi, el nu. Dacă îl vedeau, nu ştia la ce se putea 
aștepta. Ce ciudat! În dimineaţa aceea îl enervaseră doar pentru că îl 
bătuseră atâta la cap. După numai douăsprezece ore, situația se schimbase 
dramatic. 

Când Jenn şi Hendricks făcură în fine o mișcare, Gibson nu realiză decât în 
clipa în care fostul polițist porni motorul SUV-ului. Farurile se aprinseră, şi 
prin binoclu zări silueta lui Jenn conturată de lumina acestora. Femeia 
împingea pe cineva afară din clădire. Capul persoanei era acoperit de o 
cagulă, dar, judecând după umerii săi largi şi puternici, era un bărbat. Avea 
mâinile legate la spate, așa că Jenn îl împingea de ceafă spre bancheta din 
spate a mașinii. După aceea urcă și ea în vechiul combi parcat pe alee şi trase 
mașina în spatele Cherokee-ului condus de Hendricks. 

Gibson se piti în spatele zidului. Jenn și Hendricks nu chemaseră federalii. 
Cel puțin deocamdată, deşi sentimentul său era că cei doi nici nu 
intenționaseră vreodată să o facă. Acţiunile lor nu aveau nimic de-a face cu 
aducerea lui WR8TH în fața justiţiei, ci cu răzbunarea. De aceea îl 
trimiseseră pe el acasă. Ce îi spusese Calista Dauplaise în Georgetown? Că 
persoana responsabilă de răpirea lui Suzanne Lombard avea să plătească. 
Nu, nu aşa se exprimase; spusese că avea să sufere. 

Nici George și nici Calista nu îi erau loiali lui Benjamin Lombard. Ambii 
suportaseră cu mare greutate pierderea lui Suzanne. Gibson o simţise în 
vocile lor. lar vicepreședintele habar n-avea de asta, și Gibson se îndoia că 
avea să afle vreodată. Era vorba strict de o problemă între George, Calista și 
răpitorul lui Suzanne. 

Cum de se lăsase el atras în toată povestea asta? Și cât de vinovat era? Ar 
fi putut să dovedească, dacă era cazul, că nu ştiuse nimic de planurile lor? 
Dar ce importanţă ar mai fi avut? Doar spărsese computerul unei biblioteci 
publice... şi ce de valuri putea face un procuror districtual iscusit pe seama 

pătrunderii lui într-o clădire guvernamentală. Plus plăţile în numerar pe 
care le acceptase şi care dintr-odată păreau să îl acuze și mai mult. 

Îşi cântări opţiunile. Să sune chiar acum la poliție. Aşa ar proceda 
probabil cei mai mulți oameni, numai că el nu era deloc pregătit să se 
întoarcă în închisoare. Sau să îl sune pe Lombard. Și să îi spună 
vicepreședintelui cu ce se îndeletnicea vechiul său aliat politic şi șef al 
echipei care îi asigurase protecția personală. Ti-ai găsit, îşi spuse Gibson, 
Lombard să mă protejeze pe mine și să se răzbune pe toți ceilalți. 

După plecarea lui Jenn și Hendricks, Gibson așteptă zece minute, după 
care se îndreptă către casă. Pietrişul de sub tălpi scotea un zgomot scrâșnit, 
ca o formație de rock care se încălzea pentru spectacol. Clădirea cea mai 
apropiată se afla la o distanţă cât un teren de fotbal, fapt care însă nu era de 
natură să îl liniştească. 

Uşa din față era încuiată, la fel şi cea din spate. Gibson încercă pe rând 
toate ferestrele, care erau şi ele bine zăvorâte. Se încruntă. Se întoarse la ușa 
din față, dând ocol casei, și folosi cheile mașinii pentru a tăia o deschizătură 
în folia din plastic care acoperea fereastra spartă. Băgă mâna prin crăpătură 
şi dădu rama la o parte. 

Casa era în fapt o cocioabă. La început, se gândi că Jenn și Hendricks 
aruncaseră gunoaie înăuntru, dar după puţin timp își dădu seama că mizeria 
se adunase în ani de zile, nu în câteva ore. Nevrând să riște, nu aprinse 
lumina, dar se folosi de lanterna telefonului pentru a cerceta mormanul de 
gunoaie, piese de mobilier desperecheate și cutii goale de carton. O grămadă 
de cel puțin patruzeci de umbrele. O armonică spartă. Un cap de cerb 
nemontat se holba în gol spre tavan. 

Bucătăria era pur şi simplu infectă. Degaja un miros pestilenţial. Iisuse, 
cineva /ocuise acolo! Nu avu curaj să-i treacă pragul şi o lăsă la sfârșit. 
Singura zonă ceva mai curată din casă era un al doilea dormitor, care fusese 
transformat în sală de forță. Înăuntru se găseau o bancă de exerciţii, nişte 
gantere ruginite şi o bară de tracțiuni. Câteva oglinzi stăteau înșirate strâmb 
pe perete pentru a oferi celui care se antrena posibilitatea de a-şi admira 
trupul. De celălalt zid erau proptite vrafuri peste vrafuri de reviste de 
fitness: Muscle & Fitness, Muscular Development, Natural Muscle, Planet 
Muscle... 

Gibson căută din ochi ceva personal, un obiect care să aibă înscris pe el 
numele care să îi confirme bănuielile. Se gândi mai întâi la revistele de 
fitness, însă fuseseră cumpărate de la standuri de ziare. Se putea mulțumi și 
cu o fotografie, numai că nu era nimic atârnat pe pereţi, și casa nu avea aerul 
unei reședințe pline cu poze înrămate. În dormitor nu găsi nimic util. Se 
întoarse la ușa de la intrare, în fața căreia descoperi un munte de 

corespondenţă nedeschisă. 

Ridică scrisorile una câte una spre lanternă, în căutarea unui nume. 
Majoritatea erau adresate „rezidentului” sau „ocupantului actual”, însă în 
cele din urmă dădu peste o scrisoare de la Departamentul Penitenciarelor 
din Pennsylvania. Numele înscris pe plic era cel la care se așteptase: „Kirby 
Tate”. 

Zgomotul făcut de cineva care încerca ușa de la intrare îl făcu să tresară. 
Clanţa se afla la numai câţiva centimetri de faţa lui şi se holbă încremenit și 
fascinat la ea, urmărind cum se mişca în sus și în jos. Nu auzise nicio mașină 
care să fi oprit pe alee. Să fie vreun vecin? Oare Tate avea prieteni? Mai 
probabil era ca Jenn sau Hendricks să fi uitat ceva și să se fi întors ca să-l 
recupereze. Sau după tine, îi şopti o voce nemiloasă în cap. 

Îndesă scrisoarea într-un buzunar şi se îndepărtă de uşă. Dacă profita de 
elementul surpriză, avea o şansă cu unul din ei, dar nu cu amândoi. Nu voia 
să stea pe loc şi să aştepte. Zgomotul scrâșnit al metalului frecat pe metal se 
auzea şoptit în casa cufundată în tăcere, însă din fericire ușa nu se deschise. 
Gibson îşi aminti de un dulap aflat lângă bucătărie şi făcu un salt înapoi 
printre mormanele de gunoaie. Oare intenționau să îl ucidă? Atât de departe 
se ajunsese? 

Se strecură în dulap, se sprijini cu spatele de zid şi se ghemui. Nu avea 
cum să închidă complet ușa, pentru că pe dinăuntru nu exista clanță. Simţi 
sub picioare umezeală și un miros de urină. Trecu telefonul pe modul avion 
şi auzi cum se deschide ușa de la intrare. 

Din câte îşi dădea seama, era o singură persoană. Oricine ar fi fost aceea. 
Intrusul nu strigă ca să afle dacă era cineva acasă și nici nu aprinse luminile. 
Gibson îl auzi cum închide ușa încet în urma lui. O lanternă se aprinse, și 
prin crăpăturile ușii zări lumina dansând pe pereţi. De cum intrase în casă 
sesizase că scândurile din podea scârțâiau, dar cel care se deplasa acum 
înăuntru fie cunoştea bine încăperile, fie se mişca uşor ca o fantomă. Îi auzea 
pașii, dar numai pentru că se concentra cu toate puterile asupra lor. Un bliț 
se aprinse. Urmă altul și încă unul. Persoana care umbla prin casă făcea 
poze. Şi inventaria metodic fiecare încăpere. Oare inventarul includea și 
dulapurile? 

Dacă ușa în spatele căreia se ascundea el avea să se deschidă, era pregătit 
să lovească cât mai jos şi cât mai tare. Și să continue să lovească până ce 
persoana nu s-ar mai fi mișcat. Se temea totuși să nu alunece în masa 
vâscoasă de sub picioarele sale. Se mișcă puțin, trecându-și greutatea de pe 
un picior pe celălalt, în căutarea unei suprafețe uscate în care să se 
proptească. 

Nu credea că se dăduse de gol, însă intră imediat în alertă atunci când 

intrusul încetă să mai facă poze. Peste casă se așternu o tăcere atât de grea, 
încât îşi simţi pulsul în urechi. Își tinu respiraţia şi se încordă. Era ca într-un 
joc de-a șoarecele cu pisica, fiecare în submarinul său scoborât în adâncuri 
de nepătruns, fiecare pândindu-l pe celălalt, îngrozit de moarte să nu-și 
trădeze poziţia. 

Trecură câteva minute. Într-un târziu, Gibson auzi cum pașii fantomatici 
se retrag spre intrarea în casă. Uşa se deschise și se închise la loc fără 
zgomot. Şi apoi nimic. 

Expiră, dar nu se clinti din loc. Așteptă, pitit în continuare în dulap, o 
aşteptare ce i se păru că durează o veșnicie. Se temea ca intrusul să nu se 
întoarcă sau, și mai rău, să nu fi plecat de fapt şi să încerce să îl păcălească și 
să îl facă să iasă din dulap. Trase cu urechea atât de îndelung, încât tâmplele 
începură să-i zvâcnească, dar casa rămase cufundată în tăcere. 

Se furișă afară din dulap. Pentru o fracțiune de secundă intră în panică: 
capul cerbului arunca pe perete umbre care luaseră formă umană. Lăsă să-i 
scape un strigăt înăbuşit, după care se forță să tacă, enervat pe sine însuși. 

Adună-te, omule! 

Se încovoie din nou și-și frecă gambele înțepenite după atâta stat pe vine. 
Recurse la lanterna de la telefon şi se uită în jur. Canapeaua era fără îndoială 
locul unde Kirby Tate își petrecea cea mai mare parte a timpului. Gibson se 
aşezase pe singura porțiune goală, restul spaţiului fiind ocupat de farfurii 
murdare, caserole cu resturi de porcării şi reviste pornografice. Sute de 
exemplare. Habar n-avusese că se mai tipăreau asemenea reviste. 

Chicoti în sinea lui, apoi un gând îi trecu brusc prin minte şi se opri. Cine 
ar fi putut să știe că se publicau şi acum reviste porno? Un tip fără conexiune 
la internet. Nu văzuse antenă de satelit în curte. Lipsa ei însemna lipsa 
televizorului și, lucrul cel mai important, lipsa conexiunii la internet. 

Cum era posibil ca persoana răspunzătoare de spargerea serverului ACG 
să nu aibă acces la internet? Cercetă din nou casa. De data asta în căutare de 
indicii de presupus a fi găsite în locuința cuiva pasionat de computere. Nu 
descoperi nimic. Niciun fel de echipamente. Niciun fel de cărți, de spaţiu de 
lucru ori de aparatură de stocare a datelor. Nimic altceva decât gunoaie, 
pornografie şi echipamente de forță. Dacă Kirby Tate era hacker, atunci era 
primul întâlnit de Gibson care să fi putut trăi fără acces non-stop la internet 
de mare viteză. 

Dacă stăteai mult timp la computer, internetul devenea un fel de a doua 
casă. Un refugiu. Un loc unde să-ți împărtăşești ideile, să faci schimb de 
coduri, să cunoşti oameni cu aceeași pasiune pentru aplicaţii ilegale ale 
programelor. Ar fi putut o astfel de persoană să supraviețuiască fără 
internet? Presupunea că da. Și totuși, îl contrazise o voce interioară, cât de 

probabil era acest lucru? Acum era mai sigur ca oricând că, indiferent de 
ceea ce îşi propuseseră să facă Jenn şi Hendricks la Grafton Storage, 
greşiseră omul. Ceea ce se afla pe laptopul lui Kirby Tate n-ar fi putut ajunge 
acolo decât cu ajutorul altcuiva. 

Deci, cine îl ajuta pe Tate? Un partener? 

Gibson se strecură afară din locuință cât de silențios putu. Prin 
comparație cu bezna din casă, afară părea să fie ziua în amiaza mare. Nu zări 
pe nimeni, dar, pentru siguranţă, făcu un ocol pentru a ajunge la mașină. Și 
nu aprinse farurile decât după ce se îndepărtă câteva mile de casa lui Tate. 

e 

Tinsley stătea în bezna casei. Deci Vaughn se întorsese. Ce interesant! Ar 
fi trebuit să se afle deja acasă. Dar, din câte se părea, Vaughn alesese altă 
cale. Nu că ar fi contat foarte mult. De fapt, asta îl scutea pe Tinsley de un 
drum înapoi la Washington. Nu trebuia să-și mai irosească energia. 

Se așeză pe canapeaua pe care stătuse și Vaughn. Hackerului îi venise o 
idee. Tinsley văzuse asta pe fața lui. Stătuseră așa de aproape unul de altul, 
încât dacă ar fi întins mâna, l-ar fi putut atinge. Îşi putea imagina reacţia pe 
care ar fi avut-o Vaughn la vederea lui. Numai că Vaughn nu îl văzuse; 
nimeni nu îl vedea. Cu atât mai bine, pentru că nu dorea să moară într-un 
asemenea loc. În chip ironic, în unicul loc unde Vaughn se afla în siguranţă. 

Aruncă o privire spre revistele pornografice la care se uitase și Vaughn, 
dar fără să-și dea seama la ce se gândise acesta atunci când le văzuse. Se 
încruntă. De ce se întorsese Vaughn? Nu-i plăcea că nu găsea motivul. Deşi 
prea mare importanţă nu avea. Dacă Tate era omul care îi scăpase în urmă 
cu un deceniu, atunci munca lui era aproape terminată. 


24. 


Jenn îl urmărea pe Kirby Tate pe un şir de monitoare. În celulă era 
întuneric, și silueta lui Tate se contura ca o fantomă verzuie pe ecrane. Era 
legat de încheieturile mâinilor, cu braţele întinse în lături și picioarele 
atârnate. Îl văzu cum se zvârcoleşte, proptindu-se în degetele de la picioare 
pentru a-şi păstra echilibrul. Alunecă, și umerii îi preluară toată greutatea 
corpului, după care își adună din nou picioarele sub el. Toate manevrele 
acelea erau istovitoare. Exact așa cum intenţionaseră ei. 

Prin pereţi se auzeau başii muzicii cu care îl bombardau pe Tate. Era o 
melodie a unei formaţii speed-metal care considera că mai puţin de 250 de 
bătăi pe minut însemna muzică de ascensor. Jenn se mira că unii oameni 

ascultau de bunăvoie asemenea muzică. Ea, în schimb, nu știa decât că 
melodia făcea parte din playlistul CIA printre facilitățile de detenţie 
nerecunoscute oficial, răspândite în întreaga lume. 

Îşi şterse sudoarea căzută în ochi. Chiar şi cu uşa glisantă lăsată deschisă, 
soarele care pătrundea înăuntru te făcea să te simți ca într-o etuvă. Pentru 
Tate, lucrurile erau şi mai rele. Cât de departe era ea dispusă să meargă în 
cazul în care Kirby nu ceda atât de rapid pe cât presupuseseră ei? Îndepărtă 
din minte întrebarea. Omul avea să cedeze. Poate că pentru asta aveau să fie 
nevoiţi să danseze pe sârmă, dar era convinsă că individul avea să clacheze 
înainte ca lucrurile să ajungă prea departe. Pentru că nu avea de ales. 

Pe vremea când lucrase pentru Agenţie, Jenn asistase la interogatorii 
complexe de care nu-i plăcea să-și amintească. Oricât de dur te credeai, 
purtai cu tine povara lor. Credea în necesitatea unor astfel de interogatorii, 
dar asta nu o ajuta să doarmă bine noaptea. Subiecţii fuseseră oameni cu 
credință și principii. Principii pe care ea le disprețuia. Principii care îi 
determinaseră să comită crime de neiertat. Totuşi principii şi, cumva, la 
nivelul instinctelor primare, putea înţelege și respecta devotamentul lor. 
Interogarea unor astfel de oameni cerea timp. Timp pentru a-i face să-şi 
nege idealurile, un lucru greu de suportat pentru privitori. Și încă şi mai 
greu pentru anchetatori. 

Pe de altă parte, Kirby Tate era genul de persoană lipsită de alte idealuri 
decât satisfacerea propriilor nevoi. De orice alte principii decât propriile 
dorințe dezgustătoare. Un om deja distrus. Așa încât Jenn se aștepta să 
cedeze ușor. Cât de curajos putea fi un molestator de copii? 

Căscă și se întinse. Fusese o noapte lungă. Aruncă o privire plină de 
invidie spre Hendricks, care dormea într-un colț, pe un pat pliant. Peste 
două ore urma să-l trezească pentru a continua interogatoriul lui Tate. 

Tate era un infractor de carieră. În afara tentativei eşuate de răpire a lui 
Trish Casper, individul avea un cazier lung cât o zi de post, şi de la 
cincisprezece ani intrase și ieșise din închisoare de nenumărate ori. Era un 
copil al sistemului, care credea că ştie cum funcționează acesta. Care îi sunt 
regulile. Jenn își dăduse seama că Tate era încrezător în capacitatea sa de a 
întoarce lucrurile în propriul avantaj. Așa încât, după ce îl săltaseră de la el 
de acasă, îi inculcaseră pas cu pas iluzia că părăsise Statele Unite. Iluzia că se 
afla undeva foarte departe de casă și că nimeni nu avea cum să-l salveze. Și 
că ideea de legalitate nu se mai aplica acolo - fără avocat, fără să i se citească 
drepturile, fără târguri încheiate cu anchetatorii. Doar răspunsuri sau 
durere. Răspunsuri sau durere. 

Crearea diversiunii implicase transportarea lui Tate către un aerodrom 
puţin folosit, îmbarcarea într-un avion și legarea sa de scaun. Desigur, 

avionul nu părăsise hangarul, dar Tate credea că traversase jumătate de 
glob. 

Hendricks era un tehnician audio remarcabil. Reuşise să creeze impresia 
că un întreg echipaj efectua pregătirile de dinaintea zborului. El și Jenn 
jucaseră scena unui transfer de prizonieri, împingându-l pe Tate de la spate 
şi lătrându-i instrucțiuni. Tate se zbătuse și mârâise pe sub cagulă, dar nu 
putuse articula bine cuvintele din cauza călușului. Hendricks îl pocnise peste 
cap și îl sfătuise să se poarte ca un băiat cuminte. 

Chiar înainte de „decolare” îl sedaseră. Nu folosiseră un produs prea 
puternic. Doar cât să-l scoată din circulaţie timp de cinci minute, iar atunci 
când se trezise, avionul se afla deja „în aer”. Efectul creat, de cabină a 
piloților bâzâind de activitate, aidoma unui avion în zbor, era impresionant. 
Hendricks dezactivase un întrerupător (un senzor de greutate din trenul de 
aterizare, care se activa atunci când aparatul se afla la sol) şi presurizase 
interiorul; Jenn simţise efectiv cum i se înfundă urechile. Un „pilot” recitase 
la microfon datele de zbor: viteza de deplasare, altitudinea, durata zborului. 
Hendricks plasase sub avion un difuzor pentru başi de mari dimensiuni, care 
scotea constant un sunet de joasă frecvenţă ce imita zgomotul motoarelor. 
Ei doi pălăvrăgiseră încontinuu, Jenn jucând rolul de veterană, iar Hendricks 
pe cel al novicelui. În timpul „zborului”, Hendricks o bombardase cu 
întrebări referitoare la destinaţia lor, iar Jenn zugrăvise, în beneficiul lui 
Tate, o imagine sumbră. 

Îl lăsaseră pe Tate să digere informaţiile preţ de treizeci de minute, după 
care îl sedaseră din nou. De data asta cu o cantitate mai mare de substanţă. 
Așa încât, atunci când se trezise, ameţit și dezorientat, se lăsase uşor convins 
de faptul că revenise pe pământ și că tocmai era urcat într-o mașină. 
Întâmplător, în aceeași mașină, numai că sunetul unor voci vorbind în limbi 
străine ce se auzea în fundal îl împiedicase să-și dea seama de asta. Tate 
scâncise pe sub cagula cu care îi acoperiseră capul. 

La momentul când ajunseseră la Grafton Storage, Tate chiar credea. Jenn 
simţise asta în vocea lui. Și undeva, pe parcursul drumului, individul făcuse 
pe el. 

În timp ce Gibson se ocupase cu editarea programului său la motelul din 
Somerset, Hendricks transformase unul dintre depozitele abandonate într- 
un centru de comandă rudimentar. Aveau paturi pliante, o plită, mâncare şi 
apă. Un generator portabil ținea în funcțiune monitoarele folosite pentru a-l 
supraveghea pe prizonier. 

Celula lui Kirby Tate era un spațiu de depozitare de zece pe treizeci de 
picioare, adaptat de Hendricks ca celulă de detenție și cameră de 
interogatorii. De-a curmezişul încăperii, la jumătate, instalase un gard din 

sârmă împletită şi o uşă cu lacăt. O rolă de sârmă ghimpată înconjura baza 
zidurilor. În cameră se mai afla o saltea de paie, pentru cazul în care Tate își 
câștiga dreptul de a dormi. Și o găleată pentru dejecții. 

Amenajări primitive, așa cum se şi intenționase. 

ÎI îmbrânciseră pe Tate afară din maşină şi înăuntrul celulei. Îl legaseră în 
timp ce el scotea sunete cloncănite prin căluş. Pe care continuase să le 
scoată cât Hendricks și Jenn se schimbaseră în combinezoane și își trăseseră 
peste cap niște cagule de schi. Ascunzându-şi identitatea, voiau să îi ofere lui 
Tate un licăr de speranţă că avea să scape, cu condiția să mărturisească tot 
ce ştia. Până şi Tate era suficient de deștept pentru a înţelege că, dacă le 
vedea fețele, era un om mort. 

Jenn smulsese cagula de pe capul lui Tate, care holbase ochii înnebunit în 
toate direcțiile. Hendricks era responsabil cu vorbitul. Căzuseră de acord că 
individul avea să reacționeze mai bine în faţa unei figuri autoritare de sex 
masculin. Cine ştie ce experienţe umilitoare avusese Tate la maturitate cu 
femeile? 

Jenn își făcuse oarece griji în privința lui Hendricks. Colegul ei avea 
decenii de experiență cu interogatoriile tradiţionale și poseda instincte 
excelente. Totuși, situaţia în care se aflau acum era total diferită. Săptămâni 
în şir ea îl instruise și, deși Hendricks îşi însuşise lecţiile la modul abstract, 
realitatea era altceva. Dar nu ar fi trebuit să-și facă griji; Hendricks avea un 
talent înnăscut. 

— Ai încurcat-o, băiete, îşi începuse el atacul. 

Tate încercase să riposteze prin căluș, dar nu produsese decât o 
bolboroseală ridicolă și inutilă. 

— Chiar ţi-ai închipuit că o să scapi basma curată? Că n-o să dăm de tine? 
Am veşti proaste pentru tine, fiule. Ai ajuns la capăt. Ar fi trebuit să sari din 
tren cât mai aveai timp, și acum ești al naibii de departe de casă. 

Jenn smulsese călușul din gura lui Tate. 

— Vreau un avocat, ceruse el. 

Hendricks izbucnise în râs. 

— În iad nu există avocaţi, fiule. 

— E ilegal ce faceți! Am dreptul la un avocat! 

— Eu sunt avocatul tău. Zi-mi ce-ţi trebuie. 

— N-aveţi voie să faceţi asta, strigase Tate. Îmi cunosc drepturile. 

— Aici n-ai dreptul la nimic. Unde te trezeşti? 

Tate făcuse ochii mari și se holbase la el cuprins de o panică animalică. 
Mişcase din buze fără a scoate vreun sunet, ca și cum avea gura încă 
astupată de căluș. 

— Ascultă-mă bine. Știm cine eşti. Ştim ce ai făcut. Știm totul despre tine. 


VP - 144 


Doar că vrem să auzim asta din gura ta. Te-ai pus cu cine nu trebuie, ai răpit 
pe cine nu trebuie, și acum nu mai poți da înapoi. Ai idee cât de puternic e 
omul cu care te-ai pus? Cât de lungi are braţele? Presupun că n-ai habar, 
altfel te-ai fi încurcat cu un alt copil, nu-i așa? Ei bine, acum ai zbârcit-o 
definitiv, băiete. Ce-a fost a fost. Acum ești aici, şi asta e tot ce contează. 
Contează ce ai să faci de acum încolo. Te așteaptă un drum lung sau unul 
scurt? Depinde numai de tine. Eu pot să ţi-l scurtez. Și crede-mă, n-ai vrea să 
o apuci pe drumul lung. 

— Jur pe toți sfinții că nu ştiu despre ce vorbeşti. N-am idee despre ce 
vorbeşti! 

Hendricks îl pălmuise. Nu tare, dar efectul fusese puternic. Tate tăcuse şi 
se holbase la el îngrozit. 

— Vorbele de genul ăsta, spusese Hendricks, fac ca drumul să se 
lungească. 

— Dar jur că nu știu nimic, scâncise Tate, ochii fugindu-i de la Hendricks 
la Jenn și înapoi. 

Numai că din distribuție lipsea polițistul cel bun. 

Hendricks îi acoperise buzele cu un deget. 

— O să te lăsăm să te gândeşti mai bine. Și să alegi ce cale vei urma, cea 
scurtă ori cea lungă. De tine depinde. Dacă ne spui adevărul, vei avea parte 
de ceva scurt și lipsit de dureri. Dacă ne minți, vei avea de suferit mult timp 
de acum încolo. Ai priceput? 

Tate nu răspunsese. 

— Ai priceput? uriașe Hendricks. 

Tate confirmase, dând încet din cap. 

— Bine, spusese Hendricks. Deci te vom lăsa să meditezi la ce ţi-am zis. 
Între timp, eu şi partenera mea vom lua masa. Decizia îți aparţine. Când ne 
întoarcem, vrem să auzim din gura ta totul despre Suzanne Lombard. Dacă 
nu, o să te distrug, adăugase Hendricks cu glas egal. 

Şi pe un ton plat și pragmatic, ca şi cum era pus să aleagă dintre două 
sortimente de bere slabă. Îi făcuse semn lui Jenn să iasă şi îl lăsaseră pe Tate 
să se bălăbănească în celula lui. Tate urlase după ei și continuase să o facă 
încă mult timp după ce trântiseră ușa glisantă în urma lor. 

— Cine? strigase el. Nu cunosc nicio Suzanne! Nu știu cine e. Cine mama 
dracului e Suzanne Lombard? N-am auzit de ea în viaţa mea. 

Şi tot așa. 

Jenn prefera formaţia de speed metal vocii lui Tate. Individul era foarte 
convingător. Părea sincer și nevinovat. Ar fi înduioșat-o, numai că văzuse 
astfel de scene de prea multe ori. Camera de interogatorii era cea mai 
versatilă şcoală de actorie din câte fuseseră vreodată inventate. Cei 

chestionați se agățau de minciuni ca de o vestă de salvare. Și vorbele lor 
sunau atât de convingător, încât ea se întreba uneori dacă nu cumva 
ajunseseră să creadă în propriile minciuni. În ultimă instanţă, asta nu avea 
totuși nicio importanţă. Singura variabilă în cazul de față era timpul necesar 
pentru ca Tate să înțeleagă că n-avea nicio șansă. Jenn își verifică ceasul și 
apăsă pe un buton al consolei. Celula lui Tate se cufundă într-o lumină albă, 
orbitoare. Corpul lui se chirci şi gura i se întinse într-un țipăt mut, ca şi cum 
lumina îl ardea. 

În fundal se auzea în continuare muzica. 

e 

Jenn și Hendricks ieșiră din celula lui Tate afară, în plin soare. Jenn trase 
în jos uşa tip rulou. Își scoaseră combinezoanele şi cagulele de schi. Înăuntru 
era groaznic de cald, şi amândoi erau leoarcă de sudoare. Jenn îl urmări pe 
Hendricks care, numai în boxeri și cu bocancii lui Doc Martens în picioare, se 
îndepărtă pentru a-şi aprinde o ţigară. Îmbrăcată cum era, numai în şort şi 
top, nu se putea plânge. Amândoi trecuseră de faza convenienţelor sociale. 

Jenn se întoarse la postul ei de comandă și scoase dintr-un răcitor patru 
sticle cu apă. Găsi un loc la umbră, se sprijini cu spinarea de zid şi se lăsă să 
alunece în jos. Când Hendricks reveni spre ea, îi întinse o sticlă. 

— Cât e ceasul? întrebă el. 

— Naiba să-l ia de ceas, mai bine spune-mi în ce zi suntem, răspunse Jenn. 

Hendricks scotoci după telefon prin sacul cu echipament şi îi postă 
ecranul drept în față. 

— Când s-a făcut joi? spuse Jenn. 

Trecuseră deja patru zile de când se ocupau de Tate. Fusese un proces 
lent și nu reușeau să cadă de acord asupra progresului înregistrat. 
Hendricks considera că totul mergea bine. Jenn era însă destul de surprinsă 
de încetineala cu care se desfăşurau lucrurile. Se așteptase ca Tate să cedeze 
mai repede. Jalnicul molestator de copii avea mai mult curaj decât anticipase 
ea. Cert era că Tate acceptase că situaţia lui era una fără ieșire. Ajunsese să-i 
privească pe Jenn şi pe Hendricks ca pe nişte zei. La acel moment, jocul lui 
însemna să recunoască doar atât cât să-i facă pe ei doi fericiţi, fără a se 
autoincrimina - o etapă intermediară standard. Se învârtea în jurul cozii, dar 
cercurile deveneau tot mai mici cu fiecare zi. 

În primele două zile, individul se agăţase de basmul cum că nu auzise 
niciodată de Suzanne Lombard și de răpirea ei. Fusese o minciună 
prostească, şi Hendricks îl presase suficient de tare pentru a-l face să 
renunţe marţi la ea. În final smulseseră de la Tate întreaga poveste. Omul 
era obsedat de cazul Suzanne Lombard și îl cunoștea în cel mai mic 
amănunt. Totuși, până în clipa aceea, Tate nu le oferise nicio informaţie care 

să nu fi fost difuzată public şi continua să se jure pe toţi sfinții că n-avea 
nicio legătură cu spargerea ACG-ului. 

— Cât crezi că vom mai putea să-l pistonăm astăzi? întrebă Hendricks. 
Tipul are nevoie să mănânce. Și să doarmă. E deja pe jumătate incoerent. 

Jenn îl aprobă cu o mișcare din cap. Erau pe cale să-l facă bucăţi pe Tate, 
dar nu într-o manieră productivă. lar ea trebuia să-l pună la curent pe 
George. Căruia nu avea să-i placă cele auzite. Calista îl pisa să producă 
rezultate, și fiecare zi cu care își prelungeau șederea la Grafton Storage 
creștea riscul de a fi descoperiți. Asta nu era de bine, într-o exprimare 
moderată. Dacă Jenn și Hendricks erau prinşi în compania lui Tate, ceea ce 
făcuse individul nici nu mai conta, pentru că ei doi aveau să înfunde pentru 
mult timp pușcăria. 

Telefonul lui Hendricks îi bâzâi în mână. Se uită la el, mai întâi mirat, apoi 
nedumerit și îngrijorat. 

— Ce e?întrebă Jenn. 

— Virusul lui Vaughn. 

— Ce-i cu el? 

— Tocmai s-a activat. 

[] 

Gibson şedea culcat pe burtă și îi urmărea pe Jenn şi pe Hendricks, care se 
dezbrăcau de combinezoanele identice. Se cățărase pe acoperişul unui 
depozit situat în capătul îndepărtat al complexului Grafton Storage, de unde 
avea o perspectivă neobstrucționată asupra celor doi. Nu știa cu precizie ce 
anume i se întâmpla lui Tate, dar avea bănuielile lui. Faptul că Jenn și 
Hendricks purtau cagule de schi îl tulburase un pic. Tate era, fără îndoială, 
un individ abject, dar asta nu justifica ceea ce se petrecea în depozit. 

Şi atunci, de ce nu sunase la poliţie? Faptele celor doi depășeau cu mult 
standardele lui morale. Totuși, chiar dacă nu lupta în tranșee cot la cot cu 
Jenn și cu Hendricks, era la fel de vinovat ca și ei. Cât de mult era dispus să 
închidă ochii pentru a-i lăsa să afle ce ştia Tate? Unde trebuia să tragă linia? 

Îşi simţi telefonul vibrând şi lăsă deoparte binoclul. Se aștepta să 
primească la un moment dat un apel de la ACG. Sunase luni pentru a întreba 
dacă putea păstra mașina încă o săptămână, susținând în continuare că se 
afla în zona Washington, DC. Asistentul lui George îi răspunsese că avea să-l 
sune înapoi, dar nu o făcuse. Din câte se părea, ACG-ul avea altele pe cap. 

Îşi privi telefonul; avusese dreptate, dar numai pe jumătate. Era un mesaj 
text de la ACG, dar care nu avea nimic de-a face cu mașina. Virusul de 
avertizare pe care îl inserase în fișierele ACG se activase. 

Textul cuprindea o listă lungă de date şi se încheia cu nişte coordonate 
GPS. Instrucţiunile pe care le scrisese inițial prevedeau instalarea virusului 

în computerul hackerului, acoperirea urmelor și utilizarea GPS-ului 
computerului-gazdă pentru a-l notifica telefonic. Numai că lucrurile nu se 
petrecuseră așa. Virusul fusese descărcat şi rămăsese în stare latentă. De 
aceea fuseseră nevoiți să recurgă la supravegherea bibliotecii. 

Virusul original avusese oricum prea puţine şanse de reușită, şi Gibson nu 
se mirase că nu-și făcuse treaba. Pentru asta ar fi trebuit ca subiectul să 
deschidă fișierele ACG de pe un computer conectat la internet. Numai că 
hackerul procedase exact așa cum ar fi procedat și el, şi anume mutase 
fişierele descărcate într-un loc sigur și le studiase de pe un computer nelegat 
la rețea. 

Faptul că virusul se activase în timp ce Tate era ţinut prizonier îi confirma 
lui Gibson suspiciunile. Virusul nu se putea autoactiva. Alerta telefonică 
însemna că cineva se conectase intenționat la internet. Și, cu certitudine, 
acel cineva nu era Kirby Tate. Atunci cine? Cine sunase clopoțelul? 

Îndreptă din nou binoclul asupra lui Jenn și Hendricks, angajaţi într-o 
discuţie aprinsă. Hendricks arăta furios cu degetul spre depozitul unde se 
afla Tate. Jenn își împletise degetele deasupra capului, într-un gest de 
incredulitate. 

Nici tu nu te aşteptai la mesajul ăsta, așa-i? 

Gibson încercă să pună lucrurile cap la cap. Dacă virusul se activase acum, 
un alt jucător era implicat. Tate avea un partener. Pe cineva priceput la 
computere, care activase virusul conceput de Gibson fie din greşeală, fie 
deliberat. A doua variantă fiind mai plauzibilă, după părerea lui. Întrebarea 
era de ce... 

Dacă activarea fusese făcută intenţionat, asta însemna că partenerul lui 
Tate ştia că acesta era ținut captiv. Activarea virusului putea fi un semnal 
menit să-i îndepărteze pe Jenn și pe Hendricks de Tate. Partenerul, care nu 
dorea sau nu putea risca să sune la poliţie, făcuse tot ce îi stătea în putință 
pentru a abate suspiciunea de la Tate și a-i salva astfel viața, făcându-i pe 
Jenn şi pe Hendricks să creadă că greşiseră omul. 

Pentru asta era oare individul dispus să riște să se deconspire? Nu, nu 
avea sens. Ar fi trebuit ca relaţia lui cu Tate să fie extrem de apropiată 
pentru a-şi pune capul la bătaie, când putea atât de uşor să lase toată vina să 
cadă asupra lui Tate, iar el să-și ia picioarele la spinare. Dar dacă Tate nu era 
partenerul său, ci doar un simplu pion? În acest caz, ce joc juca WR8TH? 

Gibson renunţă să mai disece toate variantele și reveni la urmărirea lui 
Jenn şi a lui Hendricks prin binoclu. Cei doi puseseră la cale un plan. Îl 
răpiseră pe Tate şi îl închiseseră în depozit, ca pe o cutie cu haine vechi. 
Peste o jumătate de oră, amândoi erau îmbrăcaţi din nou în haine de stradă. 
Părăsiră Grafton Storage ca de obicei, Jenn sărind peste zid şi descuind 

poarta pentru SUV-ul lui Hendricks. 

După plecarea lor, Gibson cobori de pe acoperiş și se îndreptă spre 
depozitul unde se afla Tate. Jenn și Hendricks îl încuiaseră pe dinăuntru, dar 
lăsaseră descuiat depozitul unde stăteau ei. Găsi cheile atârnate într-un 
cârlig fixat pe partea interioară a ușii. Se întrebă ce avea să găsească 
înăuntru. Nu ştia, dar spera să mai fi rămas ceva din Tate care să-i poată 
răspunde la întrebări. 


25. 


Hendricks se înscrise pe Pennsylvania Tumpike?” în direcția Pittsburgh. 
Jenn își răsfoia notițele, încercând să înțeleagă ce se petrecea şi cu speranţa 
că nu avea să regrete decizia de a-l trimite pe Gibson înapoi la Washington, 
DC. În clipa aceea cunoştinţele lui i-ar fi fost de mare folos. Îşi trecu limba 
peste dinţi, gânditoare. Hendricks era neobișnuit de tăcut, prea marcat 
pentru a fi dispus să dezbată posibilitatea înfricoşătoare ca Tate să nu fie 
omul lor. 

— Tipul nu e un înger, remarcă el într-un târziu. 

Jenn nu răspunse, ci se mulțumi să dea pagina în carneţelul ei. 

Coordonatele GPS furnizate de virusul implantat de Vaughn îi conduseră 
spre North Huntingdon - o suburbie veche şi bine statornicită din 
Pittsburgh. Copaci bătrâni și înalți umbreau străzile, și peluzele verzi păreau 
impecabil tunse. Pe fiecare alee care ducea spre case stăteau parcate 
vehicule de lux. 

— Mai lipseşte o tonetă cu limonadă, comentă Hendricks. 

Coordonatele GPS dădeau drept adresă Orange Lane numărul 1754, o 
clădire mare în stil Tudor, cu etaj şi cornişe albe. În faţa ei se afla o maşină 
de poliție, şi Hendricks nu opri. În capătul cvartalului trase maşina pe 
dreapta, potrivi oglinda retrovizoare și se așeză mai bine în scaun pentru a 
urmări ce se petrecea. 

— Asta e casa? întrebă el. 

— Da, dacă e să ne luăm după virusul lui Vaughn, răspunse Jenn. 

Îl sună pe Rilling şi îi ceru să afle cine erau proprietarii casei verificând 
declaraţiile de impozitare. 

După douăzeci de minute, un poliţist ieşi din casă urmat de un bărbat şi o 
femeie. Cei doi păreau puțin trecuţi de treizeci de ani, și chiar şi de la 

distanță se vedea clar că nu erau deloc încântați de prezența omului legii. 
Bărbatul îi strânse mâna, în timp ce femeia stătea agăţțată de braţul lui. 
Rămaseră în uşă până ce polițistul se făcu nevăzut. Femeia flutură mâna în 
semn de bun rămas. 

Telefonul lui Jenn bâzâi. Era un SMS de la Rilling. Proprietarii casei erau 
soţii William și Katherine McKeogh. Jenn îi arătă mesajul lui Hendricks. 

— Ce părere ai? 

Hendricks aşteptă ca familia să intre înapoi în casă, apoi întoarse mașina 
şi o parcă vizavi. 

— N-avem decât un singur mod de a afla, spuse el ieşind din maşină. 

O femeie mai vârstnică, așezată pe veranda casei sale, își puse deoparte 
cartea pentru a-i face cu mâna lui Jenn, care îi răspunse, politicoasă, la 
rândul ei. Vecini prietenoși. Care nu păreau să se teamă de străini. Amabili și 
primitori. Traversă strada alături de Hendricks și urcă treptele spre casa de 
pe Orange Lane numărul 1754. Hendricks sună la ușă și făcu un pas în spate. 
Îşi flexă gâtul, ca şi cum se încălzea pentru o încăierare. Femeia deschise ușa, 
şi el arboră un zâmbet cald și amical pe care Jenn nu-l mai văzuse niciodată. 

— Cu ce vă pot ajuta? 

Katherine McKeogh avea o față blândă şi ochi căprui mari. Îşi ţinea părul 
prins la spate într-o fundă de culoarea smaraldului. 

Hendricks scoase o carte de vizită din buzunarul de la piept al hainei şi i-o 
oferi femeii. 

— Scuze de deranj, doamnă. Numele meu este Dan Hendricks. Ea este 
partenera mea, Jenn Charles. Am vrea să vă adresăm câteva întrebări 
dumneavoastră și soţului. 

— Sunteţi detectivi? întrebă Katherine McKeogh, aruncând o privire pe 
cartea de vizită. 

— Nu, doamnă. ACG e o firmă privată. Avem un contract de consultanţă și 
de evaluare cu poliția locală. 

— O, exclamă femeia returnându-i cartea de vizită. Dar tocmai ce a trecut 
un polițist pe la noi. 

— Noi nu suntem de la poliție, doamnă. Noi facem verificări. E vorba de o 
iniţiativă la nivel statal de îmbunătăţire a serviciilor. Eram în zonă și ne-am 
gândit să ne oprim ca să evaluăm comportamentul polițistului, cât vă e 
proaspăt în minte. 

— A fost foarte drăguţ. Nu vreau să-i creez neplăceri. 

Hendricks îi aruncă un zâmbet dulce. Jenn începea să înțeleagă de ce 
partenerul ei avusese una dintre cele mai mari rate de succes din cadrul 
poliției din Los Angeles. Transformarea lui era aproape tulburătoare. 

— Vă înţeleg foarte bine, spuse Hendricks. Ancheta noastră nu îl vizează 

în mod special pe el și nici pe vreun alt polițist anume. Nu vrem decât să 
găsim modalităţi prin care poliția locală își poate îmbunătăţi activitatea și 
interacționa mai strâns cu comunitatea. 

— Cine e, Kate? se auzi o voce dinăuntru. 

— Nişte detectivi. Au venit să ne pună întrebări, strigă femeia. 

— Nu suntem detectivi, doamnă. 

După o clipă, un bărbat înalt și slab, îmbrăcat în pantaloni largi din 
bumbac și un tricou polo, ieși din casă. 

— Ce se întâmplă? 

— Bill, oamenii ăştia vor să discute cu noi despre polițistul care a venit în 
legătură cu plângerea de spargere pe care am făcut-o, îi explică doamna 
McKeogh. 

— Domnule, numele meu este Dan Hendricks și ea este partenera mea, 
Jenn Charles. 

Întinse mâna, şi Bil McKeogh i-o strânse. 

Hendricks o privi cu coada ochiului pe Jenn, care îl ascultă recitând 
acelaşi discurs despre contractul de consultanţă cu poliția. Și precizând încă 
o dată că ei nu erau detectivi, contrar impresiei soției. Familia McKeogh nu 
părea un cuplu de pedofili care răpeau copii, îşi spuse Jenn. Și oricum, la 
data dispariției lui Suzanne cei doi n-ar fi avut decât puţin peste douăzeci de 
ani. 

Cuplul McKeogh se dovedi extrem de cooperant. Hendricks scoase un 
carnețel şi începu să ia notițe în timp ce le punea întrebări despre 
comportamentul polițistului, gradul său de empatie şi atenţia la detalii. Jenn 
îi cântă în strună cu întrebări ajutătoare despre spargere. Asemenea celor 
mai multe victime ale infracțiunilor minore, familia McKeogh se arătă 
dispusă să ofere toate amănuntele. 

Doamna McKeogh se întorsese de la băcănie și găsise ușa din spate 
forţată. Alertase poliția şi pe soțul ei, aflat la birou, la numai zece minute de 
casă. Aşteptase afară până ce polițistul (cel drăguţ) îşi făcuse apariția. 
Polițistul (cel amabil) confirmase că ușa fusese forțată şi verificase în grabă 
subsolul și etajul casei înainte de a le permite să intre. Aparent, nu fusese 
furat nimic, însă nu avuseseră timp să cerceteze cu atenție. Nu țineau prea 
mulți bani sau bijuterii în casă. 

— Polițistul a zis că e probabil opera unor copii. 

— De ce crede asta? întrebă Jenn. 

— Pentru că nu au produs stricăciuni, răspunse domnul McKeogh. 
Polițistul ne-a explicat că, în cele mai multe cazuri de furt, viteza de acțiune 
este principala preocupare a hoțţilor, aşa că, dacă ar fi intenționat să ne 
jefuiască, cel mai simplu era să fi răscolit casa. Ne-a spus că am fi găsit casa 

întoarsă cu fundul în sus. Sertarele golite, tablourile aruncate pe jos, în 
căutare de obiecte de valoare. De obicei, hoţii lasă în urmă dezastru, aşa ne-a 
spus. 

— Şi sunteți siguri că nu lipsește nimic? interveni Hendricks. 

— Nu, nu suntem siguri. De abia am început să verificăm. 

— Polițistul ne-a dat cartea de vizită şi ne-a spus să-l sunăm dacă 
descoperim că lipseşte ceva, adăugă doamna McKeogh. 

— Pot să văd și eu cartea de vizită? întrebă Jenn. 

Domnul MckKeogh i-o dădu. Jenn copie datele și i-o returnă. 

— Aţi verificat aparatele electronice? Aveţi cumva computere în casă? 

— Avem o instalaţie stereo şi două televizoare. Soţia are un laptop, și în 
camera de zi ţinem un desktop pe care îl folosesc copiii. 

— Nu vrem să se uite nesupravegheaţi pe internet, preciză doamna 
McKeogh. 

Hendricks întrebă: 

— Să înțelegem că aveţi computerele protejate cu parole? 

— Al meu este, dar cel din camera de zi nu. De ce? întrebă doamna 
McKeogh. Credeţi că asta i-a interesat pe spărgători? 

— Tot ce se poate. Poate că n-ar fi rău să verificați dacă totul e în regulă. 

Doamna MckKeogh intră în casă. Reveni după un minut, clătinând din cap. 
Părea că nimeni nu umblase la computer. 

— Vă deranjează dacă arunc și eu o privire? întrebă Jenn. 

Computerul era așezat pe un birou mic din lemn, în camera de zi. 
Monitorul era unul vechi, cu tub catodic. Carcasa stătea pe jos, lângă masă, 
cu porturile USB din față deschise. 

— Îmi daţi voie? întrebă Jenn, arătând cu capul spre tastatură. 

Computerul era setat pe modul s/eep. Jenn apăsă pe tasta spaţiu. Hard 
drive-ul prinse viață și monitorul pâlpâi. Cineva deschisese un document 
Word şi tastase două cuvinte: „Terrance Musgrove”. 

Domnul și doamna MckKeogh se uitară unul la altul. 

— ÎI cunoaşteţi? întrebă Jenn. 

— Nu, răspunse domnul McKeogh. Mă rog, nu tocmai. 

— De la el am cumpărat casa, preciză Kate MckKeogh. 

— De la moștenitorii lui, o corectă soţul. 

— Da, am cumpărat-o de la moștenitori. O poveste destul de tristă. Deși 
nu știm prea multe, explică femeia. 

— N-a fost decât a doua casă pe care am vizitat-o. Şi am făcut o ofertă sub 
prețul pieţei. Am crezut că o s-o respingă, însă au acceptat-o. A fost un 
adevărat chilipir. În doar treizeci de zile am încheiat contractul. Vânzătorii 
nu păreau deloc motivaţi. 

— Ştiţi de ce? întrebă Jenn. 

— E un subiect delicat la noi în cartier. Nimănui nu-i place să discute 
despre asta, spuse doamna McKeogh. Abia mai târziu am aflat... în fine, nu e 
prea plăcut să ştii că ai profitat de pe urma nenorocirii altuia. Nu e ceva ce ai 
vrea să aduci în casă. Energie negativă. 

Jenn ridică din sprâncene. 

— Omul s-a sinucis, spuse domnul MckKeogh. 

— William! exclamă doamna MckKeogh șocată. 

— Păi asta a făcut. S-a sinucis undeva în casă. De aceea am cumpărat-o 
aşa ieftin. Rămăsese mult timp goală, în timp ce rudele nu se hotărau ce să 
facă. 

— De ce s-a sinucis? întrebă Hendricks. 

Domnul MckKeogh ridică din umeri. 

— N-aş şti să vă spun. Vecinilor nu le place să vorbească despre asta. O 
tragedie. 

— Şi nici nu vreau să aflu, interveni doamna McKeogh. Ține de domeniul 
trecutului. Dacă individul s-a sinucis într-unul din dormitoarele copiilor? Ce 
aş putea să le spun atunci? Închise brusc computerul. Gata, am terminat cu 
asta. 

Jenn îşi simţi telefonul vibrând. Se retrase pentru a se uita pe ecran. Era 
un mesaj text generat automat de la ACG prin care era informată că virusul 
lui Vaughn se deconectase. Îi făcu semn lui Hendricks, care încheie rapid 
discuţia cu familia McKeogh. Îşi strânseră cu toţii mâinile în faţa uşii, după 
care Hendricks și Jenn ieşiră pe alee. Jenn îi arătă mesajul primit pe telefon. 

În capătul aleii, Jenn se întoarse spre cuplu. 

— Încă ceva, spuse ea. De când locuiţi aici? 

— Facem nouă ani în aprilie, răspunse doamna McKeogh. 

— Şi de cât timp era casa goală până să vă mutați aici? 

— De vreo doi ani, spuse domnul MckKeogh. 

— În regulă, mulţumim pentru timpul acordat. 

După ce urcă în maşină, Jenn se răsuci către Hendricks. 

— Ce notă ai da’ tu poveștii ăsteia? 

— Care poveste? Că cineva a pătruns prin efracţie într-o casă oarecare de 
pe aleea asta de turtă dulce, pentru a descărca virusul lui Vaughn pe 
computerul unor copii? Şi totul, ziua în amiaza mare? 

— Da, exact. 

— Nota 11. 

— Și totuşi, ei nu sunt suspecți. De acord? 

— Cine? Familia McKeogh? Mda... 

— Şi atunci, de ce toate astea? Și de ce tocmai aici? 

— Poate că cineva îşi bate joc de noi. Vrea să ne demonstreze că e prea 
deştept pentru a fi prins. Încearcă să ne conducă pe o pistă falsă. 

— Crezi că face pe nebunul și atât? 

— Păi da, ne trimite după cai verzi pe pereți. 

— Nu ştiu ce să zic. Dacă e aşa, tipul își asumă un risc enorm. Spargerea 
unei case? Și unde, într-un cartier ca ăsta? În miezul zilei? Pentru ce? Ca să 
ne facă să pierdem două ore degeaba? Nu merită efortul. 

— Poate că vrea să fabrice un alibi pentru Tate. Foarte probabil, ei doi 
lucrează în tandem. 

— Asta ştim deja. În două ore se pot face o groază de lucruri. Ar trebui să 
ne întoarcem la Grafton. 

— De acord. Hendricks porni motorul, dar nu demară. Se holbă la 
partenera lui. Ce-i? 

— Mă duc să vorbesc cu vecina. 

— Cu bătrâna aia? întrebă Hendricks. De ce? 

— Vreau să aflu ce legătură are Terrance Musgrove cu toată povestea 
asta. 

Până la întoarcerea ei, trecură vreo patruzeci de minute. 

— Ţi-a dat reţeta ei de fursecuri? 

Jenn îl atenţionă să tacă ridicând un deget în aer în timp ce îl suna pe 
George. Îi explică acestuia situația, iar Hendricks se mulțumi să asculte. 

Când termină, George o întrebă cu ce o putea ajuta. 

— Vreau o verificare completă a datelor personale ale lui Terrance 
Musgrove, spuse Jenn dictând numele pe litere și dându-i adresa de pe 
Orange Lane. Declaraţii de impozitare, cazier, orice documente din urmă cu 
aproximativ zece ani. 

Se răsuci cu fața spre Hendricks. 

— În ce comitat suntem? 

— Westmoreland, îi răspunse el. 

George o asigură că va suna la poliţia locală pentru a le netezi drumul. 
Jenn îşi trecu limba peste dinţi. Fie Tate avea un partener, fie ei doi greșiseră 
omul. Și numai Dumnezeu putea să-i salveze dacă se dovedea că Tate era 
nevinovat. 


26. 


Gibson se strecură în depozit şi cobori ușa tip rulou în urma lui. Un miros 
stătut de transpiraţie și vomă îl întâmpină în căldura arzătoare. Sesiză un 

zgomot de mișcare în spatele gardului de sârmă ghimpată instalat de-a 
curmezișul încăperii şi se apropie pășind prudent în întuneric. 

Kirby Tate stătea încolăcit în poziţie fetală pe o claie de paie. În ciuda 
căldurii apăsătoare, tremura. Miji ochii şi îl urmări pe Gibson cu o atenție 
îngrozită. Gibson se forță să zâmbească și ridică mâna în care ținea o sticlă 
cu apă. 

Tate își linse buzele crăpate. 

— Poftim, bea! 

Tate se făcu mic şi se lipi de zid, de parcă Gibson l-ar fi ameninţat cu o 
armă, nu i-ar fi oferit apă. 

— Ia sticla și bea. N-ai de ce să te temi de mine, repetă Gibson. 

Deschise sticla și o strecură dincolo de gardul de sârmă împletită. Sticla 
se răsturnă şi se învârti în cercuri leneşe, iar apa se vărsă pe podeaua de 
ciment. Tate rămase cu ochii ațintiți pe sticlă, calculând riscurile. Bănuia că 
la mijloc era o capcană. Se repezi înainte fără a se ridica în picioare, înșfăcă 
sticla și se ghemui pe vine pentru a da lacom pe gât conţinutul. După ce o 
goli, se retrase în culcușul lui de paie. 

Gibson așeză o altă sticlă cu apă într-un loc unde putea fi văzută de Tate. 

— Încă ţi-e sete, nu-i aşa? 

Tate confirmă cu o mișcare din cap. 

— Trebuie să-ți pun câteva întrebări. 

Tate încremeni. 

— N-o să-ți fac niciun rău. Nici n-o să mă apropii de tine. Trage-te mai 
încoace, ca să te văd. O să-ți dau apă și vom putea discuta un pic. 

Tate se foi, dar fără să se mişte din loc. Gibson nu se dădu bătut. Persistă 
în rugăminţi, alternând insistența cu linguşeala. Împinse a doua sticlă cu apă 
dincolo de gardul din sârmă împletită şi se așeză pe jos lângă celula 
improvizată, pentru a părea mai puţin ameninţător. 

Tate se târî încet-încet către el. Gibson voia neapărat să-i vadă ochii. Tate 
luă sticla și se aşeză cu picioarele încrucișate pe jos, în faţa lui. 

— Poliţiştii cei buni nu capătă cagule? spuse Tate. 

— Cu cine lucrezi? întrebă Gibson, intrând brusc în subiect. 

— Ce? 

— Cine e partenerul tău? 

— Omule, n-am niciun partener. N-am partener fi'ncă n-am făcut nimic. 
Asta le-am spus şi la nenorociţii ăia doi. 

— Ce trebuie să înțeleg de aici? Că după ce au găsit-o pe fata aia la tine în 
portbagaj ai fost un îngeraș? 

O expresie ciudată traversă faţa lui Tate. În parte rușine, în parte 
mândrie, plus încă ceva care îi făcu lui Gibson pielea de găină. 

— Aşa-i, omule. Sunt beton. Mi-am învăţat lecţia. M-am speriat şi am luat- 
o pe calea cea bună. Te-ai prins? 

Tate îi aruncă zâmbetul strâmb al unui presupus cetățean model. 

— Atunci, cum rămâne cu pornografia infantilă de pe laptopul tău? 

Zâmbetul se şterse de pe fața lui Tate. 

— Ce naiba, omule! Asta nu înseamnă nimica. Nişte fotografii, acolo. 
Chestii pentru cap. Ca să mă ferească de rele. 

— Deci nu sunt decât nişte nimicuri care te ajută să nu cazi în ispită, aşa- 
i? 

— Da, da, exact. Să nu cad în ispită... Așa că portbagaju' meu a rămas gol, îi 
făcu Tate cu ochiul. 

Lui Gibson îi veni să verse, însă se abţinu. 

— Hei, ce-i cu tine, omule, ţi s-a făcut rău? 

Tate rânjea acum. Își bătea joc de el. 

Gibson se forță să surâdă. 

— N-am nimic. Am priceput. Te ferești să cazi în ispită, fiindcă așa trebuie 
să se comporte un om responsabil. 

— Responsabil, da, ăsta-i cuvântu'. Responsabil, repetă Tate. 

— O faci pentru ei. Ca să-i protejezi. 

Tate aprobă, dând energic din cap. 

— Exact. Asta fac. Nu vreau să mai fac rău la nimeni. 

Tate se considera un om bun. Se uita la pornografie infantilă numai 
pentru a-și ține în frâu impulsurile rele. Pentru binele copiilor. 

Mda. 

Unul dintre adevărurile eterne legate de condiția umană este acela că 
nimeni nu se consideră un om rău. Oricât de reprobabile sunt acţiunile sale, 
întotdeauna găsește o justificare. 

— De-aia te-ai dus la bibliotecă? 

— Înî. A zis că vinerea biblioteca îşi face curat pe servere, aşa că e cel mai 
sigur. Și că nu o să afle nimeni. 

— Își face curat pe servere? 

Afirmația era total lipsită de sens. Nimeni nu-și face curat pe servere 
săptămânal, și cu atât mai puţin o bibliotecă publică. 

— Îhî. Tipu' e profesionist. 

— Tipul? întrebă Gibson. Cine e tipul ăsta? 

— Nu ştiu, omule. Un tip. Acu un an am primit o scrisoare. Mă rog, nu 
chiar o scrisoare, un bileţel lipit pe ușa din față a casei. Zicea că e un 
„pasionat”, la fel ca mine. Şi că mă găsise pe internet, în niște baze de date cu 
foşti pușcăriaşi închişi pentru aceleași motive ca mine. Acolo îmi 
descoperise fotografia şi adresa. Zicea că îi caută pe toți ca noi din zonă, ca 

să formăm un fel de cerc de „indivizi gemeni în gândire”, aşa a scris. Ce 
chestie simandicoasă și de rahat. Auzi la el, indivizi gemeni în gândire. 

— Cu ce scop voia să creeze cercul ăsta? 

— Ca să... ca să ne punem laolaltă... resursele. 

— Să faceţi schimb de poze? 

— Poze. Filme. Chestii de-astea. 

Gibson înţelegea cum se petrecuseră lucrurile. Cineva transformase 
Registrul Naţional al Agresorilor Sexuali într-o reţea de socializare pentru 
pedofili. O poartă de intrare în iad. 

— Şi el ţi-a spus că biblioteca îşi curăţă serverele? 

— Da, a zis că vinerea, când se şterg serverele, e cel mai sigur, e anonim, 
şi că pot să descarc câte fişiere vreau, că n-o să observe nimeni. 

— Dar numai vinerea. 

— Numai vinerea. Tipu' ştia tot. 

— Şi cine e tipul ăsta, Kirby? 

— Habar n-am, omule. Nu l-am văzut în viaţa mea. 

— Ce naiba, Kirby! 

— Pe bune. Asta era regula număru' unu - să nu ne cunoaştem, ca să nu 
ne întoarcem unu împotriva altuia, dacă treaba s-ar împuți. 

— Dar el ştia cine eşti tu. 

— Ce? 

— Păi el te-a abordat, nu-i aşa? Deci, știe cine ești. 

Evident, chestia asta nu-i trecuse prin cap lui Tate. 

— Da, da' io n-am ştiut cine e el, așa că... 

Gibson văzu cum lui Tate îi cade faţa. 

— Kirby, o treabă e anonimă numai atunci când identitatea fiecăruia e 
secretă. 

— Oh! Mda, probabil că ai dreptate. Da să știi că tipu’ e de treabă. Rotiţele 
se învârteau acum cu repeziciune în mintea lui Tate. Tipu' m-a ajutat. N-o să 
mă dea-n gât. 

— Şi totuşi, uite unde ai ajuns. 

Tate se holbă lung la el. Gibson se forță să nu-și ferească privirea. Văzu pe 
fața lui Tate cum îi cade treptat fisa. 

— Fir-ar al dracului! scuipă cuvintele Tate. 

Bărbatul cel solid se ridică în picioare și începu să pășească înjurând de 
jur-împrejurul celulei. Gibson îl lăsă să se potolească și să se aşeze pe jos în 
faţa lui. 

— Ce ţi-a zis c-am făcut? Pe bune, nici măcar n-am făcut cine ştie ce 
schimburi. 

— Chiar aşa? 

— Zău că da, omule. lo i-am trimis la început niște chestii, da el nu mi-a 
dat nimic la schimb, așa că nu i-am mai trimis nici io. 

— Dar ceilalți membri ai grupului? 

— Alți membri nu existau. Tipu' a tot încercat să racoleze oameni, da’ n-a 
putut să-i convingă. Erau prea speriaţi, aşa a zis. Și că el era singuru' care 
avea o viziune. M-am oferit să-l ajut cu racolările, da' mi-a spus că e mai 
sigur dacă se ocupa numai el. 

— Cum comunicai cu el? 

— La început, prin bilețele lipite pe uşă. După ce mi-am luat computer, 
vorbeam cu el pe computer. Lui Tate îi veni o idee. El ţi-a zis că am răpit-o pe 
fata lu’ Lombard, nu-i așa? De-aia nenorociţii ăia ai tăi m-au adus cu avionu’ 
aici şi m-au aruncat în văgăuna asta. Fincă el a zis că io am făcut-o. 

Cu avionul? Gibson spera că Tate nu sesizase surprinderea lui în 
întunericul care îi înconjura. Dacă va fi cazul, avea să se gândească mai 
târziu la zborul acela misterios. Între timp, se hotărî să îi cânte în strună lui 
Tate. 

— Da, asta ne-a zis. 

— Ce porcărie! 

— Ai internet acasă? 

— La mine acasă? Nţ. N-am nicio conexiune la cutia aia de rahat. 

— De ce? 

— Nu-mi permit, omule. Ştii cât câştigă foştii puşcăriaşi în zilele astea? Nu 
prea mult. Oamenii nu se calcă pe picioare ca să-i angajeze. Fac tot felu' de 
treburi nasoale pentru unchiu' meu. Și mai muncesc cu ziua, atunci când 
găsesc de lucru, numai că scârbele alea de mexicani îi preferă pe ai lor. Așa 
că nici vorbă să-mi permit antenă prin satelit. Și ce nevoie aş avea de 
internet? Pentru treburile mele nu trebuie decât să mă duc la bibliotecă, deci 
ce rost ar avea? 

— Pe internet poţi afla tot felul de lucruri, Kirby. 

— Nu, omule. Ar însemna să citesc prea mult. Așa că la dracu' cu netu. Și 
aşa îmi dă dureri de cap. 

— Şi atunci, de ce îl protejezi pe individ? 

— Ba nu-l protejez. Nu știu cine e. N-am nimic de-a face cu el. 

— Ai spart ACG-ul pentru el. Sau ai făcut-o pentru tine? 

— Şi ăilalți doi m-au bătut la cap cu aceeași chestie. Omule, îţi jur că n-am 
spart nimic. 

— Zău așa, Kirby. Vreau să te ajut, dar trebuie să mă ajuţi şi tu. Vineri, la 
bibliotecă, ai descărcat aproape zece megabiţi de date de la ACG. 

— Nici vorbă, omule. Am descărcat fotografii şi chestii de-astea, atâta tot. 

— Nu mă minți. Te-am ţinut sub observație. Am găsit datele pe 

computerul tău. 

— Uite ce-i, singuru’ motiv pentru care am cumpărat computeru' de la el 
a fost ca să pot să mă uit la poze dintr-alea. Atât. 

Gibson rămase tăcut. 

— El ți-a vândut computerul? 

— Da. lo voiam să-mi iau unu la mâna a doua, da el mi-a zis să nu, că-mi 
face el unu. A făcut nu știu ce reglaje la el ca să fiu în siguranță. 

Gibson închise ochii. Tate nu avea un binefăcător misterios și nici 
partener. Ci un păpușar abil. Ce idee genială. Recrutezi un pedofil 
ademenindu-l cu un cerc inexistent de pasionaţi de pornografie infantilă, îi 
fabrici un computer și-i vinzi minciuni despre curățarea serverelor în zilele 
de vineri. 

— Ce-i? Care-i treaba? întrebă Tate. 

Gibson nu îl băgă în seamă. WR8TH îşi construise o ușă de intrare prin 
dos în computerul lui Tate, pe care îl manevrase de la distanță, ca pe o 
dronă. Descărnase date de la ACG folosind computerul lui Tate, lăsase o 
copie pe hard drive pentru a fi găsită de ei și-şi văzuse mai departe de 
treabă. Adevăratul WR8TH se putea afla la fel de bine la mii de mile distanță 
sau la masa alăturată din parc. 

Toate bune și frumoase, dar Gibson tot nu înţelegea ce urmărea WR8TH. 
Dacă era prins, individul risca zece ani de puşcărie. Ce anume era atât de 
valoros pentru el încât să merite riscul de a fi prins? 

Ceea ce știa cu certitudine era că deocamdată WR8TH nu găsise acel ceva. 
Dovada era activarea virusului lui Gibson din ziua aceea. Care nu fusese 
făcută din greşeală și nici pentru a-l proteja pe Tate. Tate era un pion. Faptul 
că individul activase virusul însemna că jocul continua. Acum Gibson trebuia 
să găsească mutarea potrivită pentru a-i răspunde. 

Se ridică în picioare. 

— Hai, omule, zi-mi care-i treaba. Am văzut io că ţi-a venit o idee. 

Gibson îi întinse ultimele provizii rămase. O sticlă de apă, un baton de 
granola și un măr. 

— N-am făcut nimic. Ştii asta. 

Gibson se răsuci pe călcâie şi se pregăti să iasă. 

— Nimic e un cuvânt cam mare pentru tine, nu crezi? 


27. 


Poliţista Patricia M. Daniels nu se arătă prea încântată la vederea lor. Îi 

măsură pe Jenn şi pe Hendricks din cap până în picioare, după care își reluă 
tastatul cu un deget la computer. 

— De obicei răspundem numai la solicitări scrise. Știaţi asta? Noi luăm în 
serios dreptul la informare. Foarte în serios, explică Patricia fără a-și ridica 
ochii de pe monitor. Avem un portal de internet de pe care publicul, din care 
faceţi parte şi voi, ne trimite solicitările online. 

— Am înţeles. 

— E vorba de un sistem. Un sistem prin care răspundem cererilor în 
ordinea în care ne sunt adresate, adăugă Patricia. Uitaţi, am aici ditamai 
teancul de solicitări. l-am spus asta și domnului Abe al vostru. Dar domnul 
Abe al vostru vrea să obțină totul pe loc. Urgent. E un om important, aşa că 
ce contează pentru el că avem un sistem de depunere și soluţionare a 
cererilor? l-am zis asta. Dar pe urmă l-a sunat pe Frank, spuse polițista 
arătând cu capul în spate, spre biroul șerifului. Și, după cinci minute, mă 
pomenesc cu Frank, care îmi spune să las totul baltă ca să vă fac vouă pe 
plac. 

— Apreciem asta, o asigură Jenn. 

Hendricks se uita între timp pe fereastră. 

— Ştiţi, suntem aici ca să servim şi să apărăm, spuse Patricia. 

Arhiva era depozitată într-o încăpere la subsol, însă biroul Patriciei se 
afla la etaj. 

— Au vrut să mă mute și pe mine jos, la arhivă, dar în subsol s-a adunat 
praf din vremuri biblice. Niciun câine să nu ţii acolo, adăugă femeia. Și asta i- 
am spus şi lui Frank. l-am zis să coboare el în subsol și pe urmă să-mi spună 
cum e cu astmul. 

Patricia scoase nişte chei din sertar și se dădu jos de pe scaun. Era înaltă 
de vreun metru cincizeci şi avea constituția unei păpuși Matrioșka, lată la 
bază şi îngustându-se în sus. Îşi aranjă cureaua şi se îndreptă agale către 
subsol, cu mersul poticnit al unei persoane cu picioarele crăcănate. 

Spaţiul de la subsol era divizat prin șiruri de etajere metalice, înțesate de 
cutii etichetate. Patricia nu exagerase în legătură cu praful. Acesta acoperea 
fiecare suprafaţă. Înăuntru era beznă, şi tuburile fluorescente montate pe 
plafon, prăfuite şi ele, nu făceau față. 

Toate datele din ultimii cinci ani erau înregistrate electronic, le explică 
Patricia. Existau planuri de digitalizare a tuturor documentelor scrise pe 
hârtie, însă deocamdată comitatul nu găsise fondurile necesare pentru 
angajarea unei echipe de funcționari care să introducă în computere toate 
datele. Femeia descuie ușa metalică şi îi conduse pe un culoar care cobora în 
subsol. Ținea în mână o hârtiuţă cu datele dosarului, pe care o folosi ca pe o 
hartă a comorilor. Arhiva era păstrată foarte eficient. Totul era pus în cutii, 

etichetat şi organizat în mod profesionist, și ea găsi repede dosarul. 

— Am lucrat douăzeci de ani la poliția din L.A., dar asta-i cea mai grozavă 
arhivă pe care am văzut-o vreodată, spuse Hendricks. 

— Mulţumesc, răspunse Patricia luminându-se la față. De ce nu mi-aţi 
spus c-aţi fost polițiști? 

— Eu am fost. Ea a lucrat la CIA, spuse el în chip de scuză. 

— La CIA? Chiar aşa? Ei bine, n-o să i-o luăm în nume de rău, îi dădu 
Patricia un cot lui Hendricks. 

— Apreciem solicitudinea ta. 

— Mă bucur să fiu de ajutor. Mi-a sărit muștarul atunci când a sunat 
domnul Abe al vostru şi am auzit cuvântul „sinucidere”. Am presupus că se 
referea la cazul Furst. Cine știe când voi mai avea șansa unui astfel de caz, 
poate abia la anul. 

— Cazul Furst? repetă Hendricks. 

— Da, Evelyn Furst, răspunse Patricia, după care, văzând că numele nu le 
spunea nimic, adăugă: doctor Evelyn Furst. 

— Scuze, nu suntem de prin părţile astea, interveni Jenn. 

— Cum? N-aţi auzit de Evelyn Furst, decana de la Universitatea din 
Pittsburgh? insistă Patricia, dar fără rezultat. Cazul a fost foarte mediatizat. 
Evelyn Furst lucra la Pittsburgh, însă locuia aici şi făcea naveta. A fost o 
adevărată tragedie. Era o femeie bună. A făcut mult bine. Așa că atunci când 
am auzit cuvântul „sinucidere”, m-am gândit că sunteţi niște ziarişti care vor 
să o înfățișeze într-o lumină proastă. Dacă e să mă întrebaţi pe mine, trăim 
într-o ţară liberă, şi asta include și viața privată. Din principiu. 

— Aşa e, comentă Hendricks. 

— Nu, nu ne interesează cazul Furst, o asigură Jenn. 

— Spune-mi, Patricia, crezi c-aș putea să capăt o copie a dosarului 
Musgrove? întrebă Hendricks. 

— Tot dosarul? 

— Mi-ar fi de mare ajutor. 

Patricia ezită. 

— Nu ştiu ce să zic. Nu prea e legal. 

Hendricks își așeză liniştitor o mână pe braţul ei. 

— Te înţeleg. Dar ai cuvântul meu că voi fi foarte discret. Ţi-aş rămâne 
îndatorat. Șeful stă pe capul meu şi, sincer să fiu, e un om destul de dificil. 

Afirmația păru să atingă o coardă sensibilă în Patricia, care cedă 
rugăminții, deși nu cu tragere de inimă și numai după ce le smulse câteva 
promisiuni deșarte, îi conduse înapoi sus pe scări şi le făcu o copie a 
dosarului. Li-l dădu şi, la final, le ceru şi ea ceva: 

— Dacă mai aveţi nevoie de ceva, sunaţi-mă direct pe mine, spuse ea, 


VP -161 


dându-i cartea de vizită lui Hendricks. Ştiu că ai dreptate în privinţa șefului 
tău. Am văzut cum l-a pus pe jar pe Frank. 

Jenn şi Hendricks îi promiseră că vor apela la ea dacă va fi nevoie, după 
care îşi luară la revedere. 

— O s-o suni? întrebă Jenn de cum ieşiră din clădire. l-ai căzut cu tronc 
tipei. 

— Sigur că o s-o sun. După ce îl suni tu pe Vaughn. 

Jenn se opri brusc din mers. 

— Ce? 

— M-ai auzit, îi făcu el cu ochiul. 

— Fă-mi o favoare și stai pe loc. Mă duc să-mi iau pistolul din mașină. 

— Da, da, du-te, Annie Oakley28, spuse Hendricks fluturându-i dosarul în 
față. Deci ce facem? Mergem undeva să mâncăm și să citim? 

Oriunde, dar nu la o cantină, asta era singura pretenţie a lui Jenn. După o 
săptămână în care fusese nevoită să suporte obsesia lui Vaughn pentru 
astfel de localuri, organele ei interne păreau să înoate în grăsime. Simţea 
nevoia să mănânce ceva proaspăt şi verde. 

În timp ce se îndreptau către un restaurant aflat la un cvartal distanţă, 
Jenn și-l imagină pe Vaughn stând în localul său preferat, Nighthawk Diner. 
Cu bani în buzunar, liber şi fără griji. Zâmbi. Nu, Vaughn n-ar sta deloc 
liniştit dacă ar şti ce fac ei. Tipul era o mare figură, dar Jenn îi admira simțul 
moral foarte dezvoltat. Care se activa instantaneu atunci când cineva trăgea 
paiul scurt, aşa cum poate, dar numai poate, că se întâmplase şi cu Kirby 
Tate. Pe vremuri, o astfel de situaţie ar fi afectat-o și pe ea. Dar acum 
ajunsese să vadă în Tate doar o scursură a societăţii, de genul care apăreau 
inevitabil atunci când aveai de-a face cu oameni de joasă speţă. lar faptul că 
nu îi mai păsa nu o mira defel. 

Odată ajunși la restaurant, împrăștiară filele dosarului pe masă și se 
apucară să le frunzărească. Povestea lui Terrance Musgrove era tristă. După 
toate aparențele, omul fusese un membru respectat al comunității - născut 
şi crescut în North Huntingdon, răzbise prin forţe proprii, terminase colegiul 
şi apoi absolvise facultatea de medicină veterinară. Jenn răsfoi declaraţiile 
scrise, care toate menţionau, în cuvinte diferite, strădaniile lui Musgrove de 
vindecare a animalelor bolnave. Mulțumită acestui devotament, ajunsese să 
dețină patru cabinete. Dorise să-şi propulseze afacerea la nivel național, dar 
totul rămăsese la stadiul de intenţie. Se descurcase însă foarte bine și, timp 
de optsprezece ani, locuise pe Orange Road alături de soţia lui Paula şi de 


28 Trăgătoare de elită legendară (1860-1926), membră a unor trupe de circ, inclusiv a celei deținute 
de Buffalo Bill, cu care a întreprins numeroase turnee (nitr.). 

fiica lor April. 

Pe scurt, Terrance Musgrove dusese o viață exemplară. Soţia sa publicase 
două cărți pentru copii şi se implicase mult în activități caritabile locale. 
Fiica frecventase școli particulare şi era o înotătoare competitivă, 
participând la campionatele naţionale pentru juniori începând de la vârsta 
de unsprezece ani. Familia mergea în fiecare iarnă în vacanță la schi în 
Wyoming şi deținea o casă de vară situată pe malul lacului Erie, la circa două 
ore de mers cu mașina de North Huntingdon. 

Jenn lăsă deoparte vraful de hârtii şi ciuguli din salată. 

— Doamne, ce groaznic! exclamă Hendricks. 

— Ce ai găsit? 

— Fiica, April. Paisprezece ani. S-a dus, numai cu mama, la casa lor de 
vară. 

— La lacul Erie. 

— Mda. Și stând ele pe ponton, fiicei i se face chef de înot. Poliția 
bănuiește că s-a aruncat imediat în apă. 

— Şi? 

— Şi a fost lovită de o barcă cu motor. S-a rănit grav la cap. 

— Atât de grav încât să moară? 

— Atât de grav cât să-și piardă conștienţa. S-a înecat. Dar stai să vezi, că e 
şi mai rău. Mama intră în panică și sare în apă ca să-și salveze fiica, numai că 
ea nu e o înotătoare așa de bună. Și se îneacă și ea. 

— Musgrove are alibi? 

— Ca să vezi ce mult semănăm noi doi: și eu tot la asta m-am gândit 
imediat. Mda, doctorul a fost la cabinet toată ziua. Vreo sută de martori i-au 
confirmat alibiul. Poliția a făcut cercetări, dar n-au avut motive să-l 
considere suspect. 

— Și la cât timp după aia s-a sinucis? 

— Abia după doi ani. Dar apropiații au declarat că se lupta cu depresia și 
că se apucase de băutură. Şi că, spre final, lucrurile se înrăutăţiseră foarte 
tare. Treceri de la o stare de spirit la alta, tulburări de personalitate, 
afacerea lăsată de izbeliște. 

Jenn se rezemă de speteaza banchetei şi medită la cele aflate. 

— E o poveste tristă, fără îndoială, dar tot am impresia că umblăm după 
potcoave de cai morți. Ce treabă avem noi cu moartea unui veterinar? 

— VUită-te la dată, răspunse Jenn, băgându-i raportul autopsiei sub nas. 

Hendricks aruncă o privire şi clătină din cap. 

— Ce să văd? Că s-a sinucis la două luni după dispariţia lui Suzanne? Nu 
crezi că-i o simplă coincidență? 

— Aşa ar părea, numai că cineva ne-a condus spre casa lui şi i-a tastat 

numele pe computer. 

— Bun, şi care e teoria ta? Că Musgrove cade în depresie? Că-și pierde 
minţile și se apucă să converseze pe net cu Suzanne, pe care o vede drept un 
substitut pentru fiica pierdută, că o întâlnește, o seduce, o răpește și 
Dumnezeu ştie ce-i mai face? Și că pe urmă își dă seama ce a făcut şi, cuprins 
de remușcări, îşi ia viața? 

— Ai zis-o mai bine decât aș fi putut eu. 

Hendricks își dădu ochii peste cap. 

— Ce naiba, Jenn! 

— Fetele aveau aceeași vârstă, paisprezece ani. Așa că de ce nu? 

— În primul rând, pentru că, dacă Terrance Musgrove e cel care a răpit-o 
pe Suzanne, iar Terrance Musgrove e mort, atunci ce caută Kirby Tate în 
toată povestea asta? Și, în al doilea rând, cine a pătruns astăzi prin efracție 
în casa familiei McKeogh? 

— Mda, la asta nu prea știu să răspund, recunoscu Jenn. Mă simt de parcă 
aş juca poker cu numai trei cărți în mână. 

Hendricks încuviinţă din cap. 

— Cam greu să câştigi cu o asemenea mână. 

— Atunci, ce anume ne scapă? se întrebă Jenn cu voce tare. 

Plătiră consumațţia și adunară filele din dosarul Musgrove. O fotografie îi 
atrase atenţia lui Jenn. Era o poză făcută la locul sinuciderii. Terrance 
Musgrove se spânzurase. Un fior îi cuprinse ceafa. Hendricks observă că se 
schimbase la faţă și se uită întrebător la poză. 

— Ce-i? 

— Nu ştiu. Trebuie să ne întoarcem la Grafton. Ca să-mi recuperez 
laptopul. Și ca să... 

Se priviră în ochi. Niciunul nu se hazardă să rostească numele lui Kirby 
Tate. 

— Așa facem. ÎI suni tu pe George sau îl sun eu? 

— Crezi c-o să-i placă ce-am aflat? întrebă ea. 

— Nu știu dacă „a plăcea” e cuvântul cel mai potrivit. 


28. 


Gibson stătea la o masă, la umbră, în fața Bibliotecii Carolyn Anthony. 
După celula de la Grafton Storage, ambianța de aici era cu mult mai 
agreabilă. Sperase că întoarcerea la locul faptei avea să îl ajute să gândească, 
să-şi limpezească mintea, însă biblioteca se dovedise a fi o simplă bibliotecă 

şi atât, un loc care nu îi spunea nimic. Parcul era mai puţin aglomerat decât 
în vinerea când se lăsase tras pe sfoară cu mare artă și direcționat greşit 
către Tate. 

Cât de ușor se lăsase păcălit! 

Se uită lung, ca și cum ar fi putut să-i vorbească, la coordonatele GPS prin 
care virusul implantat de el îl trimisese înapoi la ACG. Jenn și Hendricks 
urmăriseră cu siguranţă pista, oriunde i-ar fi condus. Poate că reușiseră să-l 
ia pe WR8TH prin surprindere, deși el unul se îndoia. WR8TH era mult prea 
prudent pentru a se lăsa atras în capcană. Virusul lui Gibson fusese activat la 
comanda lui. Dar de ce riscase individul să se deconspire? Nu-şi anula astfel 
eforturile de a-i înscena totul lui Tate? Doar dacă WR8TH nu rezistase 
tentației - era așa de arogant, încât voise ca lumea să afle cât era el de 
deştept. Gibson cunoscuse suficienți hackeri de acest soi. El însuși fusese 
hacker. Era exact genul de mișcare pe care ar fi făcut-o și el... la 
cincisprezece ani. 

Laptopul său bâzâi, şi o mică fereastră de text se deschise în colțul 
ecranului. I se făcu pielea de găină. 


WR8TH: aud k ma cauti 


Textul era scris în limbajul pidgin, preferat de unii internauți. O chestie 
care evoca lenea adolescentină, numai că Gibson nu se lăsă păcălit. Cunoștea 
programatori trecuţi de cincizeci de ani, cu masterate, care foloseau regulat 
pidginul online. Pe unele site-uri erai exclus din principiu dacă scriai corect 
gramatical. 


GVaughn: Nu stiu cine esti. 
WR8TH: da stii cine nu sunt 
GVaughn: Nu esti Kirby Tate. 
WR8TH: ups 


Mai că îl vedea râzând. 


GVaughn: L-ai făcut pe Tate. 

WR8TH: nai dc sati para rau pentru gunoiul ala. a primit c merita 
GVaughn: Esti cam cinic. 

WR8TH: da nu eu lam incuiat intrun depozit 

GVaughn: Esti un adevărat maestru papusar. 

WR8TH: t oftici k tiam descoperit programul? 

GVaughn: Programul si-a făcut treaba. 

WR8TH: numai pentru k lam lasat eu 

GVaughn: Si de ce l-ai lasat? 

WR8TH: dc nu teai întors la DC asa cum ti sa spus? 
GVaughn: Ne-ai spionat? 

WR8TH: un pic. răspunde c cauti aici? 

GVaughn: Suzanne. 

WR8TH: si eu 


Gibson se holbă preţ de un minut întreg la ultima replică. 


GVaughn: WR8TH. Sa presupun ca esti adevaratul WR8TH? 

WR8TH: *blush.* 

GVaughn: Nu te cred. Cred ca esti un impostor care se foloseste de un vechi 
alias. 

WR8TH: nu esti prost, stii k eu sunt 

GVaughn: Chiar asa? 

WR8TH: Cine altcineva ar fi avut poza aia??? 

GVaughn: Probabil ca e un fals. Ca si tine. 

WR8TH: termina cu jocurile, pierdem vreme 

GVaughn: Poate ca mi-a venit randul si mie la joc. Tu mi-ai dat ideea. 


Urmă o pauză lungă. 


WR8TH: ai terminat? 

GVaughn: Deocamdată. Deci tu ai fost? Tu ai rapit-o pe Suzanne? 
WR8TH: oarecum... a fost ceva mai complicat 

GVaughn: Cum adica „oarecum”? 

WR8TH: nu sunt cum mă cred ceilalti 

GVaughn: Si cum te cred ceilalti? 

WR8TH: un pedofil ca tate. care iam facut rau lui Suzanne 
GVaughn: Si nu i-ai făcut? 

WR8TH: nu, am iubito 

GVaughn: Esti bolnav. 

WR8TH: nu e crezi tu 

GVaughn: OK, am inteles, ai iubit-o. Atunci spune-mi unde e ea acum, Romeo? 


Altă pauză lungă. Gibson se temu că mersese prea departe. Dar nu se 
putuse abține. Nenorocitul declarase că o iubise pe Ursuleţ, și asta era prea 
mult. Totuşi, trebuia să-l facă să vorbească în continuare. 


GVaughn: Nu regreti ce i s-a întâmplat? 

WR8TH: ba da omule. nu trece zi sa nu ma gandesc la ea 

GVaughn: Atunci unde e Suzanne? Hai odată. Ne-ai tinut destul in suspans. 
Te-ai jucat destul. Ai dovedit cat esti de destept. Chestia cu Tate a fost 
grozava. Jos palaria. Dar de ajuns cu preludiul, nu crezi? A sosit momentul 

adevarului. Al dezvaluirilor. Nu asta ti-ai dorit? O marturisire, oricat de 
sinistra? Ca sa-ti usurezi sufletul? 

WR8TH: nai inteles nimic 

GVaughn: Sau poate ca vrei si mai multă atentie? Vrei sa aduci si mai multa 
suferinta celor care au iubit-o? 

WR8TH: AM IUBIT-O 

GVaughn: Atunci unde e Suzanne? 

WR8TH: nu stiu 

GVaughn: Sa te ia dracu', „ WR8TH”. 

WR8TH: jur k nu stiu. am crezut k stiu ei 

GVaughn: Ei? Care ei? 

WR8TH: abe consulting group. dc crezi k iam spart? 

GVaughn: Crezi ca ACG stie unde e Suzanne? 

WR8TH: da, asa am crezut 

GVaughn: Si acum? 

WR8TH: acum nu mai stiu c să cred 


Gibson îşi îndreptă spinarea şi se holbă la ecran. 
WR8TH: hei, dc arati asa surprins, gibson? 


Asta era culmea; Gibson era sătul până peste cap de atâtea jocuri. Porni să 
tasteze cu furie. 


GVaughn: Oh, imi stii numele. Bravo. Îmi inchipui cat de greu ti-a fost sa-l 
descoperi după cat ai cotrobait prin fişierele ACG. 

WR8TH: glumesti? teas fi recunoscut oricum. BrnChrOm. esti o legenda. 
Suzanne vorbea mereu d tine 


Afirmația îl luă prin surprindere. Ursulețul discutase despre el cu omul 
care o ținuse captivă. Se gândise la el chiar și în acele momente. O tristeţe 
adâncă îl cuprinse. Și o furie nemăsurată. 


GVaughn: Nu zău? Ti-a vorbit despre copilăria noastra fericita pe malul apei 
in timp ce tu o torturai si cine stie ce alte chestii bolnave ii mai faceai? 
WR8TH: SA MA PUPI IN CUR!!! am IUBITO, da, așa e, vorbea mult d tine. cum 
îi spuneai Ursuleţ şi cum îi citeai 

GVaughn: Nu mai vreau sa stiu nimic. 

WR8TH: mi-a spus c iai facut tatălui ei. c mult lai enervat 

GVaughn: Dracu' sa-l ia de nemernic. 

WR8TH: macar cu asta suntem d acord haha 


La asta, Gibson nu mai știu ce să răspundă. WR8TH punea ceva la cale, cu 

siguranţă. 


WR8TH: dc esti aici? 

GVaughn: Ca sa aflu ce i s-a intamplat lui Suzanne. 
WR8TH: partenerii tai vor să mă ucida? 

GVaughn: Nu stiu. 

WR8TH: vrei sa stii ceva? 

GVaughn: Ce? 

WR8TH: t cred. c prostie, nu? 

GVaughn: Da. 


Ritmul în care tastaseră amândoi se înteţțise. Gibson lovea cu putere 
tastele, și ultimul cuvânt îi scăpă de sub degete înainte să se gândească. Îşi 
ridică degetele de pe taste şi se holbă la cursorul lăsat să clipească, în 
așteptarea unui răspuns care nu veni. Înjură în barbă. 


GVaughn: mai eşti acolo? 


Nimic. Naiba s-o ia de treabă. Întoarce-te, nenorocitule. 

Ia stai așa. 

Derulă înapoi schimbul de replici şi reciti ce scrisese WR8TH: „hei, dc 
arati asa surprins, gibson?” De ce arăţi? Nemernicul îl vedea. WR8TH era 
acolo. Îl urmărea, așa cum ei îl urmăriseră pe Tate. Și, dacă stătea să se 
gândească mai bine, WR8TH era mai mult ca sigur conectat și el la rețeaua 
bibliotecii. Cum altfel ar fi deschis fereastra de chat? 

Gibson se uită în jur, la oamenii din parc. Îşi încrucişă privirile cu un 
individ înalt şi slăbănog, aşezat vizavi de el, la două mese distanţă. Tipul nu 
avea mai mult de douăzeci și cinci de ani. S/inos, ăsta era cuvântul care îl 
descria cel mai bine. Păr blond lung, dat peste cap, cu fire răzleţite în toate 
direcţiile, ceea ce îl făcu să se îndoiască că deținea vreun pieptăn printre 
bunurile personale. O încercare nereușită de a-și lăsa barbă avusese drept 
rezultat nişte perciuni de lungimi diferite şi o mustață care se cârlionța în 
jos, dar nu suficient cât să ajungă la ciocul stufos de sub bărbie. Tânărul 
purta un tricou negru Slipknot - o formaţie de heavy metal pe care Gibson o 
ascultase de prea multe ori pe vremea când era în armată. Ochelarii mari, la 
modă, nu reuşeau să-i mascheze ochii mari şi prietenoși. 

Ochi care îi susținură privirea fără a clipi sau a se feri. 


GVaughn: WR8TH? 


Tastă încet, gândindu-se că era imposibil. Bărbatul care şedea în fața lui 
era un copil la momentul dispariţiei lui Suzanne. 

Bărbatul aruncă o privire în jos, spre laptop, apoi îşi ridică ochii şi 
încuviință din cap. 


29. 


Hendricks încetini la intrarea în complexul Grafton Storage. 

Poarta era larg deschisă. 

Fapt pe care îl remarcă și Jenn. Deschise portiera de pe partea 
pasagerului şi se strecură afară din Cherokee, în timp ce acesta continua să 
înainteze încet către poartă. Cu pistolul lipit de şold, merse alături de 
mașină, folosind portiera deschisă drept scut. Cineva tăiase lacătul cu un 
cleşte. 

— Cine crezi că a fost? întrebă ea fără să-și ia ochii de pe alee. Poliţia? 

— Nu, poliția nu s-ar fi dat de gol. Dacă ar fi fost ei, ar fi lăsat poarta 
închisă, ca să ne ademenească înăuntru. A fost altcineva. 

— De acord. Hai să intrăm. 

Hendricks o aprobă, dând hotărât din cap. Jenn închise portiera pentru a 
se putea mișca mai uşor şi porni în urma maşinii. 

După ce intrară în incintă, Jenn încuie poarta. Pe de o parte, în felul acesta 
se închideau practic înăuntru împreună cu intrușii. Pe de alta, îi bloca și pe 
aceştia alături de ei. Cât de curând aveau să afle care variantă. 

Semnală că încuiase poarta lovind ușor în partea din spate a mașinii, şi 
Hendricks porni să ruleze încet, în apropierea locului unde aleile dintre 
depozite se intersectau, Jenn își alese o poziţie care să îi permită să rămână 
ascunsă şi totodată să aibă un unghi bun de tragere. Nu îi păsa că avea în 
spate soarele aflat spre asfinţit. Asta avea să compenseze avantajul tactic al 
unei eventuale ambuscade a inamicului. 

Se îndreptară către depozitul unde îl reţinuseră pe Tate. Înaintau încet, ca 
să poată vedea din timp dacă li se întinsese o cursă. Cu toate că Jenn era de 
acord cu Hendricks. Dacă cineva ar fi intenționat să-i ia prin surprindere, ar 
fi lăsat poarta închisă, şi ei nu ar fi aflat decât atunci când ar fi fost prea 
târziu. Poarta deschisă transmitea un semnal și, în momentul când se 
apropiară suficient de celula lui Tate, Jenn observă că ușa tip rulou era 
ridicată. 

Hendricks trecu de celula lui Tate, iar Jenn se strecură din spatele barei 
de protecție a mașinii şi se postă în colțul apropiat. Hendricks opri 
Cherokee-ul după mai puţin de zece metri, se întoarse pe jos şi preluă colțul 
îndepărtat. Ridică trei degete, și Jenn încuviință din cap. Hendricks numără 

pe mutește „trei, doi, unu”, şi Jenn se furișă de după colț, ghemuită și cu 
arma pregătită, scanând încăperea din priviri. Hendricks o urmă cu pași 
hotărâți după o jumătate de secundă, acoperind a doua jumătate a celulei. 

Se opriră amândoi brusc și îşi lăsară armele jos. Uşa celulei lui Tate era 
deschisă. Tate nu se afla înăuntru. 

Jenn făcu un pas în față și nimeri cu piciorul în ceva umed. Aruncă o 
privire în jos. Din celulă pornea o dâră mare de sânge. Cineva sângerase 
puternic înăuntru. Tate nu părăsise locul pe picioarele lui. 

— Nu e deloc o situaţie ideală, comentă Hendricks băgând pistolul înapoi 
în toc. 

Jenn îl privi întrebător. 

— Ai lăsat camera de filmat în funcțiune? 

— Da. 

— Derulează filmul. Între timp, eu o să-l sun pe George. 

— Nu crezi c-ar trebui să discutăm mai întâi despre ceea ce s-a petrecut 
aici? 

— Mai târziu. Acum verifică înregistrarea. 

— Şi pe urmă ce facem? 

— Ridicăm tabăra şi o ștergem de aici. Abia după aia o să stăm de vorbă. 

Jenn se duse afară, unde soarele stătea să apună, şi îl sună pe George. 
Intră mesageria vocală, şi ea formă numărul din nou. Aceeași mesagerie 
vocală. Se încruntă. Închise și sună la centrala ACG. Din nou mesageria 
vocală. Se uită la ceas. Recepţionerii îşi încheiau programul la cinci și 
jumătate; acum era aproape şase. De obicei rămânea cineva până mai târziu 
la birou. Îl sună pe Rilling - altă mesagerie vocală. Unde erau cu toţii? Îi 
telefonă din nou lui George și îi lăsă un mesaj scurt: „Sună-mă!” Era un cod 
prin care îi cerea să trimită întăriri. Întăriri care le-ar fi prins foarte bine. 

Hendricks o strigă. Se întoarse şi îl găsi în fața monitoarelor. 

— N-o să-ţi placă ce ai să vezi. 

— Deja nu-mi place oricum. 

Hendricks apăsă pe butonul „play”. Era un cadru static, cu Tate în celulă. 
După un minut, celula se lumină, după care se întunecă din nou când ușa tip 
rulou fu coborâtă. Şi în imagine apăru Gibson Vaughn. 

— Dumnezeule, nu se poate... 

— Ţi-am spus eu. 

— Vaughn a făcut asta? Nu pot să cred. 

— Uită-te mai departe, spuse Hendricks. 

Vaughn se aşezase pe jos în faţa cuştii. Într-un târziu, Tate se apropiase și 
se aşezase şi el şi cei doi vorbiseră îndelung, după care Gibson plecase. Jenn 
ar fi dat orice ca să afle ce discutaseră, însă camera pe care o instalaseră era 

fără sonor. Dă-mi Doamne mintea de pe urmă! 

Hendricks derulă înregistrarea rapid înainte. Marcajul temporal sări de 
nouăzeci de minute. Celula se lumină din nou, uşa fusese iarăşi deschisă. 
Hendricks lăsă filmul să se deruleze la viteză normală, și Jenn se aplecă în 
față, ca să vadă mai bine. Tate se ridicase și păşise înainte. Părea să fi 
aşteptat pe cineva, căci pe înregistrare se putea vedea expresia lui de 
surpriză şi mai apoi de spaimă. Noul sosit, oricine ar fi fost el, stătuse în 
spatele camerei de filmare. Tate începuse să gesticuleze frenetic, cu mâinile 
ridicate într-un gest de predare şi supunere. 

Primul glonț îl lovi în umăr și îi explodă în claviculă, răsucindu-i corpul pe 
loc. Tate se împletici în spate, în încercarea de a-și recăpăta echilibrul, însă 
nu apucă, pentru că urmară alte două gloanţe care îl doborâră la podea, cu 
braţele întinse în lături. După asta, ucigașul continuase să tragă. Jenn urmări 
oripilată cum trupul lui Tate era ciuruit de gloanţe. Numără cel puţin 
douăsprezece. După o pauză, timp în care criminalul reîncărcă arma, o a 
doua magazie fu golită în trupul inert al lui Tate. 

— Dumnezeule! 

Trecu un minut. Camera de filmat fu acoperită cu o bandă neagră. 
Hendricks derulă din nou înregistrarea rapid; banda fu înlăturată douăzeci 
de minute mai târziu, când, ca prin farmec, uşa celulei lui Tate apăru în 
imagine deschisă, și trupul său, dispărut. 

Hendricks apăsă pe butonul de oprire, şi cei doi rămaseră să se holbeze la 
imaginea înghețată pe monitor. 

— Porcăria dracului! șuieră Hendricks. Crezi c-a fost Vaughn? Ar fi putut 
să pătrundă prin efracţie în casa familiei McKeogh, să implanteze virusul pe 
computer, ca să ne scoată de aici, şi între timp să se întoarcă pentru a se 
ocupa de Tate. 

— Nici vorbă! 

— Pentru el, răpirea lui Suzanne Lombard e o chestie personală. Dacă ar 
fi crezut că Tate e vinovat de asta, nu ar fi vrut să se răzbune? 

— Poate. Dar nu-mi vine să cred că s-a lăsat înregistrat, iar apoi s-a întors 
după nouăzeci de minute, a acoperit camera cu o bandă și l-a ucis pe Tate. 
Nu, imposibil. 

Hendricks căzu pe gânduri şi, într-un târziu, mârâi aprobator. 

— O să ne dorim să fi fost Vaughn. 

— Tot ce se poate. 

— Şi atunci, cine l-a ucis pe Tate? WR8TH? 

Jenn nu răspunse. 

— Ce a zis George? întrebă Hendricks. 

— Nu mi-a răspuns la telefon. 

— Grozav! Și acum ce facem? 

— Distrugem tot. Curățăm celula și-i dăm foc. Ștergem toată 
înregistrarea. 

— Şi dacă vom avea nevoie de ea mai târziu? 

— E un risc pe care va trebui să ni-l asumăm. 


30. 


George Abe apăsă un buton pe volan și încheie convorbirea telefonică. 
După o clipă, în mașină răsună o înregistrare live neautorizată a formaţiei 
Rolling Stones la LA Forum '75. Jagger mormăia ceva despre o regină a 
barurilor îmbătată cu gin??. Era primul turneu fără Mick Taylor al celor de la 
Stones și, deși Ronnie Wood era un înlocuitor mai mult decât competent, 
acesta îşi păstrase stilul personal și își punea amprenta asupra muzicii 
altuia. Melodia era una dintre favoritele lui George, numai că acum avea 
nevoie să gândească. Așa că închise combina stereo și continuă să conducă 
în linişte. 

Discuţia telefonică pe care o avusese cu Calista nu fusese una plăcută. 
Femeia își pierduse răbdarea, era îngrijorată și din ce în ce mai frustrată 
pentru că lucrurile nu avansau mai rapid la Somerset. Dar asta reprezenta 
numai o parte a problemei, căci moartea surorii ei mai mari o zguduise 
profund, iar Calista nu era deloc în apele ei, dacă nu mai rău. 

Avusese o relație apropiată cu sora ei și, din multe puncte de vedere, 
Evelyn Furst fusese ultimul membru al familiei care se încadra în această 
categorie. Evelyn împărtăşise preocuparea pasionată a Calistei pentru 
valorile şi poziția socială a familiei. Calista se mândrise cu cariera 
îndelungată de chirurg și decan al Facultăţii de Medicină de la Universitatea 
din Pittsburgh a surorii sale. Evelyn fusese o pionieră în lumea femeilor, o 
deschizătoare de drumuri, ceea ce pentru Calista echivala cu a fi demn de a 
purta numele Dauplaise. 

A spune că nimeni nu se așteptase la un asemenea deznodământ ar fi 
prea puțin. Abe o cunoștea pe Evelyn de ani buni și, când discutaseră la 
petrecerea aniversară a lui Catherine, i se păruse că se poartă normal. 
Desigur însă, nimeni nu putea înțelege ce impact avea asupra unui om 
pierderea partenerului de viață. Biletul de adio lăsat de Evelyn fusese 
profund și plin de amărăciune 


29 Aluzie la melodia „Honky Tonk Women” lansată de trupa Rolling Stones în 1969 (nitr.). 

Imediat Calista începuse să se plângă, în mod destul de dramatic, că 
rămăsese „singură pe lume”. Cam greu să o crezi, atâta timp cât nu mai puţin 
de treizeci de musafiri veniseră să locuiască în casa ei cu ocazia funeraliilor, 
însă Calista era genul care trasase întotdeauna o linie de demarcaţie clară 
între cei care susțineau valorile familiei Dauplaise și cei care se ascundeau în 
cine știe ce cotlon din Florida. După părerea ei, Evelyn fusese una dintre 
ultimele purtătoare de stindard. O adevărată Dauplaise. Singurul lucru care 
o interesa pe Calista era rezultatul şi nu avea pic de înțelegere în privința 
timpului necesar pentru a ajunge la el. Cert e că lucrurile se complicaseră tot 
mai mult în Pennsylvania. 

Calista se supărase şi pentru că Gibson Vaughn fusese trimis înapoi acasă. 
La început nu fusese de acord cu cooptarea lui, dar acum se comporta ca și 
cum absenţa sa explica tergiversarea lucrurilor. Continua să aibă îndoieli cu 
privire la competenţa lui Jenn şi a lui Dan și insista ca George să se ocupe 
personal de afacerea din Somerset. 

George o înțelegea într-o oarecare măsură. Femeia se agăța de un fir de 
pai pentru a păstra controlul asupra unei situaţii volatile. Se mișca într-o 
lume care îi era străină şi, în acest context, căutarea lui Suzanne o expunea 
la riscuri considerabile. În fapt, îi expunea pe toți. Și pe el punea o povară 
uriașă. Abe susținuse tactica atâta timp cât Kirby Tate fusese o abstracțiune. 
Dar acum Tate devenise o persoană în carne şi oase, și George era nevoit să- 
şi pună întrebări în legătură cu aspectele morale ale trimiterii oamenilor să-i 
pe urmele lui. Jenn şi Dan îi erau loiali. lar la final George era convins că avea 
să primească nota de plată. 

Telefonul bâzâi; era un mesaj vocal de la Jenn. ÎI mai sunase de două ori în 
timp ce discuta cu Calista. Până acum avusese suficient timp să studieze, 
împreună cu Dan, dosarul lui Musgrove. George hotărâse să nu-i spună 
nimic Calistei despre Musgrove până nu afla ce legătură avea acesta cu 
ancheta lor. Ea ar fi putut reacționa exagerat la o asemenea întorsătură 
neașteptată de situaţie. 

Un SUV negru îl depăși în viteză şi se plasă agresiv în fața lui pe șosea. 
George apăsă pe frână în timp ce SUV-ul încetini, și luminile roşii şi albastre 
ale girofarului porniră să se rotească. Un al doilea SUV negru se apropie din 
spate, blocându-l. Vehiculul din față emise un sunet scurt de sirenă, 
semnalându-i să tragă pe dreapta. George se conformă și apăsă simultan pe 
un buton de pe volan. Mașina întrebă ce număr de telefon doreşte să 
apeleze. 

— Jenn Charles, pronunţă el numele cât se poate de clar și răspicat. 

Telefonul sună în timp ce micul convoi se oprea pe acostament. Imediat 
intră căsuţa vocală, şi George rosti un singur cuvânt: „Meiji. 

Închise telefonul în momentul în care un agent înalt, îmbrăcat într-un 
costum negru, îi bătu în geam. Un al doilea agent se postase la portiera de pe 
partea pasagerului. Portierele din spate ale SUV-ului erau deschise, însă 
niciunul dintre agenţi nu se clinti din loc. George cobori un pic geamul. 

— FBI. Sunteţi George Abe? 

— Da. 

— Vă rugăm să veniţi cu noi, domnule. 

— Despre ce este vorba? 

— Suntem de la FBI Pennsylvania. leşiți din mașină, domnule. 

Agentul încercă portiera, care era încuiată. 

— Vă rog să descuiaţi portiera, domnule. 

— Sunt arestat? 

— Am prefera să evităm asta, dacă se poate. 

George îşi cântări opțiunile. 

— Coborâţi din mașină, domnule. 

— Lăsaţi-mă un minut, ceru George. 

— Domnule, vă rog să ieșiți din mașină, repetă agentul pe un ton ușor 
ameninţător. 

Între timp, din celălalt SUV coborâră alţi doi agenţi. George simţi că 
situația escalada rapid. Deblocă portiera, și agentul o deschise. George ieși 
din maşină şi îi permise să-l percheziționeze. 

— E neînarmat, îl anunță agentul pe partenerul său aflat de partea 
cealaltă a mașinii. 

Agentul îl conduse către primul SUV. Partenerul său se apropie de ei, 
strecurându-se printre barele de protecţie ale celor două vehicule. George se 
uită în jos și remarcă o îndoitură de mărime considerabilă pe aripa mașinii. 
FBI-ul nu mai era ce fusese odată. Pe vremuri, dacă o mașină din dotare avea 
vreo zgârietură, era scoasă din circulaţie și pusă la vânzare în douăzeci și 
patru de ore. Aruncă o privire către plăcuța de înmatriculare, şi zâmbetul i 
se şterse de pe față. Maşina nu avea plăcuţe guvernamentale, și nici de DC 
sau Virginia. Ci de Tennessee... Fusese prea ocupat să o sune pe Jenn pentru 
a observa atunci când fusese tras pe dreapta. Abia acum își aminti și că 
agentul nu se legitimase. Nu, categoric cei care îl opriseră nu erau de la FBI. 
Ar fi dat o avere să aibă la îndemână pistolul, lăsat în torpedo, mult prea 
departe. 

Încetini mersul şi îşi pipăi buzunarele jachetei sport, ca şi cum ar fi uitat 
ceva. 

— Mi-am lăsat telefonul în mașină, spuse el, dând să se întoarcă. 

— Urcaţi în mașină, domnule. 

Bărbatul îl prinse de braţ pentru a-l răsuci înapoi. 

Individul se aştepta probabil la oarecare rezistenţă. George nu se opuse, 
dar folosi strânsoarea pentru a se întoarce cu fața către el. Pumnul său se 
opri sub bărbia individului. Era o lovitură năprasnică, ca de ciocan, și, dacă 
ar fi nimerit în gât, aşa cum intenționase George, i-ar fi zdrobit laringele 
omului. Cum însă picioarele îl alunecară ușor pe pietriș, pumnul nu-și găsi 
bine ţinta. 

Aşa încât capul agentului zvâcni pe spate, şi omul scoase un mârâit de 
durere. George nu avea cum să scape fugind şi, dacă într-o luptă corp la corp 
ar fi fost capabil să îi doboare pe cei doi, indivizii aflați în SUV-ul din spate i- 
ar fi venit de hac. Prin urmare, încercă în schimb să înșface arma individului. 
Singura lui şansă era să ajungă la ea înaintea partenerului celui lovit, întinse 
brațul și dibui mânerul pistolului, pe care îl răsuci într-o parte, pentru a se 
distanța de partenerul care se apropia între timp de el. Încercă să tragă 
arma în sus, dar aceasta i se agăță de căptușeala hainei. Smuci pentru a o 
elibera, dar partenerul ajunse la el. 

Un pistol cu electroșocuri explodă în sistemul nervos central al lui 
George. 

e 

Jenn stătea aşezată în Cherokee, pe locul pasagerului. Pe bord se afla 
fotografia cu scena sinuciderii lui Terrance Musgrove. Şocată de 
descoperirea făcută în celula lui Tate, o ignorase. Dar acum, în timp ce se 
gândea la ceea ce Gibson Vaughn ar fi putut face în Pennsylvania, îşi aminti 
de ea. 

Deschise laptopul și începu să răsfoiască dosarul despre trecutul lui 
Gibson, pe care îl compilase atunci când George îl abordase pentru a-i 
propune misiunea. Dădu clic pe folderul intitulat „Duke Vaughn” și derulă 
fotografiile până ce o găsi pe cea căutată. Ochii îi fugiră de la o poză la 
cealaltă. 

— Cum e posibil? se întrebă cu voce tare. 

Era un lucru mărunt, un detaliu nesemnificativ, aflat în colțul de jos al 
ambelor poze. Ceva ce n-ai fi remarcat decât dacă te uitai în paralel la ele. Se 
gândise că memoria ar fi putut să-i joace feste sau că similaritatea era, în cel 
mai bun caz, o simplă coincidenţă. Dar nu. Detaliul era același. Cum de era 
posibil? 

Îi arătă fotografiile lui Hendricks. 

— Cum eposibil? repetă el întrebarea ei, ca un ecou. 

Jenn nu știu ce să răspundă, dar un lucru era sigur: între Duke Vaughn și 
ceea ce se întâmpla în Somerset exista o legătură. Ceva ce avea de-a face cu 
răpirea lui Suzanne Lombard. 

Hendricks îi aruncă o privire serioasă. 

— Până aflăm ce se întâmplă, asta să rămână între noi. 

— Nu-i spunem nici lui Vaughn? 

— Mai ales lui. Trebuie să am o discuţie cu el. 

Îşi reluară treburile, pentru că era paralizant să se gândească la asta prea 
mult, plus că nu îşi permiteau să rămână acolo nicio secundă mai mult decât 
era necesar. Asta funcționă o vreme, până când ea tresări la auzul unor 
înjurături proferate de Hendricks pe un ton ciudat. Credea că e capabilă să 
recunoască toate tonalitățile vocii partenerului ei, dar acum, din vocea lui, 
răzbătea o nuanţă nefamiliară. Părea panicat. Îl găsi postat în picioare lângă 
geanta lor cu arme. 

— Care-i problema? întrebă Jenn. 

— A dispărut unul dintre ele. 

— Adică? Vreo armă? 

— Unul dintre pistoalele Glock. Vocea bărbatului se frânse într-o şoaptă. 
Ăsta şi două magazii de gloanţe. 

— Altceva? 

— Mai e nevoie să lipsească altceva? 

— Despre ce vorbeşti? 

— Mă are la mână. Despre asta vorbesc. Nu-mi puteam imagina de ce să 
ia cadavrul lui Tate în loc să-l lase cu noi. Dar acum pricep. 

— Oh, la dracu’! 

— Bine zis la dracu'. Am tras cu arma aia de o mie de ori. Am încărcat 
magaziile cu gloanţe. Am curățat-o cu mâna mea. Amprentele mele sunt pe 
fiecare element al armei, pe fiecare cartuș. 

— Şi n-a mai lăsat niciun cartuș... 

— Nu. Niciunul. Am verificat de două ori. Le-a adunat pe toate. Ceea ce 
înseamnă că poate să arunce cadavrul, să planteze arma alături şi să mă 
acuze de crimă oricând vrea. După cum spuneam, mă are la mână. 

— Cine? 

— Oricine o fi fost. Gibson. WR8TH. Chiar contează? 

Hendricks rămase în expectativă, cu ochii la ea, asemenea unui copil care 
nu vrea decât un cuvânt de alinare. Lui Jenn nu-i venea în minte un 
asemenea cuvânt. Se crezuseră cu doi pași înainte, când colo erau mult mai 
în urmă. Ea se întrebă ce ar face George într-o asemenea situaţie. Genul 
acesta de situații fără ieșire erau punctul lui forte, dar el nu era de găsit. Așa 
că întrebarea care se punea cu adevărat era: ce ar face ea? 

— Trebuie să am o discuţie cu individul ăla, spuse el. 

— Dar nu Gibson e vinovatul. 

— Convinge-mă. 

— Ce zici de asta? gesticulă Jenn spre dâra de sânge din celula lui Tate. Nu 

e opera lui. 

— Atunci de ce nu s-a întors acasă? De ce ne-a minţit cu chestia aia, cum 
că vrea să țină mașina câteva zile în plus? Vaughn a fost tot timpul aici. Plus 
scamatoria cu computerul familiei McKeogh. Nu crezi că a fost mâna lui? 

— Vrei să zici că Gibson a activat virusul ca să ne îndepărteze pe noi, 
după care s-a întors la Tate ca să discute cu el între patru ochi? Perfect 
expus camerei de filmat?!! Și că, după o oră şi jumătate, s-a întors ca să-l 
ucidă pe Tate, de data asta ferindu-se să fie înregistrat? După care, pentru 
orice eventualitate, a mutat cadavrul și ne-a furat una din arme? Chiar ţi se 
pare un scenariu plauzibil? 

— Poate că nu, dar intenționez să aflu adevărul cât mai curând. 

WR8TH stătea așezat în fața lui Gibson. Cel mai căutat pedofil din lume, în 
carne şi oase. 

Văzut de aproape, părea şi mai tânăr. Putea trece cu ușurință drept 
student. Avea o energie de pușştan și nu stătea o clipă locului. Ochii căprui, 
afundaţi în cap, sclipeau cu o inteligență jucăușă. Dar necazurile îi săpaseră 
cute adânci în jurul ochilor, și un smoc de păr îi încărunțise în mod ridicol. 
WR8TH îşi făcu de lucru nervos cu ochelarii, însă îl lăsă pe Gibson să îl 
măsoare din priviri în voie. Scoase un pachet de ţigări, extrase una pe 
jumătate, apoi o împinse la loc. 

— Mai bine nu, spuse el. Doamna M. ar pune să fiu arestat. Și asta ar fi 
prea de tot. 

— Doamna M? 

— Doamna Miller. 

WR8TH îşi încovoie degetul mare şi arătă înspre bibliotecă. 

— Doamna Miller, bibliotecara cea prietenoasă. Bea de stinge pe ascuns, 
la ea în birou, dar Doamne ferește să mă prindă pe mine fumând! 

— lisuse, tu eşti tipul care se ocupă de reţeaua de net a bibliotecii! 
exclamă Gibson. 

— Recunosc. 

— Omule, am știut eu că funcționa cam prea bine pentru o bibliotecă 
publică. Deci lucrezi pentru comitat? 

— Mda. Şi nu m-am putut abţine și am plusat un pic. 

— Nu, nu, te-ai descurcat de minune. M-ai păcălit. 

— Mersi. 

WR8TH părea realmente încântat de compliment. 

— Billy Casper, se prezentă el. 

Gibson îi strânse mâna cu un gest mecanic. Numele îi spunea ceva, dar 
numai vag. 

— Cum e posibil? Cum se poate ca tu să fii WR8TH? Câţi ani aveai atunci? 
Şaptesprezece? Optsprezece? 

— Șaisprezece ani şi cinci luni. 

— Şi cinci luni? 

— Da, tocmai îmi luasem carnetul de șofer. 

— Şi-mi spui așa, în față, că eşti omul pe care toată lumea îl caută de 
atâția ani? 

— Crede-mă, am lăsat FBl-ul să adulmece peste tot și să-mi răstoarne 
lumea cu susul în jos. În primii doi ani eram la fel de paranoic ca o cloşcă. 
Credeam că telefoanele ne sunt ascultate. Am fost cel mai stresat elev din 
ultima clasă de liceu. Părinţii m-au dus la psihiatru. S-au gândit că sunt 
schizofrenic sau mai ştiu eu cum. Totuși... WR8TH? Wraith? Casper30? Cât de 
greu era să-ți dai seama? Dar nu le-a căzut fisa. Presupun că niciodată nu și- 
au pus problema că cel căutat era un băiat de şaisprezece ani. 

— Unde e Suzanne? 

— Nu ştiu. 

— Unde e? 

— N-am idee. 

— Dacă mă minţi... 

— Ce-ai să faci? O să mă omori? 

— Da, răspunse Gibson, el însuși surprins de convingerea cu care făcuse 
afirmaţia. 

Billy zâmbi. 

— Foarte bine. Dacă n-ar fi aşa, nu m-aș afla aici cu tine. 

— Deci tu ai răpit-o? 

— Ce naiba, omule, n-am „răpit-o”. Nici vorbă. A fost cu mult mai 
complicat. 

— N-ai vrea să-mi explici? 

— Ba da. N-ai vrea să mergem la plimbare cu maşina? 

— Unde? 

— O să-ţi arăt. N-am de gând să-ţi divulg locul, așa că nu mai întreba. Nu 
vreau să le spui partenerilor tăi unde sunt. 

— Am crezut că ai încredere în mine, plus că tipii ăia nu mai sunt 


30 Casper, numele de familie al lui Billy, coincide cu cel al fantomei (wraith în limba engleză, posibilă 
transcriere fonetică pentru WR8TH) din serialul de benzi desenate Casper, fantoma prietenoasă, 
lansat la finalul anilor 1930 şi ecranizat ulterior în numeroase filme de desene animate (n.tr.). 

partenerii mei. 

— Naiba să te ia, Gibson! Eu ţi-am spus cine sunt. Unde lucrez. Poate că 
mai mult nici n-o să capeţi pentru moment, ripostă Billy înfuriat. Ce-ar fi să- 
mi răspunzi cu aceeași monedă? Nu știi de ce sunt capabili oamenii ăia. 

— Ba ştiu. 

— Ba nu ştii. 

Gibson se încadră pe şoseaua care ieşea din Somerset pe direcţia nord. De 
cum se îndepărtară de bibliotecă, Billy păru să se relaxeze. 

— Am o armă la mine. Cred că-i corect din partea mea să te previn, spuse 
Billy. 

Gibson îi aruncă o privire piezișă. 

— N-am de gând să o folosesc atâta timp cât nu mă superi. Ne-am înţeles? 

— Atâta doar: să n-o îndrepţi asupra mea dacă nu-i cazul. Ne-am înțeles? 

— Tu ai armă? Poate ascunsă pe undeva prin bagaje? 

— N-am. Nu-mi plac armele. 

— Cum? Ce naiba, omule, doar ai fost în marina militară! 

— N-a fost alegerea mea. 

— Adevărat, spuse Billy fără a comenta. 

Se uită pe geam şi zâmbi. 

Gibson îi aruncă din nou o privire. 

— De ce rânjeşti? 

— Ştii, e aşa o ușurare! N-ai idee ce înseamnă să ţii în tine un asemenea 
secret timp de zece ani. Te macină. În unele zile îți vine pur şi simplu să 
explodezi. Nici nu ştii de câte ori am fost tentat să postez fotografia lui 
Suzanne pe Reddit. Şi pe urmă să stau liniștit şi să mă uit cum ceilalți o iau 
razna. Cotește la semafor, adăugă Billy arătând spre dreapta. 

— Şi de ce n-ai făcut-o? 

— Ce să fac? 

— Să postezi poza. Anonim. 

— Din cauza domnului Musgrove. 

— Cine naiba e domnul Musgrove? 

— Mi-a fost vecin când eram copil. 

Gibson îl aşteptă să dezvolte subiectul, însă Billy se cufundă morocănos în 
gânduri. 

Continuară să înainteze spre nord în tăcere. Gibson insistă să-l întrebe 
unde mergeau, dar Billy declară că prefera să-i arate. După aceea îl întrebă 
dacă putea să fumeze. Gibson răspunse că nu era mașina lui, dar Billy crăpă 
geamul şi avu grijă să sufle fumul afară. 

Indiferent ce fel de persoană era Billy Casper - un răpitor, un mincinos 
patentat, un schizofrenic -, părea un copil bun. Gibson înțelegea de ce 

avusese Ursuleţul atâta încredere în el încât să-i dea întâlnire la 
Breezewood. Și să se urce cu el în mașină. Lui Gibson îi plăcea de Billy. Dar 
asta nu însemna că avea să-l cruţe dacă afla că îi făcuse rău Ursuleţului. 

Timp de câteva ore merseră cu mașina spre nord. Pe măsură ce se 
apropiau de destinaţie, Billy deveni din nou agitat. Gibson îl auzi cum 
mormăie în barbă, ca și cum înăuntrul său se mișcau nişte plăci tectonice 
care se izbeau una de alta. lar Billy părea că nu-și dă seama de propriile 
reacţii. 

— Urăsc să mă întorc aici, mărturisi el într-un târziu. 

Cotiră pe un drum de pământ îngust și lipsit de trotuare, care înainta 
paralel cu lacul Erie. De o parte și de alta se întindea o pădure, însă printre 
copaci, de-a lungul unor drumuri de ţară, Gibson zări case mari și scumpe, 
amplasate pe malul lacului scânteietor. Era un colț de lume frumos și liniștit 
- şi intenţionat rustic. Ce lucru extraordinar existența unui asemenea loc la 
mai puțin de o oră de mers cu maşina de casa lui Kirby Tate! 

Cele mai multe proprietăți nu aveau cutii poștale și nici alte semne 
distinctive. Prin urmare, era destul de ușor să te rătăceşti, însă Billy știa cu 
precizie unde se aflau. 

— Bun, acum trebuie să coteşti la stânga. Nu aici, la următoarea. 

— Şi ce e la stânga? întrebă Gibson. Casa cui? 

— A domnului Musgrove. În fine, acum nu mai e casa lui, dar pe vremuri a 
fost. Acum e a surorii lui. Care locuiește în Saint Louis. A stat aici două 
săptămâni în iunie, şi bănuiesc că nu va reveni până la anul. 

— Cum de știi toate astea? 

— Pentru că am grijă de casă. 

— Dar câte joburi ai, omule? 

Gibson încetini în momentul când pătrunseră pe un drum de pământ 
accidentat şi prost întreținut. La fel ca multe alte proprietăţi, și aici intrarea 
era blocată de un lanţ legat de doi pari din lemn. Billy sări din mașină, 
desfăcu lanţul și îl aruncă în drum înainte de a se urca înapoi în mașină. 
Şiruri de copaci înalți străjuiau ambele părți ale drumului, și maşina abia 
avea loc să se strecoare. 

— Aici ar fi bine să încetineşti. În faţă e un bolovan mare, îl avertiză Billy 
pe Gibson arătând undeva în față. 

După un sfert de milă depășiră șirul de copaci și ajunseră la o casă mare 
cu etaj și structură din lemn. O verandă lată și atrăgătoare, sprijinită de 
patru coloane albe, încercuia casa. Drumul de pământ făcu loc unei alei 
circulare din pietriș alb. Un ulm se înălța în centrul acelei bucle. Iarba tunsă 
scurt mărginea ambele laturi ale casei, coborând spre malul lacului. În 
stânga se aflau locuri de parcare, însă Gibson opri în faţa scărilor care urcau 

către intrarea principală. 

— Unde suntem, Billy? 

— Aici am ascuns-o pe Suzanne. Și cred că asta i-a adus moartea 
domnului Musgrove. 

Un rictus de durere boți fața lui Billy Casper. leși din mașină și porni, cu 
capul plecat, spre lac. Gibson văzu cum umerii îi tresaltă incontrolabil; Billy 
plângea, mai bine zis hohotea de plâns. Îl lăsă în pace și îl urmă după un 
timp. 

Băiatul stătea pe un pilon de lemn din capătul pontonului. Gibson se 
aşeză vizavi. De două ori tânărul păru că-şi vine în fire, după care în minte îi 
reveni cine ştie ce amintire îndelung reprimată, şi lacrimile începură din nou 
să-i curgă pe obraji. 

— Nu sunt plângăcios din fire, se scuză el pe jumătate râzând, pe 
jumătate plângând. 

Își şterse lacrimile. 

Ce mai spectacol, nu-i așa? 

— Nu-i deloc uşor să povestești aşa ceva pentru întâia oară. 

Billy îl privi recunoscător şi încuviinţă din cap. 

— Bun, acum povestește-mi despre domnul Musgrove. 

— Of, omule, era cel mai drăguţ tip de pe lume. i-ar fi plăcut de el. 
Vorbea cu toată lumea de la egal la egal, chiar și cu copiii. Discutam despre 
designul de jocuri video, despre computere. Chestii de genul ăsta. Ne trata ca 
pe niște adulţi. Ştia câte ceva despre orice. Îl interesa totul. Locuiam la 
câteva case distanță de ei. Părinţii mei erau prieteni buni cu domnul și 
doamna Musgrove. De două ori pe săptămână mama făcea jogging cu 
doamna Musgrove. Şi Ginny și cu sora mea erau uite așa, adăugă Billy 
împreunând - și strâns două degete. Vreau să zic, înainte de accident. 

Arătă spre lac şi-i povesti lui Gibson despre ambarcațiunea care o lovise 
pe Ginny Musgrove şi despre mama ei, care se înecase încercând s-o salveze. 
Apoi despre impactul devastator pe care îl avusese accidentul asupra 
domnului Musgrove: problemele lui cu băutura și cu accesele de furie. O 
familie distrusă în câteva minute. 

— Pe urmă nu s-a mai întors aici decât o singură dată. Imediat după 
accident, însoţit de poliţie. Și după aia, casa practic a încetat să mai existe 
pentru el. 

— De ce n-a vândut-o? 

— Nu știu. Presupun că i-a fost mai uşor să plătească în continuare 
ipoteca decât să se ocupe efectiv de ea. Era cu mintea vraiște. A întrerupt 
totuși telefonul și electricitatea. N-a lăsat decât gazele şi apa. 

— Şi te-a angajat pe tine ca să te ocupi de casă? 

— Mda, la început a avut un alt tip, dar nu s-au înțeles bine. Individul a 
dat o petrecere aici sau cine ştie ce altă porcărie a făcut, și domnul Musgrove 
l-a concediat. Așa că, după ce mi-am luat carnetul de şofer, m-a angajat pe 
mine. Ştii, n-am fost niciodată genul ahtiat după petreceri. Mă plătea ca să 
vin aici o dată pe lună şi să mă asigur că totul era în regulă. Mi-a zis că el nu 
e în stare să facă asta. De-aia m-am gândit că e un loc bun s-o ascund pe 
Suzanne. Pentru că, în afară de mine, nimeni nu venea aici. 

— Şi tot tu te îngrijeşti şi acum de casă? 

— Da, după moartea domnului Musgrove, sora lui n-a vrut să renunţe la 
mine, i-a fost mai comod să mă păstreze. 

— Cum a murit domnul Musgrove? 

— S-a sinucis. La fel ca tatăl tău. 

O durere surdă îl cuprinse pe Gibson la auzul ultimei fraze. Billy 
pomenise de tatăl lui atât de natural, de neașteptat. Aşa cum numai un 
prieten vechi ar face-o. Fapt care îi întări sentimentul că Billy Casper 
considera că între ei doi exista o legătură datorată lui Suzanne. 

— Nu vreau să discut despre tata. 

— Oh, îmi pare rău. 

— Nu-i nimic. Dar, dacă domnul Musgrove s-a sinucis, de ce mi-ai zis că a 
murit din cauza ta? 

— Pentru că nu cred că s-a sinucis. 

Porniră către casă. Billy descuie ușa din spate și pătrunseră în bucătărie. 
Era o încăpere mare şi luminoasă, zugrăvită în nuanţa cojii de pepene 
galben. Mica insulă din centru era dotată cu chiuvetă dublă și cu mașină de 
spălat vase. Billy gesticulă spre o masă din lemn așezată lângă fereastră. 

— 0 recunoști? 

Gibson o privi cu atenţie. În fotografie nu-i acordase atenţie, 
concentrându-se asupra imaginii Ursuleţului, dar era într-adevăr masa din 
poză. 

— Asta e? întrebă el. 

— Da. Pe vremea aia era lipită de perete. Suze stătea acolo, pe scaunul ăla, 
spuse Billy. Chiar acolo. Poza am făcut-o în seara când am ajuns aici. Ea n-a 
vrut s-o fotografiez. Era foarte obosită. Dar şi uşurată. În ultimele săptămâni 
nu se hrănise cum trebuie. Era incredibil de slabă. Dar eu eram așa de fericit 
că era aici, că eram în sfârșit împreună. 

Gibson percepu durerea din vocea lui şi încercă să reconstituie scena în 
minte. Ursuleţul stând pe scaun. Frântă de oboseală. Billy, surescitat ca un 
cățelandru, făcând poză după poză. Oare era posibil? Ar fi putut Billy Casper, 
un adolescent de șaisprezece ani, să pună la cale una dintre cele mai celebre 
dispariţii din istoria Americii? Doi copii ascunzându-se împreună într-o casă 

de pe malul unui lac? Atât de simplu să fi fost totul? 

— Cât timp a stat Suzanne aici? 

— Șase luni, două săptămâni și o zi, răspunse Billy. Am jucat mult Catan. 

— Ce mai e şi asta? 

— Coloniștii din Catan, omule. N-ai jucat niciodată? E un joc pe o tablă. 
Unul grozav. Lui Suzanne îi plăcea la nebunie. Era mult mai bună decât mine. 
De fiecare dată mă bătea măr. 

Incredibil! Doi copii care se ascundeau şi jucau jocuri, în timp ce FBl-ul 
răscolea țara în căutarea lor. Oamenii legii porniseră însă de la premise 
greşite şi căutaseră în locuri greșite. Un lucru era clar: dacă povestea lui 
Billy se dovedea a fi neadevărată, atunci tânărul era fie un mincinos de 
prima clasă, fie nebun de legat, însă, oricât de mult se strădui, Gibson nu 
reuși să discearnă nicio notă de falsitate în relatarea lui. 

— Sora domnului Musgrove a zugrăvit casă, dar altceva n-a făcut, spuse 
Billy. A împachetat toate lucrurile personale ale domnului Musgrove și pe 
cele ale familiei lui și le-a depozitat la mansardă. De aia îmi dă fiori casa. 
Mobila e aceeaşi, la fel şi camerele, numai fotografiile s-au schimbat, sunt alți 
oameni în ele. Ca și cum vieţile ălora care au locuit aici nu ar fi fost decât un 
strat de praf pe care l-a șters cineva cu o cârpă. Dar presupun că aşa e viaţa. 
Crezi că un loc îţi aparţine, dar te înșeli. Nu faci decât să tragi de timp. 
Vremea trece și, când îți bate ceasul, cineva îți împachetează lucrurile și e ca 
şi cum nici n-ai fi existat. Urăsc să vin aici. 

— Atunci de ce o faci? Ai putea să renunți. 

— N-am încotro, răspunse Billy. Aici e locul unde am pierdut-o. 

Gibson îl înțelegea întru totul. Rămaseră în bucătărie, și Billy porni să 
istorisească o poveste ce aștepta să fie spusă de zece ani. De când se 
întâlniseră în fața bibliotecii din Somerset se tot învârtise în jurul ei, însă 
acum era pregătit să dea totul în vileag. 

Billy Casper, alias WR8TH, o cunoscuse pe Suzanne într-o cameră de chat. 
Asta era adevărat. Numai că el avea pe atunci șaisprezece ani şi nu era un 
pedofil de vârstă mijlocie, așa cum presupusese FBl-ul. Cu timpul, el și 
Suzanne se împrieteniseră şi deveniseră confidenţi. Billy pretindea că 
discutau ore în șir în fiecare noapte. Uneori el adormea în fața computerului. 
Suzanne fusese rezervată în privința familiei, se mărginise să îi spună că 
tatăl ei era un om important și să-l prevină că era riscant să o ajute. 

— Îţi jur, până ce am ajuns aici, nici n-am ştiut care e numele ei de familie. 

— Dar, dacă ai fi ştiut, ai fi ajutat-o? 

— Absolut, declară Billy fără ezitare. Căzu pe gânduri preţ de o clipă, 
după care dădu din cap şi repetă apăsat: Absolut. 

După ce se hotărâseră să pună planul în aplicare, cei doi petrecuseră 
săptămâni în căutarea unei rute nesupuse măsurilor de maximă siguranţă, 
fără prea multe camere de supraveghere și ochi iscoditori. El o instruise cum 
să evite să atragă atenţia poliției. Și ce să răspundă dacă cineva era curios de 
ce o fată de paisprezece ani călătorea singură. 

— Oricum, Suzanne avea aproape cincisprezece ani, se apără Billy. Vârsta 
pe care o aveam eu atunci când ne-am cunoscut. Între noi nu era decât un an 
diferență. Deci n-a fost nimic nepotrivit între noi. N-am făcut niciodată sex. 
Ne-am sărutat de vreo două ori, dar doar atât. Suzanne era prietena mea. 

— Şi a mea. 

— Ştiu, spuse Billy. Tocmai de aceea eşti acum aici. 

— Şi atunci, cum îţi explici ce s-a petrecut la stația de benzină Exxon? 

— Ce? Faptul că a fost surprinsă de camera de supraveghere? Chiar așa, 
ce o fi fost în mintea ei? 

— Vrei să zici că n-ai știut ce voia să facă? 

— Glumeşti? Ce naiba, habar n-am avut! Nu am aflat decât când am văzut 
la ştiri. 

— Ai întrebat-o? 

— Sigur că da. Atunci ne-am certat singura dată. Mi-a spus c-a fost un 
accident, dar m-a minţit. A făcut-o dinadins. 

— Dar pentru ce? 

— Ca să transmită un mesaj. 

— Un mesaj? Cui? 

— N-am idee. Tot ce știu e că nu era un mesaj prietenos. l-ai văzut ochii? 
S-a uitat drept în cameră și aproape că a arătat degetul. Îmi pare rău c-a 
aşteptat s-o facă până mi-a cerut mie ajutorul. Aşa, a pus Pennsylvania pe 
radarul federalilor. După ce au difuzat caseta cu înregistrarea, am fost 
convins că perechea de la pompă îmi zărise maşina. De fiecare dată când 
bătea cineva la uşă, mă gândeam că venise FBl-ul să-mi percheziționeze 
casa. Și să ne încătușeze pe toţi din familie. Înţelegi prin ce am trecut? 

— Numai că n-au ajuns la tine. 

— Aşa e. Partea cea mai rea a fost că mama era obsedată de caz. 
Televiziunile dădeau tot timpul știri, şi ea le urmărea non-stop. La primul 
reportaj, stăteam lângă mama. Au difuzat înregistrarea de pe camera de 
supraveghere şi imaginea a rămas înghețată pe faţa lui Suzanne. Am crezut 
că fac atac de cord. Am vărsat sucul de struguri pe covor. Mama a crezut că 

m-am pierdut cu firea din cauza celor petrecute cu sora mea. Și eu i-am zis: 
„Da, de asta”. Ea a izbucnit în plâns şi a încercat să mă liniștească. Mi-a spus 
că totul e în regulă şi că n-a fost vina mea. Și m-a îmbrățișat. M-am simțit 
oribil, dar n-am putut să-i spun adevărul. 

— Dar ce s-a întâmplat cu sora ta? 

Billy făcu o grimasă; nu părea dornic să abordeze subiectul. 

— De ce crezi că ţi l-am servit pe Kirby Tate pe tavă? 

Gibson încremeni și-şi acoperi gura cu dosul mâinii. 

— Casper? Sora ta a fost cea găsită în portbagaj? Trish Casper este sora 
ta? 

Billy dădu din cap în chip de încuviințare și un val de furie îi învălui brusc 
corpul, ca o manta toxică. 

— Stăteam în fața supermarketului cu sora mea. O aşteptam pe mama. 
Uitase să cumpere porumb. Mereu uită să ia două-trei lucruri. Nemernicul 
de Tate s-a apropiat, a luat-o de mână pe Trish și a plecat cu ea. Ştii ce mi-a 
spus? 

Gibson clătină din cap. 

— Mi-a spus: „O aduc imediat înapoi”. Şi mi-a zâmbit, ca şi cum era un 
secret care trebuia să rămână între noi. Şi când m-am uitat nedumerit la el, a 
adăugat: „Mama ta a zis că e în regulă”. Și eu am rămas acolo ca un idiot și l- 
am lăsat s-o ia pe sora mea. 

— Dar nu erai decât un puști. 

— Mda, dar acum nu mai sunt. Ştii ce se spune despre răzbunare? E 
adevărat. Dacă aștepți zece ani, o să-i iei pe toţi prin surprindere. A fost aşa 
de uşor. Tate a fost un imbecil credul. 

— Ce naiba, Billy! 

— Uite ce-i. Dracu’ să-l ia pe Tate! Din cauza lui soră-mea ia medicamente 
împotriva anxietățţii. Are fobii de care nici doctorii n-au auzit până acum. Nu 
poate ieși din casă. Nu poate interacționa cu oameni pe care nu-i cunoaște. 
Nu-și poate face singură cumpărăturile. Anul trecut am scăpat pe jos un 
pahar la ea în bucătărie. Timp de cinci minute nu s-a oprit din plâns. Nu a 
avut niciodată o slujbă permanentă. Da, 

Tate ar fi trebuit să rămână în pușcărie... acolo ar fi fost în siguranţă, 
adăugă Billy privind în gol. 

Gibson se holbă la el. Până în acel moment, cu greu acceptase că Billy 
Casper se făcea vinovat de dispariția lui Suzanne și de spargerea ACG-ului. 
Dădea impresia unui tânăr așa drăguţ. Poate un pic naiv. Dar acum, 
ascultându-l vorbind despre Kirby Tate, își schimbă părerea. Văzu furia și 
inteligenţa calculată ascunse în spatele ochilor prietenoși ai lui Billy. 

— Cât timp ai zis că ai ținut-o pe Suzanne aici? 

— N-am ţinut-o cu forța. De câte ori să repet? Șase luni, atât a stat aici. De 
bunăvoie. Veneam în weekenduri şi după şcoală, dacă găseam un pretext. 
Era un drum al naibii de lung și nu puteam rămâne prea mult. Am minţit 
acasă că mi-am găsit un job. Am inventat prieteni. Am amestecat minciunile. 
În cea mai mare parte a timpului, ea a stat singură. Și mi-a fost foarte greu s- 
o ştiu fără nimeni alături. Deşi ei părea să-i placă. Citea mult. Într-un fel, cred 
că avea nevoie de asta. Avea nevoie de timp ca să se gândească. De fiecare 
dată când mă vedea era bucuroasă, dar nu părea tristă atunci când plecam. 
Înţelegi ce-ţi spun? 

Gibson încuviință din cap. 

— Îţi jur, aveam senzaţia că îmi petrec toată viaţa în maşină. Nu puteam 
să mă duc la aceeași drogherie sau farmacie, râse Billy la amintirea unor 
scene numai de el știute. A trebuit să alerg de colo colo prin toată 
Pennsylvania, pentru ca lumea să nu se întrebe de ce tot cumpără vitamine 
prenatale un puşti de șaisprezece ani. 

Gibson întinse brațul, apucă gâtul lui Billy şi îl împinse pe tânăr în blatul 
de bucătărie. Iat-o, minciuna, minciuna pe care o anticipase. 

— Şi zici că n-aţi făcut niciodată sex? 

— Ce tot spui? Nu, omule. N-am făcut sex niciodată, se înecă Billy în timp 
ce Gibson îl strângea tot mai tare. Suzanne era însărcinată când am adus-o 
aici. De ce crezi c-a fugit de acasă? 

Informaţia îl lovi pe Gibson ca un trăsnet şi, pentru o clipă, rămase năuc. 
Era ca şi cum toate presupunerile sale erau aruncate la gunoi cu brutalitate. 
Cât de mult se înşelaseră cu toţii! Îl eliberă pe Billy din strânsoare şi făcu un 
pas în spate. 

— Scuze, spuse el. Acum mi-ar prinde bine o băutură. 

Billy își frecă gâtul, dar nu se mișcă din loc. 

— Probabil c-a mai rămas niște bere în frigider. 

Gibson deschise ușa frigiderului şi găsi în spate un pachet cu şase beri 
Iron City. Luă două sticle, și pe una i-o oferi lui Billy. Băiatul refuză. Gibson le 
deschise pe amândouă şi îi întinse din nou una. 

— Scuze, repetă el. 

Ochii lui Billy se aprinseră, apoi se răciră iar. Luă berea, şi cei doi stătură 
în tăcere, bându-și berile. 

— Al cui era copilul? 

— Mi-a zis că al unui băiat, Tom. 

— Ce ţi-a spus despre el? 

— Nu prea multe. Doar generalități. Întotdeauna schimba subiectul atunci 
când o întrebam. Sincer să fiu, la început am crezut că tu ești. 

— Eu? 

— Da. Din cauză că vorbea tot timpul despre tine. Am crezut că a inventat 
treaba cu iubitul ca să te protejeze. 

— Nu am fost eu. 

— Da, ştiu. Știu. Erai arestat atunci când a rămas ea însărcinată. Am făcut 
calculele, dar mai târziu. 

— Vrei să ştii ceva? 

— Ce? 

— Autorităţile au crezut că tu ești Tom B. 

— Aş fi vrut eu, mormăi Billy. 

O tăcere mormântală se aşternu în încăpere. 

Într-un târziu, Gibson întrebă: 

— Ursuleţul era... supărată pe mine? 

— Glumeşti? Cum să fie supărată? Se tot gândea cum să ia legătura cu 
tine. Și eu o certam, îi spuneam că a înnebunit. Cum să iei legătura cu el? E 
arestat și trimis în judecată. Toată lumea te caută, și tu riști să trimiți mesaje 
unui tip aflat în puşcărie? își ridică Billy brațele în aer. Fără supărare. 

— Nicio problemă. 

— De ce să se fi supărat pe tine? 

— Pentru că am vrut să îl înfund pe tatăl ei. 

— Nu, omule. Suzanne te iubea. Într-un fel, eram gelos pe tine. Cred că 
înţelegi... Și oricum, Suzanne nu era cel mai mare admirator al tatălui ei. 

— Da? Nu așa îşi amintea Gibson din copilăria lor. Crezi că Lombard a 
ştiut că fiica lui este însărcinată? 

— Nu, nu cred. Când a fugit de acasă, sarcina nu se vedea. Știu însă că era 
îngrozită de ceea ce ar fi putut face el dacă afla. Cum ar fi luat-o razna. 
Fiindcă e un tip temperamental, din câte am auzit. Suzanne mi-a spus că 
tatălui ei nu-i păsa decât de cariera lui. Și se tot gândea ce ar fi putut să-i facă 
dacă afla. Ei şi copilului. De asta a fugit de acasă. 

Gibson reluă în minte întreaga poveste. Ursulețul rămâne însărcinată cu 
iubitul ei, misteriosul Tom B., şi decide să fugă de acasă de frica tatălui. Până 
aici, scenariul părea plauzibil. Dar de ce să apeleze la ajutorul lui Billy, şi nu 
la Tom B., iubitul ei? Oare Tom ştia că o lăsase însărcinată? Sau poate că 
ştiuse şi tocmai de aceea nu ieșise în față? 

— Şi unde sunt ei acum? Unde e Suzanne? Unde-i copilul? 

— Nu ştiu. 

— Zău așa, Billy. Să zicem că până aici te cred, dar am nevoie de un final 
mai veridic. 

Billy se duse la frigider, luă o bere și o bău pe nerăsuflate, cu spatele la 
Gibson. Gibson îl urmări cum pune sticla goală pe blatul de bucătărie, apoi 
dă gata o alta. După aceea, Billy se răsuci cu fața către el şi îl privi dușmănos, 

cu ochii scăpărându-i din nou de furie. 

— Ascultă, dacă aș ști ce s-a întâmplat cu Suze, crezi că te-ai mai afla 
acum aici? De ce aş mai avea nevoie de tine dacă aș ști? Doar n-am riscat să 
mă expun, nu mi-am riscat viața spărgând serverul ACG ca să împart un 
moment de tandreţe cu tine. Am făcut-o pentru că nu ştiu ce s-a întâmplat cu 
ea, şi asta mă ucide. Omule, am iubit-o şi n-am putut să îi asigur protecţia. 
Nu am putut să am grijă de ea aşa cum i-am promis. Și copilul... era ceva în 
neregulă cu el. În ultima lună Suze nu s-a simţit bine. A încercat să ascundă, 
dar știu că sângera. Și nu se mai putea mișca. Nu am știut ce să fac. Eram 
nevoit s-o las singură, şi asta mă ucidea. Am vrut s-o duc la un spital. Am 
implorat-o de multe ori, dar era al naibii de încăpățânată. 

Billy plângea acum. 

— l-am luat un telefon de unică folosinţă, ca să mă sune în caz de urgenţă. 
Şi, într-o noapte, am primit un mesaj. Billy se opri și încercă să se adune, 
vorbind acum în șoaptă. Avea o voce așa de dulce. Mi-a zis că mă iubește şi 
că îi pare rău. „Ei mi-au promis că mă ajută”, așa mi-a spus. Și atât. Am 
sunat-o, dar nu mi-a răspuns nimeni. Înţelegi? Eu n-am fost în stare s-o ajut, 
şi atunci a apelat la altcineva. Și ei au venit și au luat-o. Și au dus-o undeva, 
nu știu unde, dar nu acasă. Am tot așteptat să apară la ştiri povestea cu „fata 
care s-a întors în familie”. Dar au trecut zece ani, şi nada. Deci, unde e 
Suzanne? 

— Ai crezut că George Abe a luat-o? 

— Aşa m-am gândit. Mai exact, mi-am zis că își sunase tatăl, şi el își 
trimisese lacheul ca să se ocupe. Şi să țină lucrurile sub control. Să o 
împiedice să-l facă pe Lombard de râs. Uite ce-i, știu cum sună, dar nici nu-ţi 
închipui ce gânduri paranoice mi-au trecut atunci prin cap. 

— Da, e paranoia curată. 

— Să-ţi zic una şi mai tare. Noaptea în care m-a sunat Suze e aceeași cu 
cea în care domnul Musgrove „s-a sinucis”. După ce am primit mesajul, am 
venit încoace, şi ea dispăruse. Când m-am întors acasă, după vreo cinci ore, 
strada era plină de mașini de poliție, una de pompieri şi o ambulanţă. Îl 
scoteau pe domnul Musgrove din casă într-un sac. 

— Şi crezi că există vreo legătură? 

— Cred că Suze a refuzat să mă trădeze. Cred că ei au presupus că domnul 
Musgrove o răpise, pentru că Suze stătea în casa lui. 

— Deci, bănuieşti că Benjamin Lombard a pus să fie ucis vecinul tău 
pentru a preveni un scandal? Ce Dumnezeu, Billy, te-ai uitat la prea multe 
filme. 

— Zău? 

— Şi crezi că misterioșii „ei” erau în fapt George Abe? 

Billy ridică din umeri. 

— De asta ai spart serverul de la ACG, ca să vezi dacă George ascunde 
ceva? 

— A fost cel mai la îndemână punct de plecare. Nu-s așa de nebun încât să 
încerc să sparg serverul vicepreședintelui SUA. 

— Pe atunci nu era vicepreședinte. 

— Ştiu. Râd de tine. Dar ai dreptate, de asta am spart serverul ACG-ului. 
Am vrut să fac valuri și să văd ce se întâmplă. Să găsesc măcar ceva, oricât de 
mic, care să mă îndrepte în direcția bună. Numai că George Abe nu știe mai 
mult decât ceilalți. Și el o caută pe Suze, la fel ca noi. Ar fi trebuit să renunţ 
atunci. Adică atunci când mi-am dat seama. Pentru că, în cele din urmă, tot 
vor găsi pe cineva care să-mi dea de urmă. 

— Dar nu ţi-am dat de urmă, Billy. Tu ai fost cel care a venit la noi. 

— Mda, la tine, nu la ei. 

— Ce vrei să spui? 

— Că poate a fost un semn. Te-am recunoscut imediat. Mai ţii minte ziua 
în care ai făcut jogging până la bibliotecă? Eram acolo, în mașină, şi foloseam 
Wi-Fi-ul bibliotecii. Am ridicat ochii şi te-am văzut. Gibson Vaughn, 
BrnChrOm în persoană. Legenda. 

Gibson ridică o mână în aer. 

— Scuteşte-mă. 

Billy schiță un zâmbet, pentru a-i arăta că făcea pe deșteptul. 

— Nu ştiu cum să-ți explic. Te-am văzut și... am avut sentimentul că o să 
mă înţelegi. 

— Dar mă cunoști atât de puţin. 

— Aşa e, dar Suzanne te cunoştea. Şi avea încredere în tine, iar pentru 
mine asta-i de-ajuns. 

— După zece ani în care ai stat cu capul la cutie, îți asumi un risc enorm. 

— Poate. Dar am obosit, omule. Am obosit să tot stau ascuns. Am obosit 
să-mi fie frică. Vreau ca totul să se termine, într-un fel sau altul. 

— Încă o mai iubeşti, remarcă Gibson. 

— Tu nu? 

— Nu în același fel ca tine, dar da, o iubesc. Suzanne nu e genul de fată pe 
care să încetezi să o iubești. 

— Amin! spuse Billy. Hai cu mine, vreau să-ți arăt ceva. 

33. 


Meiji. 

Jenn puse pe speaker mesajul primit de la George, ca să-l audă și 
Hendricks. Se uitară unul la altul. Îl ascultă iar, în căutarea unor nuanţe care 
ar fi putut să-i scape în primele cinci dăți. Nu descoperi nimic nou, însă 
mesajul era lipsit de echivoc. Semnificaţia lui era că George dăduse de necaz, 
la fel și ei. Mesajul le transmitea totodată ordinul de a-şi păstra avantajul și 
de a nu ieși în evidenţă. Le spunea să nu facă pe eroii. Să nu-l caute și să nu 
încerce să ia legătura cu el. Să aştepte până primeau undă verde. 

— Ce crezi? îl întrebă Jenn pe Hendricks. 

— Cred că urăsc Pennsylvania. 

— Dar ce zici de George? 

— Probabil că lui îi place. 

— Hendricks! Bun, ce facem mai departe? 

— O ştergem de aici. Nu văd nimic rău în asta. 

Avea dreptate. 

Le luă tot restul zilei şi noaptea următoare pentru a șterge orice urmă a 
prezenţei lor la Grafton Storage. Hendricks spălă și frecă celula unde îl 
ținuseră captiv pe Tate. Jenn reinventarie echipamentul, în caz că individul 
care le stricase distracţia nu se mulțumise să le ia doar o armă. 

Depozitele goale rareori iau foc, așa că erau nevoiţi să creeze o scenă 
verosimilă. Incendiul nu avea să trezească bănuieli decât dacă pompierii 
depistau ceva suspect. Hendricks aranjă celula astfel încât să pară că o 
persoană fără adăpost îşi făcuse culcuș în ea şi încercase în chip nesăbuit să 
facă focul înăuntru. Când fu mulțumit de rezultat, aprinse un chibrit și 
urmări cum se desfăşoară proiectul lui exagerat de incendiere premeditată. 

Jenn era deja în SUV când Hendricks se aşeză în spatele volanului. 

— Pe vremuri, îmi plăceau zilele de vineri, spuse el. 

Lui Jenn îi luă un minut ca să facă socotelile. 

— Astăzi e vineri, nu-i așa? Ce săptămână nenorocită am avut! 

— Ceva nou de la George? 

Jenn clătină din cap. 

— Fir-ar să fie! 

— Mai e ceva ce n-o să-ți placă. 

— Ce? 

— Telefoanele de la ACG au fost deconectate. 

— Dar nu așa prevede protocolul. 

— Ştiu. 


VP - 190 


— Stai un pic. Toate? 

— Toate. 

— Şi liniile directe? 

— Da. 

— Nu-mi place. 

— Aşa am zis şi eu. 

Hendricks rămase tăcut, asimilând informaţiile. Jenn îl urmări cum 
meditează asupra celor aflate. Răpiseră un bărbat, îl interogaseră în mod 
agresiv într-un depozit abandonat, și acum omul era mort. Ucigașul nu se 
grăbise şi pusese moartea în cârca lui Hendricks, folosindu-se de pistolul 
său. George Abe era la ananghie și apăsase pe butonul de panică. Și, în plus, 
în ultimele douăzeci şi patru de ore toate telefoanele de la sediul ACG 
fuseseră deconectate. 

Se aflau pe un teritoriu necunoscut. 

Miza crescuse acum, şi în joc nu mai erau doar slujbele lor. Hendricks 
avea să ia singur decizia, iar Jenn intenționa să-l lase s-o facă. Ea una alesese 
deja. 

— Să continuăm sau să ne luăm tălpășiţa, asta e întrebarea, spuse el. 

— Aşa e. 

— Avem toate motivele să dispărem. 

— De acord. 

— Sunt totuşi prea bătrân ca să mă ascund. Ar trebui să-mi cumpăr 
pantofi dintr-ăia oribili şi şorturi scurte și vaporoase. Și nu sunt genul de 
negru care să poarte aşa ceva. 

— Ai totuşi picioare osoase. 

Se uitară amândoi pe geam. 

— Bun. Încotro atunci? întrebă el. 

— La Gibson Vaughn. 

— Mda, şi eu m-am gândit că ar fi cazul că-l căutăm. Știi unde e? 

Jenn îi arătă un loc pe hartă. 

— Mi-e cunoscută adresa asta. 

— N-o să-ţi vină să crezi. 

— În clipa asta, n-aş fi deloc mirat dacă mi-ai zice că se ascunde în 
buncărul lui Hitler. 

— E fosta casă de vacanţă a lui Terrance Musgrove. 

— Nici că se poate mai bine, spuse Hendricks. Deși să știi că mi-ar fi 
convenit mai mult varianta mea. 

— Mda, şi mie, recunoscu Jenn. 

* 
George îşi recăpătă conştienţa într-un scaun de lemn și stând cu capul pe 

o masă simplă din tablă. Avea încheieturile mâinilor prinse cu cătuşe de o 
bară metalică solidă, înfiptă în mijlocul mesei. Simţi răceala suprafeței mesei 
pe obraz, dar, când dădu să se ridice mârâind furios, scaunul se balansă ca și 
cum cineva ar fi folosit intenționat o şurubelniţă pentru a slăbi scoabele cu 
care erau fixate picioarele. 

Nu prea avea la ce să se uite în jur: încăperea avea dimensiunile standard 
de opt picioare pe zece ale unei camere de interogatorii din beton. Zumzetul 
ușor al lămpilor fluorescente îi pulsă în cap, şi George avu senzaţia că un 
dentist necruţător îi excava caninii. Gâtul îi era încordat şi uscat, spatele 
contractat și plin de vânătăi. Dacă era să judece după cât îi era de foame, 
fusese scos din circulație timp de cel puţin douăsprezece ore. Ceea ce 
însemna că era probabil vineri dimineaţă. 

Se privi în oglinda mare, încastrată în perete. Nu arăta chiar așa de rău. 
Nu avea coastele fracturate. Mersi frumos, mult prea grațioasă gazdă. 
Cravata îi atârna strâmb, şi faptul că nu o putea îndrepta îl irită. 

O uşă se deschise în stânga lui. Un bărbat intră şi se așeză în faţa sa. Puse 
pe masă o cană și un vas cu apă. Apa era rece, și pe vas se adunaseră picături 
de condens. 

George îl măsură pe individ din priviri. Era un trepăduş spilcuit, îmbrăcat 
într-un costum de-a gata. Se holbară unul la altul ca doi foşti amici care se 
întâlniseră din întâmplare la un colț de stradă. Era momentul când se 
presupunea că George avea să urle indignat, să ceară un avocat, să facă 
amenințări bombastice de genul „ştii cine sunt eu?” şi altele asemenea. Îi era 
sete, dar nu ceru apă. Avea întrebări, dar omul din fața lui era un slujbaș 
prea mărunt pentru a putea să-i ofere răspunsuri. 

— N-am putea să sărim peste preludiu? Titus e aici? dădu George din cap 
în direcția oglinzii. 

De data asta, sprâncenele trepădușului se contractară un pic. George își 
ridică ochii spre oglindă. 

— Titus. Chiar e nevoie de toată mascarada asta? 

Trepădușul își cobori ochii, ascultând instrucțiunile în cască. Se ridică în 
picioare şi părăsi încăperea fără un cuvânt. 

George aşteptă. 

Uşa se deschise. În cameră pătrunse un bărbat scund și îndesat. Nu avea 
decât câțiva ani mai mult decât George, pe care îi petrecuse însă stând mai 
mult în aer liber, în unele dintre cele mai fierbinţi locuri de pe mapamond. 
Soarele și elementele naturii îi pârliseră pielea, și fața ajunsese să semene cu 
un burete de sârmă, cu riduri adânci săpate sub părul rar, cenușiu. O 
cicatrice de nuanţă vie îi traversa maxilarul, pornind de la urechea stângă şi 
dispărând pe sub gulerul cămășii. Amintire din Tikrit. Degetul mic și inelarul 

de la mâna stângă îi lipseau. Circulau diverse variante pe seama numărului 
de dăţi în care fusese împușcat, și George bănuia că Titus prefera să lase 
lucrurile în ceaţă. Colonelul Titus Stonewall Eskridge Jr, fondatorul şi 
directorul executiv al companiei Cold Harbor, era un făuritor de mituri. 

— George, îl salută Titus așezându-se pe scaunul recent eliberat. 

— Titus. 

Se studiară reciproc. Legăturile lui Eskridge cu Lombard datau de decenii. 
George nu îl plăcuse la acea vreme și nimic din ceea ce aflase ulterior despre 
el nu îl determinase să-și schimbe opinia. 

Cold Harbor era un furnizor militar privat de dimensiuni medii, cu sediul 
la est de Mechanicsville, Virginia. Purta numele unei bătălii deosebit de 
sângeroase pentru una dintre părțile beligerante, petrecută în timpul 
Războiului Civil şi soldată cu pierderi uriașe pentru forțele armate ale lui 
Ulysses S. Grant. Neputând să concureze cu băieţii mari pentru contractele 
majore, Cold Harbor îşi construise o reputaţie de firmă capabilă să ducă o 
treabă - orice treabă - la bun sfârșit. 

Uneori, lipsa de scrupule bate mărimea. 

Titus rânji. 

— Spune-mi de unde ai știut că sunt aici. Mi-ai spionat cumva oamenii, 
Obi-Wan31? Cine a fost? Unul dintre băieții mei a scăpat cumva vreo vorbă? 

— Nu, răspunse George. Am ghicit. 

— Dar unde îmi sunt manierele? Presupun că ţi-e sete, spuse Titus 
turnând apă în cană. O împinse la câţiva centimetri de degetele lui George. 
Deci cine a fost? Unul din băieţii mei? 

— Nu. O să te miri, dar n-am prea mulţi duşmani. 

— Eu nu-s duşmanul tău. 

— N-ai fost, îl corectă George. 

— N-am fost. 

— Cine a fost cel mai mare donator în campaniile lui Lombard pentru 
Senat? 

Titus nu răspunse. 

— Cine a sprijinit Cold Harbor pentru obținerea de contracte pentru 
industria de apărare în defavoarea unor companii militare private mari ca 
Blackwater şi KBR? Nu trebuie să fii academician ca să cunoşti răspunsul. 
Dacă Lombard îşi pune în cap o răpire, la cine altcineva ar putea să apeleze? 

— Mda, bănuiesc că pentru asta mă aflu aici, afișă Titus zâmbetul lui 
afabil de băiat bun. Ca şi cum ei doi nu erau decât doi prieteni care stăteau la 
taclale. Nu-i rău deloc, George. Întotdeauna ai fost un tip isteţ. Nu foarte 


31 Unul dintre personajele principale din seria de filme Războiul stelelor (n.tr.). 
VP - 193 


realist, dar abil. Mi-ai băgat băiatul în spital. 

— Am crezut că n-am nimerit ținta. 

— Nu, puștiul o să aibă dificultăți de vorbire mult timp de-acum încolo. 
Văd că nu ţi-ai ieşit din mână după atâţia ani de stat la birou. 

— Drăguţ din partea ta, dar, din moment ce numai unul dintre băieţii tăi e 
în spital, iar eu sunt ţinut încătușat aici înseamnă că niţel tot mi-am ieşit din 
mână. 

— Îi admir pe cei care își recunosc eşecurile. 

Titus împinse cana cu apă mai aproape. George nu ceru să fie descătușat 
ca să poată bea. Şi nici nu dădu semne c-ar vrea să se repeadă și să lipăie ca 
un căţel. 

— Te-ai gândit vreodată de ce Lombard te-a chemat pe tine, și nu FBl-ul? 

— Nu-mi pasă, răspunse Titus. Lombard va ajunge preşedinte. 

— În care caz, ai toate şansele să faci avere. 

— O nouă avere, îl corectă Titus cu un surâs în colțul gurii. Ca să n-o las 
singurică pe prima. 

— E şi el aici? 

— Cine? Vicele? Cu tot Serviciul Secret după el? Ce Dumnezeu! 

— Există şi inconveniente atunci când lucrezi în serviciul public, remarcă 
George. 

— Nu m-a tentat niciodată. 

— Ce vrea Lombard? 

— Vrea să fie preşedinte. Însă în clipa asta, cel mai mult îşi dorește să afle 
ce ați făcut la Abe Consulting Group. 

— Ce vrei să spui? 

— Ajunge, ripostă Titus plictisit. Nu te juca cu mine, George. Spune-mi 
unde e. 

[] 

Mike Rilling rămăsese șomer în urmă cu douăsprezece ore. Și el, şi ceilalți 
angajați de la ACG fuseseră concediaţi prin e-mail joi noaptea, la orele 
unsprezece. Fără preaviz. Nimic. Un adevărat masacru - o întreagă firmă 
concediată în masă pe neașteptate. Colegii săi primiseră cu toţii același e- 
mail, în care li se spunea că dificultăți financiare neprevăzute obligaseră ACG 
să îşi închidă porțile definitiv. 

Era o trădare. Nu din partea firmei - lui Mike nu îi păsa câtuși de puţin de 
ceilalți angajaţi -, ci din partea sa. Cum rămânea cu discuţiile lor de la om la 
om despre integritate şi proceduri corecte? După toate astea, cum ajunsese 
să fie călcat în picioare? Ce dovadă mai bună că George Abe era un mare 
ipocrit, la fel ca toată lumea? 

Concedierea îi întări lui Mike decizia de a furniza informaţii 

vicepreședintelui. La urma urmei, era vorba de fiica lui. După părerea lui 
Mike, Benjamin Lombard avea dreptul să fie ţinut la curent. El unul nu 
înţelegea rostul acelei secretomanii. Găsirea ticălosului care îi răpise fiica 
era un lucru bun. Vicepreşedintele avea să fie recunoscător. 

Jenn Charles o să spumege de furie. N-avea decât, dar trebuia să își 
aştepte rândul. Mai întâi, trebuia să lămurească nişte lucruri cu George Abe 
însuşi. 

Forța emoţiilor care îl copleşeau îl surprinse şi pe el. Chiar dacă nu era 
dispus să recunoască nici măcar în sinea lui, Mike nutrea o anumită 
recunoştinţă şi loialitate față de George. Îl adula. Așa că, după şapte sau opt 
beri, își adunase tot curajul și îl sunase pentru a-i spune ce avea pe suflet. 
George nu răspunsese nici atunci și nici la următoarele apeluri. 

Las. 

Ei bine, n-avea să-l lase pe George să scape aşa ușor. Mike aprecia 
pachetul de salarii compensatorii - era generos dar aici nu era vorba de 
bani, ci de principii. Lucrase pentru ACG de la înființarea companiei, și 
nimeni nu dă afară un angajat după șapte ani. Nu fără a-i oferi explicaţii. 

Luă liftul spre etajul unde se afla sediul companiei, dar, pe măsură ce 
urca, hotărârea i se clătină. Noaptea trecută pregătise o predică 
devastatoare pentru Sfântul George Abe, însă acum perspectiva de a-şi 
înfrunta fostul şef părea intimidantă. George făcuse o adevărată artă din 
calmarea spiritelor, lucru de natură să-l dezechilibreze pe Mike. 

leşi din lift și străbătu holul către încăperile rezervate pentru Abe 
Consulting Group. Uşile stăteau deschise, proptite cu opritoare, un lucru 
neobișnuit. 

Recepţia era goală. Mike se opri brusc. Nu numai că nu era nimeni acolo. 
Sala era goală goluță. Totul dispăruse: canapele, scaune, mese, lămpi, 
tablouri... totul. Fuseseră înlăturate până și clemele care țineau mochetele 
fixate de podea și plăcuțele cu numele angajaţilor. Traversă birou după 
birou, şi peste tot îl întâmpinară spaţii goale. Chiar și biroul lui George 
fusese golit. Incredibil! Cu o seară înainte, la ora șapte, când plecase el, totul 
era în regulă. Și acum părea că, peste noapte, Abe Consulting se cărăbănise, 
ridicase tabăra ca o şatră de ţigani, fără a lăsa nimic în urmă. 

Telefonul mobil al lui Mike sună. Se uită pe ecran, dar nu văzu afişat 
niciun număr. Nu era număr ascuns; pur și simplu, ecranul era gol. Aceste 
apeluri îl speriau întotdeauna. Păreau venite din neant. În telefon se auzi o 
voce familiară, dură și mecanică. 

— Nu ştiu, răspunse Mike. Nu ştiu. Nu mai e nimic... Da, sunt aici. Locul e 
gol... Habar n-am! Nu știu ce altceva aş mai putea să-ți spun. Doar nu-mi face 
confidenţe. 

Interlocutorul său făcu o pauză. Reveni și îi lătră instrucțiuni. Mike 
închise telefonul şi realiză că transpirase. Îi era teamă să refuze şi nu ştia ce 
se putea întâmpla dacă totuși o făcea. 

Îşi dori ca George să fi fost acolo, ca să-i spună ce să facă. 


34. 


Gibson dormi până ce soarele dimineţii își strecură razele pe podeaua 
livingului şi îi intră în ochi. Se rostogoli și se așeză pe canapea. Billy era la 
etaj, într-unul din dormitoare. Discutaseră toată noaptea, până la epuizare şi 
fără să ajungă la vreo concluzie, după care deciseseră să meargă la culcare. 
Se uită la telefon și văzu că era trecut de ora zece. Când dormise ultima oară 
până aşa de târziu? Şi pe o canapea. Dar, după patru zile petrecute în 
mașină, până și o canapea veche era o schimbare binevenită. 

Povestea lui Billy nu mai putea fi pusă la îndoială. Nu acum. 

Billy nu glumise atunci când îl prevenise că mansarda era un altar 
închinat familiei lui Terrance Musgrove. l-o arătase în seara dinainte. Șiruri 
de cutii pline şi frumos aranjate se aliniau de-a lungul pereţilor, fiecare 
dintre ele etichetată corespunzător: „Fotografii din living”, „Biroul 1”, 
„Biroul 2”, „Consumabile baia principală” etc. Ca şi cum familia Musgrove 
urma să apară dintr-o clipă într-alta și trebuia să aibă acces imediat la 
şampon. 

Billy se îndreptase direct spre un şir de cutii cu eticheta „Camera lui 
Ginny”. 

— Suzanne a stat în camera lui Ginny. Era plină cu lucruri de fete, deci 
bănuiesc că aici s-a simțit mai confortabil. Am crezut că o să-i fie frică să 
doarmă în patul unei fete moarte, dar mi-a spus că nu o deranja. 

Billy scotocise prin cutie, scosese rucsacul roz Hello Kitty şi i-l întinsese. 

— Nu pot să cred! comentase Gibson. 

— Ți-am spus că am ceva să-ți arăt. 

— Sora lui Musgrove nu l-a observat? 

— Ce să observe? Un rucsac de fată într-o cameră de fată? E ceva adevăr 
în chestia aia cu ascunsul lucrurilor la vedere. 

— Şi rucsacul a stat aici tot acest timp? 

— Ce loc mai bun unde un tip singur de douăzeci de ani să ascundă un 
rucsac de copil? 

Aduseseră rucsacul la parter, și Billy îl urmărise pe Gibson cum scoate tot 
conținutul și îl așază pe măsuţa de cafea: o pudrieră, o perie de păr, o casetă 

de bijuterii, un iPod vechi, din prima generaţie, căști, două tricouri și lenjerie 
de corp, blugi. Ediţia cartonată a Frăției Inelului, pe care Gibson i-o citise cu 
atâţia ani în urmă. Și o şapcă de baseball uzată, imprimată cu logo-ul echipei 
Philadelphia Phillies. 

Gibson se frecă somnoros la ochi și întinse mâna după şapcă. O ţinu 
delicat în mâini, de parcă era o amintire de familie dintr-o altă epocă. Șapca 
îi dădea fiori, chiar mai mult decât rucsacul. O întoarse pe dos și, pentru a 
suta oară din seara precedentă, îi cercetă căptușeala. Iniţialele „S.D.L”. - 
Suzanne Davis Lombard - fuseseră scrise cu un marker negru şi apăreau 
decolorate de trecerea vremii. Litera L purta înfloritura inconfundabilă a 
scrisului lui Suzanne. Era şapca ei. Șapca. 

Ce însemna asta? 

Acum, în lumina strălucitoare a soarelui de dimineaţă, ceva îi atrase 
atenția la căptușeala șepcii. De obicei, transpiraţia decolora în timp o 
căptuşeală, în special în zona frunţii. Însă căptușeala aceasta părea prea 
puţin uzată, în timp ce în rest şapca arăta ca vai de ea. Logoul Phillies era 
tocit și ros. Cusăturile se destrămau în jurul celor șase capse, și bumbul din 
vârful calotei lipsea cu desăvârșire. Cum se poate ca o șapcă să arate aşa de 
ponosită dacă nu ai purtat-o? 

De parcă asta nu era de ajuns, mai erau și fotografiile acelea Polaroid. 
Billy i le arătase cu o seară înainte, dar pentru el tot nu păreau reale. Poate 
pentru că refuza să le creadă. În fotografie, Ursuleţul stătea culcată pe 
canapeaua pe care dormise Gibson. Era înfășurată într-un halat de baie 
albastru, pufos, cu o carte aşezată peste burtă. O ditamai burta, pentru că în 
poză Ursulețul apărea cu sarcina avansată. Suzanne arăta obosită, dar mai 
veselă decât în fotografia făcută de Billy în noaptea când ajunseseră la casa 
de vară a familiei Musgrove. Lui Gibson îi venea greu să studieze poza 
îndelung. Faptul că burta lui Suzanne era cât se poate de vizibilă făcea ca 
sarcina ei să pară foarte reală. 

Billy coborî scara şi-şi târşâi picioarele spre bucătărie, după un pahar cu 
apă. 

— Mă întorc în pat, îi spuse el lui Gibson când reveni în living. 

— O singură întrebare. Ai mai văzut-o pe Suzanne purtând și altă dată 
chestia asta? 

— În afară de seara când am adus-o aici? Nu. Niciodată. Nu era tocmai 
genul de fată ahtiată după șepci de baseball. 

— Ai vreo idee cum a ajuns în halul ăsta? 

— A, din cauza lui Suzanne. Obișnuia să stea și să smulgă ațele din ea. Ai 
văzut vreodată un câine care smotoceşte o jucărie de pluş? Aşa era Suze. 

Billy ieşi şi îl lăsă singur cu gândurile lui. 

Gibson se încruntă. Care e treaba, Ursuleţule? Cum de ajunsese o fată 
care, după spusele părinţilor, ura baseballul, să poarte o șapcă Phillies care, 
pentru a-i cita din nou pe mama și pe tatăl ei, nu îi aparținuse în mod cert? 
Să presupunem că o cumpărase pe drum, ca să-și ascundă fața. Asta avea 
sens, pentru că șapca arăta ca nouă. Dar, dacă n-o purtase decât o dată, de ce 
se obosise să-și scrie inițialele pe căptușeala cozorocului? Aşa ceva faci 
numai cu lucruri pe care te temi că le poți pierde. 

Ce îi spusese Billy despre înregistrarea de la stația de benzină? 
Menţionase felul în care Ursuleţul se uitase direct spre camera de 
supraveghere... ca un mesaj gen „dracu' să te ia”. Oare şapca făcea şi ea parte 
din mesaj? Problema șepcii îl obseda de mult pe Gibson şi sperase că acum, 
când o putea vedea și atinge, avea să îi spună ceva. Dar deocamdată 
rămânea în ceaţă. 

Cu toate acele întrebări învălmășindu-i-se în cap, se forță să se ridice în 
picioare, înşfăcă şapca și cartea şi se îndreptă spre bucătărie pentru a căuta 
ceva de mâncare. Nu prea avea din ce alege şi se mulțumi cu două conserve 
vechi de piersici. Se aşeză pe veranda din spate, cu cartea Ursulețului, 
fructele și o furculiță în poală. Lacul era agitat în dimineața aceea, şi Gibson 
urmări valurile care îşi croiau drum în diagonală către țărm, gândindu-se 
între timp la Ursuleţi. 

Ursulețul stând pe bancheta ei şi citind. Bând ceai la fel ca mama ei, 
ținând ceașca cu ambele mâini şi suflând uşor în ea, în timp ce se uita pe 
fereastră. Gibson luă cartea şi o ridică la nas, în speranța că mirosul avea să-l 
aducă mai aproape de anii copilăriei. Dar nu era decât o carte veche şi atât. O 
răsfoi și mâncă piersici din conservă. 

Marginile foilor erau pline, din scoarță în scoarță, de note scrise de 
Ursuleţ după ce el îi citise cartea. Billy i le arătase în seara trecută și 
recunoscuse că, într-o noapte, se îmbătase și jurase că avea să citească toată 
cartea și toate notițele, doar-doar o găsi vreun indiciu. Renunțase când 
ajunsese la pagina cincizeci. Nu erau decât chestii copilărești, îi explicase el. 

— Unele notițe sunt adresate universului și alte asemenea drăcii. Nu știu 
ce să zic. Prea complicat pentru mine. 

Gibson deschise prima pagină şi începu să citească. 

Suzanne scrisese notele cu o mână sigură și cu litere microscopice, fără a 
le aranja într-o anumită ordine şi fără a urmări vreo cronologie. Din câte își 
dădu seama Gibson, păreau a fi fost inserate de-a lungul mai multor ani - cu 
cerneală în nuanţe diferite, unele note fiind mai decolorate. Câteva făceau 
referire la Frăția /nelului, însă prea puţine. Cele mai multe conțineau 
fragmente de versuri din cântece, replici din filme, liste de lucruri care îi 
plăceau şi îi displăceau, observaţii răzlețe. Meditaţiile și reflecţiile pline de 

vivacitate ale unei tinere precoce. Gibson şi-o imagină pe Ellie făcând același 
lucru peste câțiva ani, numai că, având în vedere scrisul ei, presupunea că 
fiica lui va avea nevoie de o carte cu margini mult mai late. 

Parcurse încet primele pagini, apoi nerăbdarea puse stăpânire pe el și 
începu să întoarcă filele repede, citind pe diagonală, în căutarea unor 
amănunte semnificative. Dădu zece pagini, apoi douăzeci. Până ce în fața 
ochilor nu-i mai apăreau decât nişte câmpuri de cerneală: albastră, roz, 
verde, roșie. Se opri. 

Portocaliu. 

O amintire năvăli peste el şi îi aduse un gol în stomac. O întrebare pe care 
Ursuleţul i-o pusese cu multă vreme în urmă. Era în bucătărie, în casa de la 
Pamsrest. Doamna Lombard îi pregătea un sandviș cu friptură la grătar, iar 
el citea o carte de benzi desenate. Ursulețul apăruse gâfâind lângă el. 

— Gib-Son. Gib-Son. 

— Hm, mormăise el absent. 

— Son! Trebuie să te întreb ceva. 

Îşi ridicase ochii de pe carte. 

— Ce-i? 

— Care e culoarea ta preferată? 

Cu gândul la Orioles32, Gibson îi răspunsese portocaliu. 

— Bine, zisese Ursuleţul cu o mină foarte serioasă. Deci culoarea ta e 
portocaliul, da? 

Ca şi cum el ar fi trebuit să știe ce semnificaţie avea asta. 

— Bine, bine, culoarea mea e portocaliul. 

— Să nu uiţi, îi spusese ea pe jumătate şoptit. 

Câţi ani aveau pe atunci? Nu-şi amintea. Dădu înapoi câteva pagini, până 
ce ajunse la niște note scrise cu cerneală portocalie. 

„Sun”33. Son. Culoarea lui era portocaliul. ÎI cuprinse un val de emoții. 
Regret. Vină. Dor. Își aşeză capul între genunchi şi plânse. Doamne, cât de 
dor Îi era de ea! 

În următoarea oră reveni asupra paginilor, citind toate notele scrise cu 
cerneală portocalie pe care le găsi. Majoritatea consemnau gândurile unei 
fetițe. 


Sun, ţie îți place sucul de struguri? Mie da. 


Sun, aș vrea ca toată lumea să plece acasă, numai tu nu. 


32 Echipă profesionistă de baseball din Baltimore (n.tr.). 
33 „Soare”, în limba engleză (n.tr.). 

Sun, învaţă-mă să râgâi. 


Şi tot aşa. Unele note erau amuzante. Altele, nostalgice. Dar, undeva pe la 
jumătatea cărţii, descoperi o notă adresată lui, diferită de toate celelalte - 
mai lungă și cu un scris mai matur. 


Sun, astăzi a fost înmormântarea. Nu știi cât de rău îmi pare. Sper că ești 
bine. Nu m-au lăsat să vin. Am vrut să fiu acolo de dragul tău. Dar am rămas 
prieteni, nu-i aşa? Dacă nu vei mai vrea să mă vezi, voi înțelege, dar îmi va fi 
dor de tine. (389) 


Dădu paginile înainte până la 389, cu un sentiment de anticipație vecin cu 
spaima. Marginile erau goale, cu excepţia unei singure note scrise cu două 
nuanţe diferite de portocaliu şi, dacă nu se înșela, la câțiva ani distanţă. 
Prima notă suna așa: 


Sun, îmi pare rău că am stricat distracţia la meci. Te rog, nu fi supărat pe 
mine. 


Apoi, cu un alt pix, Dumnezeu ştie cât timp mai târziu: 


Ar fi trebuit să-ţi spun după meci. De o sută de ori aș fi putut să-ţi spun. 
Am fost așa de supărată pe tine pentru că n-ai văzut. Îmi pare rău. Aș vrea 
să-ţi pot spune acum. Există un lac și aici. Nu e atât de frumos ca la Pamsrest, 
dar am putea merge acolo ca să ne așezăm pe malul apei și aș putea să-ți 
povestesc totul, Asta îmi doresc mai mult decât orice. Îmi pare atât de rău că 
ai plecat. Sper să nu mă învinovăfțești. 


Gibson închise cartea cu un pocnet. Pentru ce să o învinovățească? O 
amintire hidoasă ieși din adâncurile unde fusese îngropată, arătându-și 
pentru o clipă colții și răzbind până aproape de suprafaţă înainte de a se 
scufunda la loc. Închise ochii, speriat că ar putea să şi-o readucă în minte, 
dar conștient că trebuia să o facă. 

Meciul. Ce meci? Duke îl dusese la sute de meciuri. Oare Ursuleţul îi 
însoțise vreodată? O imagine, încă foarte vagă, îi apăru în gând; singurul 
lucru pe care îl văzu fu Ursuleţul, care fusese o pacoste întreaga zi, un lucru 
neobișnuit pentru ea. Ba nu, mai era ceva. Amintirea răsări acum întreagă, 
cu ochi mari și nemiloși. Care se holbau la el, sfidându-l. 

Făcuseră o excursie de o zi pentru a-i vedea jucând pe cei de la Orioles. 
Nu-și amintea împotriva cui jucau. Red Sox? Posibil. Iniţial trebuiau să fie 
numai el şi Duke, dar Lombard prinsese de veste şi se invitase împreună cu 

Ursuleţul. Soția lui Lombard era plecată din oraş, așa că nu erau decât doi 
taţi care îşi duceau copiii la meci... cu un alai de oameni de pază, care îi urma 
discret. Pe jumătate ieşire cu familia, pe jumătate spectacol politic. Dar 
Ursuleţul își ieşise din minți la stadion şi rataseră aproape întreg meciul. 

Ba nu, nu așa se întâmplaseră lucrurile. Totul începuse dinainte. 

Dacă stătea să se gândească mai bine, Ursuleţul nu fusese în apele ei de 
mai mult timp. Foarte retrasă în sine. lar pe drumul către Baltimore fusese 
un adevărat coşmar. Ostilă față de toți. Lovind cu picioarele în partea din 
spate a scaunului pasagerului. Uitându-se urât la cei care îi aruncau o 
privire. Total diferită de fetița veselă cu care copilărise. Refuzase să-i 
răspundă atunci când o întrebase ce era în neregulă. Ceea ce nu se mai 
întâmplase până atunci. Duke, care era mereu capabil să o facă să 
zâmbească, se mulțumise să rămână într-o tăcere mohorâtă. 

Gibson îşi aminti frustrarea lui Lombard și hotărârea lui încăpățânată de 
a se distra. Pe la jumătatea drumului, Duke le propusese să renunţe la meci 
şi să se întoarcă acasă, dar senatorul se împotrivise. Călătoria se 
transformase într-un circ, cu ei toți încordaţi din cauza efortului de a se 
preface veseli. 

La momentul la care ajunseseră la stadion, nimănui nu-i mai ardea în fapt 
de meci. Camden Yards fremăta de oameni, așa încât abia când se așezaseră 
pe locurile lor descoperiseră că Ursuleţul plângea. Atunci, Gibson crezuse că 
se comporta ca un copil răzgâiat, dar acum, privind în urmă, își dădea seama 
că Suzanne nu fusese doar supărată, ci înspăimântată. 


Am fost așa de supărată pe tine pentru că n-ai văzut. 


Ce anume nu văzuse? 

În timp ce îşi ocupau locurile, un jucător ridicase oamenii în picioare. 
Gibson, care şedea mai departe, lângă culoar, își mutase privirea spre teren, 
iar când se uitase din nou la ea, o văzuse plângând în hohote. Duke 
îngenunchease în fața ei, încercând să o aline, dar Ursuleţul se ferise şi 
continuase să plângă incontrolabil. 

Lui Gibson aproape că i se făcu greață în timp ce se străduia să-și 
amintească ce se petrecuse după aceea. 

Lombard îşi smulsese fiica de pe locul ei şi o târâse sus pe scări. Duke 
rămăsese acolo, uitându-se după ei, cu fața trasă și tulburată. Ce se 
întâmplase acolo, la stadion? Ce îi scăpa? În toţi acei ani, Gibson crezuse că 
tatăl său se sinucisese pentru că fusese prins furând de la Lombard. Ce 
ușurare pentru el să afle de la Calista Dauplaise că Lombard însuși fusese 
vinovatul! Numai că asta ridica un nou semn de întrebare: Ce îl împinsese pe 

Duke Vaughn la sinucidere? 

Telefonul său vibră. Gibson îl înșfăcă, bucuros că ceva îi distrăgea atenţia. 
Înainte de a răspunde, verifică pe ecran numele apelantului. 

— Bună, Jenn. 

— Gibson? Cum e în Virginia? 

— Frumos. Hai Hoos?4! Ar trebui să vii şi tu în vizită. 

— Aşa mă gândeam şi eu. 

— Ți s-a făcut dor de mine? 

— Ai fost foarte ocupat în ultima vreme. 

— Şi tu, răspunse el. 

— Trebuie să vorbim. Ne-ai trimis după cai verzi pe pereți. 

— Eu v-am trimis? Eu v-am făcut complici la răpirea şi torturarea unui 
cetăţean american? Pentru că, în caz contrar, n-ai decât să te duci dracului, 
cu tot cu caii tăi verzi. 

— Tate e mort, Gibson. Cineva l-a ucis. 

Gibson îşi sprijini telefonul de coapsă și mârâi o înjurătură. Urechile îi 
ardeau. Tate murise. Asta însemna crimă cu premeditare. Oare în Virginia se 
aplica pedeapsa cu moartea? Își lipi din nou telefonul de ureche. 

— Cineva? 

— Mda. Așa că, repet, trebuie să vorbim. 

— Ai vreun alt depozit în minte? 

— Uite ce-i, hai să amânăm discuţia asta. Ai dreptate. Dar nu e cazul să 
pierdem vremea. Nu acum. Acum trebuie să facem schimb de informații. 
Pentru că se întâmplă ceva. Ceva de care noi habar nu avem. 

— Nu prea cred, Jenn. Grozav mi-ar plăcea să vă las pe tine și pe 
Hendricks să vă descurcaţi pe cont propriu! Ca să vedeți și voi cum e. 

— Pot fi de acord cu tine, numai că suntem aici, așa că va trebui să stai de 
vorbă cu noi. Şi aş prefera o discuţie prietenească. 

— Cum adică sunteți „aici”? 

— Suntem în faţa casei Musgrove. În capătul aleii. Am vrut să te previn. Şi 
să nu dăm buzna, pentru că nu vrem decât să stăm de vorbă. 

Gibson se ridică în picioare. 

— Nu cred că-i o idee prea bună. 

— Bună sau rea, să ştii că intrăm. Nu te pune cu noi! spuse Jenn și închise 
telefonul. 


34 Wahoos, prescurtat Hoos, este porecla sub care sunt cunoscute echipele sportive de fotbal american 
şi european, baseball, baschet și lacrosse de la Universitatea din Virginia, a căror denumire generică 
oficială este Virginia Cavalliers (n.tr.). 

— Cine-i acolo? Billy se ivi în pragul ușii, în spatele lui Gibson. Arma îi 
tremura în mână. Tu le-ai spus unde suntem? 

— Nu. Ne-au găsit singuri. 

Gibson se ridică și făcu un pas spre Billy, care îndreptă pistolul asupra lui. 
Se opri şi ridică braţele în aer. 

— Nu știu cum ne-au găsit. Dar nu vor decât să stăm de vorbă. 

— Da-da... să stăm de vorbă. Vezi să nu. 

Auziră amândoi în același timp zgomotul făcut de mașina care înainta pe 
alee. Ochii lui Billy aruncau scântei și-şi întorcea capul în toate părțile, ca un 
animal care adulmecă aerul. 

— Nu, Billy, nu. 

Însă Billy nu era deloc dispus să asculte. Se răsuci pe călcâie și intră în 
fugă în casă pe ușa din față. Gibson porni după el, dar coti la stânga și ocoli 
casa în goană, pe verandă, ferindu-se în drum de piesele de mobilier şi 
rămânând aplecat. Între timp, Cherokee-ul ieşise de sub bolta copacilor și 
rula acum pe aleea circulară. 

Billy năvăli afară din casă pe uşa principală. Ținea arma în sus şi o flutura 
amenințător în direcția maşinii, care se opri frânând brusc. Billy nu făcu 
niciun efort să se ascundă, înnebunit cum era de frică și de furie - urlând, 
strigând la Jenn şi la Hendricks să plece, să-l lase în pace. Hendricks ţipă la el 
să lase arma jos, dar vorbele lui se pierdeau în haosul creat de panica lui 
Billy. 

Gibson apăru de după colţ. Trebuia să ajungă la Billy înainte ca cineva s-o 
păţească rău. Într-un scurt moment de luciditate, își dădu seama că îl credea 
pe Billy. Credea în adevărul poveștii lui, oricât de absurdă părea. Și, mai mult 
decât atât, îi păsa de Billy. Nu suporta ideea să-l vadă rănit. 

Jenn și Hendricks se apropiau treptat și se aflau acum la mai puţin de 
cinci metri de verandă. Toată lumea ţipa. Hendricks se deplasă în stânga 
pentru a-i distrage atenţia lui Billy. Băiatul părea tot mai înnebunit. Își 
flutura pistolul, mișcându-l într-o parte și în alta, de la unul dintre oponenți 
la celălalt. Dintre buze i se scurgea un firicel de salivă. 

Gibson făcu doi pași în faţă şi îl lovi puternic cu umărul pe Billy în coaste. 
Se prăbuşiră amândoi cu zgomot peste un fotoliu de răchită. Billy scăpă 
arma din mână, care alunecă spre capătul îndepărtat al verandei. Încercă să 
se zbată, însă Gibson era mult mai puternic. Așa că rămase țintuit și gâfâind 
din greu sub corpul lui Gibson. 

— Potoleşte-te, Billy! Stai cuminte. O să vezi, totul va fi bine. 

Billy se zbătu convulsiv, dar fără vlagă. 

— Aruncă-ți arma peste balustradă, Gibson, strigă Jenn la el. 

— Nu port armă, idioato. Şi nu vezi că am mâinile ocupate? Ce-ar fi să 
veniți încoace să mă ajutați? 

e 

Benjamin Lombard mâzgăli nişte notițe pe marginile discursului de 
acceptare a nominalizării. Convenția era programată abia peste câteva 
săptămâni, şi cursa nu părea să dea semne să se fi încheiat, însă corectarea 
discursului îi distrăgea atenția de la evenimentele din Virginia și 
Pennsylvania. Şi de la nemernicul de George Abe, care avea tupeul să ducă 
propria cruciadă împotriva lui de unul singur, așa cum făcuse întotdeauna. 

Imbecilul ăla mic şi şmecher reuşise cumva, în numai câteva minute după 
ce fusese tras pe dreapta, să şteargă orice urmă a existenţei firmei sale. Când 
oamenii lui Titus ajunseseră acolo, nu mai găsiseră nimic. Abe Consulting 
Group dispăruse pur şi simplu de pe fața pământului. Stilul inconfundabil al 
lui Abe. La fel de inconfundabil ca și negarea. Individul jucase teatru, și încă 
destul de convingător, pretinzând că era la fel de mirat ca toți ceilalți de cele 
petrecute. Și continuase și după ce omul lui Titus îl pocnise. 

Lombard aruncă o privire la monitor; George era și acum prăbușit peste 
masă în camera de interogatoriu de la Cold Harbor. Titus era ca un pitbull, 
fără doar și poate, însă Lombard începea să se îndoiască de capacitatea lui 
de a obține rezultate în timp util. Îl cunoștea pe George suficient de bine ca 
să ştie că, pentru a-l face să-şi trădeze oamenii, era nevoie de mai mult decât 
de câteva coaste rupte. 

Din fericire, Lombard avea pe cineva în interiorul ACG care îl ţinuse la 
curent, aşa încât aflase despre operaţiunile din Pennsylvania. Totuși, îi părea 
rău că nu se află în aceeași încăpere cu George, ca să audă cu urechile lui ce 
avea el de zis. Dar asta era, desigur, imposibil. Afacerile lui Titus erau în cea 
mai mare parte ilegale, și asta reclama din partea lui să stea deoparte şi să 
privească pe un monitor de douăzeci și șapte de inchi desfăşurarea propriei 
vieți. Naiba să-l ia pe George Abe. Poate că ar fi trebuit să apeleze la federali, 
dar nu avea încredere că prăpăditul ăla de Brant de la FBI putea să-și țină 
gura. În fine, ce-a fost a fost, şi oricum sosise vremea ca zdrahonul lui Titus 
să-l ia pe George la o nouă rundă de întrebări. 

Un ciocănit la ușa biroului său îl smulse din gândurile negre. Lombard 
închise monitorul şi invită persoana să intre. Leland Reed, tulburat, îşi făcu 
apariţia ținând în mâini un telefon. Lui Benjamin nu îi plăcea că Reed își 
trăda atât de evident starea de nervozitate. Pentru cineva care lucra de atâta 
timp în domeniu, ar fi trebuit să înveţe să-şi poarte mai dezinvolt masca, îl 
întrebă ce dorea. 

— Vă caută la telefon o doamnă. Calista Dauplaise. 

Benjamin încuviință ușor din cap, ca şi cum apelul era unul așteptat. Deşi 
nu era. N-ar fi putut fi mai surprins nici dacă Reed l-ar fi anunțat că 
Abraham Lincoln în persoană era la telefon. Calista Dauplaise? Cât de ciudat 
că bătrâna vrăjitoare îl căuta... 

— Nu a fost dumneaei una dintre principalele donatoare la campania 
dumneavoastră pentru Senatul Virginiei? întrebă Reed. La telefon părea 
foarte dispusă să ni se alăture, dar a zis că vrea să vă vorbească mai întâi. 
Reed era suficient de familiarizat cu trecutul lui Lombard pentru a şti cine 
era Calista, dar și suficient de şiret pentru a face pe prostul. Vreţi să o amân? 

Încă din timpul desemnării candidaţilor dinaintea alegerilor, Lombard 
primise semnale pozitive de la donatori neașteptaţi, însă situaţia de acum 
era total diferită. Calista nu era dispusă să îi ofere bani fără a cere ceva în 
schimb. Mai ales astăzi. Cât de implicată era în afacerea Abe Consulting? 

Pocni nerăbdător din degete, cerându-i lui Reed să îi dea telefonul şi 
făcându-i apoi semn să iasă. 

— Bună, Calista! 

— Benjamin. 

— Reed mi-a zis că l-ai găsit pe lisus și vrei să ajuţi America să aleagă 
omul potrivit. 

— Da, cam aşa ceva. 

Chicotiră amândoi, însă ar fi fost o greşeală gravă din partea lui să își 
închipuie că interlocutoarea sa era sincer amuzată. La fel cum ar fi fost greşit 
să creadă că o hienă îți zâmbește doar pentru că-şi arată dinții. 

— Ce dorești? întrebă el. 

— Ce mai face George? 

— Nu știu despre ce vorbeşti. 

— Benjamin, știu că ai pus mâna pe el. Şi probabil și pe Mike Rilling. 

— Văd că arunci cu acuzaţii grave. 

— Taci și ascultă-mă până la capăt, dacă chiar îţi dorești să ajungi 
preşedinte. 

Lui Benjamin Lombard nu-i mai spusese nimeni să tacă de când era 
student în anul doi. În fapt, nu ascultase de astfel de ordine de când 
împlinise paisprezece ani. Dar imediat ce Calista începu să vorbească, 
închise gura și aşa rămase până ce ea termină. 

e 

Hendricks îl încătușă pe Billy la toaletă, cu brațele încolăcite în spatele 
vasului de W.C. Îl preveni că, dacă va scoate un sunet, îl bagă cu capul în apă. 

— Şi vei avea nevoie de un instalator ca să-l scoţi de-acolo. 


VP - 205 


Totuşi, Billy nu păţise nimic deocamdată. Gibson încercă să-l convingă pe 
Hendricks că măsurile nu erau necesare, dar Hendricks nu era dispus la 
compromisuri. 

— Ai grijă să nu-i calci pe urme, îl avertiză el. 

Gibson aduse din living o pernă de care îl rezemă pe Billy. Băiatul o 
acceptă în tăcere; de când fusese atacat de Gibson nu scosese o vorbă. Se 
mulțumise să se holbeze gânditor la podeaua băii. 

Gibson îl lăsă singur în camera de baie şi se alătură foştilor să-i colegi în 
bucătărie. Se așezară în jurul mesei, uitându-se unul la altul. Nu era cea mai 
prietenoasă dintre reuniuni. Nu se amenințau reciproc cu armele, așa că pe 
moment totul era bine, își spuse Gibson. Jenn părea mai prietenoasă, în timp 
ce Hendricks îşi luase un aer dur ca cimentul uscat. 

— De ce te-ai întors? îl întrebă Jenn. 

— De ce m-aţi expediat acasă? îi răspunse el. 

— De ce? repetă ea cu o voce ascuţită. 

— Pentru că am avut dubii. 

— În legătură cu ce? 

— Cu tine. Și cu Tate. Nu el a fost răpitorul. 

— Mda, dar hai să trecem peste asta. 

Hendricks descrise întoarcerea lor la Grafton Storage de la casa lui 
Musgrove, unde fuseseră trimişi de virusul implantat de Gibson. Îi povesti 
despre sângele găsit pe podea. Despre cadavrul dispărut. Hendricks se uită 
de-a lungul holului spre Billy. Gibson îi urmări privirea. Îi fu clar că 
Hendricks îl cântărea în minte pe Billy, încercând să se decidă dacă el putea 
fi ucigașul lui Tate sau nu. 

— Nu el l-a ucis, spuse Gibson. 

— Nu? Atunci nu mai rămâi decât tu. 

— Crezi că eu l-am omorât pe Tate? 

— Negi că ai fost acolo? 

— Nu. Crezi că eu l-am omorât pe Tate? 

Hendricks îl privi lung și insistent. 

— Nu, nu credem asta, spuse Jenn. Numai că în felul ăsta am rămas în 
pană de suspecți. 

— În afară de amicul nostru din baie, o corectă Hendricks. Care a 
recunoscut că ne-a ademenit la casa Musgrove cu trucul ăla cu virusul. Și, în 
timp ce noi ne învârteam acolo în jurul cozii, Tate a fost ucis. Și totuşi, tu eşti 
convins că Billy nu a avut nimic de-a face cu crima. 

— Nu el a făcut-o. Pot să jur. Gibson se strădui să-i ia apărarea lui Billy, 
povestindu-le celor doi aproape tot ce aflase. Cum Billy se dăduse peste cap 
pentru a o ajuta și a o proteja pe Suzanne cu zece ani în urmă. Jenn și 

Hendricks îl ascultară în tăcere, şi Gibson le arătă rucsacul Hello Kitty şi îi 
deşertă conținutul pe masa de bucătărie. Hendricks studie cu atenţie şapca. 
Gibson nu era încă pregătit să le divulge toate bănuielile sale. O urmări pe 
Jenn cum ia cartea şi o frunzărește. 

— Ce-i cu notele astea? 

Gibson ridică din umeri. 

— Chestii de adolescentă. 

— Bun, de fapt ce ştii despre tipul ăsta? întrebă Hendricks. De acord, are 
rucsacul și şapca lui Suzanne. A trimis o fotografie ACG-ului. Pot să accept că 
Suzanne a fost aici. Dar are Romeo ăsta vreo dovadă că Suzanne era 
însărcinată? 

Gibson le arătă fotografia. Hendricks nu păru prea tulburat, însă Jenn 
continuă să se holbeze la ea în timp ce partenerul său îi dădea înainte cu 
interogatoriul. 

— Poate dovedi că nu el a lăsat-o însărcinată? 

— Nu, răspunse Gibson. 

— Sau că Musgrove nu s-a sinucis? 

— Nu. 

Jenn își drese glasul. Hendricks îi aruncă o privire al cărei înțeles Gibson 
nu reuși să-l descifreze. 

— Şi totuși, tu îl crezi, insistă Hendricks. ÎI crezi că a ajutat-o pe Suzanne 
din bunătatea inimii. Că a ajutat o fată care nu era însărcinată cu copilul lui. 
După care a venit cineva, a luat-o de aici şi l-a ucis pe Musgrove. Crezi 
fantasmagoria asta, dar nu crezi că tipul care a spart serverul ACG-ului, care 
ne-a ademenit încoace, care ni l-a servit pe Tate pe tavă pentru că i-a răpit 
sora - nu crezi că e posibil să fi avut ceva de-a face cu cei patru litri de sânge 
pe care i-am șters azi-noapte de pe podeaua celulei lui Tate? 

— Ce naiba, Hendricks! Uită-te la el. Ți se pare că are aerul unui criminal 
cu sânge rece? 

— Cum arată un criminal cu sânge rece? 

— N-a fost el. 

Hendricks surâse. 

— Dacă nu a fost el, atunci tu ai fost. Nu am dovezi împotriva lui, dar 
despre tine știu că ai fost acolo. 

— La fel ca şi tine. 

Cei doi bărbați se înfruntară din priviri. Gibson nu se clinti. Rămaseră așa 
mult timp. Apoi, pur și simplu, Hendricks fornăi şi își mută privirea. 

— Dar George? Şi el crede că eu l-am omorât? întrebă Gibson. 

Jenn și Hendricks se uitară unul la altul. 

— Ce-i? 

— Să-i spunem despre Meiji? întrebă Hendricks. 
— Ce naiba e Meiji? 
[] 

Jenn stătea singură în bucătărie, în timp ce Hendricks se refăcea trăgând 
un pui de somn în camera alăturată. Jenn îl invidia pentru capacitatea de a 
se detașa de probleme. Niciunul din ei nu dormise mai mult de o oră în 
ultimele două zile, dar ea nu putea să-și ţină ochii închişi. În joc erau prea 
multe variabile și prea puţine constante. Era conştientă că putea păstra 
situația sub control numai dacă reuşea să-l ţină în frâu pe Hendricks. În 
ciuda eforturilor lui Gibson, Hendricks agrea în continuare ideea că Billy 
Casper era ucigaşul lui Tate, şi Jenn nu reușea să vină cu un contraargument 
care să nu-l implice pe Gibson. 

Îi sună telefonul. Era Mike Rilling. 

— Mike? 

— Jenn, tu eşti? 

— Cine altcineva? 

— Nu ştiu. Lucrurile au luat-o razna. 

Mike părea foarte îngrijorat. Într-adevăr, dintotdeauna fusese un băieţel 
cam plângăcios, dar acum vocea lui era aceea a unui puști de gimnaziu, care 
se vaită că nu-i place mâncarea de la cantină. 

— Linişteşte-te. Eşti la birou? De ce sunt telefoanele deconectate? 

Mike îi explică. 

— Cum adică Abe Consulting nu mai e? 

— Exact ce ţi-am spus. N-a mai rămas nimic aici. Totul a dispărut peste 
noapte. Mike îi descrise birourile. Locul a fost golit complet, până la 
scândurile din podea. 

— Unde e George? întrebă Jenn. 

— A fost arestat. De federali. E o adevărată nebunie. 

Deci FB/-u/ îşi băgase coada. Măcar acum înţelegea de ce George apăsase 
butonul de panică. Dar Meiji implica și desfiinţarea firmei? Pentru că ea nu 
ştia. 

— Unde îl ţin? 

— Nu știu. Nici măcar George nu cred că știe. Tocmai am vorbit cu el la 
telefon. 

— Ai vorbit cu el? se aplecă Jenn în faţă, cu urechile ciulite. 

— Da, federalii i-au permis să dea un telefon. Nu părea prea optimist. l-au 
cerut să le spună tot ce am aflat despre Suzanne Lombard, sau îi fac felul. 

— Hristoase! 

— O să mă sune înapoi peste o oră. Ce să-i spun? 

Jenn îşi trecu limba peste dinţi, deliberând. 

— Ai ceva de scris la îndemână? 


36. 


Gibson stătea pe marginea căzii și îl hrănea pe Billy dintr-o conservă de 
ton. Hendricks refuzase să-l elibereze, şi procesul se desfăşura lent şi lăsa 
mizerie în urmă. Billy nu avusese încă nevoie să meargă la toaletă, dar 
Gibson nu avea prea mari speranțe că, la momentul respectiv, lucrurile 
aveau să decurgă lin. Deși încerca să coopereze, se vedea clar că tânărul 
rămăsese la fel de speriat şi de furios. Și faptul că era ținut în continuare cu 
mâinile încătușate nu ajuta defel la ridicarea moralului său. 

— Parcă aş fi copil, se plânse el. 

— Asta m-ar face tăticul tău, chestie care nu-mi convine. 

Billy schiță un zâmbet slab, care i se șterse rapid de pe față. 

— Crezi că o să mă omoare? 

— Numai peste cadavrul meu. 

— Şi crezi că, dacă o să crăpi cu câteva secunde înaintea mea, asta o să mă 
facă să mă simt mai bine? 

Era rândul lui Gibson să surâdă. 

— M-am gândit că ar putea avea oarecare importanţă. 

Umorul lui funebru nu ajută la nimic. 

— Omule, scoate-mă de aici. 

— Fac tot ce pot. 

— Da? Străduiește-te mai mult. Pentru că, din câte văd, sunt şi acum legat 
de un nenorocit de vas de W.C. 

Gibson nu mai vorbise cu Jenn sau cu Hendricks de la reuniunea din 
dimineața aceea. Deocamdată, tentativele lor de a da de capăt încâlcitei 
situaţii în care se aflau se soldaseră cu un eșec, aşa încât un răgaz de câteva 
ore părea o idee înțeleaptă. Moartea lui Tate, care îi atârna ca o sabie 
deasupra capului, nu făcuse minuni pentru starea de spirit a lui Hendricks şi, 
de această dată, Gibson empatiza cu el. Un pic. Dar, dacă Hendricks încerca 
să-i facă rău lui Billy, atunci chiar că aveau să ajungă într-un punct critic. 
Amintirea celulei în care își găsise sfârșitul Kirby Tate era prea vie. 

Totuşi, în după-amiaza aceea, Jenn şi Hendricks avuseseră altele pe cap, 
ocupați cu Mike Rilling și cu situația din Washington, DC. Din câte se părea, 
George se afla în custodia federalilor, iar ei încercau să încheie o înțelegere 
pentru eliberarea lui - informaţii contra imunitate. 

Pentru a sta departe de toată tevatura, Gibson se aciuase în dormitorul lui 

Ginny Musgrove, locul unde Ursuleţul își petrecuse cel mai mult timp. Se 
aşezase cu spatele lipit de ușă şi parcursese în continuare adnotările ei de pe 
marginile cărţii Frăția Inelului. În căutare de dovezi palpabile despre tatăl 
său şi temându-se totodată să le găsească. Oare de Duke încercase Ursulețul 
să fugă? De aceea se sinucisese el? Gibson nu era sigur că avea să 
supraviețuiască aflării adevărului. 

Studie fața lui Billy. Ochii de băiețandru, ridurile premature, şuvița 
grizonantă din claia de păr blond nepieptănat. Nimeni nu-i perfect, însă din 
punctul de vedere al lui Suzanne, Billy Casper se apropiase cel mai mult de 
acest ideal. Făcuse tot posibilul pentru a o ajuta, şi nu o dată, ci de două ori. 
Îşi asumase astfel un mare risc. Plus pariul riscant cu spargerea serverului 
ACG. Gibson nu se dedicase niciodată nimănui într-o asemenea măsură, și 
asta i se părea umilitor. 

— Pot să te întreb ceva? 

— Dă-i drumul, răspunse Billy în timp ce-şi odihnea capul pe pernă. 

— Cât timp a durat relaţia voastră online? 

— Aproape un an. 

— Şi când a început ea să-ți spună că ar vrea să fugă de acasă? 

— Chiar de la început, omule. 

— Ţi-a explicat de ce? 

— Din cauza copilului, doar ţi-am povestit. 

— Nu. Mi-ai spus că sarcina nu se vedea atunci când ai adus-o aici. Deci, 
nu era însărcinată decât de vreo două luni. Atunci de ce voise dinainte să 
fugă de acasă? 

Billy răspunse că nu ştia și că nu se gândise niciodată la asta. 

Gibson deschise cartea Ursuleţului și reciti pasajul despre meciul de 
baseball. 

— Ce-i? întrebă Billy. 

Zgomotul unui vehicul care se apropia pe alee îi întrerupse. Gibson așeză 
cartea pe chiuvetă și se uită pe mica fereastră de aerisire, în timp ce Billy îl 
urmărea cu ochi mari. 

Faruri puternice sparseră bezna sumbră a pădurii. Gibson strigă spre 
bucătărie că aveau musafiri, dar nu era nevoie; Hendricks și Jenn auziseră şi 
ei zgomotul şi se puseseră în mișcare. Jenn stingea luminile în timp ce 
traversa casa. Băgă capul pe ușa camerei de baie. 

— Ce ai văzut? întrebă ea. 

— Nişte faruri. E vorba de înţelegerea voastră cu federalii? 

— Nu. Rămâi aici. Uită-te pe geam și spune-ne ce se întâmplă. 

Jenn stinse lumina în baie și îi lăsă în întuneric. 

Un SUV negru imens își făcu apariția de după șirul de copaci, coti ușor la 

stânga şi se opri. Un al doilea SUV trase alături, cu farurile stinse. Împreună, 
cele două mașini blocau accesul pe alee către șoseaua principală. Ca un 
veritabil comentator sportiv, Gibson îi relată lui Jenn toate mișcările. 

Cele două SUV-uri aprinseră la unison farurile, scăldând spatele casei 
într-o strălucire albă orbitoare. Gibson își feri ochii, dar apucă să vadă 
girofarurile albastru cu roșu pulsând după copaci. Și, odată cu asta, șansa 
oricărei negocieri fu definitiv compromisă. 

Motoarele mașinilor torceau uşor, şi peste acest sunet răzbătu zgomotul 
portierelor deschise şi lăsate aşa. Şi cel al pașilor pe pietriș. Gibson aruncă 
prudent o privire peste marginea tocului ferestrei. Se apropiau două 
persoane, cu siluetele profilate în lumina farurilor, care aruncau umbre 
lungi, distorsionate. În spatele vehiculelor se aflau alți oameni, dar nu putea 
să-şi dea seama câți. 

O voce aspră ca un șmirghel îi anunţă pe cei din interiorul casei că intrușşii 
erau de la FBI. O urmă de accent de Kansas se distingea în glas. 

— Jenn Charles! Daniel Hendricks! leşiţi afară! Avem mandate de arestare 
pe numele voastre. 

Un minut se scurse în deplină liniște. Gibson îi auzi pe Jenn și pe 
Hendricks consultându-se în şoaptă. Billy se izbea încet cu capul de vasul de 
W.C. Gibson se apropie deplasându-se pe vine și puse o mână pe ceafa 
tânărului, pentru a-l împiedica să-și mai mişte capul. Agentul strigă din nou, 
repetând ordinele. 

Pe un ton şi mai aspru, dacă asta era posibil. 

e 

Un braț îi smulse cagula de pe față, şi Abe se trezi în genunchi, pe un 
povârniş ce domina o vale întinsă spre sud. Cerul nopţii strălucea de stele. 
Dintotdeauna se minunase cât de mult pierdeai din splendoarea cerului 
odată ce te hotărai să locuiești la oraș. Oare numai în clipe ca acestea îţi era 
dat să observi astfel de lucruri? 

Îşi roti capul pentru a-și relaxa muşchii gâtului. Avea încheieturile 
mâinilor prinse cu cătușe la spate; braţele îi erau legate cu o curea 
autoblocantă imediat deasupra coaielor, ceea ce îi forța umerii în chip 
dureros. Oricât de mult încercă, nu reuși să găsească o poziție care să îi aline 
tensiunea din spinare, iar braţele începură să-i amorțească. 

Anchetatorul nu îi pusese decât două întrebări. Unde erau Charles și 
Hendricks şi ce se întâmplase cu Abe Consulting Group? Întrebările erau 
formulate în moduri diferite, însă esenţa era aceeași. La prima întrebare era 
hotărât să nu răspundă. Cu niciun chip. Mai bine murea decât să-și trădeze 
oamenii. Cât despre a doua întrebare, George n-avea idee ce voia să 
însemne. Ceva în legătură cu faptul că firma lui fusese închisă şi birourile 


VP - 211 


golite. N-avea niciun sens, era probabil un șiretlic cu care intenționau să-l 
facă să vorbească. În ciuda durerii şi a sângelui pierdut, se forță să nu leşine. 

A doua rundă de „întrebări” implicase lovituri extrem de brutale. 
Bătăușul lui Titus îl aranjase bine. Ochiul stâng îi atârna în orbită, și nasul îi 
fusese spart. Dâre de sânge uscat se întăriseră pe bărbie, gât și gulerul de la 
cămașă. Bătăușul era dreptaci, şi coastele din partea stângă a corpului lui 
George fuseseră zdrobite sub mușchi. 

Când se apropiaseră de el a treia oară, fusese pregătit pentru orice, însă 
se trezise cu o cagulă pe cap și adus aici. 

Fusese transportat în spatele unei camionete, aruncat pe banchetă ca o 
bucată de carne și hurducăit pe un drum plin de gropi. Odată ajunși în vârful 
povârnișului, fusese debarcat şi obligat să îngenuncheze în întuneric. 
Adevărul e că schimbarea de decor îl bucura. Deși nu își făcea iluzii că 
viitorul său se anunţa mai bun. 

Titus căpătase probabil într-un alt mod ceea ce îşi dorise, și asta era o 
veste proastă pentru Jenn şi Dan. Măcar Gibson Vaughn era departe și în 
siguranță, cu toate că asta nu avea prea mare importanță. Pentru că 
Benjamin era genul care de obicei își rezolva problemele o dată pentru 
totdeauna. 

O siluetă cu capul acoperit de o cagulă fu îmbrâncită în praf alături de 
George. Cineva smulse cagula, și de sub ea apăru figura terifiată a lui Mike 
Rilling. Avea mâinile prinse în cătușe, dar nu părea rănit. 

Mike se uită lung și insistent la George în lumina lunii. 

— George, tu eşti? 

— Ce cauţi aici? 

Mike clătină din cap pe muteşte. 

— Michael. Ce-i cu tine aici? Ce le-ai spus? 

— E în regulă, răspunse Mike pe un ton nesigur. M-am ocupat eu de toate. 

— Ce ai făcut, Mike? 

— Nu vor decât să discute cu Jenn și Dan. Și să rezolve totul pașnic. 

— Ţi se pare că s-au purtat paşnic cu mine? 

Mike îşi feri ochii. 

— Ce le-ai spus? insistă George. 

Mike nu apucă să răspundă. Peste vale răsună o unică împușcătură. Mike 
se rostogoli în praf şi rămase nemișcat. George remarcă sângele ce pulsa în 
ceafa lui Mike şi ultimele spasme ale unei inimi moarte. 

Scoase un mârâit şi se zbătu să se salte în picioare. Omul care îl ținea 
captiv îl pocni cu ţeava armei în cap și îl obligă să rămână pe loc, 
strângându-l cu o mână de umăr. George expiră încet şi se uită în sus spre 
cerul nopții, conştient că, dacă era împușcat, nu va auzi nimic. 

— Ridge, care-i situaţia la tine? Terminat, pârâi un radio. 

Apăsarea armei pe capul lui George slăbi. 

— Unul din doi. Terminat. 

— Care? Terminat. 

— Rilling. Terminat. 

— Bun, rămâi pe poziție. Terminat. 

— Am înțeles. Rămân pe poziție. Terminat. 

Cei doi bărbați îl lăsară pe George îngenuncheat în praf. Cu capul plecat, el 
îi urmări peste umăr. Îi văzu cum se întorc la camionetă. Cum se sprijină de 
aripa maşinii, în postura obişnuită a ucigaşilor experimentați. De la un 
aparat de radio plasat la bordul maşinii se auzea ceva, dar distanța era prea 
mare pentru a desluși ce anume. Judecând după cadența emisiei şi paraziți, 
părea să fie un radar al poliției. Cei doi bărbați discutau scoțând mârâieli 
monosilabice în timp ce urmăreau ceea ce se difuza pe stație, aşa cum alți 
oameni urmăresc un meci de fotbal. 

După un timp, un alt vehicul se apropie. Se opri, şi o portieră se deschise 
şi se închise la loc. După o scurtă conversație, nou-sositul le ordonă celor doi 
bărbaţi să plece. George prinse câteva răspunsuri scurte: „Da, domnule”. Era 
Titus. 

După plecarea camionetei, în timp ce zgomotul scos de motor se 
îndepărta, o altă portieră se deschise și se închise. George îl auzi pe Titus 
discutând cu o femeie în spatele lui. Aruncă o privire disperată spre Mike 
Rilling, al cărui sânge se scurgea deja în praf. Bietul netot! 

Sunetul unor paşi îl făcu să se încordeze. Titus se ivi în fața lui. Aşeză 
acolo un scaun pliant şi plecă fără să scoată o vorbă sau să arunce un ochi în 
direcţia lui George. 

— Fiţi cât mai scurtă, spuse el. 

— Ba o să stau cât cred eu de cuviință, domnule Eskridge. 

Calista Dauplaise se aşeză pe scaun. 

— Bună, George! 

[] 

Jenn crăpă uşa din față a casei şi se strecură afară pe verandă. Își duse 
mâna streașină la ochi. Blestematele acelea de faruri erau foarte puternice. 
Hendricks rămase în urma ei în prag, cu arma pregătită. 

— Culcat! lătră agentul. Mâinile cu degetele împletite la ceafă! 

— Arătați-mi o legitimaţie, îi strigă Jenn. 

— Coborâţi de pe verandă, doamnă, ca să stăm de vorbă. 

— Nu până nu văd o legitimaţie. 

Cei doi agenţi se consultară câteva clipe, după care înaintară. Cel plasat în 
spate avea jacheta descheiată și mâna la curea. „O situaţie fragilă”, aşa 

caracterizase asemenea momente unul dintre foştii instructori ai lui Jenn. 
Situaţii care aveau tendinţa să degenereze la cel mai mărunt incident. 

Agentul aflat în față purta un ecuson prins la gât cu un lanţ, pe care îl 
agită în aer în timp ce se apropia. De parcă Jenn ar fi putut să deslușească ce 
scria pe el de la o asemenea distanţă. Nu voia decât să-i distragă atenţia de la 
partenerul său, care se furişa prin dreapta în spatele lui. Chiar credeau că o 
păcălesc cu trucuri dintr-astea ieftine, încercând să o facă să se uite la 
mâinile unuia, în timp ce celălalt făcea toată treaba? Dacă cel de-al doilea 
agent scotea arma, între el şi Jenn avea să se interpună partenerul său, care 
putea să o ia ușor în vizor. 

Ochii lui Jenn se obișnuiseră suficient de bine cu lumina strălucitoare a 
farurilor pentru a distinge siluetele a cel puţin cinci alți agenţi pitiţi în 
spatele portierelor deschise ale SUV-ului. Un alt agent se deplasase în stânga 
ei, la circa treizeci de yarzi distanță. Adică la marginea razei eficiente de 
acțiune a unui pistol; prin urmare, omul avea să încerce să se mai apropie. 
Asta, dacă nu cumva tipii din spate aveau puşti. În acest caz, dacă lucrurile 
aveau să ia o întorsătură urâtă, casa avea să fie transformată într-un poligon 
de trageri, iar Jenn şi Hendricks, în niște ținte de carton ciuruite. 

O situaţie foarte fragilă. 

Primul agent veni până la maşina lui Gibson, încă parcată în fața casei, 
blocând scările care duceau la verandă. Se postă în spatele vehiculului și 
ridică ecusonul. Dacă era un fals, atunci era unul al naibii de bine făcut. Jenn 
își pocni ușor gamba și-l auzi pe Hendricks cum înjură în surdină. 

— Mulțumită? întrebă agentul. Răspundeţi, sunteţi Jenn Charles? 

Jenn încuviință din cap. 

— Dan Hendricks e cu dumneavoastră? E înăuntru? 

Jenn dădu să răspundă din nou afirmativ, când sclipirea unui obiect 
metalic îi atrase atenţia. Jacheta agentului se deschisese în clipa când își 
lăsase ecusonul să cadă înapoi pe piept, dând la iveală arma pe care o purta. 
O armă necorespunzătoare. 

Jenn coborî încet scările verandei şi se îndreptă către agent, scoțând 
pistolul şi deplasându-se înainte dintr-o singură mișcare lină. La a treia 
treaptă ridică pistolul. Agentul bâjbâi după armă, după care, când ochii săi 
întâlniră privirea rece a lui Jenn, încremeni cu pistolul îndreptat total inutil 
în jos. Se holbară unul la celălalt peste capota mașinii lui Gibson. 

Partenerul agentului păși în stânga lui Jenn, încercând să-şi asigure o 
poziție bună de tragere. Jenn făcu simultan un pas în dreapta. Din locul unde 
se afla acum, agentul nu putea trage decât pe deasupra capotei și avea toate 
şansele să rateze. Jenn se rugă în gând ca Hendricks să-i apere spatele și să 
se fi plasat într-un unghi bun. Agenţii din SUV-uri ridicară puştile și le 

îndreptară către casă. 

— Spune-le băieţilor tăi să stea cuminţi, îi spuse Jenn primului agent. 
Pentru că, dacă nu mă ascultă, nu apucă să aibă parte de altă acţiune. 

Agentul dădu din cap aprobator și le strigă oamenilor săi să rămână pe 
loc. 

— Nu-i pentru prima oară când eşti în bătaia puștii, aşa-i? 

Omul clătină din cap. 

— Bănuiam eu. În majoritatea cazurilor, dacă îndrepți o armă spre 
pieptul cuiva, individul se pierde cu firea. Nu-i cazul tău. Tu ai rămas ca de 
gheață. Admir asta. Serios. Așa că ce-ar fi să-mi spui cine sunteţi de fapt? 

— Suntem de la FBI, doamnă. Lăsaţi arma jos. 

— Nu. Îmi place arma mea. De la opt ani folosesc tipul ăsta de armă. Deci, 
mai fă o încercare. 

— FBI, repetă omul cu încăpățânare. 

— Ce ţii în mână, domnule agen? Un Glock 23 cumva? 

Agentul aruncă o privire în jos. Ridică ochii și, pentru întâia oară, păru 
tulburat. 

— Nu, răspunse Jenn în locul lui. Arma aia a ta seamănă al naibii de bine 
cu un Colt 1911 placat cu crom. 

Agentul confirmă dând din cap posac. 

— Ştii cine foloseşte Colţuri 1911 placate cu crom? Tipii cu penisuri mici 
şi complexe de inferioritate mari. Și ştii cine nu le foloseşte? Băieţii de la FBI. 
Nu au făcut-o niciodată și nici nu au de gând să înceapă acum. Așa că, repet, 
cine sunteți? Și dacă-mi mai răspunzi o dată că ești de la FBI, o să-ţi 
compostez legitimaţia aia ca pe un bilet de tren. 


37. 


Când avea paisprezece ani, George Abe fusese luat pentru întâia oară de 
tatăl său la întâlniri de afaceri, unde stătea liniștit într-un colț și asculta. 
După aceea, tatăl său îl testa cu întrebări de control. I se permitea să ceară 
lămuriri, şi tatăl îi explica ce tactici abordase. Astfel, George îşi însușise 
principiile negocierii şi arta de a înţelege situaţiile. Una dintre lecţiile de 
bază învăţate de la tatăl său fusese aceea de a nu adresa niciodată întrebări 
decât dacă era absolut necesar. 

— Ai răbdare şi aşteaptă, îl sfătuise acesta. Nu pune niciodată întrebări 
atunci când ești luat prin surprindere. Ca să nu te trădezi. Așteaptă. 
Gândeşte. De multe ori, răspunsurile vor veni de la sine. 

George o urmări pe Calista și încercă să înțeleagă semnificația prezenţei 
sale. Medită asupra profunzimii trădării ei. Asupra momentului când 
începuse trădarea. Îşi mască atât furia, cât şi temerile tot mai adânci cu 
privire la oamenii lui, despre care era convins acum că se aflau în mare 
pericol. Nu voia ca oponenții să profite de îngrijorarea lui pentru a-l 
ameninţa. 

— Of, George, ce-ar fi să renunți la postura asta meditativă de samurai? 
N-avem timp de aşa ceva. 

— Dar pentru ce avem timp? 

— Poate pentru câteva întrebări. 

— Atunci întreabă-mă. 

Calista zâmbi. 

— Uite, asta admir eu la tine. Ai moştenit masca asiatică impenetrabilă și 
o porți ca pe o medalie de onoare. 

— Se pare că mai am multe de învățat de la tine. 

— Mda, aşa se pare. 

— Măcar acum am priceput ce s-a întâmplat cu firma. 

— A, da. După ce m-am consultat cu avocaţii, am ajuns la concluzia că ar fi 
prudent să închidem Abe Consulting Group şi să trecem firma pe pierderi. 
Ştii tu, din cauza impozitelor. 

— Da, ştiu. Și sunt impresionat. Pentru asta a fost nevoie, în mod cert, de 
o oarecare planificare. 

— Ani de zile, spuse femeia. 

Ani? Cum aşa? Ce punea la cale Calista? 

— Şi ce mai face Benjamin? întrebă el. 

Faţa Calistei se lumină, de parcă era o actriță căreia tocmai i se suflase 
replica uitată. 

— În ultimele câteva ore, eu și Benjamin am ajuns la o înţelegere. 

— Cu privire la Suzanne? 

— Cu privire la mai multe lucruri. 

— Şi crezi că e o idee bună? 

— De data asta, vei vedea, lucrurile vor fi diferite. Eu şi Benjamin am 
căzut de acord în multe privinţe. 

George o studie cu atenție. 

— Ce vrei? 

— Ca Benjamin să fie ales președinte. 

— Şi ţie ce-ţi iese la afacerea asta? 

— Tot ceea ce familia mea a câștigat de-a lungul vremii. 

— Şi cu mine cum rămâne? Voi avea aceeași soartă ca Michael? Asta mă 
paşte? 

— Pentru numele lui Dumnezeu, cine e Michael? 

— Bărbatul care zace aici, lângă mine, scuipă vorbele George, furia 
întunecându-i pentru moment judecata. Tipul pe care noii tăi parteneri 
tocmai l-au ucis. 

Calista se uită în jos la cadavru, ca și cum atunci îl vedea pentru întâia 
oară. 

— Un incident imposibil de evitat. 

— Dar Jenn Charles? Dan Hendricks? Gibson Vaughn? Moartea lor este la 
fel de „inevitabilă”? 

— Trăim într-o lume imperfectă, George. Evelyn a înţeles asta. 

Evelyn Furst? Oare Calista era răul întruchipat? 

— Ce ai făcut? 

Calista îşi feri privirea. 

— Unele sacrificii au fost absolut necesare. 

— Dumnezeule! Propria ta soră... Ce se întâmplă în Pennsylvania? Și cu 
Suzanne? 

— Suzanne nu se află în Pennsylvania. 

Pentru o clipă, George luă afirmaţia drept defetism. Un semn că femeia 
din fața lui renunțase să o mai caute pe Suzanne. Dar nu asta voia să spună 
Calista. 

— Unde e Suzanne? 

Titus se apropie din direcția camionului şi îi şopti ceva la ureche Calistei. 
Femeia îl ascultă, dar fără să-şi ia ochii de la George. 

— Mă tem că ne-a expirat timpul, îl anunță ea. 

— Unde e? urlă George. Răspunde-mi! 

— Destul! îl repezi femeia, după care își recăpătă controlul. Ajunge. Am 
terminat cu tine. 

Din poziția îngenuncheată în care se afla, George se uită în sus la ea. 

— Înţeleg. Sunt ultimul tău punct nevralgic rămas nerezolvat? 

— Aproape, răspunse Calista şi întinse mâna. Titus îi dădu un aparat de 
emisie. Femeia dădu volumul mai tare și îl așeză pe genunchi. Aparatul era 
setat pe canalul de comunicare al unei echipe tactice a companiei Cold 
Harbor. 

— Jenn Charles! Daniel Hendricks! leşiţi afară! Avem mandate de arestare 
pe numele voastre. 

— E o femeie albă pe verandă, anunţă un membru al echipei. 

— E Charles? întrebă un al doilea. 

— Aşteaptă. 

George îşi ținu răsuflarea. Vocile se auzeau discutând în continuare. 

— Contact pozitiv. Confirmare vizuală. E Charles. 

Calista îl privi în ochi pe George. 

— Foarte aproape. 

e 

Ascuns adânc în pădure, Fred Tinsley stătea sprijinit într-un genunchi și 
urmărea tot mai iritat înfruntarea disproporționată dintre Charles și cei 
şapte bărbaţi din SUV-urile negre. Îşi petrecuse toată ziua aşteptând să se 
întunece pentru a pătrunde în casă. l-ar fi fost ușor. Cunoștea dispunerea 
camerelor de la ultima sa vizită. 

Dintr-odată se dezlănțui infernul, cu împuşcături de o parte şi de alta și 
zgomot puternic. Charles nu înghițise povestea că tipii erau agenți federali. 
Lui Tinsley nu îi păsa. Oricine erau, nu avea de gând să le permită să-i ucidă 
pe cei aflaţi în casă. Avea nevoie ca unul dintre ei să rămână în viață. Pentru 
moment. Pentru a-l chestiona. Şi prefera ca acela să fie Gibson Vaughn. Care 
părea să fie cu un pas înaintea celorlalți, iar Tinsley voia să afle de ce. 

Studie câmpul de luptă. Dacă se angaja într-un schimb direct de focuri cu 
arme de calibru mic, ar fi fost ucis. Fără urmă de îndoială. Sig Sauerul său era 
o armă bună, dar nu putea concura cu șapte oameni bine instruiți, dintre 
care cinci echipați cu puşti de asalt. 

Ştia însă cum să neutralizeze acest avantaj al lor. 

Se ridică şi înaintă la adăpostul umbrelor copacilor, ieșind la iveală la 
câțiva paşi de cel de-al doilea SUV. De o parte şi de alta a vehiculului, în 
spatele portierelor deschise, stătea pitit câte un om. Motorul mașinii 
mergea, mascând sunetul pașilor lui Tinsley pe aleea pavată cu piatră albă. 
Oamenii erau concentrați pe ceea ce se întâmpla în față și stăteau cu pușştile 
îndreptate în direcţia lui Charles. Asta îi fu de ajutor. 

Tinsley îl lichidă pe primul dintr-o singură mișcare îndelung exersată, 
înfigând cuțitul în el. Sângele împroşcă geamul maşinii. Îl lăsă să cadă la 
pământ în poziţia şezând, în aşteptarea morții. 

Prin portierele deschise ale SUV-ului aruncă o privire spre celălalt bărbat, 
care-și întoarse în același timp capul către el. Preţ de o clipă se holbară unul 
la altul. După aceea bărbatul se răsuci pentru a-și aduce arma în poziția de 
tragere, ceea ce se dovedi a fi dificil în spaţiul îngust dintre portieră și 
vehicul. 

Tinsley cobori mâna în care ținea cuțitul și-l întrebă cât era ceasul. 

— Ce? întrebă bărbatul, ca și cum nu auzise bine. 

Având în vedere circumstanţele, întrebarea era ciudată, și tocmai asta îl 
făcu pe bărbat să ezite o fracțiune de secundă. Suficient însă. Tinsley îl 
împușcă în gât. Datorită amortizorului, împuşcătura sună ca un huruit dogit 
în interiorul SUV-ului, şi omul se prăbuși ținându-se cu mâinile de ceea ce îi 
mai rămăsese din gât. 

Tinsley verifică dacă acțiunile sale atrăseseră atenţia nedorită a celorlalți 
bărbaţi, însă toți ochii erau îndreptaţi spre verandă. Situaţia încordată îl 
duse cu gândul la niște vreascuri încă neaprinse, care nu aşteptau decât o 
scânteie pentru a izbucni în flăcări. Tinsley luă pușca bărbatului ucis și trase 
câteva focuri pe deasupra capului lui Jenn Charles. 

Efectul fu instantaneu. 

Charles reacționă prima. Se deplasă spre stânga şi se lăsă în jos în timp ce 
trase două împuşcături în omul care se pretindea agent FBI. Individul se 
împletici şi căzu în spate, fără a se mai ridica de jos. Partenerul său răspunse 
focului, dar Charles dispăruse în spatele mașinii. Din pragul uşii deschise a 
casei răsunară alte împuşcături, și cel de-al doilea bărbat se aruncă la 
pământ și se târî spre partenerul său doborât. 

Izbucniră focuri de arme automate din toate părțile. Puştile erau toate 
prevăzute cu amortizoare şi, judecând după sunetul pe care îl scoteau, cu 
muniţie subsonică. Charles avusese dreptate. Tipii nu erau de la FBI. 

Maşina în spatele căreia se ascunsese Charles explodă ca un foc de 
artificii, împrăștiind în jur cioburi și fragmente metalice. Gloanţe izbiră 
zidurile laterale ale casei, lovind ușa și deschizând-o cu violență. Tinsley 
auzi un urlet de durere. 

Îl văzu pe partenerul bărbatului căzut dând ocol maşinii şi luându-și 
colegul de guler pentru a-l trage în spatele unui ulm înalt din centrul aleii 
circulare. Charles ripostă cum ştia ea mai bine, dar era depăşită numeric. În 
casă nu se vedea nicio mișcare. Tinsley se întrebă dacă femeia se sacrificase 
pentru a le permite celor din interior să fugă pe uşa din spate. 

Nu ar fi fost varianta ideală, din punctul lui de vedere. 

O mișcare îi atrase atenţia. Bărbatul care o flanca pe Charles îl zărise. 
Câteva gloanţe trecură pe lângă el. Tinsley se aruncă în SUV și se târî pe 
podea printre scaune, în timp ce portiera blindată absorbea o rafală de 
gloanţe. Sunetul scos de motorul în funcțiune îi dădu o idee. Se ghemui sub 
bord, băgă mașina în viteză şi călcă apăsat pe pedala de acceleraţie. SUV-ul 
făcu un salt în față. Alte gloanţe se izbiră de blocul motor. Pe parbriz, 
deasupra capului lui Tinsley, se iviră cercuri albe, ca niște arsuri de țigară. 
Apăsă piciorul până la fund pe accelerator. 

SUV-ul se îndreptă direct spre trăgător și îl lovi în plin, târându-l în 
pădure. Izbi simultan doi copaci, osia din spate se înălță de la pământ, iar 
mașina se răsuci violent pe loc şi se opri. 

Cu nasul sângerând şi genunchiul drept rănit, Tinsley dispăru printre 
copaci înainte ca airbagul să se termine de dezumflat. 


Gloanţele perforau zidurile pe deasupra capului lui Gibson. Se dădu 

împleticit în spate şi se lăsă în jos, pe podea, la adăpostul căzii. 

Billy încremenise. Luase în brațe vasul de toaletă și îl ținea strâns, ca pe 
un colac de salvare. Gibson se târî până la el şi îl împinse cu forță, pentru a 
așeza toaleta între el și tirul de focuri. Vasul de toaletă și cada le ofereau 
oarecare protecție pe termen scurt, dar trebuia neapărat să-l scoată de acolo 
pe Billy. 

Băiatul îl imploră să nu plece. 

— Mă întorc imediat, îi promise Gibson. 

leși din camera de baie mergând aplecat. Holul era acoperit cu bucăţi de 
tencuială şi cioburi. Alergă încovoiat de spate până la uşa din fața casei. 
Hendricks zăcea întins pe podea. Din câte se părea, ușa sfărâmată îl lovise în 
frunte şi îi crăpase pielea de pe şaua nasului și până la linia părului. Rana 
sângera puternic. Gibson îi verifică pulsul - inima bătea tare şi regulat. 

ÎI trase pe Hendricks mai departe de uşă şi îl aşeză pe jos. În buzunarul de 
la șold, Hendricks ţinea un breloc cu multe chei. Gibson luă brelocul și arma 
lui Hendricks și se întoarse în baie, unde bâjbâi până ce găsi cheia potrivită, 
îl eliberă pe Billy şi îi făcu semn să-l urmeze. 

Împreună, se târâră înapoi în hol, până la Hendricks. Tirul de arme 
automate se mai potolise, devenind mai ţintit. Un zgomot asurzitor de 
izbitură se auzi în depărtare. Un claxon prinse să sune. Lui Gibson îi luă 
câteva secunde ca să-şi dea seama că pocnetul ca de tunet întrerupsese 
pentru moment schimbul de focuri. 

Îi făcu semn lui Billy să-l tragă pe Hendricks şi mai mult în interiorul 
casei. 

Aruncă o privire prin ușă spre întunericul de afară. Un glonț zbură pe 
lângă capul lui. Un SUV dispăruse în pădure. Farurile celuilalt se spărseseră. 
O zări pe Jenn stând ghemuită în spatele mașinii lui, dar pe nimeni altcineva. 
Din spate, Billy îi şopti ceva. 

— Ce-i? 

— Proiectoarele, repetă Billy. 

Gibson arătă întrebător spre un panou de întrerupătoare de deasupra 
capului. Billy confirmă pe mutește; da, la asta se gândise. 

Nu era o idee rea. Bătu în tocul de la ușă pentru a-i atrage atenţia lui Jenn. 
Ochii li se întâlniră. Gibson Îi arătă arma, îi făcu semn să vină către el şi 
ridică trei degete în aer. Femeia dădu din cap aprobator, și Gibson porni 
numărătoarea inversă cu degetele. La zero, aprinse simultan toate 
întrerupătoarele. Proiectoarele puternice cu halogen scăldară aleea în 
lumină, de parcă era lună plină. În strălucirea ei orbitoare, zări doi oameni 
lângă SUV şi pe un altul în spatele ulmului de pe aleea circulară, stând 
îngenuncheat alături de un trup căzut la pământ. 

Unde erau ceilalți? 

În momentul când luminile se aprinseră, Jenn se ridică și se deplasă iute. 
Gibson goli încărcătorul armei lui Hendricks, trăgând focuri de acoperire pe 
deasupra capului ei. Jenn se strecură în casă, și Gibson trânti ușa în urma ei, 
lovind-o cu piciorul. 

Afară, aşa-zişii agenţi începură să tragă în proiectoare, cufundând din nou 
totul în beznă. 

Înaintară şi mai mult în interiorul casei, în relativă siguranţă, se adunară 
în jurul lui Hendricks, apoi se regrupară. Jenn se deplasă și-și ajută 
partenerul să se salte în șezut, după care îl scutură ușor pentru a-l face să-și 
revină din leşin. După ce îşi veni în fire, Hendricks încercă să-și limpezească 
mintea şi-şi șterse sângele din ochi. Gibson îi dădu arma înapoi. 

Pe verandă se auzi bubuit de paşi şi un obiect solid ateriză cu zgomot pe 
podeaua din camera de zi. Jenn îşi dădu seama imediat ce era. 

— Deschideţi gura şi acoperiţi-vă ochii și urechile! ordonă ea. 

Hendricks reacționă automat. Gibson și Jenn îşi vârâseră deja capetele 
între genunchi. Gibson urlă la Billy, care se holba la ei cu gura căscată de 
uimire. 

Pocnetele și flashurile grenadelor paralizante continuară în hol, dar 
Gibson încă mai simţea în țeastă schimbarea de presiune. Era ca şi cum o 
alarmă de maşină îi stătea lipită de urechi. Auzea şi vedea, însă cu mare 
greutate. Billy înțelesese până la urmă ce avea de făcut și apucase să se 
încolăcească înainte să înceapă tirul. 

e 

Aparatul de emisie reda fidel răpăitul focurilor de armă. Titus stătea în 
picioare, cu mâinile în şolduri şi se holba la radio, de parcă asta îl ajuta să 
vadă pe viu ceea ce se întâmpla. Calista repeta încruntată: „Ce se petrece 
acolo? Ce se petrece?” 

Nimeni nu se obosi să-i răspundă. 

Lui George îi era greu să reconstituie scena în minte. Mai mulți oameni de 
la Cold Harbor fuseseră doborâţi. De asta era sigur. Unul dintre ei striga 
incoerent. Un adevărat balamuc. Zâmbi în sinea lui. Jenn Charles și Dan 
Hendricks erau hotărâți să-şi vândă scump pielea. 

— Breşă, rosti clar o voce în aparat, acoperind tot haosul. 

Două detunături răsunară simultan. Calista păli. 

— Grenade paralizante. 

Titus începu să se plimbe încolo şi încoace, înjurând în barbă, în timp ce 
bătălia se mută în interiorul casei. 

Cold Harbor pierdea. 

— Mai e cineva acolo! Împuşcaţi-l! Împușcaţi-l! Ce naiba... 

Vocea se înecă într-un gâlgâit umed. După aceea, nimic inteligibil. 
— Tinsley, şopti Calista pentru sine. O, Doamne Dumnezeule! 

Îşi scoase telefonul şi începu să tasteze frenetic. 

Titus înșfăcă stația de emisie și ceru raportul. 


— Care-i situația acolo? Raportaţi! Terminat. 

Surprinse privirea lui George și nu-i plăcu ce văzu. Scoase pistolul, se 
apropie furios și cobori arma la nivelul capului lui George. 

— Nu, interveni Calista. 

Titus se opri și o privi încruntat. 

— Poftim? 

— S-ar putea să avem nevoie de el mai târziu. 

— Dar planul era... 

— Planul era să pui la bătaie o echipă de oameni competenți, îl întrerupse 
Calista. Acum am nevoie de un plan nou. 


38. 


Abia după cincizeci de mile, Gibson slăbi apăsarea pe accelerator şi 
încetini la şaptezeci de mile pe oră. Conducea cu un ochi pe şosea şi cu 
celălalt în oglinda retrovizoare, scrutând întunericul în căutarea eventualilor 
urmăritori. Urechile încă îi țiuiau. 

Îşi trăsese pe ochi șapca Phillies a Ursuleţului. În haosul creat la casa lui 
Musgrove capul său fusese cel mai sigur loc pentru ea, dar acum şapca i se 
părea un accesoriu care îi aducea, surprinzător, un pic de alinare. În tot acel 
haos reușise să o ia cu el, împreună cu cartea Ursulețului. Arma lui Billy se 
odihnea lipită de coapsa lui dreaptă. Gibson încă nu-și dădea seama cum de 
scăpase neîmpuşcat. Avusese un noroc chior. 

Habar n-avea dacă Jenn sau Hendricks erau în viață. Se despărțiseră în 
timpul schimbului de focuri şi, foarte probabil, cei doi fuseseră prinşi sau 
omorâți. Nu îi plăcuse că îi părăsise, însă Billy încasase un glonţ în stomac și 
trebuia dus la spital. Gibson îl cărase în spate ca un pompier până la mașină, 
împiedicându-se la fiecare pas și așteptându-se din clipă în clipă la un glonţ, 
care totuşi nu venise. 

Scoase Cherokee-ul de pe șosea şi, într-un refugiu, găsi o staţie de benzină 
abandonată, care părea închisă de mulți ani. Opri motorul, dar lăsă cheile lui 
Hendricks în contact. Stând la umbra marchizei din staţie, se uită în spate pe 
drum şi ascultă scrâşnetul umed al respirației lui Billy. 

În licărul difuz al iluminatului public studie faţa lui Billy, palidă și 
îmbrobonată de sudoare. Billy tuși și scuipă o substanță asemănătoare cu 
gudronul, care i se prelinse pe bărbie. Gibson îl șterse și observă că avea 
pantalonii şi cămașa îmbibate cu sânge. Tânărul murmură ceva neinteligibil. 
De la evadarea lor nebunească, își pierduse și îşi recăpătase conştiența de 
mai multe ori, dar nu rostise niciun cuvânt care să aibă sens. 

Trebuia să-l ducă pe Billy la spital, dar mai întâi trebuia să se asigure că 
nu erau urmăriţi. În clipa când deschise portiera de pe partea sa, bordul 
mașinii zăngăni zgomotos. Billy întinse braţul brusc și-l prinse de 
încheietura mâinii. 

— Ştii unde vei merge de aici? îl întrebă el. 

— Da, mi-am făcut o idee. 

— Ştiam eu că te-ai gândit deja la ceva. Poţi să faci ceva pentru mine? 

— Sigur. 

— Când o găseşti, te rog să-i povesteşti despre mine. 

— la nu mai face pe eroul. O să verific dacă suntem în siguranţă şi pe 
urmă te duc la spital. Eşti viu și așa o să rămâi. 

— Mă bucur că te-am cunoscut. Mi-a prins bine să pot sta de vorbă cu 
cineva. 

— Onoarea a fost de partea mea, Billy. Acum taci și nu te mişca din loc. 
Mă întorc imediat. 

— Bine, îi zâmbi Billy printre grimasele de durere. 

Gibson își trase și mai mult şapca pe ochi și ieși în şosea. Nu zări pe 
nimeni, dar asta nu-l făcu să se simtă în siguranţă. Și, oricum, cât mai putea 
întârzia? Billy avea urgent nevoie de un chirurg. 

Îşi scoase telefonul. Era riscant, ştia; probabil că Jenn şi Hendricks aşa îi 
dăduseră de urmă la casa de pe malul lacului, însă altă opţiune nu avea. Îl 
deschise şi verifică semnalul - avea o singură liniuță. Se deplasă prin 
parcare, în căutarea unui loc cu semnal mai bun, şi găsi unul în care ecranul 
afișa trei liniuţe. Hendricks ar fi știut unde să meargă, dar el era nevoit să 
caute pe hartă cel mai apropiat spital. Se afla la opt mile distanţă și, după ce 
memoră traseul, efectuă apelul de care se temea atât. Nu voia să o sperie mai 
mult decât era cazul, dar acum chiar nu avea încotro. 

— N-o să-ți vină să crezi ce cald e aici, rosti el când i se răspunse la 
telefon. 

— Poți să repeţi, te rog? spuse Nicole. 

— N-o să-ţi vină să crezi ce cald e aici. 

— Cât de cald? 

— Patruzeci și trei de grade. 

— Ce ne sfătuiesc cei de la institutul meteo? 

— Să stăm la umbră. 

Urmă o clipă de tăcere şi apoi: 

— Atunci fă bine şi stai la umbră. 

— Spune-i că o iubesc. 

Nicole închise fără a-și lua la revedere. 

Era vechiul lor cod de pe vremea când Gibson servise în armată. Dacă el îi 
semnala posibilitatea unei ameninţări teroriste la Washington, Nicole 
trebuia să se pună la adăpost. Apelurile către casă erau monitorizate prin 
cuvinte şi fraze-cheie, așa încât mulți soldaţi recurgeau la astfel de parole 
pentru a-și preveni familiile. 

Nicole avea s-o ducă pe Ellie la cabana de vânătoare din West Virginia a 
unchiului ei. În cel mult cincisprezece minute urma să plece şi avea să stea 
departe de lume până ce îi dădea el de veste. În timpul serviciului militar nu 
fusese niciodată nevoit să folosească codul. Îi era recunoscător lui Nicole că 
încă îl respecta suficient cât să-l asculte fără a pune întrebări. Deşi, dacă 
scăpa cu viață, știa că va fi nevoit să dea multe răspunsuri. 

Şoseaua era în continuare pustie pe ambele sensuri, așa că mai avea timp 
pentru încă o convorbire telefonică. Era un număr pe care nu îl mai formase 
de mai bine de un deceniu; nu îl știa pe dinafară, dar degetele lui și-l 
amintiră. Se rugă în gând să fie în continuare valabil. 

Îi răspunse un băiat. Gibson o ceru la telefon pe mătuşa lui. Puştiul trânti 
telefonul şi o zbughi strigând „Mami!” 

O femeie veni la telefon. Vocea ei părea neschimbată. 

— Bună, Miranda! 

— Gibson? Tu ești? 

Discutară câteva minute. Gibson îi explică ce anume îi trebuia. Femeia nu 
ştia dacă încă îl mai avea, dar îi promise că îl va căuta. 

— Dacă mai e la mine, ştiu unde să-l caut, spuse ea. 

Stabiliră ora și locul întâlnirii. Gibson îi mulțumi și încheie convorbirea 
care decursese mai bine decât se așteptase. O sună apoi pe Jenn, dar intră 
direct căsuţa vocală. Renunţă la ideea de a-i transmite un mesaj; telefonul ei 
se putea afla în mâinile adversarilor, închise, scoase cartela SIM şi zdrobi 
aparatul, izbindu-l de zidul stației de benzină. Chiar dacă telefonul nu îi 
fusese încă dat în urmărire, nu putea risca să îl mai folosească. 

Şi oricum, nu mai avea pe cine altcineva să sune. 

O luă înapoi spre SUV-ul lăsat în refugiu, calculând în gând timpul necesar 
pentru a ajunge la Charlottesville. Noaptea se putea deplasa în relativă 
siguranţă, însă pe timpul zilei găurile făcute de gloanţe în caroserie aveau să 
işte întrebări nedorite. Portiera din dreptul pasagerului era deschisă; Billy 
dispăruse. Paşi marcați de picături de sânge traversau parcarea, până la 

marginea câmpului întins din spatele benzinăriei. După zece paşi le pierdu 
urma. În bezna care îl înconjura, strigă numele lui Billy. Nici măcar vântul 
nu-i răspunse. 

Scrută linia orizontului înspre nord, dar își dădu repede seama că nu 
putea ghici în ce direcţie o luase Billy. Cercetă din ochi câmpul, strigându-l 
din nou pe Billy în întunericul care îl învăluia nepăsător. 

Se întoarse la Cherokee. În viaţa fiecărui om vine o clipă în care trebuie 
să-și aleagă singur calea. Billy o alesese pe a lui, și Gibson nu putea decât să 
spere că nu avea să regrete. 

Calea lui ducea spre Charlottesville. 

În zorii zilei, Gibson opri la un motel ce își făcea reclamă printr-un anunţ 
pictat de mână cu textul „Camere curate”. Parcă mașina în spate, departe de 
şosea, şi-şi luă o cameră. Plăti cash pentru două nopţi, cu toate că nu 
intenționa să stea decât una. Îşi puse hainele în cadă pentru a scoate sângele 
din ele şi făcu duş, călcându-le în picioare ca într-o presă de vin veche, până 
ce sângele se prelinse din ele învolburându-se în jurul gurii de scurgere. 
Rămase sub jetul de apă opărită până ce pielea îi căpătă nuanţa rozalie a 
unui nou-născut. 

Dormi dus. Când nevoia de a urina îl trezi din somn, își atârnă hainele la 
uscat pe bara de la duş. Se trezi de-a binelea abia spre seară. Se simțea de 
parcă dormise o veşnicie, nu zece ore. Făcu un alt duș pentru a-și reveni 
după somn şi se îmbrăcă. Hainele arătau ceva mai bine, dar petele de sânge 
erau încă vizibile, întoarse cămașa pe dos. Și obţinu o îmbunătăţire. Acum 
arăta ca un idiot. 

La o milă distanță de motel opri la un magazin de haine cu preţuri reduse 
din incinta unui mall prăpădit. Îşi cumpără o pereche de blugi și două 
cămăși. Şi le puse pe el şi, la ieşire, aruncă hainele vechi într-o pubelă. 
Cumpără o teslă de la un magazin de feronerie. Lovi cu ea în găurile de glonț 
din caroseria SUV-ului. Când termină, mașina arăta mult mai distrusă decât 
înainte, dar măcar nu se mai distingeau găurile. 

În cei zece ani de când nu mai fusese în Charlottesville, oraşul se 
schimbase şi, în același timp, rămăsese la fel. Sau cel puţin în ceea ce 
priveşte lucrurile care chiar contau. Era tot inconfundabil de sudic şi 
mândru de moștenirea și tradiţiile sale, dar totodată tânăr, vibrant şi cu o 
atmosferă relaxată - cea mai bună combinaţie din câte există, după părerea 

lui Gibson. Pătrunse în oraş pe Route 29 care, după intersecţia cu Route 250, 
deveni Emmet Street. În față se înălța universitatea. Se construiseră clădiri 
noi în campus, dar recunoscu locurile. Pe de o parte ar fi vrut să oprească 
pentru o plimbare prin campus și un ocol pentru un Gus Burger în localul 
White Spot, iar pe de alta abia aștepta să plece. Nu că ar fi luat vreodată, în 
mod conștient, decizia de a nu mai reveni niciodată în Charlottesville, însă 
cumva găsise mereu motive de a evita oraşul. 

Cu atenţia distrasă de amintiri, rată intrarea pe University Avenue. În loc 
să întoarcă maşina pe loc, se înscrise pe Jefferson Park Avenue și mai apoi 
pe West Main, în colțul îndepărtat al campusului. Era perioada de vacanţă și, 
la fel ca în verile din copilăria sa, Charlottesville dormita, obosit după un an 
şcolar lung și încercând să recupereze orele de nesomn înainte ca cei 
douăzeci de mii de studenți să se întoarcă peste câteva săptămâni. 

Exteriorul din cărămidă albă de la Blue Moon Diner îi apăru pe dreapta 
mai devreme decât îşi amintea. Trase maşina în parcarea îngustă din lateral 
şi rămase o clipă în întunericul dogoritor. 

Nu-şi văzuse mătușa din timpul procesului. Miranda îl luase la ea acasă 
după moartea lui Duke, și adevărul e că Gibson nu fusese un copil 
recunoscător. Ea se arătase mai mult decât înțelegătoare cu toanele și 
comportamentul lui urât, într-un mod tipic pentru mamele care au crescut 
copii ajunşi la adolescenţă. lar el îi răsplătise bunătatea aducându-i pe cap 
federalii. 

Pe parcursul procesului, contactul cu mătușa lui fusese rezervat și rece. 
Gibson nu avea motive concrete pentru a-i reproşa ceva, dar, tânăr și furios 
cum era, îi purtase pică. 

Cheltuielile legale cu procesul său diminuaseră averea moştenită de la 
Duke, şi ultima corespondenţă schimbată cu Miranda data de după vânzarea 
casei părintești. Mătușii îi luase ceva timp să găsească cumpărător, și Gibson 
aproape că încheiase instrucția la baza militară de la Parris Island în 
momentul când primise prin poștă plicul - unul simplu, alb şi cu un cec 
înăuntru. Cecul nu fusese însoţit de niciun bilet, şi Gibson nu găsise motive 
pentru a răspunde. În cele din urmă folosise banii pentru a plăti avansul la 
casa în care locuiau acum Nicole și Ellie. 

Nu ştia la ce să se aștepte de la această întâlnire și realiză că amintirile 
sale despre mătuşă erau cele ale unui copil. De fapt, nu o cunoştea. Pentru el, 
ea era doar mătuşa Miranda, omul care avusese grijă de el și veghease ca el 
să nu moară de foame în răstimpurile când Duke era plecat din oraş. Și care 
făcuse pentru el mai mult decât oricine, își spuse acum Gibson. El își 
pierduse tatăl, dar şi ea își pierduse fratele. Totuși, nu avea nici cea mai vagă 
idee despre relația lui Duke cu sora lui. Și, dacă era să fie sincer, atunci 

trebuia să admită că evitase să revină în Charlottesville tocmai din dorinţa 
încăpățânată de a nu da ochii cu mătușa lui. 

Blue Moon Diner se schimbase. Deși lucrul acesta n-ar fi trebuit să-l 
surprindă, fu mirat să-l remarce. La urma urmei, trecuseră mai bine de zece 
ani de la ultima sa vizită acolo, perioadă în care localul trecuse prin mai 
multe mâini. Odată cu această constatare, veni şi un sentiment neașteptat de 
tristeţe. 

O tânără albă cu ambele braţe tatuate îl atinse discret şi îl invită să se 
aşeze oriunde dorea. Alese un separeu din colțul din faţă al localului, pentru 
a sta cu ochii pe ușă. 

Se gândi că noii proprietari făcuseră o treabă bună în încercarea de a 
păstra atmosfera locului, dar tatăl său ar fi avut fără îndoială obiecţii 
dispreţuitoare la adresa majorității modificărilor. 

Duke Vaughn era un progresist în multe privințe, dar în altele, ca de 
exemplu preaiubitele lui localuri, era exagerat de conservator. Discurile care 
umpleau pervazurile sau berea și spirtoasele comercializate la Blue Moon 
nu ar fi corespuns cu imaginea lui Duke Vaughn despre ceea ce înseamnă un 
mic restaurant tipic american. Programul cântăreților invitaţi seara, scris cu 
cretă pe tablă, ar fi trezit din partea lui un mârâit de dezaprobare. 
„Cântăreţii nu au ce căuta în asemenea localuri”, asta ar fi susținut Duke. Și 
la fel de dispreţuitor ar fi comentat şi meniul, care includea preparate 
precum Mountain Trout Club sau Tandoori Chicken Sandwich. 

Prima variantă părea totuşi o alegere bună. Gibson îi returnă meniul 
chelneriţei. 

Gândurile îi reveniră la Billy, la Hendricks și la Jenn. Oare rămăsese 
vreunul dintre ei în viață? George Abe. Kirby Tate. Terrance Musgrove. 
Atâtea vieți legate printr-un nod gordian de cea a unei fete dispărute. Totuși, 
cel mai mult îl preocupa acum pe Gibson tatăl său. Nu își făcea iluzii că se 
afla în siguranţă, dar, înainte de a decide mișcarea următoare, trebuia să 
găsească răspuns la o întrebare. Oricât de oribil ar fi putut fi adevărul, 
Gibson știa că va înnebuni dacă persista în îndoieli. Ce îl împinsese pe Duke 
la sinucidere? Simţi ghearele nedeslușite ale suspiciunii strângându-se și 
mai tare în jurul său. 

Nu putea decât să se roage ca mătușa lui să-l fi păstrat în tot acest timp. 

Miranda Davis intră în local. Gibson se ridică să o întâmpine, nesigur cum 
să procedeze. Mătușa lui rezolvă problema îmbrățișându-l cu brațele ei 
puternice. Se lăsă în voia ei și, când se eliberară din îmbrățișare, ochii 
amândurora erau umezi. 

Anii fuseseră blânzi cu Miranda. Sigur, îmbătrânise, dar nu-și pierduse 
vitalitatea. Își păstrase aproape intactă silueta înaltă şi zveltă şi conformaţia 

puternică, rezultatul anilor de participare la competiţii de alergare, inclusiv 
la șase maratoane. Numai părul avea cu totul altă nuanţă. 

— Îmi place părul tău, comentă Gibson. 

— O, mă săturasem să-l tot văd încărunţit. Bill zice că-mi stă bine roșcată. 

Bill era soțul Mirandei; erau căsătoriți de peste treizeci de ani. Gibson nu- 
l auzise niciodată discutând decât despre două subiecte: echipele sportive 
ale UVA şi superba lui consoartă. În rest, lăsa conversaţia în seama Mirandei. 

— Are dreptate. Arăți nemaipomenit. 

Miranda respinse complimentul cu o fluturare a mâinii. 

— Nu știu ce să zic, dar mulțumesc oricum. Dumnezeule, uită-te la tine, 
Gibson! Ai crescut. Eşti un adevărat bărbat. Ce multa trecut, adăugă ea, apoi 
tăcu. A fost din vina mea, să știi. 

— Ba nu, o contrazise Gibson cu o vehemenţă care îl luă și pe el prin 
surprindere. Eu m-am purtat oribil. 

— Frai un copil, îl corectă Miranda. Eu eram adultul. 

— Îmi pare rău, spuse el. 

Femeia îi acoperi mâna cu palma. 

— Mă bucur că m-ai sunat. 

— Şi eu. 

— Tare încăpățânați mai suntem! Rămâi mai mult timp în oraș? Bill ar fi 
încântat să te revadă. 

Gibson îi răspunse că urma să plece în seara aceea. Miranda păru 
dezamăgită, aşa că îi promise să revină atunci când va avea mai mult timp. 

— Am o fiică, o anunţă el. 

Îi povesti apoi despre Ellie şi despre Nicole. Miranda îi adresă tot felul de 
întrebări, şi el o puse la curent cu viaţa lui, încercând să păstreze un ton cât 
mai vesel. Fu mirat să constate cât de multe lucruri bune avea de povestit și 
cât de bine se simțea împărtășindu-le cuiva dornic să le asculte. 

— Sper s-o cunosc cândva pe fiica ta, spuse Miranda. 

Îi promise că o va aduce în vizită la Charlottesville cât de curând posibil. 
Asta stârni un nou val de lacrimi şi regrete din partea Mirandei. Printre 
lacrimi, ea îi zâmbi. 

— Bill zice că sunt în stare să plâng şi dacă îşi schimbă vântul direcţia. 
Presupun că are dreptate. A, era să uit, sunt așa de aiurită. Ți-am adus ce mi- 
ai cerut. L-am găsit. 

Întinse mâna după geantă şi scoase din ea un bust mic din marmură al lui 
James Madison35. Îl aşeză pe masă, între ei. Duke îl cumpărase la o vânzare 
dintr-o curte, pe când era student la UVA. Îl considera prima lui „achiziție 


35 Politician american (1751-1836), cel de-al patrulea președinte al SUA între 1809 şi 1817 (ntr.). 

importantă”, şi bustul tronase la loc de cinste pe biroul lui până în ziua 
morții. 

Discuția continuă alte câteva minute, de data asta Miranda fiind numai 
zâmbet, chiar și atunci când Gibson o conduse afară din local și se 
îmbrățişară pentru ultima oară. 

— Să ştii că semeni leit cu el. Mai ales la ochi, îi spuse Miranda afară, 
trasându-i cu degetele prin aer contururile feței. Da, semănațţi perfect. 

Gibson se întoarse în local, unde mâncarea îl aştepta pe masă. Împinse 
farfuria deoparte, fără să se atingă de mâncare, şi luă statueta, cântărind-o în 
mâini. O răsturnă şi căută mica scobitură din piedestal. O găsi cu degetul 
mare şi scoase căpăcelul care ascundea micul compartiment secret, destinat 
inițial notiţelor, dar suficient de mare cât să încapă în el un stick USB. Cu 
toate că știa de existenţa lui, fu un pic surprins când obiectul îi căzu în 
palmă. 

Duke Vaughn ținuse un jurnal încă de când studia la UVA. Crezuse 
dintotdeauna în destinul său glorios și susținea că jurnalul avea să-i fie de 
folos atunci când va veni vremea să-și scrie memoriile. Îl menţiona adesea în 
conversații, dar nimeni nu-l văzuse vreodată, așa încât, cu timpul, „jurnalul” 
devenise un fel de legendă de familie. 

Gibson îşi văzuse tatăl de milioane de ori salvând documentele pe 
computer și copiindu-le pe stickul pe care îl ascundea apoi în interiorul 
statuii. După ce fusese arestat, FBl-ul luase PC-ul lui Duke, care conținea 
destule dovezi incriminatoare pentru a-i distruge pentru totdeauna 
reputația. Computerul nu fusese niciodată returnat și, cel mai probabil, 
stickul era ultima copie existentă a scrierilor lui Duke Vaughn. 

Gibson introduse stickul în laptop. 

Pe ecran apăru un singur folder, denumit „PRIVAT”. Foarte subtil. Apăru o 
fereastră și i se ceru parola. Atunci când devenise pasionat de computere și 
încriptări, primul său proiect fusese computerul lui Duke. Prima parolă pe 
care o spărsese. Prima lui infracțiune. Mă rog, a doua, dacă punea la 
socoteală incidentul din copilărie când fusese oprit în trafic de poliție pentru 
că depășise limita de viteză. Introduse parola și fereastra dispăru. 

Folderul conținea peste treizeci de fişiere, fiecare fiind denumit cu anul în 
care fusese scris. Cel mai vechi data de la sfârșitul anilor '70. În total, ele 
acopereau viața lui Duke Vaughn, începând cu anii de facultate, continuând 
cu ascensiunea sa politică și terminând cu „sinuciderea” - peste două 
milioane de cuvinte. Unele note erau incredibil de scurte: „7 octombrie 1987 
- urăsc să cerşesc fonduri și voturi”, comentase Duke pe parcursul unei 
campanii electorale. Altele erau mult mai serioase și se întindeau pe câteva 
pagini. Observațiile erau mai pertinente şi mai clar formulate. Întâlniri cu 

mahării partidului, legislaţie la a cărei elaborare participase Duke, meditații 
filosofice despre politică. 

Gibson deschise un program care permitea căutarea simultană în toate 
documentele după cuvinte-cheie. Tastă „baseball” și aşteptă în timp ce 
programul scotocea prin jurnalele tatălui său. Aproape două mii de 
rezultate. Se încruntă și adăugă cuvintele „Suzanne” și „Gibson”. Programul 
rulă din nou şi scoase un sunet de clopoțel pentru a-l anunţa că terminase 
căutarea. Un singur rezultat de data aceasta. 

Aparent, textul era total inofensiv - o ieşire la un meci de baseball, 
scurtată de toanele unui copil. Gibson îl parcurse fără grabă; își auzea tatăl 
în fiecare cuvânt scris şi vână tot ce părea ieşit din comun. Nota dădea totuși 
impresia unui om îngrijorat de fiica unui bun prieten și nimic mai mult. 
Ajunse la partea în care Ursuleţul își pierduse controlul. Descrierea era 
similară cu ceea ce îşi aducea el aminte, dar numai până la un punct: 


Stabilisem o întâlnire tête-à-tête cu Martinez. Neoficială. Fără presiune. O 
șansă pentru Ben să se reconcilieze cu colegul însărcinat cu convocarea la 
dezbateri a majorității parlamentare după disensiunile pe tema legii 
șomajului. Era o mişcare bună, dar care avea să ne coste. Mai erau 
optsprezece luni până la alegerile legislative, însă aveam nevoie să nivelăm 
asperitățile. 

Greu de explicat comportamentul lui Suzanne. A sosit momentul deciziei. 
Ben a vrut să amâne întâlnirea, dar eu mă spetisem ca s-o obțin. Așa că am 
convenit ca eu s-o duc pe Suzanne înapoi în Virginia. George avea să rămână 
cu Gibson şi cu Ben. Mi-a părut rău să-l las pe Gibson cu ei, dar mahărul avea 
un fiu cam de vârsta lui, cu care Gibson s-a înțeles de minune și, din câte mi 
s-a povestit mai târziu, s-a purtat foarte bine. Pustiul are viitor. 

Suzanne era o epavă când am scos-o din arenă. Am lăsat-o în pace, de 
teamă să nu facă vreo scenă. M-am oferit să-i cumpăr o șapcă, și asta a părut 
s-o calmeze un pic. N-a vrut una cu Orioles. Nici gând. Bine, fără Orioles. 
Deși, ce Dumnezeu, doar eram la un meci de-al lor! Ce alte sepci am fi putut 
găsi? Suzanne s-a pus din nou pe plâns. Tipul cu şepcile a scotocit prin cutii 
și a găsit două cu emblema Phillies. Nu știu ce căutau acolo. Le-am cumpărat 
pe amândouă - m-am gândit că asta avea să creeze un fel de legătură între 
noi. Șapca era prea mare pentru Suzanne, dar era dintr-acelea cu 
circumferință reglabilă, aşa că i-am îndesat-o bine pe cap. A fost mulțumită 
și, slavă Domnului, pe drumul de întoarcere a adormit în mașină. 

Orioles au pierdut. 


Gibson îşi aminti acum şapca. Cea de-a doua fusese uitată pe bancheta din 

spate a maşinii. Îl întrebase pe Duke ce era cu ea, dar fără a căpăta un 
răspuns concret şi, când se întorseseră la Charlottesville, tatăl lui o aruncase 
la gunoi. Până acum nu făcuse niciodată legătura între șapca aceea și 
Ursulet. 

Greşise. Categoric greșise. Nu descoperise nimic concludent, însă ceea ce 
aflase era de ajuns pentru a-i hrăni mai departe suspiciunile. Scoase șapca 
Phillies și o privi din nou. Avusese dreptate Billy. Şapca era un mesaj, un 
mesaj care îi era adresat lui, după cum îl avertiza o senzație tot mai 
sâcâitoare. Mai ales că Billy îi spusese că Suzanne se gândise mereu cum să 
ia legătura cu el cât timp fusese în închisoare. 

Ce-ai vrut să-mi spui, Ursuleţule? 

Gibson puse şapca în rucsac, nu pe cap. Blue Moon se umpluse între timp. 
Într-un colţ, formaţia angajată să întrețină atmosfera îşi acorda chitarele. 
Avea nevoie să ajungă într-un loc mai liniștit pentru a studia restul 
jurnalului. Imposibil să nu găsească și altceva. 

Îşi strânse lucrurile, plăti consumaţia și se îndreptă spre ieşirea laterală 
ce dădea în parcare. Era riscant, ştia asta, dar trebuia neapărat să o 
contacteze pe Jenn. Sigur, telefonul lui zăcea zdrobit în parcarea unei 
benzinării din Pennsylvania, dar unele moteluri mai vechi încă aveau 
telefoane cu fise. Trebuia să găsească un loc unde să se adăpostească peste 
noapte şi să împuște astfel doi iepuri dintr-un foc. 

Se apropie de SUV şi, tocmai când introducea cheia în portieră, o mână 
puternică precum oţelul îi acoperi gura și-i răsuci cu dibăcie corpul, 
expunându-i gâtul. Argintul îngheţat al unei seringi hipodermice îi mângâie 
pielea precum înțepătura unei viespi. 

— Stai liniştit, îi şopti un glas hodorogit. O să te duc să-ţi vezi tatăl. 


40. 


Duke îi zâmbi fiului său și-i făcu semn să vină la el. Ascultător, Gibson se 
apropie şi încercă să stea nemișcat cât timp Duke îi încheie la loc nasturele 
de sus al cămășii și îi îndreptă cravata pentru a treia oară. Petrecerea de 
Crăciun era în plină desfășurare şi, deşi senatorul interzicea discuţiile 
despre politică la astfel de întruniri anuale, subiectul se afla pe buzele 
tuturor. 

Un bărbat cu fața bleagă și roşie ca sfecla se opri pentru a da mâna cu 
Duke. Gibson era obișnuit cu astfel de scene. Oamenii se opreau mereu 
pentru a sta de vorbă cu tatăl lui. Tatăl lui era un om important, şi Gibson se 

mândrea cu respectul pe care ei i-l arătau. În ciuda interesului de care se 
bucura din partea celorlalți, Duke îl făcu pe interlocutorul său să se simtă de 
parcă era centrul universului - îl întrebă despre soţie şi copii, având grijă să 
se refere la ei pe numele mic, şi îl felicită pentru un succes recent în Camera 
Reprezentanţilor. Bărbatul se retrase încântat, şi Duke se întoarse cu fața 
către fiul său. 

— În viaţa mea nu o să-l sun, decât atunci când voi lua foc şi dacă el 
posedă unicul furtun cale de trei state. 

Gibson râse, cu toate că nu înțelesese gluma prea bine. Dar îi plăcea că 
tatăl său îl trata ca pe un om mare. Un inițiat. Duke își trecu degetele prin 
părul fiului său, zburlindu-l cu afecțiune. 

— Tată... se plânse Gibson şi-şi netezi părul cu palma. 

— Unde sunt ceilalți copii? N-ai de ce să stai aici, în abator. 

— Sunt cu toții sus la etaj şi se uită la filme pentru copii, răspunse Gibson 
dispreţuitor. 

La zece ani, dădea semne de precocitate. Filmul său preferat era Nasul H- 
nu că originalul n-ar fi fost bun, dar toată lumea știa că partea a doua era 
mult mai reușită. Tatăl său era de părere că John Cazale3* era cel mai 
subapreciat actor din istoria cinematografiei. Wu a jucat decât în cinci filme, 
dar mai bune decât oricare alte cinci filme făcute vreodată, comentase Duke 
atunci când vizionaseră filmul pentru întâia oară împreună. 

În toamna aceea, Gibson fusese chemat în biroul directorului şcolii pentru 
că îl prinsese de gât pe un coleg și exclamase „Știu că tu ai fost, Bobby, mi-ai 
frânt inima37”, după care îl sărutase violent pe buze. Duke râsese cu lacrimi 
şi cu jumătate de gură îl prevenise să nu se mai repete. Gibson se apărase 
subliniind că ulterior nu-i mai dispăruse nimic din dulapul de la vestiar. 

— Filme pentru copii? Mda, sună cam plictisitor. 

— Nici că se poate mai rău. Ce se petrece aici, tată? 

— Nimic special, îi aşez pe toți la rând și îi disec. Tot ce vezi aici e numai 
aparenţă, fiule. Ține minte ce-ţi spun: nimic nu e mai fals pe pământ decât o 
petrecere de sărbători în Washington. Singurele cuvinte cinstite pe care le 
vei auzi toată noaptea vor fi comenzile de băuturi la bar. 

— Şi atunci ce cauţi aici? 

— Sunt lucruri care, pur și simplu, trebuie făcute. Totul se reduce la 
aparenţe. Ți-am mai zis asta, nu-i așa? În fine, ideea e să cauţi să dibuieşti 
secretele oamenilor. De la ce anume încearcă să-ţi distragă atenția? Dacă 


36 Actor american (1935-1978). A jucat cu succes în mai multe piese și, pe parcursul a şase ani, în cinci 
pelicule nominalizate la Oscar pentru cel mai bun film. (n.tr.). 

37 Imitaţie (cu schimbarea numelui interlocutorului) a scenei din filmul Wasu? I în care Michael 
Corleone, interpretat de Al Pacino, îl acuză pe Fredo (John Cazale) de trădare (n.tr.). 

poţi să răspunzi la asta, înseamnă că l-ai dibuit pe tip. Sau pe tipă. Dar e mai 
bine să-ți faci mâna cu bărbaţii, pentru că sunt mai uşor de citit. Femeile au 
inteligenţa deţinătorilor de doctorate. 

— Am priceput, dădu Gibson din cap cu înțelepciune. 

Rămase tăcut o clipă, apoi întrebă: 

— Şi cum faci asta? 

— O să-ți arăt. Uite, să-l luăm, de exemplu, pe tipul ăla de acolo, arătă 
Duke către un bărbat înalt şi slab, cu o faţă ca de foaie de glaspapir. 

Omul cerceta din ochi sala și-și făcea de lucru cu o bere. 

— E cineva important? întrebase Gibson. 

— Tu să-mi spui. 

Gibson se holbă îndelung la bărbat. 

— Nu, nue. 

— De ce? 

— Pentru că nimeni nu vrea să discute cu el. Dacă ar fi o persoană 
importantă, n-ar sta singur într-un colț. 

— Bravo! chicoti Duke. Dar acum hai să fim drepți cu el. Spune-mi ce 
concluzii poți să tragi judecând numai după felul cum arată. 

Gibson îl măsură pe bărbat din cap până în picioare. Purta costum şi 
cravată lucioasă. Insignă prinsă de reverul hainei şi ochelari cu rame 
metalice. Avea părul blond, pieptănat pe spate, şi o tunsoare obişnuită. Nu 
ieşea cu nimic în evidenţă. 

— Arată ca toţi ceilalți. 

— Nimeni nu seamănă perfect cu nimeni. Chiar dacă vrem să imităm pe 
cineva, nu reușim întru totul. Secretul, Gib, este să nu te uiţi la un om văzând 
doar ceea ce se află în centru. Pentru că în centru arătăm la fel. Costum, 
cravată, insignă pe rever. Omul nostru poartă o uniformă, și o poartă bine. 
Dacă e să judecăm numai după ceea ce se vede în centru, ar putea fi la fel de 
bine președintele Statelor Unite. Adevărul îl vei găsi la margini. De pildă, 
părul. Toată lumea își piaptănă părul așa încât să arate bine atunci când e 
privit din față. De ce? Pentru că așa îl vedem când ne uităm în oglindă. Din 
față. Nu ne putem vedea pe noi înșine decât din faţă, şi atunci ăsta e singurul 
unghi de care ne preocupăm. 

— Atunci ce-ar trebui să fac? Să mă uit la spatele oamenilor? 

— Nu în sens literal, dar da. Uită-te la pantofii individului. Ce vezi? 

— Au tălpile tocite. Un șiret e rupt. 

— Şi ce-ţi spune chestia asta? 

— Că îi poartă de mult timp. 

— Şi ce îți spune asta? 

Gibson medită îndelung asupra întrebării. Pantofii îi aminteau de mingea 

de baschet a lui Ben Rizolli. Tatăl lui Ben Rizolli îşi părăsise familia când Ben 
era mic, și băiatul rămăsese cu mama lui. Nu aveau prea mulți bani. Ben avea 
dintotdeauna aceeași minge de baschet, pe care o lua cu el peste tot. 
Cusăturile și inscripția de pe ea se uzaseră, și mingea aproape că nu mai 
putea fi ținută bine în mâini. Lui Gibson îi părea rău că un băiat atât de 
pasionat de baschet nu-şi putea permite o minge nouă. 

— N-are prea multe perechi. Probabil că nu-și permite să cumpere mulți 
pantofi. Speră ca nimeni să nu se uite la picioarele lui. 

— Nu-i rău. Crezi că senatorul poartă pantofi cu tălpi tocite? 

— Nici pomeneală. 

— Ai dreptate, nici pomeneală. Acum uită-te la pantofii mei. 

Gibson se uită în jos, la pantofii lui Duke. Tatăl său purta o pereche veche 
de pantofi negri, cu model perforat. Pielea se încreţise adânc deasupra 
vârfurilor. Îşi ridică ochii întrebător. 

— Fi, ce-ţi spune asta despre tatăl tău? spuse Duke. 

— Nu ştiu. 

— Îţi spune că un om nu e definit printr-un singur lucru. Nu fi așa de 
încrezut încât să-ți închipui că ai ajuns să cunoşti un om judecându-l doar 
după pantofii pe care îi poartă. Totuși... 

— Totuși, e un început? 

— E un început, spuse Duke. Deci care este diferența dintre mine şi omul 
nostru? 

— Cu tine, oamenii vor să vorbească. 

Duke îi făcuse cu ochiul. 

— Da, e un început. 

Gibson dădu energic din cap, mândru de laudă. Avu senzația că îi scapă 
ceva, dar se bucura de atenţia tatălui și nu voia să strice momentul punând 
prea multe întrebări. Va medita mai târziu asupra problemei și va găsi 
singur răspunsurile. 

— Bun. Acum uite ce e, fiule. Ne vedem peste o oră. Am niște treburi de 
rezolvat, dar știu eu un loc în Georgetown unde fac un milkshake cu Oreo de 
milioane. De acord? 

— De acord. 

După trei ore, se trezi acolo unde adormise, încolăcit pe un pat, într-o 
cameră de oaspeţi şi învelit cu o haină de blană. 

— Scoală, fiule. Hai, scoală-te. 

Duke îl luase pe sus și îl cărase până la mașină. Gibson nu se trezise decât 
în clipa în care se trântise portiera în urma lui. 

— Scoală-te... 

41. 


Gibson își reveni din leşin pe fundul unui ocean presărat cu vestigiile 
arheologice ale vieţii sale. În lumina difuză, de nepătruns, desluşi silueta 
mătăhăloasă a vechiului şi ruginitului combi verde al tatălui său, pe jumătate 
cufundat într-un banc de nisip. Ruinele casei părintești stăteau prăbușite 
într-o rână, în chipul cel mai nebunesc. Cu totul improbabil, arbustul de corn 
alb din curtea din spate înflorise. Prima lui bicicletă era rezemată de el. lar 
în dreapta văzu sala de clasă unde FBI-ul îl încătușase și defilase cu el prin 
faţa unei mări de camere TV. 

Ceva aflat la suprafața apei îi atrase atenţia. Îşi făcu vânt cu picioarele şi 
începu să se ridice. Când sparse suprafața apei, pleoapele i se deschiseră și 
răsuflă adânc şi gâtuit. Un bec electric chior, ca un soare îndărătnic, se 
legăna prin fața lui. Clipi mărunt din ochi şi încercă să-și focalizeze privirea. 
Dar când reuși, regretă imediat. 

Era atârnat și se balansa, cu vârfurile picioarelor abia atingând un scăunel 
din lemn. O funie înfășurată în jurul gâtului era singurul lucru care îl 
împiedica să cadă, numai că îi rodea adânc din carne. Încercă să prindă funia 
şi să o slăbească pentru a diminua presiunea din jurul gâtului, însă 
descoperi că avea mâinile legate la spate. Intră în panică, începu să se zbată 
şi aproape că-și pierdu echilibrul. Un braț îl prinse strâns și îl aduse în 
poziţia inițială. 

— Gata, stai liniştit. Stai liniștit, am zis, nu te mai zvârcoli. Încă nu a venit 
momentul. Mai întâi avem de rezolvat niște treburi, rosti vocea din parcarea 
de la Blue Moon Diner. 

Restaurantul, 

Îşi amintea acum atacul. Era ceva legat de Duke. Inima i se frânse şi se 
simţi dintr-odată singur, ca un idiot. Funia care îi strângea gâtul îi îngreuna 
mişcările, dar trase aer cât mai adânc în piept și-și roti capul, cercetând 
împrejurimile. 

Se afla într-un subsol. Ferestrele cu geamuri pe jumătate încastrate în 
rame erau montate sus, pe pereții de un galben-pai. Era noapte. Pe pereţi 
stăteau agăţate acuarele înfățișând păsări: colibri, ciocănitori, cardinali. Într- 
un colț zări un șevalet. Era în atelierul unui pictor? Un șir de trepte 
mochetate urca, însă spre ce? 

Un bărbat își făcu apariţia în raza lui vizuală. Gibson se cutremură. Năuc 
fiind, i se păru că omul îl urmărise din leşinul în care căzuse. Un prădător 
dintr-acela bentonic, care stă la pândă în adâncurile întunecate ale 
oceanului. Dar nu era decât un tip ca oricare altul. Cel puţin la prima vedere. 

De înălțime medie. Zvelt. Cu o față palidă, cu nimic ieşită din comun, cu 
excepția nasului spart recent, umflat şi roșu. Genul de bărbat care ar putea 
să te întâmpine la recepţia unui hotel ori să stea lângă tine în sala de 
aşteptare a unui medic. Cel puţin asta voia el să transmită. Dar, pe la 
margini, camuflajul lui începu să se destrame. 

Ochii erau cei care-l trădau. Erau de un galben bolnăvicios, că ai unei 
bufnițe diurne, şi neclintiți precum suprafața moartă a Lunii. Cufundaţi 
adânc în orbite, îl fixau pe Gibson, părând să vadă totul și nimic. Gibson 
cunoscuse câțiva bărbaţi înfricoşători în arest şi unii și mai și în armată, dar 
acest bărbat, în cazul în care era totuși o ființă omenească, îl îngrozi mai 
mult decât oricine. Bărbatul acesta era moartea care venise să îl ia. 

Cel mai mult îl tulburară însă hainele individului. Era îmbrăcat ca el. Nu 
asemănător. Nu în nuanţe și în stil similare, ci cu exact aceeași cămașă şi cu 
aceleași perechi de blugi și de pantofi. Arătau ca doi gemeni care-și făcuseră 
cumpărăturile împreună. Asta însemna că bărbatul stătuse în apropierea lui 
în magazinul de haine, urmărise ce cumpărase şi-şi alesese exact aceeași 
ținută. Răpirea lui fusese pusă la punct în cel mai mic detaliu. Nu-l aştepta 
nimic bun, indiferent ce urma, și orice ar fi vrut el să încerce, bărbatul avea 
să îi anticipeze mișcările. 

— Acum fii atent la mine. Eşti atent? N-avem timp de pierdut, spuse 
bărbatul pe un ton blând și politicos. 

Era vocea unui chirurg care încearcă să-și liniștească pacientul nervos 
înaintea unei proceduri complexe. Se priviră unul pe altul în tăcere, după 
care, fără ceremonie sau vreun avertisment, bărbatul dădu un picior în 
scăunel și îl îndepărtă de sub picioarele lui Gibson. Scăunelul scoase un 
scrâșnet ascuţit pe podea şi se izbi zgomotos de zidul îndepărtat. 

Corpul lui Gibson cobori cu doar doi-trei centimetri, dar diferența era 
mare. Acei centimetri duri şi nepăsători erau cei care despărțeau viața de 
moarte. Funia se legănă ușor şi-i susținu greutatea cu o smucitură, 
înfigându-se în pielea de sub maxilar. Tendoanele din zona gâtului și a 
umerilor reacționară de parcă fuseseră smulse din rădăcini. Picioarele lui 
Gibson se zbătură în aer. 

Bărbatul păși în faţă și îl atinse ușor pe Gibson pe picior. Gibson simţi 
disperare şi neputinţă. Și acel val imens de regrete care însoţeşte probabil 
orice moarte prematură. Regrete reci, care nu îi aduceau alinare. Şi cuvinte 
care îi copleşeau ființa, cuvinte pe care şi-ar fi dorit să le rostească şi feţe 
cărora și-ar fi dorit să le vorbească. 

Se aştepta să-și piardă repede conştiența. Așa se întâmpla în filme. Câteva 
clipe de zvârcolire inutilă înainte ca funia să răpească viaţa victimei. În 
schimb, rămase atârnat zbătându-se şi ascultându-şi scrâșnetul respirației și 

zvâcnetul sângelui în tâmple. 

— Asta e spânzurarea cu funie scurtă, spuse bărbatul. Vei observa că, 
spre deosebire de funia standard sau cea lungă, aceasta nu îţi rupe gâtul. 
Ceea ce îți va părea acum o binecuvântare, dar la final, îți garantez, vei 
regreta că n-am recurs la funia lungă și la o scurtare a aşteptării. Ăsta e 
avantajul şi totodată dezavantajul funiei scurte. Trăieşti mai mult, dar... 
trăieşti mai mult. Majoritatea oamenilor își închipuie că vor dori 
întotdeauna să-și prelungească viaţa, însă douăzeci de minute, atunci când 
capul îţi e legat de o funie, înseamnă mult timp. Mult timp pentru a regreta 
lucruri care nu mai pot fi schimbate şi care nici nu mai contează. 

Bărbatul îl prinse pe Gibson de picioare și îl ridică, susținându-i 
greutatea. Scăunelul alunecă înapoi sub picioare, şi Gibson dansă pe el cu 
mișcări slăbite de oboseală. 

— Vreau să ne înțelegem clar, spuse bărbatul. Cred că un om aflat în 
poziţia ta ar trebui să ştie dinainte ce pedeapsă îl așteaptă. Pedeapsa pentru 
că nu m-ai satisfăcut. Te întrebi cum ai putea să mă satisfaci? O să-ți spun. 
Am pentru tine o întrebare. Una singură, dar importantă. O s-o repet până 
când voi fi satisfăcut de răspuns. Până ce voi fi satisfăcut... funia scurtă. Ai 
priceput? 

— Da. 

Bărbatul ridică în aer stickul de memorie al lui Duke. 

— Ai făcut vreo copie? Şi ai încărcat-o pe laptop înainte de a pleca din 
local? 

— Dacă îți spun, îmi dai drumul? 

Scăunelul căzu din nou. Gibson cobori iar câțiva centimetri. Durerea îi 
săgetă spatele şi umerii. Rămase atârnat mult timp, mai mult decât înainte. 
În cele din urmă, braţele bărbatului îl ridicară până ce putu pipăi scăunelul 
cu vârfurile picioarelor. Se simțea cumva micşorat, ca şi cum o parte din el îi 
fusese smulsă cu forța. Bărbatul îi dădu timp să-și adune gândurile sau ceea 
ce îi mai rămăsese din ele. Cu coada ochiului, Gibson își zări tatăl stând 
aşezat, în picioarele goale, la baza scărilor și uitându-se trist la el. Clipi 
mărunt și năluca dispăru, dar acum ştia unde se află. Acasă. 

— O, exclamă bărbatul. Bine ai revenit acasă! Nu eram sigur că o să 
recunoşti locul. S-a schimbat în ultimii zece ani. Îmi plăcea mai mult când 
pereţii erau zugrăviți în roşu. 

— Du-te dracului! încercă Gibson să țipe, însă din gât nu îi ieși decât o 
şoaptă. 

— Mi-a făcut plăcere să îl cunosc pe tatăl tău. Bărbatul scoase un cuțit și 
dădu la iveală o lamă lungă şi necruțătoare. Am avut o discuţie fructuoasă în 
camera asta. Ca doi oameni care au ajuns la o înțelegere. Zâmbi ușor la 

amintirea acelor momente. Dar, pentru a-ți răspunde, nu, n-am să te las să 
pleci dacă îmi vei răspunde la întrebare. Sub niciun motiv. Viaţa nu e un 
lucru cu care să faci troc. Ştiu că ceea ce-ţi spun acum e greu de digerat, dar 
e mai bine să fiu cinstit cu tine. O să-ți spun totuși ce sunt dispus să îţi ofer. 

— Să putrezești în iad! 

— Sus e un cuplu. Linda și Mark Tompkins. Linda e cea care a pictat 
tablourile încântătoare pe care le vezi aici. În clipa asta, tot ce ştiu ei e că un 
bărbat mascat, cu minţile rătăcite, a pătruns în casa lor prin efracţie și i-a 
imobilizat, legându-i. Un bărbat îmbrăcat exact ca tine. Bărbatul plângea în 
hohote. Era isteric. Le-a spus că-i pare rău. Că nu voia să le facă rău. Le-a 
povestit că pe vremuri locuise aici. Mâine, când îi vor găsi, Linda şi Mark 
Tompkins te vor identifica drept atacatorul lor. Poliția va conchide, în chip 
cât se poate de rezonabil, că într-o criză de disperare după divorț şi 
pierderea slujbei şi a familiei, ai pătruns în casa părintească și ai călcat pe 
urmele tatălui tău. 

— Asta e ceea ce-mi oferi? 

— Da. 

— Şi dacă refuz să îţi răspund? 

— Dacă nu-mi răspunzi, voi împinge scaunul. După ce o să mori, o să urc 
şi o să-i măcelăresc pe Linda și pe Mark Tompkins. Mai întâi pe ea, pentru ca 
Mark să-și urmărească soţia murind. Şi o să-i prelungesc cât mai mult 
agonia, mă pricep la asta. 

Gibson desluși o tentă de excitație cinetică în vocea bărbatului. Omul o 
ascundea cât putea mai bine, dar el sesiză pe fața lui o urmă de veselie sau 
ceea ce, la un asemenea monstru, putea trece drept veselie. 

— De ce? Ei nu sunt vinovaţi cu nimic. 

— Nici tu nu eşti, sublinie bărbatul. Din păcate pentru ei, unele 
evenimente i-au adus în calea noastră, așa cum altele te-au adus pe tine în 
calea mea. Așa că, deși nu se fac vinovaţi, vieţile lor atârnă acum de un fir de 
păr. Mă rog, un fel de-a zice. 

— Și ce-i cu asta? spuse Gibson. Nu-i cunosc. Nu i-am întâlnit niciodată. În 
ce fel mă privește pe mine pe cine alegi tu să ucizi? E treaba ta, nu a mea. 

Blufa. Şi încerca s-o facă într-un mod cât mai convingător. 

— Adevărat, adevărat. Treaba asta mă priveşte numai pe mine. Tu ai 
conștiința curată. Dar nu conștiința este lucrul care ar trebui să te preocupe, 
ridică bărbatul din umeri. Nu crezi c-ar trebui să te gândeşti la Ellie? 

Gibson încremeni de spaimă la auzul numelui fiicei sale. 

— Ce-i cu ea? 

— Păi gândește-te... cum o va afecta toată treaba asta? Adică crima ta, 
spuse bărbatul. Gândeşte-te cât de cumplit va fi ea reflectată în presă. 

Imaginează-ţi ce amintiri vor rămâne în urma ta. În ce fel te va percepe Ellie. 
Vor spune că ţi-ai pierdut minţile, dar că, înainte să te spânzuri, ai omorât 
familia Tompkins - ghinioniştii care au cumpărat casa ta părintească. Te vor 
cataloga drept un psihopat degenerat care a vrut să târască oameni 
nevinovați în nenorocirea lui. Sfârşitul cumplit al unei tragedii de familie 
începută în urmă cu mai bine de zece ani. Acesta îţi va fi epitaful. Când Ellie 
va crește şi se va gândi la tatăl ei, o va face cu uimire şi ruşine. Exact așa cum 
te-ai gândit tu la Duke Vaughn. Deci, te întreb în numele Lindei şi al lui Mark. 
Şi al fiicei tale. Ai făcut vreo copie? 

Gibson deschise gura ca să-i răspundă, dar o închise la loc. Lacrimi îi 
brăzdau faţa. Lacrimi pentru tatăl său. Pentru fiica sa. Pentru alegerea pe 
care era nevoit să o facă acum. 

Ştia că nicio pledoarie, nicio rugăminte nu avea să-l clintească din loc pe 
bărbat. Din prima clipă când se uitase în ochii lui goi, Gibson îşi dăduse 
seama că individul nu avea pic de milă și nu avusese niciodată. Al naibii să 
fie dacă o să-și piardă ultimele minute din viață implorându-l! Avea să 
folosească acel scurt răgaz pentru a face o faptă bună. Avea să îi salveze pe 
Linda şi pe Mark. Meritau... oricât de oribile erau tablourile Lindei. 

— Ai făcut vreo copie? 

— Nu, n-am făcut. 

— De ce? 

— Nu am crezut că aveam nevoie. 

Bărbatul căzu pe gânduri. 

— Nu cred. Ar fi o greşeală. 

— Da. 

— Deci n-ai făcut nicio copie? 

— Nu. 

— Nicio copie? 

— Nu. 

Întrebarea şi răspunsul se repetară la nesfârşit. Aceeaşi întrebare pusă de 
zeci de ori în zeci de moduri diferite. Era o nebunie, însă Gibson se strădui să 
îl convingă pe bărbat. Între timp, se aştepta ca scaunul să-i fie luat de sub 
picioare în orice clipă. Într-un final... 

— Te cred, declară bărbatul. 

Gibson se opri, complet epuizat. 

— Mulţumesc, spuse el. 

Nu îşi putea explica de ce simțea o asemenea recunoștință, o asemenea 
pace pentru că bărbatul îl crezuse. Tot ce-şi dorea acum era să doarmă. 

Bărbatul încuviință din cap şi strânse lama cuţitului. Îşi adună lucrurile şi 
se pregăti de plecare. Se uită în jur și verifică să nu fi uitat ceva. Când 


VP - 239 


termină, se întoarse cu fața către Gibson. 

— Unde-i Suzanne? întrebă Gibson. 

— Nu ştiu. 

— De ce l-ai ucis pe tata? 

Bărbatul îl privi curios. 

— Ce importanţă are? 

— Suzanne era însărcinată. Copilul era al tatei? 

— Chiar vrei să afli? Crezi că asta o să-ți aducă liniștea? 

Gibson nu știu ce să răspundă. 

— Te rog. 

Bărbatul medită un timp asupra rugămințţii. Întinse braţul şi scoase dintr- 
un buzunar o foaie de hârtie pe care o despături cu atenție, ferindu-se să 
vadă din greşeală conținutul. 

— Orice ar scrie aici, orice ai afla, nu-mi spune și fă în așa fel încât să nu 
citesc nimic pe fața ta. Gândeşște-te la oamenii de sus, de la parter. 

Gibson dădu aprobator din cap, și bărbatul ridică foaia de hârtie, lăsându- 
l să citească. Gibson făcu eforturi mari pentru a-și focaliza privirea și a 
înțelege ce citea. Era un test de paternitate. Trei coloane: „Suzanne 
Lombard”, „Copil”, „Tatăl (Presupus)”. Dedesubt erau șiruri de numere- 
pereche ale căror înţelesuri nu le pricepu. lar în josul foii: 


Nu se exclude posibilitatea ca tatăl presupus să fie tatăl biologic al 
copilului testat. Pe baza rezultatelor obținute prin teste ADN, probabilitatea 
este de 99 9998%, 


Dar fraza care urma şi implicaţiile sale fură cele care îi aduseră un vuiet 
în urechi - comunicatul șocant care făcea ca piesele de domino care 
alcătuiseră viaţa lui să cadă, în sfârşit, una câte una. O, Ursuleţul! O, Doamne 
Dumnezeule, Ursuleţul! 


Benjamin Lombard nu se exclude ca fiind tatăl biologic şi se consideră a fi 
tatăl lui Jane Doe. 


Un sunet de lemn despicat urmat de pași grei se auzi dinspre scări. 
Bărbatul smulse foaia din fața lui Gibson. Ochii lor se întâlniră. Masca pe 
care bărbatul o purta pentru a se amesteca în mulțime căzu în acea clipă; 
dedesubt se afla ceva dezgustător. Ceva străvechi și infinit de crud, despre 
care oamenii se amăgeau că dispăruse cu mult timp în urmă, dar pe care 
bărbatul îl adusese cumva la viaţă. 

— Gibson! răsună o voce de femeie. 

Jenn? 

Încercă să strige şi el, dar scaunul îi zbură de sub picioare şi alunecă pe 
podea și, dintr-odată, se pomeni murind din nou, stând atârnat, inconştient. 

Când îşi reveni, zăcea întins pe spate în subsol, cu Jenn Charles 
îngenuncheată lângă el. 

— L-ai prins? întrebă el. 

— Pe cine? Nu mai e nimeni altcineva aici. 

— Ce se întâmplă sus? întrebă Gibson, amintindu-și de amenințările 
îngrozitoare la adresa proprietarilor casei. 

— Sunt bine. Hendricks e cu ei. Tu cum te simţi? 

Gibson râdea și plângea în același timp, plutind succesiv pe culmi de 
disperare şi uşurare. 

— Ce s-a întâmplat aici? întrebă Jenn, însă din fericire mintea lui găsise 
întrerupătoarele, şi nu mai fu în stare să răspundă. 

PARTEA A TREIA 

Gibson se trezi stând întins pe un pat de o persoană. Se simțea ca după o 
aventură de o noapte cu moartea. Încercă să se întoarcă pe o parte, dar nu 
reuși. Renunţă și rămase nemișcat. Corpul părea să-i fi fost târât și sfâşiat în 
patru de două maşini puternice. Hendricks apăru cu o sticlă cu apă şi-l ajută 
să soarbă câteva înghiţituri. Efortul îl epuiză și adormi la loc. 

Abia după trei zile fu în stare să înghită mâncarea pentru bebeluşi cu care 
îl hrănea Jenn cu linguriţa, și după alte cinci să stea singur în șezut. Cuvintele 
îi ieşeau din gură cu un scrâşnet tremurat și dureros. Hendricks își luă 
obiceiul să-i spună Tom Waits38, iar el pe acela de a comunica în scris, nu 
verbal. 

În dimineaţa celei de-a opta zile faptul că se afla în viață nu mai păru așa 
de groaznic. Îşi aruncă picioarele peste rama patului şi-şi adună puterile 
pentru sarcina herculeană de a se ușura. Se săltă și porni să meargă, făcând 
cu mare grijă paşi mărunți - un târșâit de om bătrân. Rămase blocat la 
vederea propriei reflexii în oglinda de la baie. Fra un om bătrân şi cu fața 
distrusă, ca un alcoolic înveterat. Barba, nerasă de zece zile, nu reușea să îi 
ascundă vânătaia de culoarea plumbului, dureroasă, care îi traversa 
grumazul de la o ureche la cealaltă. Își trecu degetele peste ea și se gândi cât 
de aproape fusese de moarte. 

Și acum, ce urma? 

Dădu drumul la apă pentru un duș fierbinte și prelungit. Ursuleţul 
deschise ochii. Era întinsă în pat. Era târziu, și ea se uita la lumina ce se 
strecura pe sub ușă. Urmărea umbrele. Și aproape că nu respira. 

Gibson încercă să-şi alunge imaginea din minte. Asta îi atrase atenţia 
Ursuleţului, care își îndreptă acum ochii către el. Implorându-l. Gibson ar fi 
vrut să o întrebe cum de făcuse Lombard ceea ce făcuse. Cum o redusese la 


38 Compozitor, poet şi actor american (n. 1949) a cărui voce inconfundabilă a fost descrisă ca fiind 


„înecată într-un butoi de whisky, atârnată la afumat pentru câteva luni și apoi călcată de o maşină 
(nitr.). 

tăcere. Dar bănuia deja; îi era uşor să-și închipuie şantajul emoţional oribil 
la care recursese tatăl ei pentru a o izola. Şi a o controla. 

Si totuși, ai dat greș, nenorocitule. Nu ai reuşit. În tot acel timp, Ursuleţul 
își plănuise evadarea cu Billy Casper. Și dintr-odată Gibson avu o revelaţie: 
Tom B. nu exista. Ursuleţul îl inventase. Crease un tată fictiv pentru copilul 
ei nenăscut, pentru cazul în care n-ar fi izbutit să fugă. O poveste plauzibilă, 
pentru a explica sarcina şi pentru a-și proteja copilul. Și mama. Poate chiar și 
pentru a-şi proteja tatăl - copiii renunţă foarte greu la sentimentul de 
loialitate față de părinți. Ursuleţul luase totul asupra sa. Cum de găsise atâta 
forţă în ea? 

Gibson se îmbrăcă cu băgare de seamă, gemând de durere în timp ce își 
trăgea tricoul pe el. Rucsacul său se afla la marginea patului; scotoci prin el 
pentru a-şi confirma dispariţia laptopului și a stickului. Găsi în schimb arma 
lui Billy, șapca Phillies şi Frăția /nelului. Găsi şi fotografia cu Ursuleţul stând 
întinsă pe canapea, însărcinată. Însărcinată cu copilul lui „Tom B”. 

O idee nebunească îi trecu prin cap. Răsfoi cartea, căutând primele pagini. 
Îi luă un minut, dar în cele din urmă găsi pasajul și citi cu voce tare cuvintele 
care îi erau familiare: 

„la spuneţi, micuţii mei, încotro, așa suflând ca niște foale? Ce s-a 
întâmplat aici? Ştiţi cine-s eu? Sunt Tom Bombadil. Spuneţi-mi care-i 
necazul. Tom se grăbește-acum”. 

Începu să plângă şi să zâmbească printre lacrimi, îl cuprinse un sentiment 
de exaltare disperată. Pe marginea foii găsi o notă scrisă cu portocaliu: 


Stiam eu că ai să înţelegi. 


Râse tare, apoi își înăbuşi hohotul, acoperindu-și gura cu palma. Cât curaj 
avusese Ursuleţul! Incredibil. Continuă să plângă, dar, pentru prima oară 
după mult timp, își simți mintea limpede. Limpede şi furioasă, își șterse 
lacrimile. Acum știa ce avea de făcut. 

Îşi puse şapca pe cap și, ţinând strâns cartea la piept ca pe un catehism, se 
îndreptă târşâindu-şi picioarele spre camera de zi. Încăperea era mică şi 
rustică și mirosea ca interiorul unei coloane de aburi. Hendricks dormea pe 
o canapea jerpelită, dar se trezi când Gibson trecu lipăind pe lângă el. Un 
televizor vechi şi voluminos, așezat pe o etajeră strâmbă, era fixat pe un 
canal de ştiri. Reportajul era despre apropiata convenţie din Atlanta. Deşi 
Anne Fleming nu cedase oficial, nominalizarea lui Lombard părea iminentă. 
Se specula că cei doi îşi programaseră o întâlnire la Atlanta pentru a discuta 
posibilitatea de a face echipă împreună. 

Jenn stătea aşezată la o măsuţă, lângă fereastră, cu mai multe pistoale și 

gloanţe în față, şi dezasambla un Steyr M-A1. Gibson era convins că femeia 
putea face acele operaţiuni cu ochii închiși, căci nu-și lua nicio clipă privirea 
de la mica deschizătură dintre perdele, prin care avea vedere la aleea ce 
ducea spre casă. 

— Te-ai săturat de stat în pat? îl întrebă ea fără să-și miște capul. 

— Şi eu mă bucur să te văd. 

Jenn aruncă un ochi în direcţia lui și îi zâmbi. 

— Arăți mai înalt. 

— Nu mă simt aşa. Unde suntem? 

— Carolina de Nord. Lângă Greensboro. 

— Greensboro? 

Jenn şi Hendricks îl puseră la curent cu cele întâmplate. Începând cu 
haosul schimbului de focuri de la casa de pe malul lacului și terminând cu 
dispozitivul de urmărire pe care îl cususeră în interiorul rucsacului lui și 
care îi condusese la sud de Charlottesville și mai apoi la Cherokee-ul parcat 
în fața casei părintești. 

— Dar tu cum ne-ai găsit? întrebă femeia. 

— Am spart telefonul lui Hendricks. 

Jenn se arătă oarecum impresionată, spre deosebire de Hendricks. 

— Atunci, presupun că suntem chit, spuse ea. 

— Mda, cam aşa ceva. 

Atacatorul ieşise pe scara exterioară a subsolului și se făcuse nevăzut 
prin curtea din spate. Un vecin sunase probabil imediat la 911, pentru că 
Jenn și Hendricks reușiseră să-l scoată de acolo cu foarte puţin timp înainte 
ca poliția să împânzească zona. Abandonaseră vehiculele în parcarea unei 
băcănii de lângă Roanoke şi cumpăraseră cu bani gheață un Ford Probe 
model 1995. 

— Și de acolo nu ne-am mai oprit, adăugă Hendricks. 

Între timp se sculase şi se aşezase pe canapea, întinzându-se şi căscând. 

De la Roanoke ţinuseră drumul spre sud, până ce găsiseră o cabană 
ieftină de închiriat. Îl îngrămădiseră pe Gibson în portbagaj şi se dăduseră 
drept un cuplu de tineri însurăţei care își sărbătoreau prima aniversare. 
Închiriaseră cabana pentru toată luna august. Era izolată. Plătiseră cash, iar 
proprietarul locuia în Raleigh, aşa că era puțin probabil să-și facă apariția 
neanunțat. Una peste alta, fusese o găselniță de ultim moment foarte 
inspirată pentru cineva care transporta o persoană rănită. 

— Telefoanele mobile? întrebă Gibson. 

— Le-am prins cu bandă adezivă sub două camioane cu remorcă, 
răspunse Hendricks. 

— Am trecut pe telefoane cu cartele preplătite, imposibil de depistat, 

adăugă Jenn arătându-i un telefon mobil cu clapă. Bun, acum că ai aflat 
povestea noastră, ce-ar fi să ne spui cum ai ajuns să atârni de o funie? 

— Ce avem de mâncare? întrebă Gibson. Mi-e o foame de lup. 

— Piure de mazăre? Sau cremă de morcovi? 

— Altceva în afară de mâncare pentru bebeluşi nu avem? 

— Ce repede cresc copiii! comentă Hendricks. 

Hendricks se dovedi un bun bucătar. Fie asta, fie Gibson era mai flămând 
ca oricând. Rase ouăle, şunca şi turtele de cartofi și mai ceru o porţie. Şi încă 
una. Jenn veni din camera de zi și se postă în pragul ușii de la bucătărie. 

— Ce-ai căutat în Charlottesville? întrebă ea. 

Gibson își mută privirea de la ea la Hendricks. De unde să înceapă? Fără 
testul de paternitate sau stickul de memorie al lui Duke, nu avea nicio 
dovadă. Cum putea să le ceară să-l creadă pe cuvânt? Până să îi fie vârât sub 
nas testul de paternitate, el însuși crezuse că Duke era tatăl. Cum să-i 
convingă pe cei doi că adevăratul dușman era Benjamin Lombard? Cel mai 
bine era să înceapă cu începutul, își zise, și deschise Frăția /nelului pentru a 
le arăta notițele Ursulețului. Măcar asta era ceva palpabil. 

— Ce ar fi trebuit să-ți povestească ea? îşi ridică Jenn ochii de pe carte. Ce 
s-a întâmplat la meciul de baseball? 

Gibson le relată episodul cu călătoria și căderea psihică a Ursuleţului pe 
stadion. 

— M-am dus la Charlottesville ca să iau jurnalul tatei. M-am gândit că voi 
găsi lămuriri în el. 

— Şi? 

Le relată cele aflate din jurnalul lui Duke. Decizia de a o aduce pe Suzanne 
mai devreme acasă. Cumpărarea celor două șepci Phillies. 

— Duke a cumpărat șapca? întrebă Jenn. 

Hendricks scoase un fluierat. 

— Ce mai îmbârligătură! 

Gibson le explică originea numelui Tom B., legătura cu personajul Tom 
Bombadil și motivele pentru care Suzanne inventase un iubit. 

— Lombard a fost. De aceea a fugit Suzanne. Copilul era al lui Lombard. 

Jenn şi Hendricks rămaseră tăcuţi, asimilând veştile-bombă. După aceea 
Jenn îşi privi partenerul şi se înţeleseră din ochi. 

— Ce e? întrebă Gibson. 

— Trebuie să-ți arătăm ceva, zise Jenn. 

leși din cameră şi se întoarse cu laptopul ei şi cu un plic din hârtie groasă. 
Scoase din plic o fotografie de la locul unei crime înfățișând un bărbat 
spânzurat în garaj. 

Gibson o studie. 

— Cine e? 

— Terrance Musgrove. 

— Tipul cu casa de pe malul lacului? 

— Da. Acum îţi voi arăta o altă poză. Dar... făcu Jenn o pauză, șovăitoare. E 
a tatălui tău. 

— Duke? se miră Gibson prosteşte. E ceea ce cred eu? 

— Nu ştiu ce crezi, dar trebuie să o vezi cu ochii tăi. 

Gibson înghiţi în sec şi dădu aprobator din cap. Jenn afişă poza pe ecran şi 
răsuci laptopul pentru ca Gibson să o poată studia. Gibson se holbă mult 
timp la marginile fotografiei, în speranţa că imaginea avea să-i pătrundă în 
minte prin viziunea periferică. Amortizând cât de cât impactul. Respirația i 
se acceleră. 

Privi poza. 

ÎI surprinse ce amintiri greşite păstrase. În mintea lui, în după-amiaza 
aceea îşi descoperise tatăl chiar lângă scări, atârnat nu foarte sus, aşa încât l- 
ar fi putut atinge. Dar în fotografie Duke se afla în capătul opus al încăperii. 
De sub picioare îi dispăruse un scaun, nu un taburet. Și avea ochii închiși, nu 
deschişi. 

— De ce mi-ai arătat poza? întrebă Gibson uitându-se când la o fotografie, 
când la cealaltă. Aveau multe în comun, doar ambele înfățișau oameni morți. 
Amândoi bărbații erau în șosete. Pantofii... Stai un pic. Ochii îi fugiră spre 
cealaltă poză. Între pantofi existau similitudini. 

— Pantofii? 

Jenn încuviință din cap. 


Gibson studie din nou fotografiile. În ambele, pantofii erau aşezaţi cu grijă 
unul lângă altul, cu vârfurile îndreptate, în unghi, în direcția opusă 
cadavrului. Unghiul era acelaşi. În mod normal, un om spânzurat se 
contorsionează; funia se rotește şi se răsuceşte și abia după un timp rămâne 
nemișcată. Poziția pantofilor nu putea fi o coincidenţă. 

— El i-a omorât pe amândoi. 

— Şi s-a întors după zece ani ca să te ucidă pe tine. 

— Ce nebunie! exclamă Gibson. 

— De curiozitate, tipul avea nasul spart? întrebă Hendricks. 

— Da. De unde ştii? 

— Are în jur de cincizeci de ani? E alb? Slab? Cu păr castaniu, tuns scurt şi 
început de chelie? Cu o față banală? 

— Mda, el e. 

Hendricks clătină din cap. 

— E acelaşi ticălos care l-a împușcat pe Billy Casper. Şi chiar dacă nu pot 

dovedi, pun pariu că şi pe Kirby Tate. 

— Uite ceva și mai ciudat, interveni Jenn. L-am văzut pe individ cum l-a 
împușcat în spate pe unul dintre oamenii din echipa tactică. 

— Din greşeală? 

— Nu, deloc. 

Hendricks căzu pe gânduri. 

— Deci Lombard prinde de veste că am luat legătura cu WR8TH și 
apelează la vechiul lui pistolar ca să pună lucrurile la punct. Omul a fost pe 
urmele noastre de la bun început. Ne-a urmărit în Pennsylvania şi a așteptat 
să-l găsim pe WR8TH înainte să acționeze. 

— Numai că tipul fură startul şi, în schimb, îl ucide pe Kirby Tate în 
depozitul abandonat, îl completă Jenn. 

— Exact. 

— Şi trimite echipa tactică după noi la casa de pe malul lacului, ca să ne 
curețe, adăugă Hendricks. 

— Da, şi asta, fiindcă, idioată cum sunt, i-am oferit pe tavă locația noastră 
lui Mike Rilling. 

— Crezi că Rilling ne-a turnat? întrebă Hendricks. 

Jenn ridică din umeri. 

— La cât timp după ce am discutat cu el la telefon au apărut tipii? 

— Dobitocul! 

— Cine erau oamenii din echipa tactică? întrebă Gibson. 

— Nu ştim. Lombard are legături cu o firmă pe nume Cold Harbor. Mă 
gândesc că ei or fi fost. 

— Şi atunci, de ce l-a trimis şi pe pistolar? întrebă Hendricks. 

— Ca să-l scoată şi pe ăsta din circulație? Acum, că totul s-a terminat, cu 
ce i-ar fi de folos dacă ar rămâne în viață? 

— Lombard nu e genul care să glumească, comentă Hendricks. 

— Tu ce-ai face în locul lui? întrebă Jenn. Având în vedere miza de la 
Atlanta? La momentul ăsta, Lombard pare alesul. Dacă Gibson are dreptate, 
şi el și-a molestat propria fiică şi a lăsat-o însărcinată... Dumnezeule mare, 
sunt interese uriașe în joc, și multe depind de câştigarea alegerilor din 
noiembrie. Cât de departe credeţi c-ar merge pentru a păstra secretul? 

— Până la a o ucide pe Suzanne? spuse Gibson. 

— Chiar crezi că şi-a ucis fiica? 

— Nu ştiu. Billy a sugerat asta şi, la momentul ăla, mi s-a părut o prostie. 
Deşi... dacă stau acum să mă gândesc... Unde e Suzanne? Unde e copilul? 
Dacă ea e în viață și dacă omul lui Lombard l-a ucis pe Musgrove acum zece 
ani, atunci înseamnă că a ajuns și la Suzanne. Greșesc? Spuneţi-mi voi, unde- 
i Suzanne? 

Jenn își prinse capul în mâini. Hendricks parcă uitase să respire. După 
părerea lui Gibson, nu le rămânea decât o singură carte de jucat, și asta cât 
mai repede. Pentru că, dacă nu se aflau deja în vizorul lui Lombard, atunci 
aveau să intre cât de curând. Dar şi dacă supraviețuiau cumva până la finalul 
convenției, odată obținută nominalizarea, Lombard nu avea să-și retragă 
gorilele. Ei trei reprezentau o ameninţare mult prea mare. Avea să-i vâneze. 
Şi să-i găsească. Să-i omoare. Era inevitabil. Pentru simplul motiv că le 
lipseau resursele necesare pentru a se ascunde de un bărbat destinat să 
ajungă la Casa Albă. 

— Povestea asta e cam fantasmagorică, dar întrebarea e dacă o putem 
dovedi, spuse Hendricks. 

— Putem dovedi că Suzanne era însărcinată. 

— Dar nu putem face legătura între ea și Lombard, nu-i așa? întrebă 
Hendricks. 

Gibson clătină din cap. 

— Atunci, ce facem? zise Jenn. 

— Mergem la Atlanta. 

— La convenţie? întrebă Hendricks. Cât timp ţi-a rămas creierul fără 
oxigen? 

— E singura cale, răspunse Gibson, după care le explică planul său. 

Un plan care implica riscuri. Care însemna să pătrundă în cuşca leului. Și 
să apeleze la unica persoană, chiar unica posibil nevinovată în toată acea 
poveste. Să apeleze la Grace Lombard pentru a dovedi ceea ce era de 
nedovedit: că soțul ei își violase fiica şi era implicat în dispariţia ei. 

Când termină de vorbit, rămaseră cu toţii tăcuți. Nu mai era nimic de 
spus. Unul după altul, Jenn şi Hendricks ieşiră din bucătărie. Ca niște boxeri 
care se retrag în colțurile lor din ring pentru a se regrupa după bătaia 
gongului. Gibson se îndreptă spre frigider pentru a vedea dacă mai rămăsese 
ceva de mâncare. 

Spânzurătoarea face adevărate minuni pentru apetitul cuiva. 


43, 


O săptămână mai târziu, când ajunseră la Atlanta, găsiră orașul fremătând 
şi convenţia în plină desfăşurare. Toate camerele de hotel erau ocupate. 
Participanţii la convenție erau veseli și optimişti cu privire la candidatul lor 
şi la şansele acestuia în alegerile generale. Beţi de entuziasm, creaseră o 

atmosferă ca de carnaval, cea mai apropiată de un Mardi Gras3? din câte se 
pot închipui în politică. Străzile din preajma centrului de convenţii erau 
ticsite de puncte de control al securității și tabere de presă. Deplasarea se 
făcea cu mare greutate pe trotuarele pline de pietoni la orice oră. Atlanta 
acceptase intruziunea în buna tradiție a ospitalităţii sudice de modă veche. 
În mod cert, proprietarii barurilor şi restaurantelor din zona centrului de 
convenții nu aveau motive să se plângă. 

Gibson o urmărea pe asistenta personală a lui Grace Lombard, Denise 
Greenspan, care tocmai cotise și se îndrepta spre el. Licenţiată în istorie şi 
ştiinţe politice la Hamilton College. Master în politici publice la Universitatea 
Georgetown. Trotuarul era plin de participanţi la convenție, însă nu exista 
niciun risc să o piardă din ochi. Înaltă de un metru optzeci, Denise avea o 
tunsoare afro superbă şi distinctă, cu o slabă tentă roșiatică. Astăzi, avea 
părul strâns la spate cu o eșarfă galben cu verde și înainta cu pași 
maiestuoși, plutind pe deasupra oceanului de capete. Participase la crosuri 
şi alergări pe pistă la Hamilton şi, cu o toamnă înainte, terminase maratonul 
organizat de infanteria marină în trei ore și douăzeci şi opt de minute - un 
rezultat impresionant pentru o debutantă. În Washington, Denise făcea 
jogging cu Grace Lombard în fiecare dimineaţă, iar cunoscătorii afirmau că 
aşa se explica relaţia strânsă dintre cele două femei. Denise lucra pentru 
Grace de patru ani și se ştia că avea o atitudine foarte protectoare față de 
şefa sa. 

Denise era o persoană cu tabieturi. În ultimele trei seri, fix la ora şase îşi 
luase o oră liberă pentru cină la același restaurant de sushi, situat la opt sau 
nouă cvartale de centrul de convenții. Ocupa aceeași masă lângă fereastră și 
citea pe laptop blogurile de ştiri și politică. 

Cu o zi înainte, Hendricks se așezase la masa ei. Restaurantul era mic, și 
mesele, înguste şi înghesuite, fapt care înlesnise filmarea ei în momentele în 
care introducea parolele de logare la laptop - mai întâi la sosire şi apoi când 
se întorsese de la toaletă. Mai târziu, Hendricks derulase înregistrarea cu 
încetinitorul și se aşezaseră tustrei în jurul monitorului, derulând filmul 
înainte şi înapoi, în încercarea de a desluşi dacă una dintre literele tastate 
era K sau L. Din cauza unghiului de filmare, mâna stângă a lui Denise 
acoperise parțial zona din dreapta tastaturii. Totuşi ajunseseră la concluzia 
că parola era DG5kjc790GD. Sau poate DG5kjl790GD. Jenn credea că era 
DG5lhj790GD. Oricum, una dintre ele. 

Acum venise rândul lui Gibson să stea la masa alăturată. Se scuză și-și 


39 Sărbătoare ce marchează în tradiţia catolică prima zi a postului Paștelui. În Statele Unite este 
celebrată cu cel mai mare fast printr-un carnaval foarte popular în orașul New Orleans din statul 
Louisiana. (n.tr.). 

mută geanta de pe locul femeii. Ea îi mulțumi cu un zâmbet şi se aşeză. Își 
deschise laptopul fără a comenta că amândoi aveau acelaşi tip de computer. 
La urma urmei, modelul respectiv era destul de comun. 

Gibson îşi reluă lucrul la noul laptop, cumpărat cu numai o zi înainte. 
Denise dădu comanda chelneriței, după care începu să parcurgă mai multe 
bloguri cu articole despre anunțţata alianță Lombard-Fleming. 

Pe deasupra capului, Gibson zărea reflexia feţei lui Jenn în oglinda mare 
de lângă ușă. Stătea la micul bar de sushi, cu spatele spre el. Când chelnerița 
preluă farfuria cu mâncarea comandată de Denise pentru a o duce la masă, 
Jenn se ridică şi se îndreptă spre holul din spate, ce ducea către toaletele 
unisex. Chelnerița aşeză mâncarea pe masa lui Denise şi îi întrebă, pe fiecare 
în parte, dacă mai doreau ceva. Denise ceru ceai, iar Gibson, nota de plată. 

În ultimele trei seri, Denise aşteptase până să vină mâncarea pentru a 
merge să se spele pe mâini. Gibson își ținu respirația și o aşteptă să-și 
închidă laptopul și să se strecoare printre cele două mese. O urmări prin 
oglindă cum dispare după colţ. Făcu schimb de laptopuri fără să-și ridice 
privirea. Era mai bine să lucreze repede şi cu un aer de încredere în sine 
decât să rişte să atragă atenţia uitându-se furiș în jur ca un hoț. 

În cască se auzi: „S-a încuiat în baie. Nouăzeci de secunde”. 

Deschise laptopul lui Denise şi introduse prima parolă. Acces respins. 
Gibson şuieră, frustrat. Varianta bună e întotdeauna ultima, îşi spuse 
sumbru. A doua încercare... din nou acces respins. A treia - din nou fereastra 
de logare pâlpâi dezaprobator. 

— Cum merge? întrebă Jenn. 

— Îmi trebuie un minut, murmură el în microfon. 

— Defineşte minutul. 

— Caută-l în dicționar. Am treabă. 

Gibson se zgâi la cele trei combinaţii posibile. D-ul și G-ul erau evident 
inițialele numelui ei, în ordinea prenume-nume de familie, și invers. Deci 
Denise nu era contra abrevierilor personale. D - Denise. G - Greenspan. 5k 
venea oare de la cursa de cinci kilometri? Și la ce se refereau oare literele 
mici? Se uită din nou la cele trei variante. Mulţi de j, de /şi un c. Ce naiba 
tastase Denise? 

O zări pe Jenn, care ieşise din hol și se așeza acum înapoi la bar. hc - 
Hamilton College. Chiar așa de simplu să fie? Tastă „DG khcG790GD”. 
Computerul permise accesul. Oamenii păstrau amintiri plăcute din facultate. 
Introduse stickul USB și începu să descarce fișierul pe laptopul lui Denise. 
Denise Greenspan era o femeie ordonată, așa că avea să vadă fişierul pe 
desktop de la prima logare. 

Nu terminase descărcarea când Denise ieși din toaletă. O văzu în oglindă 

fără să-și ridice capul. Ce scuză ar fi putut inventa pentru faptul că lucra pe 
laptopul ei? Desigur, alta decât că era un hoţ. 

— Opreşte-o, şopti el în microfon. 

Jenn se întoarse brusc şi îi spuse ceva lui Denise. Denise se opri din mers 
şi se întoarse încet cu spatele la Gibson. Cele două femei începură să 
converseze prieteneşte. Gibson rosti o rugăciune de mulțumire pe altarul lui 
Jenn Charles, scoase stickul şi așeză laptopul la locul lui. Când Denise reveni 
la masă, îl găsi pregătit să achite nota de plată. 

* 

— Ce i-ai spus? întrebă Gibson. 

— Am întrebat-o de unde și-a cumpărat eşarfa. l-am povestit că iubita 
mea are părul ca al ei şi că sunt în căutarea unui cadou pentru ea. 

Se aplecară înainte, pe deasupra măsuţei de cafea, pentru a ciocni cu 
sticlele de bere. 

— Nu credeţi că vă grăbiţi cu sărbătorirea? 

Hendricks stătea lângă fereastră şi supraveghea aleea prin deschizătura 
dintre perdele. Nu găsiseră decât o singură cameră liberă la un motel situat 
la patruzeci şi cinci de minute de mers cu mașina de Atlanta şi dormeau cu 
schimbul, unul dintre ei stând permanent lângă fereastră. 

Gibson nu-și putea dezlipi ochii de pe telefonul cu cartelă așezat pe 
măsuţa de cafea, între ei. Oare telefonul devenise echivalentul electronic al 
unui vas care dădea în clocot? 

Hai odată, Grace. Sună, ce mai aștepți? 

Hendricks luă cheile de la mașină şi declară că-i e foame. Lipsi treizeci de 
minute și îi surprinse când reveni cu mâncare pentru toți. Mâncare 
chinezească destul de bună. Hendricks întinse farfuriile din plastic pe 
măsuța de melamină și se apucară toți trei să mănânce. Hendricks se 
mulțumi cu câteva rulouri cu ouă. Le tăia la capete, golea conținutul și îl 
amesteca apoi cu sos de portocale. După aceea înfășură laborios la loc 
rulourile cu furculița și le mânca. 

Telefonul stătea în mijlocul mesei, ca o piesă de altar. Vorbiră vrute și 
nevrute. Conversaţie uşoară. Evitau să discute despre apelul așteptat. lar 
Gibson încercă să creeze în continuare senzația de optimism cu privire la 
planul lui. 

Conţinutul mesajului adresat lui Grace Lombard era relativ simplu. 
Începea cu fotografia lui Suzanne și a rucsacului ei aşezat pe masă, fotografie 
făcută de Billy cu ani în urmă. Gibson îşi amintea propria reacție atunci când 
o văzuse prima oară la ACG şi era convins că avea să o năucească și pe Grace. 
Inseraseră în fişier și fotografii ale cărții lui Suzanne. Nu induseseră însă 
poza cu Suzanne însărcinată. Era atuul lor, şi Gibson intenţiona să i-l 

prezinte personal lui Grace. 

Ultima parte a fişierului conținea un film video cu Gibson așezat la masă, 
cu şapca de baseball în față. Jenn se opusese inițial. Le propusese să trimită o 
scrisoare şi atât, dar Gibson o convinsese că nu aveau altă cale. Dacă voiau o 
întâlnire cu ea, Grace trebuia să-i vadă faţa. 

În film, el i se adresa direct lui Grace. 

— Bună ziua, doamnă Lombard, sunt Gibson Vaughn. Nu ne-am văzut de 
mult, dar sper că sunteţi bine. Îmi amintesc de sandvişurile dumneavoastră, 
au fost cele mai bune pe care le-am mâncat vreodată. Mi-e dor de Pamsrest 
şi de zilele frumoase petrecute acolo, și sper că mai aveţi casa. După o pauză, 
Gibson schimba tonul. Doamnă L., știu că e un mod ciudat de a vă aborda, 
dar cred că veţi înțelege că circumstanţele sunt extraordinare. Am aflat 
anumite lucruri despre Suzanne, despre Ursuleţ, pe care cred că ar fi bine să 
le auziţi și dumneavoastră. În persoană. Am ataşat fotografii care cred că 
dovedesc adevărul spuselor mele. Nu vreau nimic în schimb, numai 
oportunitatea unei discuții față în față. Pentru a vă mărturisi adevărul. Vă 
rog să păstraţi secretul până ce ne vom vedea. Dacă îl veți implica pe soțul 
dumneavoastră, vă garantez că nu veți afla niciodată de ce a fugit de acasă 
Suzanne și ce i s-a întâmplat. Ştiu că sună a ameninţare, dar credeți-mă, e 
purul adevăr. 

Hendricks catalogase planul drept o nebunie și încercase să-l desființeze. 
Și continua şi acum să îl atace cu argumente aruncate la întâmplare. 

— Hei, e cea mai bună variantă pe care o avem, spuse Jenn. 

De la cabana din Greensboro nu încetaseră cu certurile. Hendricks fusese 
sceptic, dacă nu mai mult, încă de la început. 

— Poate, dar cel mai probabil Grace o să se ducă glonț cu mesajul la soțul 
ei. Nu-mi pasă cât de bine susţii tu că ai cunoscut-o în copilărie, Gibson. 
Chiar îţi închipui că va ţine secret aşa ceva față de soţul ei? 

— Da, aşa cred. 

— De ce? 

— Pentru că așa e Grace și pentru că e vorba de Suzanne. 

Hendricks scoase un mârâit. 

— Nu uita să le spui asta şi băieţilor din echipa SWAT® atunci când vor 
ajunge aici. Eu unul aș prefera să facem totul public. Să ne adresăm presei. 
Să postăm totul pe net. Cartea. Șapca. Atunci n-o să mai aibă ce să ne facă. 

În Greensboro întorseseră problema pe toate feţele. Hendricks nu era 
însă singurul care avea dubii, şi uneori e bine să revezi lucrurile pentru a ţi 


40 Special Weapons and Tactics - unitate militară specializată în combaterea revoltelor sau a unor 

le clarifica în cap. 

— N-o să meargă, spusese Gibson la unison cu Jenn. 

— De ce nu? 

— Tu ai lucrat în poliţie, nu-i așa? întrebă Gibson. 

Hendricks nu păru foarte încântat să recunoască. 

— Ei bine, între a ști ceva şi a putea demonstra e o diferenţă. Deci, ce 
putem dovedi noi? Cartea nu face decât să ridice întrebări. Şapca nu 
dovedeşte că Lombard e pedofil. lar dacă postăm totul pe internet, nu vom fi 
decât o mână de conspiraţionişti ţicniţi, ca atâţia alţii. Nu vom avea nimic de 
câştigat. 

Hendricks fu de acord, deşi nu cu tragere de inimă. 

— Mda, dar tot e o nebunie. Asta înseamnă practic să intrăm în hotelul ăla 
care e ca o fortăreață. Păzit de oamenii lui Lombard. Dacă intrăm acolo, 
suntem morți. 

— Cred că ai înțeles pe dos. Hotelul e probabil locul cel mai sigur pentru 
mine. 

— Cum adică? 

— Ai văzut tu la știri reportaje despre noi? 

— Nu. 

— Exact. Și asta pentru că Lombard nu şi-a pus la bătaie resursele 
oficiale. Nu Serviciul Secret mă caută pe mine. Ci tipii de la Cold Harbor, şi ei 
nu se vor apropia de hotel. 

— E ceva imposibil de făcut, spuse Hendricks. 

— Trebuie făcut, ripostă Jenn. Grace e singura care ne va crede. Şi e 
singura căreia Lombard nu-i poate închide gura. 

— Dacă Grace va crede că îi pot da veşti despre Suzanne, mă va asculta, 
spuse Gibson, încercând să pară mai încrezător decât era. 

— Şi dacă ştie deja? Dacă e la fel ca soţul ei? 

Jenn trecuse acum de partea lui Hendricks. 

— Nu, nu pot să cred aşa ceva. Am cunoscut-o. Imposibil ca Grace 
Lombard să fi fost părtașă la asta. 

— Dar dacă Grace Lombard s-a împăcat cu soarta și a ajuns să-i placă 
prestigiul și puterea de care se bucură în asemenea măsură încât să nu mai 
vrea să renunțe la ele? N-am face decât să îi cădem în plasă. 

— E posibil, nu neg, dar tata mi-a spus întotdeauna că ea e ființa cu cel 
mai mult bun-simţ din lumea politică din câte a cunoscut vreodată. 

— lisuse! exclamă Hendricks. Chiar eşti dispus să-ți pui viaţa la bătaie pe 
baza unei păreri de acum doisprezece ani? Venită din partea unui om care, 
fără supărare, s-a înşelat fatal în privinţa șefului său? 

— S-ar putea să ai dreptate, spuse Gibson. Probabil că e o idee prostească. 

Dar n-avem altceva la îndemână. Decât fuga. lar dacă fugim acum, vom fugi 
toată viaţa. Şi asta chiar că e o idee proastă. 

Replica asta le închise gura celor doi. Da, planul era îngrozitor, dar altă 
opțiune nu aveau. 

Hendricks chicoti. 

— La naiba, Vaughn, când i-au căzut ouţele? Îmi place noua ta imagine. 

Telefonul sună. Se opriră din vorbit pentru a se holba la el. Era un chin să- 
l lase să sune, dar așa stabiliseră. După un timp, telefonul scoase un bâzâit, 
atenționându-i că primiseră un mesaj vocal. 

Jenn luă telefonul și ascultă mesajul. După ce termină, închise aparatul și- 
şi ridică ochii spre cei doi bărbați. 

— Gata, jocul a început. 


44. 


Denise Greenspan stătea în capătul opus al intersecţiei și nu avea un aer 
prea entuziast. Îşi verifica telefonul din treizeci în treizeci de secunde. 
Gibson o urmărea de la fereastra unei cafenele situate în josul străzii. Acum 
regreta că Hendricks nu insistase mai mult pentru a-l determina să renunţe. 

— Dacă e urmărită, tipii sunt buni, nu se dau de gol, o auzi el pe Jenn în 
cască. 

Colega lui se afla pe un acoperiş din apropiere, cu vedere asupra 
intersecţiei în ambele direcţii. 

— Foarte încurajator, ce să zic... 

— Nu-mi amintesc să-mi fi spus că ai nevoie de încurajări atunci când ne- 
ai propus planul ăsta nebunesc. 

— M-am gândit că este de la sine înţeles. 

— De la sine înțeles? Ei bine, află că speranța medie de vârstă a unui 
bărbat american alb este de șaptezeci și şase virgulă doi ani. Așa încât, 
statistic vorbind, ai toate șansele să ieși cu bine din povestea asta. 

— Nu te pricepi deloc la încurajări. 

— Uite ce e, nu știu câtă importanță mai are acum, dar cred că eşti capabil 
să judeci corect oamenii. Nu pot decât să sper că doamna Lombard e aceeași 
femeie pe care ai cunoscut-o. 

În căşti se aşternu o pauză lungă. 

— Mai ai ceva de zis la final? întrebă ea. 

Lui Gibson nu-i veni nimic în minte. Azvârli căștile într-o pubelă - oricum 
nu avea cum să intre în hotel cu ele în urechi - și ieși în stradă. De acum era 

pe cont propriu. În clipele cât traversă strada, își ridică ochii spre Jenn 
pentru a-i face semn din cap, însă femeia se făcuse nevăzută. 

Denise Greenspan încremeni când îl văzu. 

— Eşti tipul din restaurant. Cel care a stat lângă mine. 

— Îmi cer scuze. 

— Cum de mi-ai aflat parola? 

— Mergi în fiecare seară în același local. Te-am filmat. 

— Nu pot să cred. Mi-ai mai luat şi altceva decât laptopul? 

— Nu. 

— Nu zău! 

— Da, nici eu n-aş crede dacă aș fi în locul tău. 

Denise își țuguie buzele. 

— Ce ai păţit la gât? 

— Cineva a încercat să mă spânzure. 

— Aşa îmi trebuie dacă întreb. Vino cu mine. 

Vânătaia de pe gât se estompase oarecum, și barba îi crescuse suficient 
pentru a o ascunde în mare parte, dar Gibson îşi ridică oricum gulerul de la 
haină și-şi îndreptă cravata. 

— Suntem singuri? întrebă el, încercând să evalueze intenţiile femeii. 

— Ce? Da, suntem singuri, Deep Throatfl. Ți-am respectat instrucțiunile. 
Să ştii însă că te-am căutat pe Google. Știu ce ai făcut. Sau ce ai vrut să faci. 
Aşa că uite care-i treaba: dacă intenționezi să o necăjești pe doamna 
Lombard, în orice fel; dacă nu eşti decât un escroc; dacă poza aia cu Suzanne 
a fost prelucrată în Photoshop şi nu vrei decât să-i faci rău lui Grace sau să 
profiți de buna ei credinţă, o să fierb apă pe aragazul de acasă, o să te leg şi o 
să-ți torn apă clocotită pe gâtul ăla mincinos. Ne-am înțeles? 

— Ce pornită ești! Da, ne-am înţeles. Pe cuvântul meu, spuse Gibson. 

lritarea lui Denise, deloc prefăcută, îi dădea în fapt speranţe că Grace 
Lombard juca corect. Deși, desigur, la fel de bine se putea ca Denise 
Greenspan să îşi ajute șefa, fără ca măcar să știe, să-i însceneze ceva. 

Avea să fie, fără îndoială, un demers complicat. Credea în ceea ce le 
spusese lui Jenn și lui Hendricks: că Grace Lombard era un om corect. Dar 
încrederea aceea era univocă. Prin urmare, dacă ea nu-l credea, cum avea să 
o convingă că soţul ei, un om căruia ea îi era loială, era implicat în dispariţia 
lui Suzanne? N-ar fi stricat deloc o dovadă palpabilă, oricât de mică. Dovadă 
care îi lipsea acum din cauza tipului din subsol. Așadar, cum putea s-o facă 
să vadă adevărul? Nu el trebuia să i-l releve; de asta era convins. Grace 


41 Pseudonimul informatorului secret care i-a prevenit în 1972 pe ziariştii Bob Woodward şi Carl 
Bernstein de la publicația The Washington Post cu privire la implicarea administraţiei Nixon în ceea 
ce avea să fie cunoscut drept „scandalul Watergate” (n.tr.). 

Lombard trebuia să-l descopere singură. Ea era cea care trebuia să pună 
lucrurile cap la cap. Şi mai știa că, dacă pe parcurs femeia va simţi că e 
manipulată, avea să se retragă în sine ca într-o carapace, în ciuda minții ei 
deschise. 

Aglomeraţia sporea pe măsură ce se apropiau de centrul de convenții. 
Discursul lui Lombard de acceptare a nominalizării era programat pentru 
acea seară, şi orașul fremăta de nerăbdare. 

— Te-am trecut pe listă ca jurnalist acceptat pentru un interviu cu 
doamna Lombard, spuse Denise. Să-ţi foloseşti numele real. Arată-le 
carnetul de şofer. N-ai cum să treci de pază cu documente false. Dar o să te 
conduc eu şi nu vei avea probleme. 

Jenn îi descrisese măsurile de securitate care urmau să fie luate în zona 
centrului de convenții, dar Gibson realiză acum că le subestimase. Prezența 
organelor de ordine era copleşitoare: poliția din Atlanta, Serviciul Secret şi 
Garda Naţională. În holul centrului de convenţii și în hotel fuseseră 
organizate filtre de securitate unul după altul. Chiar dacă reușeai să 
păcălești unul, şansele de a trece de toate erau aproape inexistente. După ce 
se dăduse peste cap ca să argumenteze că hotelul era locul cel mai sigur 
pentru el, Gibson îşi dădu seama că afirmațiile sale nu fuseseră decât vorbe 
în vânt. 

Doi poliţişti în uniformă se holbară la el în timp ce trecea prin faţa lor şi 
cu greu își înăbuși vocea paranoică interioară care îl îndemna s-o ia la 
goană. 

Descoperi cât de util era să o cunoşti pe Denise Greenspan. Femeia îl 
conduse spre o intrare laterală destinată exclusiv staffului de campanie. 
Acolo se formase o coadă de circa douăzeci de oameni care aşteptau să fie 
verificați de cei de la pază. Denise merse fără să șovăie drept în faţă, fapt 
care, după părerea lui Gibson, ar fi trebuit să stârnească proteste, însă 
nimeni nu se obosi nici măcar să ridice din sprâncene. Denise făcea parte din 
echipa lui Lombard și toată lumea știa asta. 

Femeia îi cunoștea pe nume pe toţi agenții de la Serviciul Secret. 

— Bună, Charlie! Îl conduc pe domnul acesta la doamna Lombard, pentru 
un interviu. O decizie de ultim moment. Nu are acreditări, dar l-am trecut 
aseară pe listă. 

Charlie scană un clipboard, încuviință din cap și le făcu semn să treacă 
prin detectorul de metale, unde un al doilea agent îl percheziționă pe 
Gibson, îi scotoci prin geantă, îi verifică documentele de identitate și îl 
supuse din nou controlului cu detectorul de metale. La final îi eliberară o 
legitimaţie provizorie şi îi urară o zi bună. 

Denise îl conduse pe un coridor către un şir de ascensoare. În total erau 

opt. Primele șase pentru uz general. Ultimele două erau înconjurate de 
cordoane unde Serviciul Secret instalase un nou punct de control. 

— Aceste două ascensoare funcționează cu cheie, îi explică Denise. Un lift 
e pentru stafful de campanie al vicepreședintelui. Celălalt duce la 
apartamentele doamnei Lombard. Acolo te vei întâlni cu ea. 

— De curiozitate, unde este vicele acum? 

— E prins cu niște întâlniri. Care vor dura până aproape de momentul 
când va ţine discursul. 

— Da, dar unde e? 

— Cu un etaj mai jos. 

Nu atât de departe încât să-l liniștească. 

Agenţii de la Serviciul Secret îi opriră din nou și trecură pentru a doua 
oară prin aceeași procedură: pipăit, detector de metale, verificarea 
documentelor. Gibson își ţinu răsuflarea, dar carnetul de șofer îi fu returnat 
fără probleme. Prost să fii, noroc să ai, îşi spuse el. 

Nt, îl avertiză vocea interioară, or să te ia ca să te ducă într-un alt loc mai 
liniștit şi mai retras. 

Un agent se îndreptă spre ei şi porni ascensorul cu ajutorul unei chei. 
Dâre de sudoare claustrofobică se târâră în jos pe spinarea lui Gibson, care 
tresări când liftul se opri la un etaj intermediar. Inima îi bubuia în piept. 

Liniștește-te. Acum. 

— Credeam că Lombard preferă apartamentele de lux de la ultimul etaj, 
remarcă el. 

— Depinde, răspunse Denise. Nu e recomandabil să fii previzibil în 
privinţa alegerii camerei de hotel. Asta te face vulnerabil la lovituri venite 
din exterior asupra clădirii. 

Se opriră pe coridor, şi Denise dădu un telefon pentru a-și anunţa sosirea. 

— Şi acum ce facem? 

— Aşteptăm. 

— Aici? Glumești, nu-i aşa? 

Denise ridică din umeri. 

— Crezi că-i uşor să schimbi programul doamnei Lombard şi să 
îndepărtezi stafful fără a stârni curiozitatea oamenilor? Ai cerut o întâlnire 
între patru ochi. Pentru a organiza asemenea întâlnire, e nevoie de timp. 

— Dar stăm în hol. 

— Foarte bine, atunci ferește-te să faci vreo scenă. 

Rămaseră pe coridor douăzeci de minute chinuitoare, timp în care Gibson 
înţelese adevărata semnificație a paranoiei. Tresărea la fiecare membru al 
staffului care trecea pe lângă ei, la fiecare privire aruncată pieziş, încercând 
să îi interpreteze sensul. Cercetă fețele în căutarea unor semne de 

recunoaștere a lui. Pe măsură ce minutele se scurgeau, coridorul păru să se 
îngusteze şi să se lărgească succesiv la infinit. Un bărbat cu ochelari se opri 
pentru a se consulta cu Denise cu privire la itinerarul din seara aceea. Când 
se retraseră ca să discute, Gibson ar fi putut să jure că îşi auzise numele 
rostit în conversaţia purtată în şoaptă de cei doi. 

Denise îl ferici cu un zâmbet lipsit de veselie şi îl conduse pe coridor până 
la camera 2301, bătu o dată în ușă și apoi o deschise fără să aștepte invitație. 


45. 


Jenn o urmări cu privirea pe Denise Greenspan, care îl conducea pe 
Gibson spre hotel. Gibson dovedea mult curaj, dar oare știa ce face? Și de ce? 
Pentru a le garanta lor siguranța sau pentru a le face dreptate lui Suzanne şi 
lui Duke? Și, dacă era ca el să aleagă, pe care din cele două variante ar fi 
preferat-o? Ar fi fost dispus să-i sacrifice pe ei pentru a-l distruge pe Ben 
Lombard? Pentru binele tuturor, Jenn spera să nu se ajungă la asta. 

Când Gibson ieși din raza ei vizuală, Jenn scoase din buzunar un telefon 
mobil şi o baterie, pe care începu să le învârtă în mână. Luase telefonul de la 
unul dintre membrii echipei de asalt, mort în atacul de la casa de pe malul 
lacului din Pennsylvania. Nici Gibson și nici Hendricks nu știau de telefon şi, 
dacă Hendricks ar fi aflat ce intenţiona ea să facă, nu ar fi fost deloc de acord. 
Pe bună dreptate poate. Numai că tipii cei răi îl răpiseră pe George... Jenn nu 
ştia cine erau, poate nişte tipi de la Cold Harbor, poate de la o altă firmă, dar 
important era că îl țineau captiv pe George, şi ea avea să îi facă să îl 
elibereze. 

Nu avea idee dacă George mai era în viață, dar, dacă era, clipele lui erau 
numărate începând cu momentul în care Gibson intra în hotel. Pentru că 
dacă Lombard se simțea ameninţat, nu se puteau aștepta la nimic bun din 
partea lui. 

Introduse bateria în telefon și porni aparatul. Aveau să o intercepteze 
dacă urmăreau convorbirile telefonice. Rămase pe gânduri preţ de câteva 
secunde, apoi formă numărul centralei deconectate de la Abe Consulting. 
După aceea îl sună pe Hendricks pe mobil. Intră direct căsuţa vocală, și Jenn 
lăsă un mesaj care dădea impresia că fusese întrerupt, apoi închise brusc. La 
sfârşit, îl sună pe George pe mobil. De la incidentele de la casa de pe malul 
lacului nu îndrăznise să-l mai caute și își ţinu răsuflarea cât timp telefonul 
sună, dând aerul afară numai când auzi mesajul înregistrat de George pe 
robot. 

Lăsă un mesaj scurt. „George, a trebuit să rezolvăm niște treburi în 
Pennsylvania, dar suntem teferi şi nevătămați. Am găsit ceea ce căutam. 
Aşteptăm instrucțiuni. Patru. Zero. Patru”. 

Asta avea să le dea de gândit eventualilor urmăritori. Codul poştal al 
Atlantei era 404. O trimitere cam bătătoare la ochi, însă Jenn nu avea chef de 
subtilități. Şi se baza pe faptul că urmăritorii simțeau la fel. Echipa de 
atacatori pierduse mulți oameni la casa de pe malul lacului, şi răzbunarea 
era întotdeauna o motivație puternică. Vâri telefonul într-o gură de aerisire 
şi urcă scările spre trotuar. Merse până la capătul cvartalului și pătrunse 
într-o parcare supraetajată; de la al treilea nivel avea vedere bună spre 
intrarea în clădirea unde lăsase telefonul. 

Nu avu mult de așteptat - cineva le anticipase sosirea în Atlanta. 

Un SUV negru se deplasă până în fața clădirii şi opri la marginea 
trotuarului, cu motorul pornit. Trecură câteva minute. Tipii din mașină nu se 
grăbiră să năvălească în clădire; prin urmare, trăseseră învățăminte după 
incidentul din Pennsylvania. 

Bravo lor. 

Se deschise o portieră, și un individ îmbrăcat cu o haină de vânt și cu 
bocanci cazoni în picioare ieşi din maşină şi intră în hol. Nu exista decât o 
singură explicație pentru faptul de a purta o haină largă de vânt într-o 
dimineaţă cu vreme calmă în Atlanta. 

Timp de cinci minute nu se mai întâmplă nimic; după aceea se deschiseră 
alte două portiere, și doi bărbaţi intrară în clădire cu pași energici, pe 
urmele colegului lor. Asta însemna că în SUV nu mai rămăsese decât şoferul. 

Perfect 

Undeva în josul străzii, o mişcare îi atrase atenţia lui Jenn. În locul de 
unde pornea aleea ce ducea spre parcarea supraetajată, își făcu încet 
apariţia capota verde a unei mașini. Aduseseră întăriri. Foarte inteligent din 
partea lor. Nu putea distinge numărul de persoane dinăuntru, însă o mașină 
plasată pe o alee era infinit mai uşor de anihilat decât un SUV de pe o stradă 
însorită. Crăciunul sosise mai devreme. 

Jenn traversă parcarea și se îndreptă spre scara din spate. Uşa de care se 
apropia fu deschisă de un bărbat cu o geantă sport în mână. Jenn făcu un pas 
în lături, ca să îi facă loc să treacă, și ochii li se întâlniră pentru o clipă. Deși 
bărbatul încercă să-și ascundă reacţia, Jenn sesiză o ezitare în mersul 
acestuia în momentul când creierul lui o recunoscu. Bărbatul trecu de ea, 
salutând-o politicos şi făcându-și de lucru cu fermoarul genţii. Jenn extinse 
cu o plesnitură bastonul telescopic până la lungimea lui maximă de douăzeci 
şi unu de inchi şi îl ținu lipit de-a lungul coapsei. 

Bărbatul auzi scrâşnetul metalic al bastonului și renunță să deschidă 

fermoarul genții. Ridică în schimb geanta în aer și o roti către Jenn. Era un 
bărbat solid, şi geanta cântărea greu. O lovi cu ea în umăr, și Jenn se 
împletici într-o parte, căzând în genunchi. Bărbatul aruncă geanta deoparte 
şi încercă să o lovească. Se apropie, dar Jenn pară lovitura cu ajutorul 
bastonului. Având în vedere înălțimea și greutatea bărbatului, orice luptă 
corp la corp ar fi însemnat o cauză pierdută. Așa încât alese să înfigă vârful 
bastonului în nervul peronier din coapsa bărbatului. Piciorul amorți şi omul 
se retrase clătinându-se. Jenn se ridică înainte ca bărbatul să apuce să cadă 
şi călcă apăsat pe glezna piciorului lui bun. Auzi pocnetul tendoanelor. 
Bastonul șuieră prin aer o dată, de două ori, de trei ori, până ce bărbatul 
rămase nemișcat la pământ. Jenn ridică bastonul din nou. Adrenalina îi 
pompa în vene şi respiră adânc pentru a-și controla furia. Teama rațională 
ce se instalează în orice om înaintea unei încleștări o părăsise. Acum tot ce- 
şi dorea era o bucată de carne, şi cea a bărbatului era la fel de bună ca 
oricare alta. Învârti bastonul în mână şi îl strânse proptindu-l de faţa 
individului. 

Îşi trase răsuflarea, îi legă fedeleş încheieturile mâinilor şi gleznele şi îl 
târî în spatele unei maşini parcate. În geanta sport găsi o carabină compactă 
neagră, cu ţeavă scurtă; era un CZ 750, de fabricaţie cehă, un model care nu 
figura în dotarea agenţilor federali. Se gândi că putea să-i fie de folos și-și 
aruncă geanta pe umăr. 

Scara o scoase în capătul îndepărtat al aleii, în spatele mașinii din care 
descinsese bărbatul. Nu zări decât un cap înăuntru, cel mai probabil 
aparținând partenerului acestuia. Individul stătea cu un cot rezemat de 
geamul deschis. Jenn scoase un pistol compact cu electroșocuri şi îl duse la 
ureche ca pe un telefon. Porni să străbată aleea, deplasându-se pe partea cu 
şoferul şi purtând o discuţie telefonică imaginară despre petrecerea din 
seara precedentă. 

Pistolul pârâi în clipa în care atinse gâtul omului. 

Şoferul zvâcni şi rămase cu gura căscată în mod hilar. Voltajul redus nu 
avea să-l scoată din circulație decât pentru câteva minute, așa că îi legă 
încheieturile mâinilor de volan. Îi tăie centura de siguranță, ca nu cumva să-i 
vină vreo idee, după care se urcă în mașină lângă el și apăsă pistolul de 
vintrele lui. 

— Am avut o săptămână proastă, aşa că foarte probabil te voi omori după 
ce termin ce am de făcut, îi spuse ea bărbatului. Dar, dacă eşti cuminte, o să 
te las să alegi locul unde să te împușc. Ai priceput? 

Şoferul încuviință din cap și-și linse buzele. 

— Bun. E o dimineață plăcută, așa că hai să facem o plimbare cu mașina. 
la-o spre nord. 


VP - 260 


Omul scoase încet maşina de pe alee, apoi coti la stânga. Jenn urmări SUV- 
ul până ce dispăru din raza ei vizuală. 

— Eşti de la Cold Harbor? 

Şoferul încuviinţă. 

— Tot nu poţi să vorbeşti? 

Omul încuviinţă din nou din cap. 

— Asta pică tocmai bine. Am timp ca să-ți explic ce o să-ți fac dacă nu mă 
ajuţi să îl găsesc pe George Abe. 


46. 


În timp ce era condus în apartament, Gibson trăi un moment de mare 
panică. Dacă i se întindea o cursă, atunci acela era locul cel mai potrivit. 
Aproape că se aştepta să fie întâmpinat cu o puşcă și își ținu răsuflarea. Din 
fericire însă, Grace Lombard era singură în cameră şi stătea în picioare, 
lângă fereastră. 

Razele puternice ale soarelui de Atlanta străluceau în părul ei blond, care 
cădea în valuri pe umeri, cu buclele frumos pieptănate într-o parte - coafura 
ei dintotdeauna. Incredibil, dar arăta exact așa cum şi-o amintea Gibson. Tot 
minionă și nefandosită, dar părând în formă, așa cum era îmbrăcată, în blugi 
şi cu o cămașă ecosez cu nasturi până la gât. De parcă tocmai coborâse de pe 
vechea verandă de la Pamsrest. Cuprins de un puternic sentiment de 
nostalgie, Gibson fu pentru o clipă tentat să-și arunce braţele în jurul ei, însă 
Grace Lombard nu făcu niciun pas către el. Îmbrăţişarea nu intra în calcul. 

— Bună, Gibson! 

— Doamnă Lombard. Mă bucur să vă revăd. 

— Doamna Lombard, repetă ea. Ai fost întotdeauna un copil foarte 
politicos. 

— Vă mulțumesc c-ați acceptat să mă primiţi. Sunt conștient că e o 
dovadă de încredere din partea dumneavoastră. 

— Într-adevăr. Şi sper să nu mă fi înşelat. 

Femeia îi făcu semn să se așeze, dar ea păstră distanța rămânând lângă 
fereastră. Îi privi întrebătoare vânătaia din jurul gâtului. 

— Ce ai mai făcut? îl întrebă într-un târziu, prudentă. 

Gibson îi oferi versiunea prescurtată a poveştii sale de viață, pe care o 
încheie pomenind de Ellie. 

— Am o fiică. Are şase ani. 

— Șase? Sunt convinsă că ştii să te porți cu fetiţele. 

Afirmația i se păru încurajatoare lui Gibson, aşa că scoase o fotografie cu 
Ellie la grădina zoologică. Grace se apropie, o luă și se așeză pe un fotoliu 
alăturat. 

— Pare foarte nebunatică, comentă ea. 

Un zâmbet uşor îi flutură pe buze. 

— Puțin spus. Să o vedeţi cum joacă fotbal. 

— E bună? întrebă Grace, returnându-i poza. 

— Nu, chiar dimpotrivă, dar asta n-o împiedică să persevereze. 

Grace izbucni în râs, dar se opri repede. 

Gibson schimbă subiectul. 

— Vreau să vă mulțumesc pentru scrisoare. 

— Ce scrisoare? 

— Scrisoarea pe care mi-ațţi trimis-o atunci când m-am înrolat. 

— A, da. Mi s-a părut un gest necesar. 

— Faptul că am primit veşti de la dumneavoastră a însemnat foarte mult 
pentru mine. Am vrut să vă răspund, dar n-am putut. Au fost vremuri foarte 
grele pentru mine. 

— Vremurile au fost grele atunci pentru toată lumea. Nu-mi amintesc 
deloc cu plăcere de ele. Dar mă bucur că ţi-am scris. Tu şi Duke ați fost foarte 
speciali pentru mine și familia mea. 

Ați fost - Grace vorbise la timpul trecut. Dar fără subînțelesuri. Era o 
simplă afirmaţie și atât. 

— Mulţumesc mult, doamnă. 

— Mai ales pentru Suzanne. A fost distrusă de cele întâmplate. Cu tatăl 
tău. În plus, ai avut şi tu... dificultățile tale, adăugă ea diplomatic. 

— Îmi pare rău că nu i-am fost alături. Aşa cum ar fi trebuit să fiu. 
Suzanne o merita cu prisosinţă. 

Grace înțepeni. Gibson se exprimase atât de stângaci, încât propoziţia 
sunase oarecum acuzator. Fii mai atent, se dojeni el în gând; nu avea decât o 
şansă și trebuia să o fructifice. 

— Mda, mă rog, asta e, spuse Grace. Acum presupun că e cazul să-mi 
explici ce e cu fotografia. De unde o ai? 

— Probabil că cel mai bine ar fi să încep cu începutul. 

— Te urmăresc cu cea mai mare atenţie. 

Gibson îşi drese glasul şi începu să povestească. Îi spuse despre Abe 
Consulting şi despre felul cum dăduseră de urma lui Billy Casper la 
Somerset, Pennsylvania. Înaintea întâlnirii intenționase să omită unele fapte, 
dar în final îi relată aproape tot. 

Grace îl ascultă în tăcere, în timp ce Denise stătea de veghe în apropierea 
uşii. 

Când încheie cu relatarea evenimentelor de la casa de pe malul lacului, 
Gibson scoase din sac şapca de baseball Phillies. I-o întinse, prinzând-o de 
margine. Grace o luă, dar o ţinu cu suspiciune la distanţă. 

— Ce-i cu ea? Vrei să-mi spui că asta e şapca? 

— Aşa cred, răspunse Gibson şi-i arătă inițialele de pe interiorul 
cozorocului. 

Grace le studie. 

— E scrisul ei, zise ea. Îşi ridică ochii, întrebător, către el. Și spui că 
tânărul acela, Billy Casper, ţi-a dat-o? 

— Da. 

— De ce nu ai pus să fie arestat? Doar mi-a răpit fiica. 

— Doamnă Lombard, Billy Casper avea șaisprezece ani atunci când 
Suzanne a fugit de acasă. 

— Cum? Nu era decât un puști? Cum e posibil? 

Grace se ridică şi se întoarse la locul ei din fața ferestrei. 

Gibson o urmări cu atenție, încercând să vadă dacă femeia înclina spre a-i 
da crezare ori spre a nega. 

— Cred că ei doi se iubeau. Mă rog, ştiu că Billy era îndrăgostit de ea. Nu 
ştiu ce sentimente avea Ursuleţul. 

La auzul vechii porecle pe care Gibson i-o dăduse fiicei sale, Grace începu 
să plângă. Nu-şi acoperi ochii cu mâinile, lăsă pur și simplu lacrimile să-i 
curgă pe obraji. 

— Mai e ceva ce-mi ascunzi, spuse Grace Lombard într-un târziu, 
susținându-i privirea fără sfială cu ochii ei migdalați. 

— Doamnă Lombard, când s-au înrăutățit lucrurile pentru Ursulet? 

Întrebarea o făcu pe Grace să încremenească. 

— Când s-au înrăutățit lucrurile? Când şi-a schimbat comportamentul? 
De ani de zile îmi pun aceeași întrebare și n-am reuşit să găsesc răspunsul. 
N-a existat un moment anume. S-a întâmplat pe parcursul mai multor ani. 
Lucruri mărunte. Am crezut că nu sunt decât niște toane de adolescentă. 

— Billy mi-a mai dat și asta, spuse Gibson şi îi întinse exemplarul din 
Frăția Inelului. 

Grace îl luă și îl ținu strâns la piept, încuviințând din cap la vederea 
obiectului familiar. 

— Purta cartea asta peste tot pe unde mergea, spuse ea răsfoind paginile. 
După ce i-ai citit-o, obișnuia să stea în bucătărie, să mă bombardeze cu 
întrebări şi să scrie în ea. 

— Şi pe mine mă înnebunea cu întrebările. 

Grace zâmbi recunoscătoare printre lacrimi. 

— Am căutat-o peste tot. Nu mă miră că a luat-o cu ea. Ținea aşa de mult 

la tine. 

— Vă amintiți cum îmi spunea Ursulețul? întrebă Gibson. 

— Da. Îţi spunea Son. 

Gibson îi arătă însemnările de pe marginile paginilor și îi explică 
semnificația culorii portocalii. Grace citi nota și îl privi întrebător. 

— La ce meci de baseball se referă? 

Gibson îi povesti. 

— Acum Îmi amintesc de weekendul acela, spuse Grace după ce termină 
el. Eram de o săptămână în California, în vizită la rude, şi m-am întors a doua 
zi. Benjamin nu dormise în noaptea aceea. Era mai furios decât îl văzusem 
vreodată. Ne-am certat rău de tot. Și Suzanne... Dumnezeule, a fost ca un 
zombi zile în şir. Grace studie din nou șapca. De acolo o ai? De la meci? 

— Tata a cumpărat-o pentru Ursuleţ înainte de a se întoarce acasă. Ca s-o 
calmeze. Nu aţi văzut-o niciodată înainte de Breezewood? 

— Nu. Nu am văzut-o decât în înregistrarea aceea. Știi cât de mult m-am 
uitat în ochii ei? Cât m-am uitat la imaginea aceea încremenită și oribilă a 
fetiţei mele? Cât am încercat să ghicesc ce era în mintea ei? De ce a fugit de 
mine? 

— Nu cred că de dumneavoastră a fugit, spuse Gibson. 

— Drăguţ din partea ta să spui asta, dar adevărul e că a fugit. Grace făcu o 
pauză şi medită asupra spuselor lui. Vrei să zici că nu de mine a fugit, ci de 
altcineva? 

— Da, doamnă. 

— Dar ce legătură are asta cu şapca de baseball? Doar nu crezi că în 
înregistrare apare întâmplător cu şapca de baseball pe cap... 

— Nu, doamnă. Cred că în felul ăsta a încercat Ursuleţul să transmită un 
mesaj. 

— Un mesaj? Cui să-l transmită? 

— Mie. 

— Cum adică? 

Gibson rămase câteva clipe tăcut, încercând să evalueze situaţia. La un 
moment dat, era nevoit să arunce bomba. Oare venise vremea? Nu voia să o 
facă să sufere pe Grace, dar ştia că acest lucru era inevitabil. Numai așa o 
putea convinge să vadă adevărul. Răsuflă adânc şi rosti pe cel mai plat ton 
posibil: 

— Ursuleţul era însărcinată. 

Încăperea rămase brusc fără aer. Grace deschise gura de câteva ori, dând 
să vorbească. Faţa i se întunecă şi se ridică încet din fotoliu. 

— Aşa îmi trebuie dacă am avut încredere în tine. A fost o greșeală să 
accept să te văd, Gibson. Când mă gândesc ce băiat drăguţ ai fost şi cum te-ai 


VP - 264 


schimbat... Nu pot să înţeleg. O să o rog pe Denise să te conducă afară. 

Grace se îndepărta de el, exact așa cum anticipase Gibson. Pe cât era de 
necesară acea mărturisire, pe atât era de crudă. Femeia se afla pe marginea 
prăpastiei, și căderea avea să o distrugă. Așa că îi era mai la îndemână să îl 
acuze de minciună decât să facă saltul. Totuși, i se păru că vede un licăr de 
înţelegere în ochii ei, chiar dacă numai pentru un moment. 

Îi întinse ultima fotografie. Cea cu Ursulețul însărcinată. Grace i-o smulse 
şi o ținu cu ambele mâini. Rămase încremenită. Gibson făcu un pas mai 
aproape de ea şi vorbi încet. 

— E vorba de o minciună. O minciună elegantă și gândită cu mare dibăcie. 
Spusă cu atâta convingere, încât nimeni să nu o pună vreodată la îndoială. 
Poate că am fost un băiat drăguţ, aşa cum aţi spus, şi da, nu sunt deloc 
mândru de ceea ce am ajuns. Dar încă mai pot să fac distincţia între 
minciună şi adevăr. Şi sunt aici pentru că dumneavoastră sunteți prinsă în 
aceeași minciună care v-a distrus, aşa cum m-a distrus și pe mine. V-a făcut 
să luați anumite decizii, în jurul cărora v-aţi construit viața. Aşa încât atunci 
când vi se spune adevărul - acela că fiica dumneavoastră era însărcinată şi 
că a fugit de acasă de frică - nu vă vine deloc uşor să-l ascultați. Şi totuşi, 
acesta este adevărul. Un adevăr ce naşte următoarea întrebare: cine e tatăl? 

— leşi afară! ţipă Grace. 

Denise se interpuse între ei. 

— Crede-mă, nu vrei ca Serviciul Secret să intervină. 

— Ştiam eu că vom ajunge aici, se înecă Grace printre lacrimi. O nouă 
încercare bolnavă de a-mi umili familia. Chiar atât de importantă este 
pentru tine ura pe care i-o porți soțului meu? Suzanne te-a adorat, Gibson. 
Chiar vrei să-i distrugi reputația numai ca să-i faci lui rău? 

— E totul în regulă înăuntru? se auzi o voce bărbătească de pe coridor. 

În încăpere se așternu liniştea. Denise ridică din sprâncene: Ce alegi? 

— Bine, plec, spuse Gibson. 

— Da, totul e în regulă, John, mulțumesc, strigă Grace către agentul 
Serviciului Secret aflat de cealaltă parte a ușii. 

Îi întinse cartea, dar Gibson clătină din cap. 

— Păstraţi-o. 

— Măcar nu e un fals? 

— Ştiţi bine că nu. 

Grace frunzări cartea într-o doară, ţinând-o la distanță de un braţ, de 
parcă din ea picura sânge. Dintr-odată încremeni, răsuflarea i se tăie și, cu o 
mână tremurândă, îi netezi paginile. 

— Grace? spuse Denise. Ce este? 

Groaznic de palidă, Grace Lombard își ridică ochii. 


VP - 265 


— Culoarea mea preferată este albastrul. 


47. 


Tinsley era așezat pe vine, cu urechea lipită de coloana instalaţiei de 
climatizare din baie. Stătea de multă vreme așa. Tăcut și nemișcat. Cu ochii 
închiși. Ascultând ceea ce se petrecea în camera alăturată. 

După incidentul din Charlottesville, fusese nevoie de ceva eforturi pentru 
a-i localiza. Tipii nu erau deloc proşti. Ştiau că sunt urmăriţi şi reușiseră să 
se ascundă admirabil de bine. Abia în Atlanta le luase din nou urma. 

Calista Dauplaise era foarte nemulțumită. De înțeles. Confruntarea de la 
casa de pe malul lacului fusese o afacere proastă. Tinsley era perfect de 
acord cu asta. Sigur, femeia avea tot dreptul să bage în joc o a doua echipă. 
Dar, din moment ce nu considerase oportun să îl includă și pe el în noua 
strategie, Tinsley nu accepta să fie făcut responsabil pentru nişte 
suprapuneri care iscaseră, în chip inevitabil, confuzie. 

Calista nu îi împărtăşea părerea. 

Tinsley se gândise să se retragă, şi, în alte circumstanțe, probabil că așa ar 
fi procedat. Numai că femeia era un client vechi și a o transforma în dușman 
nu îi servea interesele. În plus, mai era ceva ce îl ținea legat de cei trei 
oameni. O relaţie cu trecutul. Un sentiment al lucrului neterminat. Era 
implicat în afacere de mai bine de zece ani. Și în acest răstimp, între el şi fiul 
lui Duke se crease un fel de apropiere, ceva total neașteptat pentru el, așa 
încât era important să vadă cum avea să se termine totul pentru băiat. 

Ţăcănitul uşor al unui întrerupător îi întrerupse gândurile. Ce se auzea? 
Cineva fredona? Sau cânta? Cine era, televizorul sau un bărbat? Conductele 
murmurară şi mormăiră, zgomotul fiind apoi înlocuit de șuieratul 
ademenitor al unui duș. Tinsley aşteptă. Șuieratul își schimbă tonalitatea, 
trecând la un registru mai jos - sunetul făcut de apă în contact cu pielea, nu 
cu gresia. Venise momentul. 

Tinsley ieși din camera sa şi cercetă din ochi parcarea. Jenn Charles şi fiul 
lui Duke Vaughn plecaseră, lăsându-l singur pe bărbatul cel morocănos. 
Avea să profite de ocazie pentru a se ocupa de el. 

Traversă cei doi metri și jumătate care îl despărțeau de ușa alăturată și 
îngenunche, prefăcându-se că-și leagă şireturile la pantofi. Motelul era unul 
ieftin, cu încuietori ieftine, pe care le putea deschide și cu un băț de acadea. 
Intră şi scoase pistolul. De data asta nu mai accepta întreruperi. Ratase 
şansa de două ori și, deşi existau circumstanţe atenuante, situaţia îl deranja. 

Ordinea naturală a lucrurilor fusese alterată, precum îndiguirea unui râu. Și 
la fel ca un râu zăgăzuit, Tinsley simțea că natura tânjeşte să fie corectată. 

În afară de pâlpâitul slab al televizorului, camera era cufundată în 
semiîntuneric. Paturile duble mari aveau lenjeria boţită. Uşa de la baie era 
întredeschisă. Fredonatul sau cântatul se oprise. Tinsley se deplasă prin 
cameră, atent la orice schimbare de zgomot. Se lipi cu spatele de peretele 
holului îngust din fața băii. Nu-și dădu seama decât prea târziu că ceva era în 
neregulă cu sunetul scos de apă. Era şuieratul ascuţit al lichidului ce curgea 
direct pe gresie. 

Ridică braţele și reuși parţial să se ferească de ranga cu care fu lovit în 
cap. Durerea îi săgetă încheietura mâinii, iar ranga îi juli creştetul. O arsură 
ca de chibrit aprins îi traversă corpul. Arma i se rostogoli pe podea. Se roti 
pentru a se apăra mai bine de următoarea lovitură. O rangă era greu de 
mânuit în spaţiul mic din hol, și asta avea să-i dea timp pentru a se poziţiona 
pe picior de egalitate cu atacatorul. Din păcate, bărbatul cel morocănos 
gândise la fel ca el. Ranga căzu zăngănind la podea în timp ce un pumn 
întâlni şaua nasului lui Tinsley. Oasele nasului abia începuseră să se sudeze 
la loc după incidentele din Pennsylvania, şi lovitura le sparse din nou. În 
cădere, Tinsley simţi cum i se scurge sângele pe față. 

Bărbatul cel morocănos îl țintui la podea cu mai multe lovituri bine 
plasate. Tinsley le aprecie ferocitatea, dar și precizia. O combinaţie greu de 
realizat. 

Loviturile îl făcură să se învârtă pe loc și simţi cum îi aterizează un 
genunchi greu între omoplaţi, cătuşele țăcăne în jurul încheieturilor și cercul 
rece al propriei arme îi apasă tâmpla. 

— Văd că nu mai ești aşa de dur când te aşteaptă cineva. 

— Chiar mă aşteptai? întrebă Tinsley. 

— Pentru cine lucrezi? 

Nu răspunse. 

— Sper că pricepi că, dacă nu-mi răspunzi, eşti un om mort, zise bărbatul 
cel morocănos. Poate că ai un cod al onoarei cu care îți protejezi clienții. 
Puțin îmi pasă. Dar fă bine şi gândeşte-te la ce ţi-ar folosi o astfel de 
reputație dacă ai fi mort. 

Tinsley clipi printre picăturile de sânge. 

— Un cod? Nu știu despre ce vorbeşti. 

— Ultima șansă. Cine te-a angajat? Benjamin Lombard? 

— Cine? 

— Unde e George Abe? 

— Cine? 

— Bun, dacă aşa vrei... spuse bărbatul cel morocănos. 

ÎI târî în camera de baie. Tinsley îşi dădu seama de ce. Gresia era mai uşor 
de curăţat. 

— O să-ți pun câteva întrebări. Dacă nu-mi plac răspunsurile, o să te bag 
în cadă. Și nu ca să faci baie. Ai înţeles? 

— După ce o să mă împuști, o să scapi de sânge prin scurgerea din cadă. 

— Corect. 

— Trage perdeaua de duș. Ca să nu împroşti cu sânge pereții. 

— Cine eşti? 

— Un prieten. 

Hendricks pufni. 

— Prieten? Asta faci tu? Îţi omori prietenii? 

— La momentul ăla, încă nu ne împrieteniserăm. N-aveam de ce. 

— Aha, şi acum avem motive? 

— Lucrurile s-au schimbat. Eşti în poziţia de a-mi da drumul sau nu. Mi-ar 
plăcea să fim prieteni. În schimb, îţi voi face o favoare. Ca de la prieten la 
prieten. 

— Javră ce eşti, nu crezi că te dai mare? spuse Hendricks și-l ridică pe 
Tinsley în șezut. Favoarea asta presupune să-mi spui cine e șeful tău? 

— Nu, favoarea presupune să-ţi dau arma și cartuşele care pot dovedi că 
l-ai fi ucis pe Kirby Tate. 

Hendricks se așeză pe vasul de toaletă, cu pistolul îndreptat spre pieptul 
lui Tinsley. 

— Unde e arma? 

— Într-un portbagaj. Dacă mă ucizi, peste câteva zile vehiculul va fi găsit 
şi ridicat. Poliţia va descoperi arma în portbagaj. Cu amprentele tale. Plus 
alte dovezi incriminatoare. Sau am putea să plecăm bine mersi de aici şi să 
ne despărțim prieteni. Și fiecare să o ia pe drumul lui. 

— Cadavrul unde e? 

— Nu l-am ciopârțit. Am coordonatele unde l-am ascuns. 

— Şi o să ne laşi în pace pe mine şi pe partenerii mei? 

— Da. 

Hendricks rămase mult timp pe gânduri. 

— Ei, ce zici? întrebă Tinsley. Prieteni? 


48. 


Grace întinse mâna pentru a se sprijini de braţul fotoliului din spatele ei. 
Nu-și putea lua ochii de la carte. Mâna îi rămase uitată undeva în aer, şi faţa 

îi fu inundată de o suferință profundă şi adâncă, în timp ce mii de cioburi 
începură să se așeze la locurile lor - fragmente din ceva ce ştiuse tot timpul, 
dar fără să-şi dea seama. Totul se închegă din amintiri răzlețe pe care le 
adună acum şi care dintr-odată prinseră a da contur imaginii complete. 
Deschise gura şi scoase un strigăt sfâșietor 

— Ce este, doamnă Lombard? repetă Denise. 

— Naiba să te ia, Gibson! Azvârli cartea, rămasă deschisă la aceeași 
pagină, în pieptul lui şi se întoarse spre Denise. Unde e? o întrebă ea. 

Gibson ţinu deschisă cartea şi căută textul scris cu albastru. Îl găsi pe 
marginea din stânga a paginii: 


Aș vrea să-ți pot explica. Dacă plec acum, înainte ca el să afle, totul va fi 
din nou bine. EI va fi bine. Nu fac decât să aduc peste tot nenorocire. Așa îmi 
spune el mereu. Nu ar fi trebuit să aştept atât de mult. Dar mi-a fost frică. 
Îmi pare rău. Te rog, nu fi tristă. 


Gibson ridică ochii, oripilat, dar Grace se năpustise deja spre uşă. 

— Unde e cine? întrebă Denise. 

— Soţul meu. Unde e? 

— Doamnă Lombard, vă rog, zise Denise neliniștită. Ce s-a întâmplat? 
Staţi jos un pic şi haideţi să stăm de vorbă. 

Grace se răsuci spre ea cu o mișcare agresivă. 

— Nu mă mai dădăci, Denise. Unde e soţul meu? Răspunde-mi. 

— În sala de conferințe numărul trei, se bâlbâi Denise. Dar, doamnă 
Lombard... 

Grace ieșise însă din apartament și trecuse pe lângă agentul de la 
Serviciul Secret, care o privi uluit şi nu apucă să reacționeze. Pe jumătate 
alergând, pe jumătate mergând, traversă holul cu o expresie de rău augur 
întipărită pe față. Membrii personalului se feriră din calea ei precum 
şoarecii de câmp. 

Denise se luă după ea. Şi Gibson după Denise, care se uită în spate la el 
încruntată și acuzatoare. Agentul de la Serviciul Secret încheia alaiul. 

O prinseră din urmă pe Grace Lombard la lifturi. Butonul marcat „Jos” era 
aprins, însă ea continua să îl apese furioasă. 

Sala de conferinţe se afla doar cu un etaj mai jos, dar drumul păru lung 
cât o condamnare pe viață, atât de mare era tensiunea în spaţiul 
claustrofobic. Denise încercă să-i atragă atenţia lui Grace; când nu reuși, îşi 
vărsă furia pe Gibson. 

— Ce ai făcut? întrebă ea şi-i smulse cartea din mâini. 

Gibson nu reacționă; forțele pe care le pusese în mișcare erau acum de 
neoprit. Acum totul se limita la soții Lombard. El şi Denise nu puteau juca alt 
rol decât acela de observatori. 

Sala de conferințe numărul trei era o încăpere unde se stătea în picioare. 
Cu vicepreşedintele în capul unei mese de conferințe enorme. Lombard își 
scosese haina, își descheiase nasturele de sus al cămășii, își lărgise nodul de 
la cravată şi își suflecase mânecile. Arăta ca un bărbat care se pregătea să 
sărbătorească într-un bar după încheierea unei afaceri importante, pus pe 
povestit și închinat pahare în cinstea victoriei sale. Deocamdată însă se 
întreținea cu consilierii, scriitorii de discursuri şi atașaţii de presă, aliniaţi în 
jurul mesei de conferințe în ordinea importanţei. Sala era ca o cameră a 
tronului din vremuri medievale - apropierea de centrul de putere se 
răsfrângea asupra tuturor. Cercul exterior cuprindea personaje de mai mică 
anvergură: asistenţi zeloşi, stagiari şi membri ai personalului auxiliar. 

Atmosfera generală era una de bună dispoziție. Gibson o simți înainte să o 
vadă reflectată pe fețe - murmurul râsetelor mulțumite umplea încăperea. 
Chiar dacă munca era departe de a se fi terminat, pe cei prezenți pusese deja 
stăpânire un aer de sărbătoare. 

Cei doi agenţi care stăteau de pază la uşă fuseseră alertați că ceva 
neobișnuit era pe cale să se întâmple. Fiecare din ei măsura pe puțin un 
metru nouăzeci și opt și avea încheieturile mâinilor mai groase decât 
picioarele lui Grace Lombard. Se postaseră umăr la umăr şi i se adresară 
femeii pe un ton conciliant şi liniștitor, dar fără succes. 

— Vă putem ajuta cu ceva, doamnă Lombard? 

— Thomas, nu am nimic cu tine, dar dă-te din calea mea că, dacă nu, după 
ce termin ce am de făcut aici, o să urmezi tu, îl ameninţă Grace. Nu-ţi spun 
decât o singură dată. 

Şi o singură dată fu de ajuns. Cei doi agenți solizi se despărțiră pentru a-i 
face loc să treacă. După aceea se postară din nou umăr la umăr pentru a 
bloca accesul lui Denise şi al lui Gibson. Grace nu se opri decât în mijlocul 
sălii de conferințe şi rămase cu ochii ațintiți asupra soţului ei. Oamenii aflați 
în apropiere o observară şi tăcură imediat, presimțind o schimbare 
dramatică de atmosferă - câinii miros furtuna. Tăcerea se propagă în toată 
încăperea. Conversaţiile încetară. Feţe cu priviri mirate se ridicară una după 
alta, până ce singurul sunet care răsuna în sală fu vocea unui membru al 
staffului care, neatent la ceea ce se petrecea în jur, discuta entuziasmat la 
telefon despre spoturile TV ce urmau a fi difuzate în statul lowa. Cineva îl 
înghionti cu cotul, și bărbatul se răsuci în loc pentru a vedea ce se întâmplă 
şi, cu fața sumbră, se alătură corului mut. 

Toată lumea o aștepta acum pe Grace să vorbească, însă ea continua să se 

holbeze la soțul ei. Vicepreședintele își drese glasul. Era un politician cu 
mare experienţă. Făcuse carieră din ocolirea întrebărilor incomode adresate 
de reporteri. Fusese descris de atâtea ori de presă ca fiind imperturbabil, 
încât devenise un clișeu. Acum era însă vorba de cu totul altceva. 

— Grace? 

— Afară. Toată lumea, spuse ea. 

Nimeni nu se clinti din loc. 

— Ce este, Grace? întrebă Lombard. 

— Vrei să continuăm în faţa tuturor? Pentru că eu nu am nimic de ascuns. 

Ochii celor prezenţi se întoarseră spre şef. Lui Lombard nu-i plăcu tonul 
hotărât cu care Grace îl înfruntase. Se forță să zâmbească. 

— Ascultaţi, spuse el mimând un aer de bunăvoință. Totul e în regulă. Hai 
să luăm pauza de prânz mai devreme. Ne revedem la douăsprezece treizeci. 

Unii se apucară să-și strângă lucrurile, atenţi să nu dea impresia că se 
grăbesc. Alţii lăsară tot ce aveau pe mese, dornici să iasă cât mai repede din 
sala unde se anunțau evenimente neplăcute. Momente încordate și jenante 
se scurseră în timp ce membrii staffului pășiră prin dreptul lui Grace. 
Lombard își cântări din ochi soția precum un cartofor care încearcă să 
decidă dacă să mizeze sec, să se arunce ori să pluseze. Mulțimea se adună pe 
coridor; fețele se priveau întrebătoare și prudente. Câţiva încercară să 
smulgă explicaţii de la Denise, dar ea le făcu semn să o lase în pace; alţii se 
mulţumiră să comenteze între ei. În cele din urmă, un bărbat mai vârstnic şi 
impunător, cu o voce de om important, le ordonă tuturor să se împrăștie. 

În timp ce holul se golea, prin ușa solidă răzbătură ţipete înăbușite şi 
furioase. Cei doi agenţi de la Serviciul Secret priveau drept înainte și se 
prefăceau că nu aud războiul ce se purta înăuntru. Gibson și Denise 
rămaseră să aştepte în fața uşii, precum prietenii inepți ai lui Dorothy, care 
sperau să fie primiți de Vrăjitort?. Bărbatul mai vârstnic se apropie de 
Denise şi îi ceru explicaţii. 

— Nu știu ce se întâmplă. 

— Sunt șeful de personal al vicepreşedintelui. Despre ce este vorba? 

— Întrebaţi-l pe el, arătă Denise cu o mişcare din bărbie către Gibson. 

— Leland Reed, se prezentă bărbatul întinzându-i mâna. 

Gibson se uită la mâna acestuia. 

— Permite-mi să-ţi dau un sfat, Leland. Actualizează-ţi CV-ul. 

Înainte ca Reed sau Denise să apuce să răspundă, ușa zbură în lături, și 
Gibson se trezi față în față cu Benjamin Lombard. După câteva secunde, 
Grace îşi urmă soțul. 


42 Aluzie la romanul Vrăjitorul din Oz de L. Frank Baum (n.tr.). 

— Vino înapoi, Ben, spuse femeia. N-am terminat cu tine. 

Gibson văzu mușchii încordându-se pe fața vicepreşedintelui - omul 
făcea eforturi mari pentru a se împotrivi reacției naturale a corpului său în 
fața surprizei, a jenei și a furiei. Era un exercițiu remarcabil de voință, și 
Lombard își controla deja respiraţia, încercând să-și păstreze cumpătul. Și să 
atenueze greutatea întrebărilor puse de Grace. 

Avea nevoie de un brânci în direcţia greşită. 

Gibson îi făcu cu ochiul. 

Efectul fu imediat și incendiar. Vicepreşedintele renunţă la orice aparență 
de calm, și sângele îi inundă gâtul şi faţa. Îi îmbrânci pe cei doi agenţi, 
croindu-şi drum printre ei și îndreptându-se spre Gibson cu pumnii ridicați. 

Gibson îşi repetă în gând Lovește-mă, lovește-mă. Cât de norocos putea să 
fie! Le interzise brațelor să se desprindă de lângă corp. Lipsa de apărare era 
mai grăitoare ca orice. Fă bine și lovește-mă cât poți de tare, nemernicule. 
Bate-ţi singur cuie în sicriu. 

Calista Dauplaise rămăsese aşezată în capătul mesei de conferinţe, și o 
expresie de neliniște îi deformase fața poruncitoare. Ce căuta femeia aceea 
acolo? Gibson nu apucă să-și răspundă; Benjamin Lombard îi aplică o 
lovitură nimicitoare în maxilar. Vicele era un bărbat solid, și Gibson își 
pierdu conștienţa chiar înainte să se izbească cu capul de covor. 


49. 


Gibson îşi reveni în simţiri pe podeaua din sala de conferințe numărul 
trei. Rămase întins pe spate și se zgâi la tavanul izolat fonic. Încăperea era 
pustie, dar nu golită. La felul în care arăta, îi amintea de o scenă dintr-un film 
apocaliptic cu zombi - ambalaje de mâncare, pahare de hârtie, serviete, 
genţi de laptop, toate împrăștiate pe podea. Sacoul de la costumul 
vicepreședintelui atârna și acum pe speteaza unui scaun. Părea uitat acolo. 

Gibson avusese parte de zile mai bune la viața lui. Corpul său încă mai 
suferea de pe urma spânzurării, și lovitura încasată de la Lombard nu-l 
ajutase defel. Se săltă încet în șezut, oarecum surprins să constate că nu avea 
încheieturile mâinilor încătușate. Denise Greenspan stătea într-un fotoliu şi 
studia o pată de pe covor. 

— Sunt arestat? întrebă el. 

Absorbită de propriile gânduri, Denise nu îi răspunse decât după mult 
timp. 

— Nu. 

— Sunt liber? Pot să plec? 

— Mada. 

Gibson își luă lucrurile și se ridică în picioare. Ajuns la ușă, se opri şi se 
întoarse cu fața spre Denise. 

— Eşti bine? 

— Nu, nu sunt bine, răspunse ea. Dar tu? Cum te simţi? 

— Am dureri de cap. Nu ştiu dacă ai observat, dar am fost pocnit, spuse 
Gibson zâmbind. 

Denise nu îi întoarse zâmbetul. 

— Adevărul e că nu prea știu ce s-a întâmplat după ce am leșinat. 

— Ce s-a întâmplat? repetă Denise. În chip de răspuns, îşi împreună 
mâinile, şi le duse la piept şi apoi le ridică deasupra capului, scoțând un 
sunet bubuit, ca de explozie. 

— Aşa de rău a fost? 

— Nu asta ai urmărit? 

Gibson dădu afirmativ din cap. 

— Ei bine, ai obținut ce ţi-ai dorit. Sper că eşti mulțumit. 

Îi întinse o carte de vizită. Gibson o luă. Pe ea găsi numărul de telefon al 
lui Grace Lombard. 

— Dacă ai probleme, sun-o. 

— Altceva? 

— Închide uşa în urma ta. 

Denise se ridică și ieşi din sală fără alte vorbe. 

Pe coridor, membrii staffului se adunaseră speriaţi în grupuri și șușoteau 
între ei. Erau ca niște copii care ştiu că părinţii s-au certat, dar nu înțeleg 
motivele. Îl urmăriră pe Gibson cu privirile, dar fără să îi adreseze vreun 
cuvânt. 

Gibson cobori cu liftul. Atmosfera sumbră instalată la etajul ocupat de 
vicepreşedinte nu ajunsese până în holul de recepţie. Îşi croi drum printre 
mulțimile vesele de suporteri bogaţi ai partidului, delegaţi și stafful 
convenției. Din punctul lor de vedere, vremurile bune abia acum începeau. 

Bucuraţi-vă de ele cât mai aveţi timp. 

În faţa lui, doi băieţi de serviciu ai hotelului împingeau cu grijă câte un 
cărucior încărcat cu bagaje și huse de îmbrăcăminte. Erau urmați de Calista 
Dauplaise. Femeia urla furioasă într-un telefon și nu îl observă, însă Gibson 
făcu involuntar un pas în lături, ferindu-se din calea ei. 

Ce păcate ascunzi tu, Calista? 

Era aşa de cufundat în gânduri, încât n-o observă pe fetiță decât în ultima 
clipă. 

Catherine Dauplaise mergea încet, târșâindu-și picioarele, la circa nouă 

metri în urma mătușii ei, singură și uitată, ca un câine rătăcit care nu știe 
când va avea parte de următorul prânz. Părea speriată. Pierdută. Așa cum 
numai un copil care şi-a văzut lumea clătinându-se sub picioare poate arăta. 
Inima lui Gibson se frânse de milă, dar, dintr-odată, avu o revelaţie. Rămase 
urmărind-o din priviri până ce fetiţa ieşi din hotel și încă mult timp după 
aceea. 

e 

Cu câteva ore înainte de momentul programat pentru discursul de 
acceptare a nominalizării, Benjamin Lombard demisionă din funcția de 
vicepreședinte şi renunță la nominalizarea primită din partea partidului. 
Devenind astfel primul candidat din istoria ţării care renunţa la o asemenea 
onoare. Decizia trimise unde de șoc în întreaga Americă, un şoc ce avea să 
persiste încă mulți ani. 

Aparent copleşit de necazuri și epuizat, Lombard nu vorbi decât cinci 
minute cu o voce şovăitoare. Mărturisi că făcuse recent teste medicale care îi 
confirmaseră existenţa unei boli fatale. În aceste circumstanţe, a persevera 
în cursa pentru Casa Albă ar fi fost o dovadă de iresponsabilitate din partea 
sa. Poporul american merita să fie încrezător în starea de sănătate a 
preşedintelui său. Reuşi astfel să pună în scenă un spectacol înduioșător. 

Grace Lombard nu îi stătu alături la momentul discursului. 

Gibson urmări conferința de presă în camera de motel, împreună cu Jenn 
şi cu Hendricks. La început fericiți pentru simplul motiv că mâna cea lungă a 
vicepreședintelui nu-i mai putea ajunge, după discurs rămaseră tăcuțţi, 
asimilând implicaţiile şaradei lui Lombard. Imediat după ce conferința de 
presă se încheie, Jenn închise televizorul. 

— Ce mai poveste! remarcă ea. 

— Tipul are viitorul asigurat la Hollywood. 

— Întrebarea e: oare o să țină povestea? spuse Hendricks. 

— Sigur că da. Oamenii au nevoie s-o creadă, replică Gibson. 

— De ce crezi că soţia lui a acceptat să înghită mascarada? îl întrebă 
Hendricks pe Gibson, ca şi cum acesta ar fi fost expertul în materie de 
familia Lombard. 

— Nu știu. Poate pentru a proteja memoria lui Suzanne. 

— Mai bine i-ar fi protejat viața, ricană Hendricks, dar nici Gibson şi nici 
Jenn nu avură argumente pentru a-i combate comentariul rece. 

Descoperiră în curând că niciunul nu dorea să discute prea mult despre 
cele întâmplate. Gibson își imaginase că avea să se bucure de triumf. Visase 
din adolescență să-l distrugă pe Lombard, dar acum realiză că nu avea ce 
sărbători. Fata dată dispărută fu exclusă sistematic din conversaţia lor. Chiar 
dacă ei trei se salvaseră, pentru Ursuleţ nu se făcuse dreptate. 

Nu ieşiseră victorioși, doar supravieţuiseră. 

Deşi trecuse prin atâtea încercări, Gibson tot nu aflase ce se întâmplase cu 
Ursuleţul. Însă, măcar acum, avea idee pe cine putea să întrebe. Se gândea 
dacă să le povestească lui Jenn și lui Hendricks despre epifania pe care o 
avusese în holul de recepţie al hotelului, dar pentru ei întreaga aventură nu 
fusese decât un job ca oricare altul. Nu-i condamna pentru asta; era 
conștient că trebuia să pună capăt poveștii de unul singur. 

Hendricks desfăcu o nouă sticlă de bere și pomeni de întâlnirea cu 
ucigașul lui Kirby Tate. Gibson şi Jenn se holbară la el muţi de uimire. 

— Şi când aveai de gând să ne spui şi nouă? 

— Tocmai v-am spus. 

— Ce naiba, Dan, exclamă Jenn. Hai, spune tot! 

Hendricks începu să depene povestea. Ceea ce făcuse i se păru de neiertat 
lui Gibson. Hendricks avusese ocazia să-l omoare pe omul care îi ucisese 
tatăl şi îl lăsase să plece pentru a-și acoperi spatele. Individul pe care îl 
avusese Hendricks în bătaia armei era acelaşi care îl spânzurase pe Gibson şi 
furase jurnalele lui Duke. Şi care acum era liber ca pasărea cerului și neatins 
de nimic din toate astea. 

Jenn se arătă mult mai pragmatică. 

— Şi chiar crezi că psihopatul ăla îşi va ține cuvântul? De ce ar face-o? 
Pentru că corespunzi ideii lui de „prietenie”? Asta-i nebunie curată. 

— Am rezolvat problema cum am știut eu mai bine, replică Hendricks. Pe 
armă erau amprentele mele, nu ale tale. 

Rămaseră tăcuţi, și Hendricks își termină berea. Era semnalul că trebuiau 
să meargă la culcare. Nimeni nu mai avea nimic de zis. Când se trezi a doua 
zi dimineață, Gibson o găsi pe Jenn împachetând echipamentul. Hendricks 
plecase deja. Își luară rămas bun în parcarea motelului. Jenn îl strânse 
puternic în braţe şi îi dădu cheile de la maşină. 

— Unde te duci? o întrebă el. 

— Să îl salvez pe George. 

Gibson încuviință din cap. Nu-şi dăduse seama cât de mult ținea Jenn la 
mentorul ei. 

Femeia îl îmbrățişă din nou. 

— Du-te acasă, îi șopti ea. De-adevăratelea, de data asta. Du-te să-ţi vezi 
copilul. 

— Vreau să vin cu tine să te ajut. 

— Te sun eu dacă o să am nevoie. 

— Dacă... o să ai nevoie? 

— Exact, rânji ea. 

— Îţi mulţumesc că mi-ai salvat viața. 

— Îţi mulţumesc că te-ai întors, spuse ea. Și să nu te prind că mă 
îmbrăţișezi încă o dată. 

— Ştii bine că o să-ţi fie dor de mine. 

Izbucniră amândoi în râs. 

— Tot ce se poate, recunoscu Jenn. 


50. 


Gibson se afla la nord de Atlanta, la distanță de o oră de mers cu mașina, 
când auzi la radio ştirea despre moartea lui Benjamin Lombard. 

Ca reacție la un zgomot de armă înregistrat la 4:43 a.m., agenții 
Serviciului Secret pătrunseseră în apartamentul de hotel al lui Benjamin 
Lombard și îl găsiseră fără suflare. Fusese transportat la Spitalul Universitar 
Emory, unde se pronunțase decesul său. O singură împuşcătură în cap. Toate 
indiciile duceau către ipoteza sinuciderii, dar, pentru moment, nu se făcuse 
niciun anunț oficial în acest sens. Din punctul de vedere al lui Gibson, se 
făcuse dreptate. 

La radio nu se menţionă nimic despre pantofii lui Lombard, dar Gibson 
era curios. 

Din păcate, amintea crainicul, la acel moment Grace Lombard părăsise 
deja Atlanta şi se îndrepta spre reşedinţa familiei, în Virginia. De-a lungul 
drumului, Gibson fu însoţit de comentariile radiofonice - povestea lui Grace, 
mamă și soție devotată, pe care soarta o lovise de două ori catastrofal. 
Numele lui Jacqueline Kennedy Onassis fu invocat pentru comparație. 

Gibson descoperi că nu-i păsa de moartea lui Lombard. La început, fusese 
surprins, dar apoi sesiză că apatia îi aducea ușurare. La urma urmei, 
moartea lui Lombard nu îndrepta nimic și nu rezolva nimic. 

Până la Washington era un drum de zece ore; Gibson îl parcurse în mai 
puţin de opt. Conduse fără întreruperi, cu arma lui Billy Casper înfăşurată 
într-o cârpă şi aşezată în torpedo. Ca un memento că povestea nu se 
terminase. Nu stătuse cu Billy decât două zile, dar simțise că între ei se 
crease o legătură. Billy îi spusese că legătura dintre ei se datora lui Suzanne, 
fără a şti câtă dreptate avusese. După ce totul avea să se încheie, Gibson își 
puse în gând să se întoarcă în Pennsylvania pentru a cerceta câmpul și a-l 
găsi pe Billy. Nu-i plăcea ideea de a-i fi lăsat trupul abandonat în spatele unei 
staţii de benzină. 

O sună pe Nicole și o anunţă că putea reveni acasă. Nicole avea vocea 
încordată și, atunci când îi ceru să discute cu Ellie, îi răspunse că fetița 

dormea. După aceea se așternu tăcerea. Gibson își dorea cu disperare să o 
umple, să-i spună că aflase adevărul despre tatăl său. Că Duke Vaughn nu se 
sinucisese. Și nu-şi abandonase fiul. Nu putea să-și reabiliteze tatăl în ochii 
publicului, dar îl reabilitase în ai săi. Deși asta nu echivala cu o poțiune 
magică; nu-l desăvârşea. În viaţă, lucrurile nu se întâmplă aşa. Totuşi, nu mai 
simţea acel nod lângă inimă, și ăsta era un lucru bun. În ultimele zile, putuse 
să se gândească din nou la tatăl său și, deşi încă marcate de melancolie, 
amintirile îl făcură să zâmbească din nou. Nu se simţea renăscut, dar măcar 
acum putea să o ia cumva de la capăt. 

După câteva clipe, Nicole își luă la revedere și încheie convorbirea fără să- 
i aştepte cuvintele de final. Gibson se întrebă dacă avea să fie vreodată în 
stare să spună cuiva adevărul. 

Mai avea de făcut un lucru. Pentru Ursulet. 

Circulaţia era intensă la intrarea în Washington, DC. Traversă Key Bridge 
şi viră spre Georgetown pe M Street. Conducea cu geamul lăsat. Studenții și 
turiștii îngreunau traficul și, după ce traversă Wisconsin Avenue, coti spre 
nord şi pătrunse în cartierul rezidenţial bogat, ascuns în spatele 
magazinelor şi al restaurantelor. 

Porțile domeniului Colline erau închise. Gibson opri mașina în faţa 
interfonului. După o lungă așteptare, răspunse o voce bărbătească, și el își 
declină identitatea. Poarta se deschise, și Gibson conduse mașina pe alee 
până lângă casă. 

Un valet într-un costum negru îi deschise ușa și îi ură bun venit. 

— Bună seara, domnule! Numele meu este Davis. Domnișoara Dauplaise 
vă așteaptă. 

— Mă așteaptă? 

— Da. Pe dumneavoastră sau... pe unul dintre dumneavoastră. 

— Atunci, iată-mă. 

— Să vă servesc cu ceva? O băutură, poate? 

Invitaţia de a intra şi a bea ceva, adresată de un valet, nu era ceva la care 
se aşteptase Gibson, dar, dacă tot primise o ofertă... 

— Aş vrea o bere. 

— Prea bine, domnule. 

Davis îl lăsă singur în holul de la intrare plin cu portrete, sculpturi și cu 
ecoul gol al paşilor pierduţi. Colline se înălța enormă în tăcerea care o 
înconjura. 

Gibson se aşeză să aștepte într-un fotoliu oribil de scump și-și aranjă mai 
bine poziția armei lui Billy, lipită incomod de șalele lui. Catherine Dauplaise 
îl urmărea din capul scărilor aflate în capătul îndepărtat al holului. Nu 
trecuse decât puţin mai mult de o lună de când ei doi făcuseră cunoștință la 

petrecerea ei aniversară, dar părea că asta se întâmplase cu veacuri în urmă. 
Catherine purta o rochiță albastră, drăguță. Ședea cu mâinile pe genunchi și 
cu obrazul odihnindu-se pe pumnii încleștați. 

Gibson o salută fluturând mâna în direcţia ei şi, după o clipă, ea îi 
răspunse. 

Davis reveni cu sticla de bere înfășurată într-un şervet de pânză galbenă. 
Câtă eleganţă! 

— Vă rog să mă urmaţi, domnule. 

Îl conduse prin casă până la veranda unde Gibson o cunoscuse pe Calista. 
Mesele și corturile de la petrecerea aniversară dispăruseră de mult, şi 
Colline părea acum și mai regală, şi mai impunătoare fără zarva invitaţilor. 
Din zona ocupată de mobilierul din fier forjat se zărea întreaga proprietate, 
şi ghivece enorme străluceau pline de flori de toate soiurile imaginabile. La 
vizita anterioară, Gibson ratase, din cine ştie ce motive, iazul cu pești koi. În 
capul scărilor, Davis se opri și arătă spre cupola din capătul opus al grădinii. 

— Domnişoara Dauplaise e acolo. Îmi cer scuze, dar a dat instrucțiuni să 
vă las să mergeţi singur. Urmațţi cărarea, pe lângă gardul viu. 

— Spune-i fetei să-și facă bagajul. 

— E deja pregătit, domnule. 

Evident. 

— Afurisită mai e femeia asta! 

— Da, domnule. 

La fel ca mare parte din arhitectura de secol nouăsprezece din 
Washington, cupola fusese inspirată din vechea obsesie a orașului pentru 
greci. Coloane dorice susțineau acoperișul boltit, încadrat de o pereche de 
uși grele, cu rame metalice. Un zid jos înconjura cripta centrală și mai multe 
şiruri de pietre de mormânt albe, identice se aliniau simetric în interior. 

Calista Dauplaise stătea așezată pe un scaun metalic verde, între două 
morminte. Unul dintre ele părea mai vechi și era aproape în totalitate 
acoperit de iarbă. Avea o cruce albă simplă. O piatră de mormânt grea, din 
marmură gri, îl marca pe al doilea, peste care fusese plantat gazon mai de 
curând. 

Gibson nu mai sesiză nimic din atitudinea imperială, semeaţă a Calistei. 
Femeia arăta obosită şi îmbătrânită. Părul ei impecabil, coafat atât de 
elegant, fusese acum strâns în grabă într-un coc, și câteva şuviţe îi atârnau 
rebele peste față. Avea privirea absentă a cuiva care așteaptă un autobuz 
fără a şti dacă mai circulă pe acolo. Ținea strâns în mână o batistă şi nu își 
ridică privirea la apropierea lui Gibson. 

— Presupun că ai avut o călătorie fără peripeții, spuse ea. 

— Benjamin Lombard e mort. 

— Da, am auzit. E regretabil că unii oameni nu au forța morală de a 
înfrunta greutățile vieții. 

— E cazul să vă mulțumesc pentru asta? 

— Sunt sigură că nu e necesar, răspunse Calista. Ia loc, te rog. 

Alături se afla un al doilea scaun, dar Gibson nu voia să se așeze atât de 
aproape de ea. Dădu ocol locului și se sprijini de piatra mormântului mai 
proaspăt. Pe ea era inscripţionat numele „Evelyn Furst”. Calista îl privi şi un 
licăr de furie i se aprinse în ochi, care se stinse însă repede. 

— Te rog, dă dovadă de puţin respect. Acolo zace sora mea. 

— Glumiţi, nu-i aşa? 

— Te rog. 

Gibson scoase arma și o așeză pe piatra de mormânt. 

— Unde e Suzanne? 

Citi surpriză pe fața Calistei. 

— Chiar nu ştii? Serios? 

— Unde e? 

— Aici. Aici a fost dintotdeauna. 

Îi urmări privirea, şi ochii îi căzură pe mormântul de lângă el, cel cu 
crucea simplă albă. Neinscripţionată. În Somerset, Hendricks îi spusese că, 
după părerea lui, Suzanne era moartă. Îl vedea aievea pe fostul său partener 
clătinând din cap. Speranţa este ca un soi de cancer. Fie nu vei afla niciodată 
adevărul, fie îl vei afla, caz în care vei ieşi prin parbriz rulând cu nouăzeci de 
mile la oră, pentru că speranța te-a îndemnat să conduci fără să-ți pui 
centura de siguranţă. 

Acum venise clipa să treacă prin acel parbriz, şi forța inerțţiei îl aruncă cât 
colo cu mare cruzime. 

O, Ursuleţule, îmi pare rău. Îmi pare așa de rău. 

Întinse mâna după armă. 

— A murit la naştere, spuse Calista. A așteptat prea mult până să ia 
legătura cu mine. Travaliul începuse de mult atunci când am ajuns la ea. Au 
intervenit complicaţii - prezentaţie pelviană. Pierduse mult sânge. Evelyn s- 
a străduit din răsputeri, dar n-a reuşit s-o salveze. N-am putut să facem 
nimic pentru ea. 

— Aşa că aţi adus-o aici și aţi înmormântat-o? Credeam că locul este 
rezervat pentru „familia Dauplaise”. 

— Am făcut o excepţie. Suzanne era fina mea. Doar nu voiai să o 
abandonez în pădure, ca pe un animal. Biata de ea! 

— Biata de ea? repetă Gibson. 

Ţinea acum arma lipită de corp, cu degetul aşezat pe trăgaciul rece. 

— Opriţi-vă. Cât de jalnică sunteţi, cu șarada asta, cum că o răzbunațţi 

cumva. Tata a venit la dumneavoastră, nu-i aşa? 

— Da. 

— V-a mărturisit bănuielile lui despre Lombard. Despre Suzanne. Aţi fi 
putut să puneţi capăt situaţiei, dar n-aţi făcut-o. În schimb, l-ați trimis pe 
omul ăla să-mi omoare tatăl. Aţi lăsat ca povestea să continue. 
Dumneavoastră ați ucis-o pe Suzanne. 

Calista clătină din cap. 

— Duke nu era un om de înţeles. N-a priceput cât de mare era miza. 
Benjamin putea fi convins să-și vină în fire. Dacă tatăl tău m-ar fi ascultat, 
nimic din toate acestea nu s-ar fi întâmplat. 

— Gura! spuse Gibson şi ridică arma. Nu vreau să mai aud nimic. 

De ani de zile, Calista își denatura propriile porniri diabolice, apelând la o 
logică prin care se exonera de orice vină. Ce ar fi putut să-i spună? Calista 
transformase în bine ceva ce era de un rău de neiertat, și niciun argument 
nu avea să o convingă de contrariul. Dar, dacă îndrăznea să mai rostească o 
vorbă, el unul era hotărât s-o ucidă. 

— De ce ne-ați trimis după răpitor? De ce v-aţi deranjat să faceţi asta? 
Chiar aţi simțit o nevoie de răzbunare atât de imperioasă? 

Calista ridică privirea. 

— Chiar vrei să-ți răspund? 

— Da. 

— Foarte bine. Cunoști valoarea unui secret? Și nu mă refer la cine ştie ce 
povestioare picante cunoscute de o mână de indivizi şi vehiculate ca bârfe 
prin baruri, ci la secrete în toată puterea cuvântului, de genul celor care ar 
distruge oameni dacă ar fi dezvăluite. Știi valoarea unor astfel de secrete? 
Ştii ce înseamnă să fii singura persoană de pe lume care cunoaște un secret? 
Numai tu şi cu persoana care deţine acest secret și se teme teribil de el? Un 
astfel de secret te face să ai viaţa respectivului în mâinile tale. lar el ar face 
orice ca să te convingă să nu-l dezvălui. Absolut orice, lungi Calista cuvintele 
pentru a-și sublinia spusele. Așa ceva îți dă puteri discreționare asupra vieții 
acelui om. Dar cu condiţia ca tu, și numaitu, să cunoști adevărul. 

— Bun, deci ați așteptat tot acest timp. Aţi păstrat secretul. De ce, ca să-l 
distrugeţi? 

— Aşa de limitată îţi e imaginaţia, domnule Vaughn? Crezi că am aşteptat 
zece ani ca să îl fac pe Benjamin să renunţe la ambiția lui de-o viață? Asta 
crezi tu că s-a întâmplat la Atlanta? O, dar ce minte îngustă ai... N-am făcut 
decât ce am făcut mereu. Adică ceea ce Benjamin a fost întotdeauna prea 
arogant ca să recunoască. Și anume să-l protejez. Ce crezi că s-ar întâmpla 
dacă ar fi dezvăluit un astfel de secret despre președintele Statelor Unite? Ar 
însemna sfârșitul lui; sfârşitul mandatului său. Şi ce crezi că ar fi dispus el să 


VP - 280 


facă pentru a împiedica asta? Îți răspund eu: orice. Nu, n-am păstrat secretul 
ca să-l distrug pe Benjamin Lombard. Dimpotrivă, l-am păstrat ca să-l ajut 
să-şi împlinească destinul. 

— lar mandatul lui v-ar fi aparținut. 

— Nu mie, ci familiei mele, îl corectă Calista. M-ai întrebat de ce v-am 
trimis după bărbatul care o fotografiase pe Suzanne. Am crezut că, odată cu 
moartea lui Terrance Musgrove, totul s-a încheiat, dar m-am înșelat. 
Fotografia dovedea că mai exista cineva care cunoștea secretul. Și, dacă poza 
era dată publicităţii, puteam să-mi iau adio de la puterea pe care o aveam 
asupra lui Lombard. Făcusem prea mari sacrificii pentru a permite așa ceva. 

— Tata. 

— Da. 

— Kirby Tate. Terrance Musgrove. Billy Casper. 

— Plus Jenn Charles, Daniel Hendricks și Gibson Vaughn, dacă totul ar fi 
mers conform planului. 

Și George Abe și Mike Rilling, adăugă Gibson în gând. 

— Catherine ştie cine e? Ştie că are zece ani, nu opt? 

— Are nişte bănuieli, dar las asta în seama ta. 

— Ce i-ați spus? 

— Doar că şederea ei la Colline trebuie să ia sfârșit. 

Gibson clătină din cap. 

— Vorbiţi despre declinul familiei  Dauplaise, dar doamnă, 
dumneavoastră însevă sunteţi acest declin. 

Ridică arma. 

— Uite, asta i-a aparţinut lui Billy Casper. Cred că şi-ar fi dorit să v-o dau. 

— A, n-am ştiut că ai simţul ironiei. 

— Atunci când ești trimis după o fată dată dispărută, care de fapt nu este 
dispărută... ai nevoie și de puţin umor. 

— Şi ce intenţionezi să faci? Să mă ucizi? 

— Nu, vreau să urmați exemplul lui Benjamin Lombard. 

— Pentru numele lui Dumnezeu, de ce aș face așa ceva? 

— Imaginaţi-vă ce s-ar întâmpla cu numele familiei dumneavoastră, care 
vă e atât de preţios, dacă toată povestea ar ajunge în presă. 

— Fii serios! Dacă ai fi avut dovezi care să mă incrimineze, ai fi mers la 
poliție. 

— Vă amintiți ce mi-ați spus atunci când ne-am cunoscut? Că singurul 
tribunal care contează este opinia publică? 

— A, înțeleg: viața mea în schimbul păstrării reputației familiei. 

— Exact. 

— Foarte generos din partea ta, dar îţi voi declina oferta. 

— Nu blufez. 

— Ba da. Fii rezonabil, Gibson. Ştiu cât de mult îţi doreşti răzbunarea, dar 
nu eşti suficient de bărbat pentru a o supune pe Catherine unor chinuri. 

— Catherine? Ce are ea de-a face cu povestea asta? 

— Din moment ce reţii tot ce spun eu atât de limpede, sunt sigură că-ți 
aminteşti părerea mea despre secrete. Despre puterea lor de a distruge. Ține 
cont că este vorba nu numai de secretul meu, ci și al lui Catherine. Nu mă 
poți expune pe mine fără a o expune și pe ea. Și a o transforma într-o paria. 
O ciudăţenie demnă de milă, care nu va putea duce niciodată o viață 
normală. 

Gibson se holbă dezgustat la ea. 

— Fiecare mută piesele pe care le mai are pe tabla de şah, domnule 
Vaughn. Dacă mă vrei moartă, va trebui s-o faci cu mâna ta. Nu uita însă că 
timpul de reacție al poliției este extrem de scurt în această zonă a orașului, 
aşa încât sper că-ţi vei lăsa toate afacerile în bună regulă. 

Gibson slăbi apăsarea degetului pe trăgaci. 

— Ai luat decizia bună. 

— Îmi pare rău că nu pot s-o fac. 

— Şi mie. Poate altă dată, spuse ea. 

— Să staţi departe de Catherine. De noi toți. 

— La revedere, domnule Vaughn! 

Gibson se îndreptă înapoi spre casă. Pe drum, se gândi la Catherine şi la 
tatăl său și simți că trece din nou prin parbrizul acela. Senzaţia de plutire în 
derivă reveni şi rămase nemișcat, ca să îi treacă greața. Deşi știa că nu va 
scăpa de ea. Și nici de parbriz. 

Catherine era aşezată lângă ușă. În timp ce se apropia de ea, Gibson 
observă că fetița avea ochii roşii și umflaţi de plâns. 

— E timpul să mergem? întrebă ea cu o voce firavă, ca o coală de hârtie 
aruncată în aer. 

— Da. Vrei să vii cu mine? 

Catherine încuviință din cap. 

— Mătușa C. nu vine să-şi ia rămas bun? 

Gibson clătină din cap. Pentru o clipă, crezu că fetița avea să izbucnească 
din nou în plâns, însă ea se stăpâni și se ridică în picioare. 

— Vrei să mă ajuţi cu valiza, te rog? E foarte grea. Foarte adevărat. 
Înăuntru era o viaţă întreagă. 

EPILOG 


Nighthawk Diner era aglomerat, dar reuşiră să găsească două scaune 
înalte lângă casa de marcat. Gibson se servi cu două meniuri. Toby Kalpar 
era ocupat în spatele tejghelei și abia după câteva minute lăsă deoparte 
lucrul și se apropie de ei. Așeză pe tejghea carafa cu apă cu gheaţă şi se uită 
întrebător la gâtul lui Gibson. 

— Cine e prietena ta? întrebă el. 

— Catherine, el este bunul meu amic Toby. 

Fetiţa îi întinse mâna. 

— Încântată să te cunosc, Toby. 

Toby ridică din sprâncene. 

— Nu este fiica ta. 

— Puştoaico, mă faci de râs, spuse Gibson dându-i în glumă un cot în 
coaste. 

Catherine chicoti. Aşa cum o făcea Ursuleţul. Pentru întâia oară, Gibson îşi 
privi micuța însoţitoare drept ceea ce era: fiica Ursuleţului. Ursuleţul luptase 
pentru fetița asta. Îşi dăduse viaţa pentru a o ţine departe de Benjamin 
Lombard. Și, în lumina acestei revelații, era ceva uimitor să o privească 
acum pe Catherine. Zâmbind, râzând. Fetiţa Ursulețului. Sănătoasă și în 
siguranţă. 

Toby se întoarse şi comandară o cină copioasă. Catherine recunoscu că nu 
băuse niciodată un milkshake, și Gibson insistă să comande unul cu 
ciocolată. Când le fu servită mâncarea, ea gustă la început cu rezerve, dar 
apoi înfulecă burgerul şi cartofii prăjiți. Sorbi zgomotos din milkshake și-și 
legănă picioarele pe sub scaun. La final, împărțiră o plăcintă cu mere. 

— Câţi ani am în realitate? întrebă ea printre înghiţituri. 

— Zece ani. 

Catherine căzu pe gânduri. 

— Când este aniversarea mea reală? 

— Pe 6 februarie. 

— Până acum era în mai. 

— Ştiu. 

— Crezi că pot s-o mai sărbătoresc o dată anul ăsta? 

— Mda, aşa cred. 

— N-ar fi o dovadă de lăcomie? 

— Nu, puştoaico. Va fi secretul nostru, da? 

— Bine, îi zâmbi Catherine. Şi vei veni la petrecerea mea? 

— Da, dacă voi fi invitat. 

Fetiţa radia. 

— Sigur c-o să te invit. 

— Atunci voi veni. Dar vreau să-ți dau încă de pe acum un cadou. 

Împinse o fotografie pe tejghea spre Catherine. 

— Ce broască mare! exclamă ea. Tu eşti aici? 

— Da. 

— Ea cine e? 

— Mama ta. 

Fetița privi din nou fotografia, de data asta cu mai mare atenție. 

— Ai cunoscut-o bine? 

— Da, am cunoscut-o foarte bine. Era la fel de inteligentă ca şi tine. 
Spune-mi, îți place să citeşti? 

Catherine încuviință cu entuziasm. 

— Și mamei tale îi plăcea. Ţinea mereu o carte în mâini. 

— Care era cartea ei preferată? 

Îi povesti despre Frăția Inelului şi despre cum îi citise el cartea. Lui 
Catherine păru să-i placă istorisirea lui și studie fotografia din nou în timp ce 
el vorbea. După ce termină de povestit, Gibson se scuză și ieși din local 
pentru a da un telefon. 

Urcară în mașină, şi Catherine întrebă unde mergeau. 

— Acasă, îi răspunse Gibson. Fetiţa încuviință din cap și adormi imediat. 
Dacă mâncarea nesănătoasă era bună la ceva, era ca să le provoace 
instantaneu somn puștilor. 

Se îndreptară spre sud, şi Gibson rămase singur cu gândurile lui. Îşi 
aminti momente din copilărie pe care și le reprimase de mai bine de un 
deceniu. Ursuleţul și tatăl lui. Amintiri frumoase. De îndată ce începea 
sezonul, o va duce pe Ellie la primul ei meci de baseball. Nu avea să-i ceară 
să asculte transmisia la radio. Cel puţin, nu la început. 

Odată ajunși la Pamsrest, găsiră majoritatea magazinelor din centru 
închise. Orașul îi era familiar, dar nu găsi drumul. Se opri la o stație de 
benzină pentru a cere îndrumări. Fusese o zi cu vreme bună, şi noaptea se 
anunța la fel de frumoasă. Se uită în sus, spre stelele care licăreau pe cer, 
înainte de a urca înapoi în maşină. 

Catherine se trezise. 

Rulară de-a lungul drumului de pământ şi traversară un pod de lemn 
peste albia secată a unui golfuleţ. La intersecție, cotiră spre ocean și, după 
puţin timp. 

Gibson opri în faţa casei. Arăta exact așa cum și-o amintea. 

— Aici e? întrebă Catherine. 

Gibson încuviință din cap. 

— Eşti pregătită să-ți cunoşti bunica? 

— Crezi c-o să mă placă? 

— Glumeşti? O să te iubească la nebunie. 


In întuneric, auzi cum ușa cu plasă scârțâie şi se deschide. 

